
CRONICARII MOLDOVENI: 


CONTINUATORII LUI MIRON COSTIN: VASILE DAMIAN, 
TUDOSE DUBĂU, NICOLAE COSTIN, ION NECULCE 


CONTINUATORII LUI MIRON COSTIN 


Problema, pe care o ridică felul cum s'a transmis cronica lui 
Grigore Ureche în compilația lui Simion Dascălul și a celorlalți 
interpolatori, nu este singura enigmă a istoriografiei moldovene. 

In tomul al II-lea din colecția sa de cronici, Mihail Kogăl- 
niceanu publică o compilație cu titlul: « Letopiseţul ţerei Mol- 
dovei dela Ștefan sin Vasile Vodă, de unde este părăsit de Miron 
Costin Logofătul, de pre isvoadele lui Vasile Damian, ce au 
fost treti Logofăt, a lui Tudosie Dubău Logofătul și altora », 
pe care-l atribuia, lui Nicolae Costin « carele au fost Logofăt mare 
în Moldova ». 

Acest letopiseț duce povestirea evenimentelor petrecute în 
Moldova, dela urcarea în domnie a lui Eustratie Dabija Vodă, în 
anul 1662, adică de unde se încheia cronica lui Miron Costin, 
până la urcarea în domnie a lui loan Mavrocordat, adică până 
la anul 1711. Regretatul C. Giurescu, supunând unei critici 
atente acest letopiseț, a dovedit, într'un memoriu prezentat 
Academiei Române, că el este o compilație alcătuită din două 
letopisețe deosebite. Din aceste două letopisețe, numai ultimul, 
care cuprinde doar trei ani din istoria Moldovei şi anume: 
domniile lui Nicolae Mavrocordat și Dimitrie Cantemir dela 
1709 —I711, este într'adevăr opera lui Nicolae Costin. Prima 
parte și cea mai întinsă, cuprinzând evenimentele petrecute în 
+47 de ani, în răstimpul dela Dabija Vodă până la Nicolae Mavro- 
cordat, este un alt letopiseț, de o factură cu totul deosebită. 
Autorul acestei compilații nu se poate identifica. Este deci o 
cronică, anonimă. 

In titlul ei se spune însă că a fost alcătuită «din isvodul lui 
Vasile Dămian, ce-au fost treti logofăt» și de pre isvodul lui 
« Tudosie Dubău logofătul și altora ». Din aceste indicaţii, ar 
rezulta, că primii cronicari după Miron Costin, primii boieri cari 
au reluat firul povestirii, rupt prin moartea tragică a lui Miron 
Costin, şi înnodându-l l-au tors mai departe, au fost Vasile 
Damian treti logofătul și Tudosie Dubău, logofătul. 

Cine au fost aceştia și care este partea lor de muncă în isto- 
riografia moldovenească? 


VASILE DAMIAN 


Biografia lui Vasile Damian a fost reconstituită, în linii 
mari, de regretatul C. Giurescu. După datele pe care ni le dă 
Giurescu, Vasile Damian era fiul lui Damian, vornic de Doro- 
hoiu, și al Anghelinei, fata lui Dănăilă, care avea părți de moşie 
în satul Turbătești, din ținutul Cârligăturii, unde își avea cea 
mai mare parte din moşiile sale şi cronicarul Grigore Ureche. 
O mătușe a mamei sale Anghelina, Anisia, era căsătorită cu 
Vasile Corlat, uricarul lui Vasile Lupu și a avut un fiu, pe Pascal 
Corlat, care a îndeplinit și el sarcina de uricar pe lângă curțile 
Domnilor moldoveni. 


Vasile Damian avea deci în familia, sa cărturari, care trăiseră 
în intimitatea curților domnești, și era dar în măsură să cunoască 
evenimentele desfășurate în Moldova. 

EI s'a născut probabil pe la jumătatea secolului al XVII-lea, 
căci la 1680 îl găsim căsătorit de curând cu Ilinca, fata lui Nacul 
Murguleţ, dintr'o familie veche şi bogată. Din aceeași familie 
făcea parte şi mama lui Tudosie Dubău, care ne este indicat 
în titlul compilației ca, un a! doilea cronicar. Cei doi isvoditori 
de letopisețe după Miron Costin erau deci înrudiți între ei. 
Prin soția sa, Ilinca Murguleț, Vasile Damian intra în legături 
de rudenie şi cu familia domnitoare a Ghiculeştilor, deoarece 
soacra sa, mama Ilincăi, ținuse în prima căsătorie pe fiul lui 
Gheorghe Ghica, Ionașco Postelnicul. 

La data când lua în căsătorie pe Ilinca Murguleț, Vasile 
Damian era numai vătav ; curând după aceasta, îl găsim semnând 
într'un act din Decemvrie 1681 ca logofăt al treilea. La 8 Fe- 
bruarie 1685, unchiul său despre mamă, uricarul Pascal Corlat, 
neavând copii, îi dăruiește părțile lui din jumătatea de sus a 
ocinei strămoșești: Turbăteștii. Vasile Damian își păstrează 
dregătoria de treti logofăt până sub Constantin Cantemir, în 
1688, când este înlocuit prin Nicolae Costin. De aci înainte nu 
i se poate urmări firul vieții. Ultima ştire pe care o avem despre 
el este din 28 August 1689, când obţine dela Constantin Can- 
temir o carte, prin care i se dă împuternicirea de a-și căuta 
vecinii fugiți din moșia de zestre a soției sale, Lămășenii. 

La 1702, el era decedat de mult, după cum reese aceasta 
dintr'un proces ale fiicei sale Safta și soțului ei, comisul Ghe- 
orghe Fratița. 

Biografia lui Vasile Damian, astfel schițată, are multe puncte 
obscure și ea nu ne dă nicio lămurire despre ideile lui politice 
și despre legăturile cu Domnii sub care și-a îndeplinit dregă- 
toria de treti logofăt. Ea nu ne ajută deci să descurcăm partea 
care-i aparține din compilație. Delimitarea isvodului lui Da- 
mian, care se află la baza prelucrării atribuită de Kogălniceanu 
lui Nicolae Costin, este cu atât mai greu de făcut, cu cât izvodul 
lui Damian este amintit numai în titlul compilației: « L.etopi- 
sețul țerei Moldovei, dela Ştefan sin Vasile Voevod... de pre 
isvoadele lui Vasile Damian ce au fost treti logofăt, a lui Tu- 
dosie Dubău logofătul și altora ». Nicăeri, în cuprinsul compi- 
lației, isvodul lui Damian nu se mai găsește citat; el a fost 
deci absorbit în compilație, fără să lase nicio urmă. 


TUDOSIE DUBĂU 


Vieața lui ne este mai bine cunoscută. Schița biografică, 
întocmită acum 15 ani de regretatul C. Giurescu, trebue com- 
pletată prin materialul documentar publicat în anii din 
urmă. 

Tudosie Dubău a fost unul din marii boieri latifundiari, care 
a avut în vieața politică a Moldovei un rol proeminent, ajun- 
gând până la înalta sarcină de caimacam — adică locțiitor de 
Domn. Era fiul lui Vasile Dubău și al Nastasiei, fata lui Ieremia 
Murguleț, dintr'o veche și bogată familie. Tatăl, către amurgul 
vieții, renunțase la bunurile sclipitoare ale lumii pământeşti 
şi îmbrăcase rasa de călugăr, pare-se în mănăstirea Dobrovăţul, 
căreia, în 1673, copiii îi închinau ca danie partea cuvenită lor 
din moșia Rădueștii, în județul Vaslui. Tudosie se născuse pPro- 
babil pe la 1630. Pentru întâia dată îl întâlnim în acte la 24 
Septemvrie 1638, când naşul Toader Șoldan, dăruia finilor săi, 
«cuconilor lui Vasile Dubău », partea lui de moşie din satul 
Vartici. Unde și cum și-a făcut instrucția, nu știm, dar din 
numeroasele acte și zapise scrise ordonat şi trumos de mâna lui, 
se pare că era un boier cărturar. A intrat în vieața publică sub 
Ștefăniță Lupu, fiul lui Vasile Lupu ȘI prietenul intim al lui 
Nicolae Milescu, când îl găsim îndeplinind dregătoria de pârcălab 
în ținutul Cârligăturii. La 1670 semnează ca biv spătar pe un 
act, alături de Ştefan Petriceicu — viitorul Domn — pe atunci 
vel pitar. In 1671, sub Duca Vodă, el ajunge logofăt al doilea; 
iar în 1673, sub Petriceicu Vodă, este înălțat în importanta dre- 
gătorie de mare vistiernic — am zice azi: ministru de finanțe. 
Nu ştim însă sigur dacă, în lupta deschisă atunci între Poloni 
și Turci în jurul Hotinului, Dubău, marele vistiernic, a fost 
alături de boieri și de Domnul care-l ridicase dintr'odată la o 
treaptă așa de înaltă pe scara dregătoriilor şi care trecuse pe 
față de partea Polonilor. Fapt este că, dacă nu însoțește pe 
Petriceicu Vodă în exilul polon, în care plecase și Mitropolitul 
Dosofteiu, totuşi, sub Domnii următori, Dumitrașcu Cantacu- 
zino și Antonie Ruset, el este ținut fără nicio dregătorie, ceea 
ce inseamnă că era măcar bănuit, dacă nu compromis în tră- 
darea lui Petriceicu față de Turci. Probabil că această înlăturare 
dela curte l-a îndemnat să se asocieze cu Buhuș Hatmanul și 
cu Miron Costin şi, după întoarcerea Moldovenilor din campania 
în Polonia, să se plângă Vizirului împotriva Domnului Antonie 
Ruset. In urma acestor plângeri, Antonie Ruset a fost mazilit 
la Chișinău și dus în lanțuri la Constantinopol. Complotul pus 
la cale cu știrea lui Duca Vodă, Domnul Țării Românești, se 
încheie cu strămutarea acestuia în Moldova. 

Sub Duca Vodă, Dubău este mare spătar şi păstrează dregă- 
toria doi ani. In primăvara anului 1679, atitudinea lui Duca 
Vodă se schimbă față de Dubău și de ceilalți boieri. In aceste 
timpuri, Domnul isbutise să obție hatmania Ucrainei, cucerită 
de curând de Turci şi, în dorința de a o păstra, se apucase să-și 
întemeieze acolo ferme cu gospodării înfloritoare, stupi de albine, 
velnițe de horilca (rachiu), de bere și de mieduri. Năzuind să-și 
refacă averea închisă în asemenea întreprinderi, a pus biruri 
grele pe țară. « Strânsoare mare pentru bani făcea tuturor și 
« boierilor și neguțătorilor și a toată țara, muncindu-i și căz- 
«nindu-i pre toți în toate chipurile, pre unii cu închisori pedep- 
«sindu-i, pre alții cu muncă și bătăi cu buzduganul până la 
« moarte ucigându-i. Nu cruța nici boier, nici sărac, nici țăran, 
« nici femei ». 

Boierii din divanul domnesc zăceau în temniță luni de zile, 
legaţi în lanţuri și bătuţi cu toiegile la tălpi; alții erau legaţi de 
stâlp în pielea goală și unși cu miere de-i mâncau muştele și 
albinele. Această urgie deslănțuită asupra boierilor, ca şi asupra 
țăranilor, l-a atins și pe Tudose Dubău, care a fost închis de sei- 
meni și pus în fiare; însă, într'o noapte, el isbutește să fugă 
din Iași, împreună cu câțiva tovarăşi și, deși urmăriți de gonași 
lipcani, reușesc să treacă în Polonia. In pribegie, Dubău stă 
până la 1683, când victoria lui Ioan Sobieski în lupta cu Turcii, 


sub zidurile Vienei, dădu curaj lui Petriceicu să se reîntoarcă. 


cu oaste polonă în Moldova. Intre boierii refugiați, care veniră, 
sub steagurile lui Petriceicu, a fost şi Dubău. Dar Dubău nu luă 

parte la expediția moldovenească împotriva Tătarilor din Bu- 
geac şi de aceea nu-l urmă pe Petriceicu în noul său exil. El 
rămase în Moldova și Domnul adus de Turci, Dumitrașcu Can- 
tacuzino, îl făcu mare logofăt în locul lui Miron Costin, care 
plecase cu Duca Vodă. Această însemnată dregătorie o îndepli- 
nește Dubău și pe lângă Constantin Cantemir, chiar după întoar- 
cerea lui Miron Costin în Moldova. 

După moartea lui Constantin Cantemir, Dubău joacă un rol 
important sub Constantin Duca, destăinuindu-i intenţiile unui 
capigi-bașa trimis să spioneze mișcările Domnului şi care pre- 
tindea că are la sine și un firman de mazilire. Turcul, cerând 
informaţii dela Dubău, acesta îl dădu de gol Domnului. Măsu- 
rile stângace luate de Domn și de cumnatul său Nicolae Costin, 
aduc înlocuirea lui Duca Vodă prin Antioh Cantemir. 

Până la venirea în Iași a lui Antioh, Dubău este însărcinat 
cu caimăcămia, alături de Manolache Ruset. Sub Antioh Can- 
temir, nu mai ocupă nicio dregătorie. Poate că s'a retras singur. 
Intre 1698 și 1700 a murit. 

Neculce, care l-a cunoscut de aproape, fiind coleg de divan 
cu el, ne spune că «fiind om de treabă, era dvoreală după vel 
logofăt », ceea ce indică o minte așezată și cu tact. 9 

Care este partea de contribuție a lui Dubău în cronicele 
moldovene ? 

In compilația atribuită de Kogălniceanu lui Nicolae Costin, 
isvodul lui Tudosie logofătul mai este citat, după cum observă 
regretatul Giurescu, în afară de titlu, şi în cursul povestirii, la 
domnia lui Constantin Cantemir: 

« Scrie la izvodul lui Tudosie Dubău, ce-au fost vel logofăt 
«la Cantemir Vodă, cum până la al patrulea an al domniei 
«lui Cantemir Vodă... cu multă nevoinţă au silit Șerban Vodă 
«de i-au scos domnia », 

Izvodul lui Tudosie Dubău mai este citat și în alte letopisețe 
și anume: într'o copie a compilației lui Simion Dascălul, făcută 
de un copist interpolator. Amplificând compilația lui Simion 
Dascălul, copistul adăogă, într'un loc: 

«Fără cât numai ce însemnează la un letopiseţ ce este izvodit 
«de Dubău logofătul... ; 
într'altul: 

«Insă la un letopiseţ al lui Dubău logofătul însemnează ». 

Din locurile unde este menţionat (domnia lui luga Vodă şi a 
lui Alexandru cel Bun) se vede că letopisețul lui Dubău cu- 
prindea, istoria Moldovei dela descălecat până la sfârșitul vea- 
cului al XVll-lea. Acest izvod al lui Dubău ni s'a păstrat și 
el a fost descoperit prin cercetările minuțioase ale regretatului 
Giurescu, în două manuscrise din Biblioteca Academiei Ro- 
mâne: unul (nr. 169), scris în Moldova la începutul sec. al 
XVIII-lea de un necunoscut; altul (nr. 2506), copiat în Țara 
Românească de Radu Popescu, logofătul de divan sub Nicolae 
Mavrocordat. Ambele manuscrise, după o predoslovie, parte ri- 
mată, parte în proză, cuprind compilația lui Simion Dascălul 
într'o versiune interpolată ; letopisețul lui Miron Costin (1595— 
1661) şi o cronică sumară a Domnilor dela Istratie Dabija 
până la Constantin Cantemir. 

In « predoslovia către toți cititorii cei români », în care autorul, 
după câteva rânduri de slavă, încearcă să facă apologia Mol- 
dovei, «țară mult desfătată » şi primitoare de străini, se găsesc 
şi următoarele rânduri revelatoare: 


Că al tău sânt, Doamne, cu totul 
Theodosie Dubău logofătul, 

Din pământul din Moldova 
Precum arată slova ; 

Țara cea mult desfătată 

Cumu-i de toţi lăudată, 

» Cheia țărilor se zice, + 


NICOLAE COSTIN 


Aceste versuri nu se potrivesc însă — cum a arătat regretatul 
C. Giurescu — cu un pasagiu din predoslovie, în care, pe lângă 
unele lucruri comune, spuse într'o formă confuză, se găsește 
Și următoarea informaţie prețioasă: 

« Intr” acest chip și noi cu vrerea lui Dumnezeu și cu îndemnarea 
« dumisale cinstit şi al nostru de mult bine făcătoriu, dumnealui 
« Theodosie Dubău, ce-au fost logofăt mare, și aducând aminte 
«de toate câte mai sus scrisem, ne-am apucat să scriem letopisetul 
«țării moldovenești, întru carele sânt scrise viețile Domnilor 
«țării Moldovei. Şi izvodul am luat de pre un letopiseţ a lui 
« Simion Dascălul, carele și Simion l-au izvodit de pre un izvod 
«al lui Ureche Vornicul, ce şi Ureche l-au scos de pre cronicariul 
«leşesc și unguresc, potrivind alăturea şi cu acest scurt moldo- 
«venesc, și așea den toate au scos ş'au ales, arătând în carele 
«cât scrie, au pre larg, au mai pre scurt). 

Rezultă dar, din aceste rânduri, că Dubău nu este autorul, ci 
numai cel care a îndemnat să se facă letopisețul. De altfel și 
forma cu totul schematică şi searbădă pe care o are cronica, 
nu cadrează nici cu trăsătura personalității sale, pe care ne-o 
desvăluie Neculce și nici cu strălucita lui carieră politică. Este 
o înșirare seacă a Domnilor, fără vieață, fără coloare; unii abia 
sunt amintiți cu anii de domnie și o scurtă apreciere. Ceva mai 
mult, se oprește asupra lui Duca, unde se povestește asediul 
Vienei și prinderea Domnului la Domnești, precum și asupra 
lui Constantin Cantemir, asupra vrajbei lui cu Şerban Vodă din 
cauza Cupăreştilor și asupra ocupării cetăților moldovenești 
de garnizoane polone. 


NICOLAE 


Dintre cei trei fii ai lui Miron Costin, Ioniţă, Nicolae și Pă- 
trașcu, Nicolae a fost cel mai învățat și cel mai însemnat prin 
rolul pe care l-a jucat în vieața publică a Moldovei. Pătrașcu, 
fiul mai mic, menit a se căsători cu fiica lui Constantin Can- 
temir, a emigrat, la moartea tatălui său, în Muntenia și a murit, 
se pare, în pribegie ; iar cel mai mare, Ioniţă Costin, nu s'a putut 
ridica niciodată în rangul marilor boieri. 

Nicolae, mijlociul, s'a născut probabil pe la 1660 și, după ce 
și-a început studiile la Iaşi, sub supravegherea tatălui, cu iezuitul 
Renzi — care a fost și profesorul viitorului Domn C. Duca — le-a 
continuat împreună cu frații săi în Polonia, după cum ne încre- 
dințează Dimitrie Cantemir. Astfel a dobândit o instrucție aleasă 
şi o cunoştinţă așa de solidă a limbii laiine, încât de copil ținea 
discursuri în limba latină, precum și la curtea domnească în 
zilele de sărbători 1. Vorbea în același timp și limba polonă și 
probabil că ştia și ceva greceşte, căci a fost trimes în diferite 
rânduri în solii, la Constantinopol și purta corespondență cu 
Alexandru Mavrocordat Exaporitul 2. 

Nicolae Costin trecuse de 20 de ani, când, în 1684, a însoţit 
pe tatăl său în exilul polon, dobândind găzduire în castelul regal 
de vânătoare din Daszow. Din pribegie sau întors la începutul 
domniei lui Constantin Cantemir. Neculce ne spune că Miron 
logofătul venise « din ţara leșească foarte scăpătat » şi că «l-au 
avut Cantemir Vodă în milă și în cinste», boierindu-i copiii 
și logodind pe fiica sa, Domnița Safta, cu Pătrașcu. Nicolae 
Costin, ajuns în aceste împrejurări logofăt al treilea, urma să 
se logodească în curând cu fiica lui Constantin Duca, a cărui 
familie trăia atunci la Constantinopol. 

Dar zilele bune nu durară mult, căci în curând se deslănțui 
asupra Costineștilor urgia domnească, Nicolae se afla la Bârlad, 


1 A se vedea discursurile reproduse la V.A. Urechiă, Miron Costin, vol. II, p. 
157—159. 

* Despre o scrisoare a lui Mavrocordat către el, v. în NEoc “E MOnvouviueov, 
III, 1906, p. 452. 

Textul acesta, păstrat în cele două manuscrise din Biblioteca 
Academiei Române, prezintă, într'adevăr, unele pasagii identice 
cu părțile corespunzătoare din compilația atribuită de Kogăl- 
niceanu lui Nicolae Costin. In genere însă, compilația înfăți- 
şează o redacție mai desvoltată. Cine este însă prelucrătorul, 
nu putem şti, în actualul stadiu al cercetărilor. 

Cronica aceasta anonimă a fost absorbită în cronica lui Neculce, 
dar câtă deosebire între izvodul searbăd şi între cronica, plină 
de vieață și de coloare a timpului, a lui Neculce! 


BIBLIOGRAFIE. C. Giurescu, Contribuţiuni la studiul cronicelor moldovene 
(Nicolae Costin, Tudosie Dubău, Vasile Damian), în An. Acad. Rom., XXX, Mem. 
Secţ. Ist., s. 2, Bucureşti, 1907. Dovedește că, compilaţia atribuită de Kogălniceanu lui 
Nicolae Costin, este alcătuită în realitate din două părţi şi că numai partea ultimă, 
cuprinzând povestirea evenimentelor dintre 1709—1711 (domnia lui N. Mavrocordat 
şi D. Cantemir), este opera lui Nicolae Costin. Partea dela început, cuprinzând istoria 
Moldovei dela 1661 (Dabija-Vodă) până la 1709 Nicolae Mavrocordat), este o cro- 
nică anonimă, alcătuită în 1712, după izvoade deosebite, pe care le citează sub nu- 
mele de: «izvodul lui Vasile Damian; izvodul lui Tudosie Dubău logofătul; izvodul 
lui Miron logofătul s. C. Giurescu, Izvoadele lui Tudosie Dubău, Miron logofătul 
şi Vasile Demian. Extras din Buletinul Comisiunei Istorice a României, 1, Bucu- 
rești, 1914 (cu biografia lui Tudosie Dubău şi Vasile Demian). Un izvod al lui 
Miron Costin, povestind evenimentele petrecute dela Dabija-Vodă înainte, n'a existat; 
este o confuzie a compilatorului. Pentru biografia Jui Tudosie Dubău a se vedea şi 
datele noui pe care le aduce hrisovul lui Gr. A. Ghica-Vodă pentru Zahariești ot 
Suceava, publicat de Ghibănescu în Revista Arhivelor, |, nr. 2, Bucureşti, 
1925, p. 275—284, în care se lămurește neamul lui Tudose Dubău, care se trage din 
Marica, fata lui Ion Hăra Vornicul şi unde se pomenește și ginerele lui Tudosie 
Dubău: logofătul Gavril Miclescu, 

Despre acești continuatori ai lui Miron Costin, a se vedea ŞI N, 
Hieraturii româneşti, ed. 11 (1925), vol. I, p. 341—346. 


Iorga, Istoria 


COSTIN 


în drum spre Țarigrad, unde pornise să-și aducă logodnica în 
țară, când veni, pe negândite, tragedia familiei sale: mama 
muria la Barboși, iar capul tatălui cădea sub toporul călăului. 

Din porunca lui Constantin Cantemir, Nicolae Costin, care nu 
bănuia nimic din toate acestea, este arestat pe drum, adus la 
Iași şi închis în beciul din curtea domnească, împreună cu frații 
săi şi cu alți boieri bănuiți a fi implicaţi în presupusul complet 
al lui Miron și Velișco Costin. 

După ce s'a potolit însă zarva în Moldova, Cantemir a liberat 
pe feciorii lui Miron Costin, pe chezășia unor boieri de frunte. 
Dar dacă au scăpat din temniță cu vieață, n'au scăpat de nă- 
păști. Vrăjmașul înverșunat al tatălui lor, Iordache Ruset, 
vistiernicul lui Cantemir, arunca necontenit asupra lor, sub 
felurite pretexte, biruri peste biruri, încât, spune Neculce: 
«nu mai puteau prididi ». Văzând că n'au altă scăpare, «că se 
tot învățase vistiernicul de le cumpăra odoarele și satele, fără 
preț, că-i tot îngreuna cu dăjdiile », se hotărăsc să fugă pe ascuns. 
Cantemir, care prinsese de veste, repede steaguri de slujitori ca 
să-i prindă. Dar era prea târziu ; feciorii lui Miron Costin izbu- 
tiseră să ajungă la cetatea Neamţului, unde se aflau în sigu- 
ranță, apărați de garnizoana polonă, care străjuia cetatea. De 
acolo plănuiau să se furișeze în Polonia, când, în acele zile de 
restriște pentru ei, se întâmplă moartea lui Constantin Cantemir. 

După domnia scurtă, de o lună de zile, a lui Dimitrie Can- 
temir, fugarii se întorc la vetrele lor, fiindcă apucase scaunul 
Moldovei Constantin Duca, pe a cărui soră a ceruse în căsătorie 
Nicolae Costin. Duca era tânăr, « ca de șeasesprezece, șaptespre- 
zece ani», ne spune Neculce, dar—adaogă cronica anonimă, 
«măcar că era om tânăr, iar foarte înțelept și prea învățat la 
carte elinească, negrabnic la mânie, nerăstitor ». 

Constantin Duca primise domnia în primăvara anului 1692, 
(Martie 17) şi, prins în preparativele logodnei sale cu Domnița 
Maria, fiica lui Brâncoveanu, zăbovește la Constantinopol mai 
bine de două luni. La începutul lui Iunie intră în Moldova şi 

își alcătuieşte un divan numai din boieri tineri. In acest divan, 
Nicolae Costin, care înainte de uciderea tatălui său pornise spre 
Constantinopol, ca să ia în căsătorie pe sora lui Constantin 
Duca, capătă dregătoria însemnată de hatman al Moldovei. 
Curând după aceasta, se aduce la îndeplinire și proectul, zăbovit 
prin urgia lui Constantin Cantemir: căsătoria lui Nicolae Costin 
cu Domnița Elena, sora Domnului. Neculce, care pe atunci 
era şi el tânăr postelnic și a luat parte la căsătorie, ne spune că 
«a fost nuntă frumoasă domnească » și că «a luat parte şi 
Doamna Anastasia, a răposatului Ducăi Vodă celui bătrân » 
mama Domnului, «cu alte fete mai mici». In toamnă, se cele- 
brează și căsătoria tânărului Domn cu fiica lui Brâncoveanu 
la Iași, unde « boierimea a două țări nuntiră trei săptămâni cu 
mari pohvăli și podoabe și'cu feluri de feluri de muzice Și cu 
pehlivânii de mirare în târg, în lași ». La această nuntă, a luat 
parte, din partea miresei, alături de mama ei, Doamna Marica, 
și unchiul, învățatul stolnic Constantin Cantacuzino. 

Din pricina risipei necugetate, domnia lui Constantin Duca 
merge însă greu și el este nevoit să arunce biruri noui peste țară. 
Nemulțumirile răsună până la Poartă, unde se adaogă și pâra 
boierilor pribegi. Deci Turcii trimiseră un capegi-bașa, ca să 
strângă birurile, dar și ca să culeagă informații. Trimisul, scăpă 
vorba în Iași, că are asupra lui și «firman de mazilirea Domnului». 
Atunci, în ceas de cumpănă, Domnul, cuprins de spaimă, 
chemă în grabă pe cumnatu-său Nicolae Costin hatmanul și, 
înțelegându-se amândoi, aleseră —ne spune Neculce — « sfat 
rău ». Și într'adevăr, proverbul « unde nu este un bătrân la sfat, 
să-l cumperi », se adeveri și de data aceasta. Cei doi tineri — 
Domnul și hatmanul — trimiseră în taină ștafetă la cetatea 
Neamțului, unde se afla o garnizoană polonă, condusă de un 
moldovan, Moise Serdarul. Acesta, după îndemnul Domnului 
și al hatmanului său, se repede într'o noapte la Iași, cu 400 de 
joimiri, ca din propriul său imbold; loveşte în faptul zilei pe 
neașteptate pe capegi-bașa; îi taie capul și pradă carvasăria ! 
turcească. Dar taina n'a putut fi păstrată, mai ales că în cetatea 
Neamțului se aflau, ca pribegi, doi dușmani înverșunaţi ai Dom- 
nului: Iordache Ruset vistiernicul și Bogdan hatmanul, cumnatul 
lui Antioh Cantemir. Aceștia umplu lumea cu svonuri, pove- 
stind isprava lui Duca Vodă, și vestea ajunge până la Poartă. 

Duca Vodă, dându-și atunci seama de greșeala făcută, se 
mânie pe cumnatul său, Nicolae Costin, și-l scoase din hatmanie. 
In zadar încearcă apoi să dreagă lucrurile, prinzând un rei- 
mentar din oastea polonă de graniță, pe moldoveanul Tur- 
culeț, care ținea drumul Cameniţei și pe care Turcii îl ur- 
măreau de multă vreme, căci tocmai când, de bucurie, poruncise 
să «zică surlele, să bată tobele și să se sloboadă puștile »,sosi un 
alt capegibașa, care puse să se închidă porțile și înfățișă fir- 
manul de mazilire. 

Noul Domn, hotărît de Poartă, era Antioh Cantemir. Duca 
Vodă fu dus la Constantinopol, iar Nicolae Costin, care la vechea 
ură a Cantemireștilor mai adăoga acum și faptul că era cumnatul 
Domnului mazil, nu mai putu rămâne în Moldova. El apucă 
drumul exilului și se oploși la curtea lui Constantin Brânco- 
veanu, socrul cumnatului său. Acolo a stat patru ani, (Dec. 
1604—Sept. 1699) uneltind la Poartă, împreună cu Brâncoveanu 
Și cu ceilalți pribegi moldoveni, răsturnarea lui Antioh Cantemir 
și readucerea în domnie a lui Constantin Duca. Intrigile, ţesute 
cu dibăcie și cu pungi de bani, izbutesc să aducă din nou la 
domnie, în toamna anului 1701, pe Constantin Duca. Nicolae 
Costin se întoarce atunci în Moldova și îşi reia scaunul de hatman 
în divanul domnesc. 

A doua domnie a lui Duca Vodă este însă și mai puţin noro- 
coasă decât întâia. Soţia sa, Doamna Maria, murise de ciumă 


1 Biroul vamal turcesc, unde se adăposteau negustorii turci cu mărfuri. 


la Constantinopol, și Brâncoveanu cerea stăruitor ginerelui său 
să-şi achite datoriile. Dăjdii noui, impuse țării, îl fac impopular 
și Duca Vodă, minat de datorii, de uneltirile Cantemireştilor, 
ale boierilor fugari și ale lui Brâncoveanu, este, pentru a doua 
oară, răsturnat din domnie, în 1703, şi înlocuit cu Mihail Ra- 
coviță, vărul lui lordache Ruset, cel ce pusese la cale omorul 
Costineștilor. 

Sub acest Domn, Nicolae Costin care, în afaă de animozi- 
tatea lui Iordache Ruset, mai era bănuit și din pricina legăturii 
lui de rudenie cu Domnul mazil, este scos din divanul domnesc 
și înlocuit prin Lupu Costache. 

Domnia lu: Mihail Racoviţă durează numai doi ani ȘI, în urma 
împăcării lui Brâncoveanu cu Cantemireştii, obține domnia 
Moldovei, în 1703, Antioh. Aflând de această numire, Nicolae 
Costin — care avea motiv să se teamă de uri ce veneau dela 
părinți și de răfuiala unor vechi socoteli de pe timpul când, 
fugar la curtea lui Brâncoveanu, a uneltit pentru răsturnarea 
lui Antioh Cantemir din prima domnie — fuge din Iaşi la 


“Hangu, împreună cu solul muntenesc, aflător atunci în Moldova, 


Toma. Cantacuzino, și cu vărul acestuia, paharnicul Ilie Can- 
tacuzino. 

Dar, până la sosirea sa în Iași, Antioh Cantemir institue ca 
locţiitor de Domn — caimacam, cum se zicea atunci — pe cum- 
natul său, Bogdan vornicul. Acesta, care pare să fi fost, după 
cum reese din paginile cronicei, un om cu mintea așezată, 
repede cărți la Hangu, îndemnând pe Toma Cantacuzino să se 
ducă liniștit în țara lui, iar pe Nicolae Costin și pe ceilalți boieri 
fugari să se întoarcă fără nici o grije la casele lor, că-i ia el pe 
seama lui. Acultând de acest îndemn, Nicolae Costin se întoarce 
în lași și e înălțat de Antioh Vodă la rangul de vel vornic al 
țării de sus. Astfel, prin mijlocirea caimacamului Bogdan vor- 
nicul, se face împăcarea definitivă între fiii lui Constantin Can- 
temir și ai lui Miron Costin. 

Nicolae Costin păstrează dregătoria în divanul Moldovei pe 
tot timpul domniei lui Antioh Cantemir; o pierde în 1707, la ur- 
carea în domnie a lui Mihail Racoviță. Dar în 1710, după ce luase 
Nicolae Mavrocordat locul lui Mihail Racoviță, Nicolae Costin 
este chemat din nou în slujba țării. Nicolae Mavrocrodat abia 
îmbrăcase caftanul de domnie, când se întâmplă să moară 
tatăl său, Alexandru Exaporitul — marele tergiman, cum îi 
ziceau ai noștri — care încheiase pacea dela Carlovitz între 
Turci şi Creștini. Nevoit să mai zăbovească la Constantinopol 
câtva timp, până la înmormântarea tatălui său, Nicolae Mavro- 
cordat însărcinează cu căimăcămia Moldovei pe Nicolae Costin, 
alături de Antohie Jora şi de Ioan Buhuș logofătul. Astfel, 
Nicolae Costin ajunge acum pe treapta cea mai înaltă a vieții 
sale publice. 

La 25 lanuarie, Nicolae Mavrocordat sosește în Moldova și 
în prima Duminică, eșind dela biserica domnească, dela utrenie, 
și-a boierit, după obiceiu, boierii cei mari, făcându-l pe Nicolae 
Costin vornic mare de țara de jos. Contimporanul său, Axinte 
Uricarul, ne spune despre cronicar; «acel vestit carele era și 
din părinți blagorodnic și dintru sine cu adevărat împodobit 
cu învățătură », că îl avea Nicolae Vodă «întru deosebită dra- 
goste şi socotință ». 

Pentru cultura lui deosebită și pentru cunoștințele de limbi, 
pe care nu le aveau ceilalți boieri de divan, Nicolae Costin este 
însărcinat totdeauna cu primirea solilor. 

Astfel, în primăvara anului 1710, trecând spre Poartă amba- 
sadorul Franței, marchizul Dssalleurs, Nicolae Costin « pentru 
limba latinească — ne spune cronica —, ieșindu-i mai sus de 
Copou înainte, cu slujitori, l-au petrecut până aice în oraș la 
gazdă ». Solul e primit apoi cu mare cinste în divan și petrecut 
de Domn și de oamenii săi până la Tighina. In același an, 
Josif Potoțki, voevodul Haliciului, întorcându-se din Ardeal, 

unde fusese în slujba lui Râkcczy, după ce-și lăsase oastea la 
Cernăuţi, vine spre Iași. Aci Mavrocordat, care avea să-i facă 
Și lui o primire frumoasă, trimite înainte-i pe Nicolae Costin 
vornicul, ca să se înțeleagă cu el în limba polonă. Când voevodul 
din Kiev lăsă 3.000 de ostași să ierneze în capitala țării, Mavro- 
cordat însărcinează tot pe Nicolae Costin să ia contact cu ju- 
decătorul oștirilor polone, pentru descurcarea plângerilor ce le 
aduceau necontenit târgoveții ieșeni. 

Domnia lui Nicolae Mavrocordat durează însă numai un an. 
Aversiunea dintre Ruși și Turci avea să se deslănțuie în curând 
îmtr'un războiu, și Turcii aveau nevoie în Moldova de un om 
devotat, care să cunoască în aeelași timp rostul și obiceiurile 
țării, cu legături vechi și trainice în boierimea, pământeană, și 
care să fie în stare să supravegheze mișcările lui Brâncoveanu. 
Acest om era Dimitrie Cantemir, vechiul adversar al lui Brân- 
coveanu. - 

Intrând în Moldova și alcătuindu-și divanul, Dimitrie Can- 
temir încredințează lui Nicolae Costin înalta dregătorie de vel 
logofăt. 

Domnia lui Dimitrie Cantemir a fost însă prea scurtă pentru 
ca cei doi cărturari ai timpului, despărțiți prin ura părinților 
lor, să se poată apropia sufletește. Nicolae Costin, a trăit și ei 
fiorul zilelor tragice pe care le-a îndurat Moldova întreagă, cu 
prilejul primului războiu al Rușilor cu Turcii. Dimitrie Cantemir, 
care fusese martor la dezastrul Turcilor, încheiat cu pacea dela 
Carlovitz și care era convins că Turcii se află pe panta decă- 
derii, punea mari nădejdi în Petru cel Mare. Acoperindu-și 
toate mișcările, ca să nu fie simțit, şi străduindu-se să păstreze 
mai departe încrederea Turcilor, el se sfătuiește numai cu boierii 
mai tineri din divanul său — între alții și cu Neculce, pe care 
îl făcuse atunci hatman —și intră în trative cu Petru cel 
Mare. 

Deși în cronica sa, Nicolae Costin îl face pe Dimitrie Can- 
temir singur răspunzător de năpasta adusă «cu socoteala lui 
cea grabnică » asupra Moldovei, năpastă care, credea el, «nu 
se va îndrepta mai în veci », totuși, din felul cum se apără Ne- 
culce, învinuit de contimporanii săi că el a sfătuit pe Cantemir 
să treacă de partea Rușilor, rezultă că toată boierimea nutrea 
gândul de a mântui țara de Turci, prin ajutorul creştinilor. 

Nicolae Costin va fi luat și el parte la primirea lui Petru cel 
Mare; a venit şi el cu ceilalți boieri ai țării la ospățul dat de 
Cantemir în cinstea Țarului « de s'a împreunat cu Țarul și le-au 
dires impăratul cu mâna lui tuturor câte un păhar de vin » de 
Cotnar cu pelin, care a plăcut așa de mult Muscalilor; a văzut 
şi el pe Petru cel Mare, cercetând pe jos mănăstirile Iașului și, 
în sfârșit, a luat, și el parte la lupta dela Stănilești. Războiul 
s'a încheiat, după cum se ştie, cu înfrângerea Rușilor şi aceasta 
a silit pe cel mai mare cărturar al trecutului nostru să, apuce, 
pentru totdeauna, drumul exilului. Numai câțiva dintre boierii 
săi — tineretul, care fusese dela început inițiat în planurile sale 
— l-a urmat în acest exil. Ceilalţi boieri, între care şi Nicolae 
Costin — unii înainte, alții după dezastrul dela Stănilești — au 
plecat în risipă, spre munte ori spre codri, pe unde-și trimiseseră 
familiile. Pe urma lor, cete de 'Lătari şi Turci se revarsă peste 
Moldova, jefuind, robind, mistuind în flăcări sate și conace 
boierești. Această dureroasă pagină din istoria Moldovei se în- 
cheie cu venirea în a doua domnie a lui Nicolae Mavrocordat, 
cel ce, după cum știm. îl preţuia mult pe Nicolae Costin. 

In noul divan al Moldovei, Nicolae Costin își păstrează locul 
dat de Dimitrie Cantemir, de mare logofăt, dar n'a avut parte 
să se bucure multă vreme de prietenia lui Mavrocordat, căci, 
după un an, mai precis, în Septemvrie 1712, ieșind în ţară 
să-și cerceteze moșiile și bucatele, s'a bolnăvit și în câteva zile 
şi-a plătit şi el, cum zice cronicarul în graiul lui bătrânesc: 

«datoria cea obștească ». 

Miron Costin, întorcându-se în Moldova după vreo 20 de ani 
de exil, cu sufletul plin de iluzii, urzise planul de a scrie o vastă 
istorie a țării Moldovei dela descălecat până în timpurile sale; 
dar vitregia timpului prin care a trecut — « aceste cumplite 
vremi de acmu », — nu i-a îngăduit să-și îndeplinească în între- 
gime planul, și atunci, în asfințitul vieții, văzând că timpul îi 
scapă, a trebuit să-și concentreze sforțările către două obiec- 
tive: cartea De neamul Moldovenilor din ce țară au eșit stră- 
moşii lor și continuarea letopisețului, de unde-l lăsase Ureche, 
până în timpurile sale. Moartea l-a surprins — am putea zice: cu 
pana în mână — muncind la închegarea definitivă a lucrărilor 
sale. 

Cronica a rămas neterminată tocmai când venea la rând 
povestirea vremurilor sbuciumate și a evenimentelor dramatice 
la care el însuşi luase parte activă ; ultima pagină scrisă cuprinde 
domnia lui Ștefăniță Vodă, fiul lui Vasile Lupu, mort de lingoare 
(febră tifoidă) la Tighina. Cartea «De Neamul Moldovenilor » 
a rămas și ea neîncheiată. Capitolul al V-lea, penultimul: « De 
numele neamului acestor țări şi de port și de legea creștinească 
de unde au luat » a rămas neterminat, iar al VII-lea: «Cât au 
trăit aceste locuri cu oameni după descălecarea lui Traian cu 
Romanii dela Italia», n'a fost scris nici el. 

Opera lui Miron Costin trebuia deci reluată și ea avea nevoie, 
în orice caz, de o continuare şi o încheiere. Această sarcină și-a 
luat-o cel mai învățat dintre fiii săi, Nicolae. 

Apucându-se de lucru, Nicolae Costin a reluat ideea care mun- 
cise pe tatăl său în tinereţe, de a îmbrăţișa, istoria neamului 
dela origine până în timpurile sale, dar în același timp s'a gândit 
să lărgească planul, încadrând începuturile neamului în istoria 
universală, începând — de unde ne-am fi așteptat mai puţin — 
dela, creațiunea lumii. Evident că astăzi, după atâtea veacuri 
de evoluție a istoriografiei, această uriașă sforțare a lui Nicolae 
Costin ne apare stranie. Dar nu trebue să pierdem din vedere că 
cele mai bune modele pe care el și contimporanii săi le avu- 
seseră, dinainte în şcolile umaniste ale Poloniei — cronicile lui 
Dlugosz, Cromer, Bielski—atât de admirate atunci, începeau 
istoria, Poloniei, după ce determinau mai întâi spița poporului 
între seminţiile lumii dela creațiune. De altfel, toată istorio- 
grafia medievală, scrisă de oamenii L-isericii în limba latină, 
urmând modelele date de cronografele bizantine, se simţea datoare 
să lege istoria națională de istoria sacră. 

Nenorocul lui Nicolae Costin a fost că, la două veacuri după 
ce Renaşterea — întemeindu-se pe cele mai bune modele antice 
ale genului — imprăștiase erudiția teologică bizantină şi pe cea 
a scolasticei medievale, el mai credea încă în trăinicia unui 
sistem care, încorporând istoria națională în istoria universală 
dela zidirea lumii, căuta să fixeze locul pe care îl ocupă poporul 
respectiv în arborele genealogic al neamurilor dela creațiune. 

Să-l urmărim deci pe Nicolae Costin în expunerea acestui 
arbore genealogic luat, și în bună parte tradus, după Stryi- 
kowski.... 

Incepe prin a înfățișa, în primul capitol, care privește zidirea 
lumii, ideile filosofilor și poeților păgâni: Ovidiu, Thales din 
Milet, Eraclid, Aristotel, Corneliu Agripa — din care citează 
întrebarea : « oare ouăle sau păsările s'au făcut întâiu, de vreme 
ce nici ouăle fără păsări, nici păsările fără ouă, nu s'au putut 
naște? » — pentru ca, trecând prin filosofii theiști, — în frunte 
cu Plato—să ajungă la Biblie și să expună creațiunea lumii 
după Sfânta, Scriptură. Povesteşte potopul după Biblie, dar 
cunoaște şi admite și alte potopuri, căci pune la contributie 
și mitologia antică și se opreşte mai îndelung povestind, după 
Metamorfozele lui Ovidiu, mitul lui Deucalion și Pira. 

După ce, într'un al doilea capitol, se ocupă de « turnul Vavi- 
lonului » și de «împărțirea limbelor », trece la seminţiile celor 
trei feciori ai lui Noe: Sim (cap. III), Ham (cap. IV) și Iafer 
(cap. V). Din afet, prin diferiți scoboritori, se trage Iavan « din 
care sunt ieșiți tot neamul Grecilor, iară Iavan pe jidovie se 
înțelege amăgitor sau viclean,; pentru aceea Grecii sunt de 
neamul lor vicleni și amăgei»; pe de altă parte, dintr'un alt 
fecior al lui lafet, din Gomor, se trag Sarmaţii, Geţii şi Dacii, 
«de unde suntem noi Moldovenii ». 

După această lungă şi complicată genealogie etnică, în care 
cele mai multe știri sunt luate din cronicarul polon Stryjkowski și 
de care autorul ei se simte mulțumit, cu toată truda ce i-a răpit, 
căci spune el: «ni se pare că am scris deplin, care nici la un 
1sfopiseţ a țării noastre nime n'au amelițat măcar cât de puţin 
din aceste ce am scris noi, cu multă osteneală, din oarecâte 
cărți străine », trece, în capitolul al VI-lea, la Daci, strănepoţii 
îndepărtați ai lui lafet. 

La acest capitol despre Daci, Nicolae Costin împrumută textu) 
respectiv din opera tatălui său, pe care-l amplifică însă cu vw 
mulțime de date mărunte, scoase în bună parte din Bonfiniu. 
Vorbește despre Geţi; observă că numirile de cetăți dace se 
terminau în dava ; descrie invaziile Dacilor în sudul Dunării; 
luptele lor cu Domițian; pomenește de Aurelius Fuscus — 
« Avrilie Fuscu » —- și termină cu condițiile umilitoare impuse 
de Daci lui Domițian pentru încheierea păcii. 

Capitolul VII: « Pentru împărăția Râmului și pentru hatarele 
ei», reproduce cuvânt de cuvânt capitolul II din opera lui 
Miron Costin. Capitolul VIII: « Pentru Italia, de unde au ieșit 
neamul Moldovenilor, după risipa Dacilor din locurile acestea », 
este în întregul său jumătate din capitolul prim al operei lui 
Miron Costin, pe când cealaltă jumătate alcătuește capitolul 
IX (« Pentru numele Moldovenilor și a Muntenilor, după ce au 
descălecat Traian »). 

Tot astiel și capitolul X (« Pentru Traian împăratul Râmului 
și pentru oștile lui ce au venit asupra lui Decebal, craiul Da- 
cilor; şi la ce vreme »), este o reproducere a capitolului IV din 
Miron Costin, însă cu rectificări şi cu adaose. El așează astfel 
începutul războiului dacic — după Bonfiniu — la 102; știe că 
au fost două războaie cu Decebal; pomenește de Longin, care a 
urmărit sfărâmăturile Dacilor în retragere; cunoaște versiunea 
după care Decebal s'a otrăvit ca să nu cadă de viu în mâna 
Romanilor, dar, adaogă mai departe că: «eu am cetit cartea lui 
Marcu Aurelie, împăratul Râmului, pe urma lui Traian al pa- 
trulea împărat, în anii dela Hristos 161, și scrie cum să-l fi dus 
la Râm pe Decebal craiul împreună cu un fecior al lui, arătân- 
du-se Traian împărat biruitor asupra lui»1. Primește — mai 
departe — dela tatăl său, amplificând-o însă, legenda despre 
originea romană a Litvanilor, aducând mai multă precizie în 
citate: «scrie Stricovskie la cărțile II a istoriei sale, cap. V, De 
Litva, aducând martur istoriei sale pe Dlugosz și Cromer, la 
cartea III, fila 61 ». Pomenește apoi, după Bonfiniu, de columna 
ridicată de Traian în Roma «întru pomenirea acei biruințe 
asupra Dacilor »; îi dă dimensiunile și ştie că pe ea este săpată 
toată, istoria Dacilor. Incheie, pomenind de «o piatră de mar- 
mură, în zilele lui Constantin Duca, cu slove săpate latineşte », 
pe care pretinde că a descrifrat-o astfel: « Impăratului, Cesa- 
rului, bunului, fiului a Nervii, lui Traian fericitului... » 

Trecând, într'un alt capitol — al XI-lea — la cetăți, Nicolae 
Costin rezumă şi prescurtează capitolul al V-lea din cartea ta- 
tălui său, adăogând doar după « Bonfin, istoricul ungur, în 
cartea X, capitolul II, De lucru Ungurilor», că: «Ludovic, 
craiul unguresc, ca să poată stăpâni fără de grijă pământenii », 


+ Citatul e luat din Ceasornicul Domnilor a lui Guevara, pe care N. Costin l-a 
tradus în româaește. 


a pus de a zidit cetatea Severinului, care era risipită, precum și 
o alta pe Prut, pe care n'o poate identifica. 

In cartea lui Nicolae Costin, capitolul respectiv despre cetăți, 
din scrierea tatălui, este în așa fel rezumat și prescurtat, încât 
apare ca ceva străin, care nu s'ar îmbina organic în structura 
operei. Intr'adevăr, el vorbeşte aci de Chilia și Cafa, care au 
sost zidite de Genovezi; de Turnul Neoptolemul, înlăturând 
identificarea făcută de tatăl său cu Tatar-Bunarul de pe Co- 
gălnic şi care ar fi fost ridicat de Neoptolem, fiul lui Mitridate; 
amintește, în sfârșit, de rezidirea Severinului prin Ludovic al 
Ungariei, dar înlătură — cel puțin judecând după singura 
ediție pe care o avem dinainte, a lui Kogălniceanu — tocmai 
partea cea mai importantă: inscripțiile şi monetele romane, 
găsite în vechile cetăți și care toate constituesc o dovadă pal- 
pabilă despre vechimea cetăților, ca rămășițe ale aşezării și 
culturii romane în țările noastre și deci despre latinitatea nea. 
mului. 

Capitolul al V-lea din Miron Costin: « Despre numele nea- 
mului acestor țări și de port », până la pasajul unde se vorbește 
despre limbă, a intrat și el cuvânt de cuvânt în prelucrarea 
fiului său, dar Nicolae Costin a găsit cu cale ca, după dovezile 
despre romanitate, scoase de tatăl său din numirile poporului 
și din port, să adaoge o scurtă istorie a împăraţilor romani dela 
Traian, — luată după Analele eclesiashice ale cardinalului Ba- 
ronius, un scriitor de mare valoare, care trăise cu un veac mai 
înainte (1538-1607). Această parte istorică merge până la 
Gallian, când Dacia este bântuită cu furie de invazii. Ea nu este 
însă bine prinsă în osatura operei și face impresia unor lucruri 
străine de concepția fundamentală. 

In capitolul următor (al XIII-lea): « Pentru risipa Daciei ce 
era de Traian descălecată », cronicarul trece la invaziile barba- 
rilor în Dacia. Vorbește mai întâiu de Goţi, «care au venit din 
părțile de Miază-Noapte în câmpii dintre Nipru și Volga, gonind 
pe Ruși și pe Poleaţi »; primește din cronica ungurească o bizară 
şi naivă, legendă despre descendența Hunilor din Faunii și 
Satirii pădurilor; povestește invazia Hunilor; amintește pe 
Atila, « biciul lui Dumnezeu, spaima lumii »4și încheie cu invazia 
Bulgarilor, cu trecerea și așezarea lor în sudul Dunării și cu 
ridicarea zidului de piatră prin porunca împăratului bizantin 
Anastasie... «și până astăzi se cunosc une semne de ale acelui 
zid ». In încheierea capitolului, revine asupra lui Atila, pove- 
stind năvălirea Hunilor asupra Romei. 

In antepenultimul capitol (XIV), revine la textul tatălui său 
și, după ce arată retragerea populației romane peste Dunăre, 
din ordinul lui Aurelian, socotește timpul cât a trecut dela 
retragerea populației, până la descălecatul lui Dragoș, răstimp 
în care țările noastre ar fi rămas pustii. Capitolul următor 
(AV) prezintă, după cronicele leșești, întemeierea Poloniei, iar 
ultimul (XVI) povestește decălecatul al doilea al țării Moldovei. 

Din expunerea sumară pe care am făcut-o acestei părți din 
opera lui Nicolae Costin, se poate vedea și metoda lui de lucru 
și scopul pe care el 'îl urmărea. La problema începuturilor nea- 
mului, el ia pedeantregul textul tatălui său, cuvânt de cuvânt, 
intervertind însă ordinea capitolelor astfel: 


Miron Costin: Nicolae Costin: 


TI. Italia .... VIII 
IX 

II. Râmul ... VII 
III. Dacia .... VI 
IV. Traian ... X 
V. Cetățile... XI 
VI. Numele, portul, legea XII 


La cele 6 capitole ale lui Miron Costin, Nicolae a mai adăogat 
încă. 9, dintre care primele 5 sunt menite să lege originea popo- 

rului român de creațiunea lumii şi să stabilească locul pe care, 
prin strămoșii săi Daci și Romani, îl ocupă în arborele genea- 
logic al seminţiilor dela Adam şi Eva. Cele 4 capitole finale se 
referă la împărații Romani până la părăsirea Daciei ; la invazia 
barbarilor în Dacia; la descălecarea Poloniei și la începuturile 
statului moldovenesc prin descălecatul lui Dragoș, adică a 
vrut să lege cucerirea Daciei de descălecarea Moldovei. 

Dar această prezentare a materialului moștenit dela tatăl 
său într'o nouă orânduire și mai ales adausele făcute la început 
și la sfârșit, ne luminează mai bine năzuința lui Nicolae Costin, 
cu totul deosebită de a tatălui său. Miron Costin, apucându-se 
să prelucreze începutul letopiseţului său dela Traian, pe care-l 
urzise în tinereţe, voia să dea, în amurgul vieţii, o operă de 
caracter polemic, să răstoarne basna lui Simion Dascălul şi să 
ilustreze contimporanilor din Moldova obârșia strălucită a 
neamului lor. Nicolae Costin urmărea altceva. El avea ambiția 
să scrie, după modelul pe care i-l ofereau cronicele Ungariei 
şi ale Poloniei, o vastă operă istorică, sortită să fixeze rostul 
neamului în istoria lumii dela origine, adică dela creațiune. 

Dacă acesta este punctul său de vedere, atunci deosebirile 
dintre el și tatăl său în tratarea aceleiași probleme sunt firești 
şi explicabile: la Miron Costin materialul este strâns închegat 
în jurul ideii centrale: spulberarea legendei jicnitoare pusă în 
circulație de Simion Dascălul; reconstituirea adevărului istoric 
și dovedirea originei romane. De aceea, din pana lui Miron 
Costin, svâcnește indignarea împotriva bârfitorilor neamului, 
uneori sub forma unei caustice ironii. La Nicolae Costin, carac- 
terul polemic dispare, iar argumentarea originei romane devine 
în chip firesc mai deslânată, prin îngrămădirea materialului 
menit să lege istoria naţională de istoria universală, căci el 
urmărește o operă de erudiție. Acest caracter de erudiție al 
operei lui, se vădește și în mulțimea și varietatea surselor uti- 
lizate. EI citează în opera sa o mulțime de izvoare antice, medie- 
vale și moderne, — latine, ungare și polone: Herodot, Ovidiu, 
Cicero, Berosius (Flavius Iosephus), Iulius Capitolinus, Baro- 
nius, Bonfinius, Laurentius Toppeltinus, loan Magnus, Arhie- 
piscop de Upsala, Diugosz, Bielski, Paszkowski, Stryjkowski, 
Kromer, Miechowski și mulți alții, pe care de multe ori îi 
traduce verbal. Citatele sunt la el mai totdeauna indicate precis. 

In concepția lui Nicolae Costin, « Cartea pentru întâiul descă- 
lecat » este deci începutul unei mari istorii a neamului — ceva 
asemănător cu modelele polone, care i-au stat la îndemână. Ea 
este continuată, în manuscrise, prin istoria Moldovei; dar cum 
materialul privitor la răstimpul dela al doilea descălecat încoace 
fusese adunat și prelucrat de Grigore Ureche și de Miron Costin, 
Nicolae Costin se mărginește și aci să copieze numai cronicele 
predecesorilor săi, amplificându-le însă mult cu știri și capitole 
noui, luate din izvoare pe care aceia nu le avuseseră la înde- 
mână. 

Pentru istoria Moldovei dela întemeiere până la Aron Vodă, 
Nicolae Costin a luat cronica lui Grigore Ureche în compilația 
lui Simion Dascălul, la care însă a făcut adaose, omisiuni sau 
completări. Astfel, suprimă capitolul despre descendența Româ- 
nilor din tâlharii dela Roma, atacat cu atâta vehemență de 
Miron Costin; adaogă, la domnia lui Alexandru cel Bun, unde 
se povestea că Domnul moldovean a trimis ajutor regelui 
polon contra ordinului Teutonilor, un întreg capitol despre 
« Crijaci », menit să explice ce era ordinul Teutonilor. Povestind 
apoi alegerea, succesorului lui loan Albert la tronul Poloniei, 
Costin introduce un alt capitol nou despre ceremoniile ce se 
obișnuiau în Polonia la alegerea și încoronarea regilor: « Obice- 
iuri la craiu nou». Tipicul acestui original își are originea în- 
tr'o colecție de texte medievale Ordo Romanus, alcătuită sub 
auspiciile Bisericii papale, și răspândită în toate țările catolice, 
adaptându-se fireşte la tradiţiile şi condiţiile naționale. 

In Polonia textul a fost tradus și adaptat de ilustrul episcop 
al secolului al XV-lea Zbigniew Olesniski. Nicolae Costin l-a 
încorporat în cronica sa după versiunea polonă a cronicei lui 
Alexandru Gwagnin, eliminând însă unele molitve lungi şi 
plicticoase. 

Dela domnia lui Despot Vodă înainte, adaosele lui Nicolae 
Costin sporesc în mod considerabil şi îmbopățesc — după cum 
recunosc înșiși istoricii — cu elemente de informație nouă și 
interesantă, istoria Moldovei. 

In același chip amplifică el și partea din cronica tatălui său, 
până la anul 1601, unde se oprește compilaţia lui Nicolae Costin. 

Pentru adaosele sale, Nicolae Costin s'a folosit de izvoare 
polone neutilizate de predecesorii săi —- în primul rând de Mie- 
chowski pentru secolul al XV-lea și de doi compilatori unguri, 
cari acum erau utilizați întâia dată, pentru istoria moldovenească: 
Wolfgang Bethlen și Istvânffy. 

Adaosele făcute de Nicolae Costin în opera, predecesorilor săi 
nu sunt totdeauna fericite, fiindcă, uneori ele nu se îmbină ar- 
monic în restul materialului. Cu deosebire excursiile în istoria 
universală, prea lungi, deviază subiectul și vădesc erudiția scrii- 
torului, dar nu dau pe față talentul lui literar. Ceea ce scade cu 
mult valoarea acestei opere istorice a lui Nicolae Costin, este 
faptul că el încorporează în lucrarea sa cronicele lui Ureche, în 
compilația lui Simion Dascălul și a lui Miron Costin cuvânt de 
cuvânt. El nu prelucrează materialul predecesorilor săi, ci îl 
copiază, amplificând numai acolo unde poate. Cu alte cuvinte, 
el nu este aci un istoric original, ci un compilator. Este drept, 
că pe vremea sa noțiunea de proprietate literară nu avea sensul 
pe care-l are astăzi; — (amintim aci procesul lui Stryjkowski 
cu Guagnini, vezi vol. II, p. 142). Dar pentru a da judecata 
definitivă asupra operei lui trebue să ținem seamă de faptul că 
Nicolae Costin n'a avut norocul și timpul să dea forma definitivă 
compilației sale, fiindcă vieaţa lui a fost destul de sbuciumată, 
iar moartea l-a surprins înainte de vreme, la vârsta de 5o de ani. 

Pentru a caracteriza mai precis personalitatea sa literară, 
trebue să examinăm mai pe larg, partea originală din opera 
rămasă dela el: Cromicu domniei lui Nicolae Mavrocordat şi 
Dimitrie Cantemir. 


CRONICA DOMNIEI LUI NICOLAE MAVROCORDAT ȘI 
A LUI DIMITRIE CANTEMIR. Nicolae Mavrocordat era fiul 
marelui dragoman, Alexandru Exaporitul, care înainte de a 
intra în slujba Porții, își făcuse studiile Ja Padova, unde învă- 
țase medicina și care a lăsat mai multe scrieri ştiinţifice — 
una despre circulația sângelui. In casa părintească, unde domnea 
astfel râvna pentru cultură Nicolae Mavrocordat a primit, îm- 
preună cu frații săi, o instrucţie, aleasă; o soră a lui a studiat 
și ea medicina. A fost un Domn iubitor de cultură. Sulzer ne 
spune că avea o bibliotecă în valoare de 600.000 lei; între 
volumele de preț, se aflau și multe rarități, precum o Biblie 
coptă din veacul al III-lea. Ii plăcea să se simtă înconjurat 
de cărturari, pe care-i căuta şi-i aducea la curtea sa, și, urmând 
pilda tatălui său, a fost el însuși un scriitor erudit de opere cu 
caracter filosofic-moral. 

Era deci firesc ca învățatul Domn și cărturarul Nicolae Costin, 
care se împărtășise și el din erudiția timpului său în școlile 
umaniste ale Poloniei, să se apropie sufletește. 

Și de fapt, dintre toți Domnii sub care a slujit Nicolae Costin, 
Mavrocordat a fost acela care l-a prețuit mai mult. Faima 
despre cultura lui Nicolae Costin ajunsese până la Mavrocordat, 
încă înainte de a nu pleca din Constantinopol. Inainte de a se 
urca în scaunul Moldovei, silit să zăbovească în Țarigrad cu împre- 
jurările triste ale morții și înmormântării tatălui său, Nicolae 
Mavrocordat trimite cărți în Moldova pentru a însărcina pe 
Nicolae Costin cu căimăcămia. După sosirea în Iași, Mavro- 

cordat, constituindu-și divanul domnesc, încredințează lui 
Costin dregătoria cea mai însemnată, de mare vornic al țării 
de jos, și, în tot cursul primei sale domnii, Nicolae Costin este 
însărcinat, — nu numai pentru cunoștințele lui de limbi străine, 
ci și pentru încrederea pe care Domnul o avea în el, —cu pri- 
mirea solilor străini. 

Luând asupră-și sarcina de a scrie letopiseţul domniei lui 
Nicolae Mavrocordat, Nicolae Costin a făcut-o nu fără iubirea 
şi stima pe care o avea pentru Domnul care-i arătase atâta 
prețuire: «Era cinsteș om și în filosofii și în istorii — spune el 
« despre Mavrocordat —și într'altele ce se cade a ști un Domn, era 
«deplin învățat; știa și câteva limbi... și om dumnezeesc, 
«păzea tare Biserica; la mâncare şi la băutură foarte puțin; 
«spre sfintele biserici și mănăstiri scăpătate, milostenie făcea; 
«spre săraci și spre văduve cu milă era. Dară era grabnic la 
«mânie, și mai ales asupra acelor ce-i cunoștea că mâncau banii 
« Vistieriei şi spre cei ce făceau strâmbătăți și supărări săracilor 
«și spre cari erau neascultători la poronci. Era fără preget și 
«cu priveghere la trebile ce erau a țării; gata și cu nevoință a 
«plini poroncile împărăteşti. . .». 

Și încheie acest portret: « Nu odată se seamănă și se seceră 
«și nu odată se altoiește pomul și se culege dintr'însul rodul; 
«așa și noi, toată averea noastră o am cheltuit în trebile țării 
«și avem răbdare. Trebue și dumneavoastră să rugați 'pe 
« Dumnezeu să trăim și noi în domnie și pe urmă veți cu- 
«noaște şi dumneavoastră și placul ostenelelor voastre și în- 
« temeierea caselor dumilor voastre. . .». 

Deși domnia lui Nicolae Mavrocordat a fost o domnie pașnică 
Și cronicarul nu are de înregistrat decât doar câteva primiri de 
soli și hărțuieli cu boierii, pe care Domnul străin de țară îi bănuia 
de necredință și care, în același timp, asupreau țara cu autori- 
tatea dregătoriei lor, totuşi Nicolae Costin a moștenit ceva din 
darul de povestitor al tatălui său și știe să prezinte cu interes 
fapte care pun în lumină tactul lui Nicolae Mavrocordat. 

Cu deosebire este dramatic povestită întemnițarea trufașului 
boier Iordache Ruset vornicul, care înălțase și răsturnase mai 
mulți Domni în Moldova, intrigase împotriva boierilor, stinsese 
mai multe case, numai pentru ambiția de a-și menţine influența. 
Cronicarul începe prin a arăta cum, la început, boierii, văzând 
pe Iordache vornicul, « nelipsind din voroave cu Nicolai Vodă », 
intraseră la grije, zicând: « Săracii de noi, iar au încăput Ior- 
dache vornicul și la acest Domn». Pomeneşte apoi cum lor- 
dache Ruset urzea intrigi și cum îndemnase pe Turcii din carva- 
saraua din lași să se plângă la Poartă împotriva lui Mavrocordat 
și cum într'o zi, venind un agă din Constantinopol, Iordache a 
crezut că aduce firmanul de mazilire a Domnului și a trimis 
ca să vadă «ce se lucrează » la curte, oamenii săi, între care Și 
pe nepotul său Iordache Aga, care era țarigrădean și știa tur- 
cește. Feciorii vornicului au avut cutezanța de a intra chiar în 
«casa cea mare », în care turcul avea să se întâlnească cu Ni- 
colae Vodă. Aflând această îndrăzneală și mai având și alte 
motive, Domnul a poruncit vătafului de aprozi să închidă pe 
Iordache Ruset și pe nepotul său Iordache Aga. In același 
timp, a trimis și pe postelnicul său în spătărie, ca să ia toiagul 
lui Antiohie Jora, socrul lui Iordache Aga, şi «să-l pună și pe el 
la popreală » în Vistierie. Boierii aflați atunci la curte, văzând 
aceste neașteptate arestări, rămân încremeniți și, sfătuindu-se 
îndesine, purced fără zăbavă la Domn şi se roagă pentru hat- 
manul Antiohie. Domnul îl iartă şi îl sloboade; patru zile mai 
târziu, liberează și pe ginerele aceluia, Iordache; numai Ruset 
rămâne întemnițat. Pentru a potoli nedumirirea boierilor, câteva 
zile după aceasta, îi cheamă la curte «în casa cea mare» și li 
se destăinuie astfel: « Intre voroavele ce aveam cu Iordache 
vornicul, — începe Domnul — niciodată de bine de dumnea- 
voastră nu mi-a grăit, văzându-vă pre dumneavoastră de noi 


traşi cu dregătoriile curții ». Și urmează apoi povestirea unei 
scene într'adevăr patetice, când Domnul, ridicând puțin ișlicul 
în mână, se adresează pe rând boierilor astfel: « Martur pui pe 
Dumnezeu, cum dumitale acest fel de hulă îți da; dumitale așij- 
derea, fel de fel de hulă (înșirând pre câți erau boieri chemaţi 
la acea voroavă) de sta cu voroavele lui, Iordachi, să vă depărtez 
pre dumneavoastră de lângă mine ». Apoi Domnul scoate cărțile 
găsite la casa lui în ziua arestării și în care fratele său Scarla- 
tache din Constantinopol îi scria că «el nu doarme, ci umblă 
tare pentru ca să mazilească pre Nicolai Vodă». Aceasta dă 
curaj celor asupriți de Iordache vornicul să se plângă și, în cu- 
rând, în divanul cel mic, fiind și țara câtă se tâmplase, se citește 
cartea iscălită de boieri prin care se plâng cum Iordache și 
frații săi, străini de ţară, « fiind el vreme îndelungată puternic 
aice în țară, învrăjbitor de Domni, de nu se mai satură cu vre- 
mea, au supus toate casele boierești și au stins și câteva ». Ci- 
tindu-se acestea toate în divan, a întrebat Nicolae Vodă pe 
Mitropolitul, care era de faţă în divan, ce fel de pedeapsă pre- 
vede pravila pentru vinovăția lui Iordache Ruset. Şi după 
ridicarea divanului, ducându-se Mitropolitul acasă și cercetând 
pravila, «a scris cu slova lui », din dosul cărții de pâră contra 
lui Iordache, pe care i-o dăduse Domnul, «cum pravila scrie: 
dovedindu-se aceste asupra lui Iordachi Vornicul: moartea! ». 

Mavrocordat trimite cartea de pâră cu sentinţa scrisă de Mi- 
tropolit lui Iordache Ruset, în temniță, să o citească și să-l 
întrebe ce are de răspuns. Dar trufaşul boier, în loc să se cumin- 
țească şi să răspunză cu blândețe — căci, adaogă cronicarul: 
«cu blândețe, ca bumbacul se moloșează și se îmblânzesc ini- 
mele Domnilor » — răspunde semeţ, că toate sunt minciuni. 
Aflând acest răspuns, Domnul se mânie foc și, chemând de 
sârg pe buluc-bașa, poruncește să-i taie limba. Dar intervenirea 
boierilor de divan, care se aflau la curte, îl scapă pe urgisit de 
această pacoste. 

Cronicarul domnesc povesteşte apoi în jurul acestei drame, 
un alt episod senzațional, care de data aceasta pune în lumină 
clemența Domnului străin de ţară. Pe când Iordache zăcea 
închis în odaia buluc-bașei, un căpitan de seimeni, Horopceanu, 
trecând prin dreptul odăii — « poate să fi fost și beat», lămu- 
rește cronicarul — strigă: «Să ni-l dea Vodă să-l ucidem cu 
petre pe Iordachi; sau vom strica, rătezile și-l vom ucide acolo 
în odaie, că ne-au mâncat și ne-au sărăcit el cu fraţii lui, Și nu 
se mai satură de Domni». Aceste cuvinte, ajungând până la 
urechile Domnului, « îndată au poroncit de-l puse la închisoare 
pre Horopceanu și pre alții ce fusese cu dânsul ». Și, deși atunci 
și boierii stăruiau să nu iasă cu zile Iordâche Vornicul, totuși 
Neculai Vodă, « nevoind să-și împlânte mâinile în spurcat sân- 
gele lui» și «socotind dintr'acele cuvinte a Horopceanului să 
nu se facă vreo năvală asupra lui Iordachi să-l omoare țara, 
au poruncit de l-au mutat înlăuntru în curte, la odaie, sub scări 
despre casele Doamnei ». Acolo a zăcut închis ticăitul boier până 
la mazilirea lui Mavrocordat, care este iarăși povestită cu amă- 
nunte interesante, ca dela un martor ocular: 

«Era într'o joi la divan, Nicolai Vodă. Şi acolo, judecând 
«două rânduri de oameni, văzură boierii, care se tâmplase la 
«divan, cum au venit un copil din casă de au spus Postelnicului 
«celui mare, cum au intrat doi Turci drept la odaie, unde este 
«închis Iordachi Vornicul, de au sfărâmat rătezile și au intrat 
«înlăuntru, la Iordachi. Aceste, spuindu-le acel copil de casă 
« Postelnicului în taină, și Postelnicul cel mare au şoptit lui 
«Nicolai Vodă Și îndată s'au sculat dela divan, însă nemică 
«schimbat din față ; iară boierii, care se tâmplase la divan, îndată 
«au priceput mazilirea domniei, și o seamă au ieşit pe poarta 
«despre Sfântul Nicolai, că celelalte porți acmu erau închise ». 

A doua zi, strângându-se boierii la curte, au aflat caimacamii 
puşi de noul Domn, Dimitrie Cantemir, și anume: Iordache 

Vornicul, cel care stătuse până atunci în temniță, Antiohi Jora 
Hatmanul, — cuscrul lui Iordache, — și Dabija Paharnicul. Lui 
Mavrocordat i-a fost însă cruțată umilința de a i se citi firmanul 
de mazilire la divan, « în iveala tuturor ». 

Cronicarul nu uită să înregistreze apoi toate acele fapte mă- 
runte, care proiectează o lumină simpatică peste acest Domn 
țarigrădean, străin de ţară și de neam. El ne spune bunăoară 
cum, luându-și ziua bună dela boierii care l-au petrecut, «au 
«zis, jurându-se, cum n'au avut gând rău, nice spre boieri, nice 
«spre țară, iară cine i-au greșit să fie toți iertați ». După ce a 
«ieșit cu mazilia din Iași spre Țarigrad, în apropiere de Galaţi, 
«la Piscu, i-au ieșit înainte oamenii, care trăiau în pribegie prin 
«țări vecine și pe cari Nicolae Vodă îi adusese în țară, cu «cărți 
«de tocmeală ». Ei se duc înaintea lui lusuf Aga, turcul care ducea 
pe Domn la Poartă, plângându-se de strâmbătatea ce s'a făcut: 
«— Era un Domn de se ținea de cuvânt; ne-au adus cu cărțile 
sale; ne-a așezat în țară; acmu ne vor risipi alții». La Galaţi 
îi sosesc scrisori dela prietenii dela Poartă «precum să nu-și 
facă inimă, rea de mazilie, căci așa această dată au împins vre- 
mile; iară fără zăbavă va fi iar Domn». 

Și după ce zugrăvește portretul sufletesc al Domnului, pe care 
l-am expus mai sus, încheie, arătând cum încă dela întoarcerea 
lui în Moldova, a luat apărarea celor obijduiți cu strâmbătăţi, 
cum după cei cari nu voiau să vie de față la divan, trimitea 
«oameni domneşti cu ciubote », de-i aducea fără voia lor; cum, 
văzând divanurile strașnice, cei vinovaţi, când îi apucau cei 
asupriți cu «haide la divan! », fie că erau «mai de frunte din 
boieri », fie că erau «mai de gios, scoteau banii din buzunar de 
se împăcau ». « Numai mâncătorii — adaogă cronicarul — aveau 
voe rea, că nu puteau mânca, ca în zilele denainte altor 
Domni ». 

Cu totul în altă lumină este înfățișată domnia lui Dimitrie 
Cantemir. Nicolae Costin recunoaște că noul Domn era «om 
isteț și știa carte turcească bine », — dar atât. Este într'adevăr 
curios că, acești doi erudiți ai Moldovei nu s'au putut apropia 
sufletește și nu s'au înțeles. Am putea zice, parafrazând o vorbă 

„a lui Miron Costin: « Mai curând pot încăpea pe un covor zece 
| derviși, decât doi cărturari români din veacul al XVIII-lea ». 

Erau însă — trecând peste erudiția lor de sursă cu totul 
diferită — multe lucruri care-i despărțeau. 

Mai întâiu, Dimitrie Cantemir era încă tânăr pentru domnie, 
— abia avea 36 de ani, —pe când Nicolae Costin trecuse de 
50 de ani. Apoi, Dimitrie Cantemir, care fusese de față la dezastrul 
turcesc încheiat cu pacea dela Carlovitz și care, în debandada 
fugii, își pierduse «agarlâcul », simțise decăderea Turcilor și, 
în mediul cosmopolit dela Constantinopol, avusese prilejul să 
se informeze despre puterea crescândă a Rușilor. Apucând 
domnia în preajma primului războiu dintre Ruși și Turci, el 
intrase în țară urmărind planuri mari și îndrăznețe, pentru care 
se cerea puterea convingerii şi avântul cald al tinereții. El nu 
se putea încrede, pentru planurile sale care abăteau dintr'odată 
cursul istoriei moldovenești într'o direcție cu totul nouă, în 
bătrânii boieri, prea cuminţi pentru inovații îndrăzneţe, și încă 
în cei ce fuseseră sfetnicii de credință ai rivalului său din Con- 
stantinopol, Nicolae Mavrocordat. El păstrează o bună parte 
din divanul lui Mavrocordat ; îl ridică pe Nicolae Costin la rangul 
de mare logofăt ai Moldovei, îi dă toată cinstea cuvenită unui 
mare boier, dar se păzeşte de a-i încredința gândurile. Pentru 
confidențe, el își alege pe boierii cei mai tineri din divan și, în 

primul rând, pe agerul loan Neculce. După ce dibuiește terenul 
şi hotărăște să treacă de partea hușilor, Dimitrie Cantemir 
încredințează dregăturia de mare hatman lui loan Neculce şi 
trimite pe cumnatul acestuia pe Ștefan Luca Vistiernicul, la 
Petru cel Mare, ca să întărească alianța prin jurământ. Numai 
după ce Rușii au trecut Prutul la Zagarancea, Cantemir a de- 

stăinuit planul său boierilor mai sprinteni din divan, care rămă- 
seseră pe lângă el, în Iaşi. 

Era firesc deci ca Nicolae Costin să nu vadă cu inimă ușoară 
cum Domnul trece peste el, marele logofăt, și peste ceilalți 
boieri mai în vârstă: « Dumitrașcu Vodă taine numai cu sfet- 
nicii săi cei tineri, ca și dânsul, făcea », notează, cu acrime Nico- 
lae Costin. 

Amărăciunea față de Domn se vede și din chipul cum ţine 
să vorbească despre colegul lui de divan, hatmanul loan Ne- 
culce: « Dumitraşcu Vodă îndată au luat cu sine pre hatmanul 
său, pre loan Neculce », sau: «Și au purces Dumitrașco Vodă 
decuseară cu loan Neculce hatmanul, sfetnicul său ». lar când 
povestește ruina întinsă peste Moldova, după înfrângerea dela 
Stănilești, isbucnește în imprecaţia: «Să plătească Dumnezeu 
sfetnicilor care au cârmuit pe Dumitrașco Vodă ». 

Privind domnia lui Dimitrie Cantemir sub acest unghiu de 
vedere și ţinut departe de gândurile intime ale Domnului, cro- 
nica lui Nicolae Costin nu înfățișează același interes pe care îl 
prezintă cronica lui loan Neculce, care a fost sfetnicul de încre- 
dere al lui Dimitrie Cantemir. Dar, deși privește lucrurile de 
departe şi cu sentimente turburi, totuși el prinde și fixează 
amănunte interesante, care întregesc cunoașterea personalității 
lui Dimitrie Cantemir, sau contribuiesc la reconstituirea domniei 
sale. Așa, de exemplu, ne spune că Dimitrie Cantemir, după cea 
intrat în Iași și au venit boierii — după obiceiu — să-i sărute 
mâna și poala în divanul cel mare, «le-a făcut voroavă singur 
la toți » căci, adaogă cronicarul, « era slovednic la aceste, zicând 
să fie unii către alții întru dragoste, poftind pre cei bătrâni ca 
pre niște părinți, pre cei de vârsta sa ca pre niște frați, pre cei mai 
tineri ca pre niște fii, arătând ce ar fi folosul unirei boierești ». 

Interesant povestită este scena întâlnirii lui Dimitrie Can- 
temir cu Petru cel Mare în Iași: 

«Și în curte la, scări s'au adunat cu împăratul, de i-au sărutat 
«mâna și împăratul l-au sărutat pe cap, luându-l în braţe și 
«ridicându-l sus cu o mână, fiind Dumitrașco Vodă om scund 
«şi împăratul om de fire întru toate șifaeși ». 

Nicolae Costin a luat și el parte la masa pe care ţarul a dat-o, 
la conacul său, în cinstea, lui Dimitrie Cantemir și a boierilor săi 
și unde boierii s'au legat și au iscălit «universalul », prin care 
primeau ca Domn veșnic «pe Dumitrașco Vodă și pe seminția 
lui », dar —adaogă cu răutate: «Iară măcar că au fost postul 
lui Sfeti Apostol Petru, cu toții au mâncat carne și'mare benchet 
au făcut toată ziua aceiași, și acolo au mas; iară peste noapte 
aceea n'au scăpat fără pagubă mai niciun boier şi nefurat de Mos- 
cali. cui pistoale, cui rafturi, cui epingele, nice boier, nice slugă ». 

După ce povesteşte sfârșitul nenorocit al luptei dela Stăni- 
lești, Nicolae Costin insistă cu deosebire asupra pârjolului care 
sa abătut atunci asupra Moldovei: invazia neașteptată a Tăta- 
rilor, cari au surprins oamenii pe câmpuri, ieșiți la secere; i-au 
târit în robie cu duiumul; au prefăcut în scrum și cenuşe casele ; 
au prădat şi jefuit până și mănăstirile: «n'au rămas la sfintele 
mănăstiri nice clopote, nice uși, nice un her și până în jilțuri și 
sfintele icoane le-au fărâmat și le-au ars de istov, cu foc. Iară 
târgul Bârladului și mai rău au pățit, că au rămas numa pajiște... 
țara de gios au căzut toată la robie, care povestesc bătrânii,. 
că mai au covârşit prada care au fost în zilele lui Vasile Vodă » 
Și încheie, după acest tablou al prăbușirii, — cum era de aștep- 
tat: «Acest bine au agonisit țării Dumitrașco Vodă cu soco- 
teala lui cea grabnică, de nu se va îndrepta mai în veci». 

Nicolae Costin a îmbogăţit literatura românească și cu 
prelucrarea unui roman spaniol, cel dintâi roman occidental 
care apare în literatura noastră. Romanul este opera marelui 

scriitor al veacului al XVI-lea, Antonio de Guevara, episcop 
de Cadix şi predicatorul lui Carol Quintul, şi poartă titlul 
în originalul spaniol: Il libro aureo del grand Emperador 
Marco -Aiurelio con el Relozx de Principes (Cartea aurită a lui 
Marcu Aureliu cu Ceasornicul Domnilor). Autorul pretinde 
în prefaţă că ar fi descoperit manuscriptul operei sale, după 
îndelungate cercetări, în biblioteca din Florența, printre 
cărțile greceşti lăsate de Cosma de Medicis. 

Povestea unui manuscris grecesc descoperit în Florenţa, 
era o mistificare literară asemănătoare cu aceea de care au 
făcut atâta uz, în vremurile apropiate de noi, romanticii. 

Pretinzând că opera sa are la bază un manuscris grecesc 
şi revendicând numai paternitatea stilului, Guevara a voit 
să treacă toate ficţiunile imaginaţiei sale ca fapte reale și 
să atragă atenţia asupra operei, care ar fi înfățișat vieaţa 
istorică şi actele autentice ale împăratului roman. Opera 
cuprinde vieaţa romanţată a marelui împărat, în care însă 
sunt încadrate sfaturi privitoare la educaţia tinefilor principi 
şi la normele de călăuzire în conducerea familiei şi a statului. 

Vieaţa lui Marcu Aureliu, în liniile ei mari, este expusă 
într'un prim capitol, după care urmează o serie de scrisori 
ale împăratului către diferite persoane, de pildă: una către 
prietenul său Pollion, privitoare la creşterea pe care a pri- 
mit-o în anii copilăriei dela profesorii săi ; o alta către tovară- 
şul său de studii, regele Siciliei, și multe altele. 

Sunt şi câteva scrisori galante, presupuse că ar fi fost 
adresate de înțeleptul împărat în ceasurile de libertinaj, 
curtezanelor romane — Bohemia şi altele —în societatea 
cărora şi-ar [i petrecut anii tinereţii. Aceste rânduri de dra- 
goste, în afară de cămin, care n'au niciun temei în realitatea 
istorică şi diformează personalitatea stoicului împărat, au 
plăcut așa de mult societăţii spaniole din vremea lui Carol 
Quintul, încât, chiar după ce Guevara le-a scos din opera 
sa — regretând chiar că le-a plăsmuit — ele au fost copiate 
cu mâna după ediţii mai vechi şi adăogate la textele au- 
torului. 

Scrisorile lui Marcu Aureliu sunt despărțite între ele prin 
istorioare şi anecdote referitoare la vieaţa împăratului, menite 
să scoată mai bine în relief caracterul şi virtuțile lui. Așa, 
de pildă, e discuţia dintre Marcu Aureliu și soţia sa, Faustina, 
care dorea să pună mâna pe cheia dela cabinetul de lucru, pe 
care împăratul îl ţinea închis, pentru ca nimeni să nu pătrundă 
înăuntru şi să răvăşească scumpele lui cărţi. Această discuţie 
contradictorie între soți — unul subliniind defectele femeii, 
cealaltă defectele bărbaţilor — este ca un mic tratat filo- 
sofic asupra căsătoriei. 

In această vieaţă romanțată a lui Marcu Aureliu, Guevara a 
introdus capitole de sfaturi privitoare la educaţie şi cârmuire. 
Aceasta l-a determinat să-și întituleze opera « Ceasornicul Prin- 
cipilor », care, explică el, «nu e nici de nisip, nici cadran solar, 
nici indicator de ceasuri; căci toate celelalte ceasuri servesc 
să indice ziua și noaptea, pe când acesta ne învaţă ce trebue 
să facem în fiecare ceas al zilei şi cum trebue să ne orânduim 
vieaţa ». 

Şi fiindcă acest ceasornic al vieţii are în vedere în primul 
rând pe Principe, el l-a numit El reloz de principes — sau 
cu titlul tradus de Nicolae Costin: Ceasornicul Domnilor. 

Opera lui Guevara este secţionată în trei cărţi: Prima 
parte cuprinde normele de care trebuie să se călăuzească 
în vieaţă Principele, pentru ca vieaţa şi faptele lui să [ie în 
conformitate cu idealul unui bun creştin. Cartea a doua 
cuprinde sfaturi cum trebuie să se poarte un Prinţ în interiorul 
căminului său faţă de soţie și faţă de copii. Cartea III-a 
arată cum să se poarte pentru ca să dea supuşilor săi, prin 
Vieaţa lui proprie, un model de demnitate și virtute. 


Această parte a romanului, cu tot caracterul său didactic, 
este uneori interesantă şi cuprinde colţuri de moravuri con- 
timporane, ca bunăoară atunci când Guevara vorbeşte despre 
creşterea şi educaţia copiilor şi se ridică împotriva obi- 
ceiului ce-l luaseră femeile spaniole din societatea înaltă, 
care țineau să aibă păsări în colivie, maimuțe la fereastră 
şi să poarte câini în braţe, dar își trimeteau copiii la țară, 
ca să-i crească slugile. De asemeni sunt interesante *şi au 
încă un caracter de actualitate, în vremurile turburi de azi, 
paginele în care se ridică împotriva războaielor ofensive, 
purtate numai pentru cuceriri și acelea în care Guevara 
face apologia păcii ca drum pentru propăşirea civilizaţiei 
umane — evocând legendarul « veac de aur când toţi în pace 
vieţuiau, când fiecare la locurile sale ara, ale sale măsline 
altoia, ale sale ţarini secera, şi ai săi feciori hrănia ». 

Dintre numeroasele povestiri întreţesute în cuprinsul roma- 
nului, una, prelucrată şi de Lafontaine, a devenit celebră; 
este El villano del Danubio (ţăranul la Dunăre). Episodul are 
de scop să scoată în relief caracterul plin de clemenţă, de 
bunătate și de dreptate al marelui împărat. Scena se des- 
chide prin povestirea împrejurărilor în care Marcu Aureliu, 
din pricina unei groaznice epidemii de ciumă, se strămu- 
tase cu toată curtea lui de sfetnici, oameni învăţaţi şi 
filosofi, în Campania. Acolo, se iscă într'o zi discuţia asupra 
cauzelor care au adus invazia corupţiei în stat şi răsturnarea 
din temelie a societăţii romane cu străvechile ei virtuţi şi cu 
obiceiurile ei simple şi patriarhale. Şi atunci, Marcu Aureliu, 
făcând semn tuturor să tacă, le povesti cum, la începutul 
domniei lui, s'a pomenit odată cu un ţăran sălbatec, depe 
țărmurile Dunării, cu ochii afundaţi în cap, cu barbă groasă, 
cu picioarele în opinci, cu haine de păr de capră, cu ciomag în 
mână, cu pieptul gros şi păros —un adevărat urs scăpat din 
bârlog. Şi fiindcă împăratul primia întâi ostaşi săraci și apoi 
asculta « poftele celor bogaţi », ţăranul fu introdus mai întâi, 
în senat. Și intrat înăuntru, ţăranul acela depe țărmurile săl- 
batice ale Dunării aruncă în senatul Romei strigătul de 
durere, de desnădejde şi de revoltă al neamului său oprimat, 
împotriva cupidităţii şi rapacităţii judecătorilor romani. 
Citez, în traducerea lui Nicolae Costin: 

«O părinţi adunaţi — începe el—o neam ferice! Hu, 
ţăranul Milan, lăcuitorul oraşelor şi râpelor Dunării, vouă 
sfetnicilor râmleni care sunteţi adunaţi într'această curte 
mă închin şi mă rog Dumnezeilor celor nemuritori ca şi 
limba mea astăzi să o înderepteze şi să o chivernisească 
cum spre a moșiei mele, cele ce se cuvine, a le grăi...». 

Şi după ce se roagă zeilor ca să-l inspire pentru a da glas soliei 
de suferinţă și de sbucium a neamului său, evocă, într'o admi- 
rabilă antiteză, în contra strigătelor biruitoare ale învingători- 
lor Romani, ţipătul de sfâşietoare obidă al Germanilor învinşi: 

« ..„, Pe vremea în care strigătorii voştri, înaintea carelor 
celor de veselie strigând: Vieţuiască! vieţuiască! Roma cea 
nebiruită ! Iară cei pedepsiţi, prinşi într'alt chip! Din adâncul 
pieptului meu suspinând, la Dumnezeu voi zice: Dreptate! 
Dreptate!... 

« Voi, Romanilor, pe steagurile și semnele voastre, în loc de 
simbol, aveţi aceste cuvinte: «(a) Romanilor datorie este 
(de) a ierta pre cei supuşi și a supune pre cei mânări », iar 
mai drept aţi zice aşa: a Romanilor datorie este pre cei 
nevinovaţi a jecui, că nimica alta voi Romanilor nu sunteţi, 
fără numai a noroadelor odihnitoare turburători şi apucători. 

« Intreb pe voi, Romanilor, ce lucru v'au îndemnat pre 
voi, cei ce sunteţi născuţi la apa 'Tibrului, de aţi venit împo- 
triva noastră, carii în pace locuiam la râpile Dunării. Au 
prietenii vrăjmaşilor voştri am fost; au gândul nostru de 
vrăjmăşie a arăta spre voi l-aţi văzut? Au auzit-aţi în Râm, 

vestindu-se, precum am lăsa lăcașurile noastre ?... Sau venit-a 
cineva la Râm din moşia noastră arătându-vă vouă, ca unor 
dușmani, gătire de răsboi? Au vreun crai, în ţările noastre 
murind, ne-ar fi lăsat pre noi cu testament vouă moştenitori, 
ca cu voia aceea să ne supuneţi stăpânirii voastre?.., ». 

Şi după ce înşiră răutatea şi lăcomia nesăţioasă a judecă- 
torilor romani, trimiși în patria lui, judecători cari trăiesc 
pumai în destrânări, cari impilează pe cei săraci, cari «orice 
pot pre ascuns, apucă, strâng şi fură »; după ce le arată că 
zadarnice au fost plângerile Germanilor cutropiţi, în senatul 
Romei şi după ce le spune că de 15 zile, de când a intrat în 
Roma, a văzut numai viţiul şi destrâul, se reculege şi-şi 
încheie solia astfel: 

« După ce am plinit eu pofta mea şi otrava inimii mele, 
după obiceiu ce am isprăvit de v'am vătămat pre voi cu 
limba mea, iată-mă's aşternut la pământ: aştept bătaie, că 
mai mult voi, dându-mă morţii, să agonisesc laudă, decât 
voi, răpindu-mi viaţa, să o dobândesc pre dânsa». 

După ce şi-a, încheiat astfel cuvântarea sa plină de miez, 
țăranul s'a aruncat la pământ și a zăcut acolo un ceas, aştep- 
tând, să fie ucis în bătăi, în timp ce senatul se uita înmăr- 
murit la el. Atunci, împăratul Marcu Aureliu, recunoscând 
că prin țăranul acela noduros grăise necazurile unui neam 
întreg obidit, şi, surprins de frumuseţea plină de demnitate 
a cuvântării lui —ca un trandafir între spini — porunci să 
fie ridicat de jos şi, iertându-l, îl primi în rândul celor bătrâni, 
adică al senatorilor; îi dete «uric», ca să fie hrănit din Vis- 
tieria împărăției şi puse «să se scrie voroava lui în cărţi». 

Opera aceasta a lui Guevara, scrisă într'un stil patetic, 
plin de vervă oratorică, cu fraze simetrice și adesea ritmate, 
cu imagini îndrăzneţe și numeroase antiteze, a fost, cum 
spune cel mai competent istoric al novelisticei spaniole, 
Menendez y Pelayo, «la bivlia y el orâculo de los cortesanos. 
(Biblia şi oracolul curtenilor). 

Primul majordom al palatului a împrumutat manuscrisul 
dela împărat şi l-a transmis împărătesei; dela aceasta a 
trecut la alţi curteni, cari şi-au scos copie după ea şi în felul 
acesta autorul s'a pomenit că apare o ediţie la Sevilla, în 
1528, şi altele curând, fără numele său. Atunci Guevara se 
grăbi să-i dea forma, detinitivă şi o tipări în 1529. Cartea 
s'a răspândit repede și a avut un succes enorm; numai în 
Spania a cunoscut 83 de ediţii. Ea a trecut de timpuriu peste 
hotarele Spaniei, căci la doi ani după ediţia definitivă dată 
de Guevara, în 1531, ea a fost tradusă în limba franceză, 
şi tipărită în numeroase ediţii, care au avut o întinsă circulaţie 
şi au exercitat o influenţă apreciabilă. 

O soartă nu mai puţin norocoasă a avut romanul şi în 
literatura engleză unde a fost împământenit cam în acelaş 
timp cu prima traducere franceză. 

Romanul a călătorit de timpuriu şi în celelalte literaturi 
ale Occidentului; în 1540 apare la Veneţia prima traducere 
italiană; la 1544, la Munchen prima traducere germană şi 
în 1606 romanul este tradus și tipărit în limba latină, de 
un mare umanist al timpului M. Wanckelius, sub titlul: 
« Horologii Principum sive de vila M. Aurelii imveratoris, 
libri 3 de lingua castelana în latinam linguam traducti ». 

Traducerea latină a operei lui Guevara sa răspândit în 
toate ţările catolice, care aveau ca limbă de cancelarie și 
de biserică, latina. Astfel romanul a pătruns şi în Polonia, 
unde a ajuns la cunoştinţa lui Nicolae Costin, pe timpul 
când își făcea studiile acolo. El străbătuse până atunci un 
drum victorios și era celebru în literatura europeană a tim- 
pului prin caracterul său istoric şi didactic, a plăcut aşa de 
mult tânărului moldovean, încât — mai târziu —s'a apucat 
să-l prelucreze în limba română, pentru a-l împărtăşi contim- 

poranilor săi. Pornind din năzuinţța dea da o formă mai 
unitară materialului întins al povestirii, Nicolae Costin a 
schimbat ordinea capitolelor și a cărţilor, a înlăturat unele 
părţi fastidioase, discuţii dogmatice, concentrând economia 
operei într'o expunere mai închegată. Din 153 de capitole ale 
lui Guevara, N. Costin a păstrat numai 81, iar aceste 81 de 
capitole le-a distribuit în patru cărţi în loc de 3. Ultima carte 
a lui N. Costin, încheie cadrul istoric al romanului povestind 
moartea împăratului filosof într'o aureolă de bunătate patriar- 
hală. Traducerea lui N. Costin este clară, vioaie și păs- 
trează — după cum s'a putut vedea din citatele pe care le-am 
făcut — chiar în ritmul frazei, ceva din armonia şi cadenţa 
originalului, lucru care a îndemnat pe un cercetător să, creadă, 
că Nicolae Costin a tradus unele părţi ale romanului în versuri. 


Nicolae Costin a fost tot atât de nedreptăţit în istoria 
literară, pe cât, a fost de sbuciumat în viaţă. 

Când tatăl şi mama sa erau înmormântați în aceiași 
groapă, el zăcea închis în temniţă. A dus apoi o viaţă de 
pribegie şi când ajuns pe treapta cea mai înaltă a ieran- 
hiei boiereşti și se deschideau şi pentru el zări mai senine, 
l-a prins moartea din urmă. In istoria literară, el a fost 
categorisit ca erudit sec, «inimă de pergament ». Erudit 
fără îndoială că a fost, un precursor al lui Dimitrie Can- 
temir. Cunoștea adânc limba latină, cum n'o cunoştea ni- 
meni altul pe atunci în Moldova şi o vorbea cu uşurinţa 
cu care chiar azi, nu sunt mulţi cărturari s'0 vorbească, 
Știa bine limba polonă și probabil şi greacă. 

Dar ponosul de erudit sec, «inimă de pergament», vine 
dela faptul că el a încercat să dăruiască culturii moldove- 
nești o operă similară acelora cu care se glorifica istorio- 
grafia polonă şi care încadrau istoria naţiunii polone în 
istoria universală, de la creaţiunea lumii. Desigur, că în 
secolul care se anunţa a fi al «luminilor», această concepţie 
istorică — rămăşiţă a cronografelor bizantine — era vetustă,. 
Dar Nicolae Costin nu scria pentru cititorii Occidentului, 
ci scria pentru Moldovenii săi din vremea lui Cantemir, 
despre care Neculce scrie «carte nu știa, ci numai iscăli- 
tura învățase de o făcea». [Este apoi în încercarea lui de 
sinteză foarte mult material înădit din împrumuturi luate 
dela alţii. Dar Nicolae Costin, care își prelucra opera, căci 
ne-a lăsat-o în două redacţiuni, a murit de timpuriu, îna- 
inte de a-i fi putut da forma definitivă. In partea cronicei 
însă, în care povesteşte evenimente contimporane, în me- 
moriile sale asupra domniei lui D. Cantemir și începutul 
domniei lui N. Mavrocordat, se vede că el moștenise dela 
tatăl său darul de a captiva interesul cititorului prin epi- 
soade interesante pe care le înfățișează dramatic. EI are 
apoi meritul de a fi deschis drumul literaturii moderne a 
Occidentului în cultura noastră. Celebrul roman spaniol al 
lui Guevara, Marco Aurelio con el Relox de Princupes, pe 
care el l-a împământenit în literatura noastră printr'o pre- 
lucrare abilă, este cel dintâi roman modern la noi. In slârşit, 
traducerea lui vioaie, plastică, întrun ritm cu cadenţe ar- 
monioase, vădeşte strădania de a modela structura 
după tiparele sintaxei latine, pentru efecte estetice. 


limbii 


BIBLIOGRAFIE. Cartea pentru întâiul descălecat, a lui Nicolae Costin, a fost 
publicată de M. Kogălniceanu, în Letopisețele țării Moldovii, vol. I, Iaşi, 
1845 şi republicată, cu caractere latine, în ediţia a II-a: Cronicele României sau Le- 
topisețele Moldovei şi Valahiei, I, Bucureşti, 1872. In volumul I al colecţiei de 
cronici a lui Kogălniceanu, au fost publicate, la anexe şi capitolele adăogate de Nicolae 
Costin la cronicele lui Ureche-—Simion Dascălul și Miron Costin. 

Cronica privitoare la domnia lui Nicolae Mavrocordat și Dimitrie Cantemir, se 
găseşte în volumul II din colecţia lui Kogălniceanu, încorporată în « Letopiseţul ţării 
Moldovei dela Ştefan sin Vasile-Vodă, de unde este părăsit de Miron Costin Logo- 
fătul, de pre isvoadele lui Vasile Damian ce au fost treti logofăt, a lui Tudosie 

Dubău Logofătul şi altora s, pe care Kogălniceanu îl atribuia în întregime lui Ni- 
colae Costin, După analiza critică făcută de răposatul Giurescu, numai ultima parte: 
domnia lui Mavrocordat şi Dimitrie Cantemir, este opera lui Nicolae Costin (a se vedea 
Kogălniceanu, Cronicele României, ed. II, vol. II, p. 70—117, sau ed. 1, 
Letopisejele Țării Moldovii, vol. II, p. 78—130). Un fragment (din compilaţia dela 
zidirea lumii până la Aron-Vodă) a publicat, după o redacţie diferită, tipograful Ioanid 
in Istoria Moldo- României, Bucureşti 1858, vol.I, p. 1—286. O ediţie completă în ambele 
versiuni cunoscute (una pentru cetitori, alta închinată Domnului Nicolae Mavrocordat) 
a dat loan Şt. Petre, Nicolae Costin, Letopisețul Ţării Moldovei, dela zidirea 
lumii până la 1601. Fundaţia Regală pentru literatură şi artă, București, 1942. 

Pentru studii asupra cronicelor lui Nicolae Costin: C. Giurescu, Contribuţiuni 
la studiul cronicelor moldovene (Nicolae Costin, Tudosie Dubău, Vasile Demian), extras 
din Analele Academiei Române, s. II, t. XXX, Mem. secţ. ist., Bucureşti, 1907. 

Concluziunile din acest studiu trebue completate cu C. Giurescu, Isvoadele 
Tudosie Dubău, Miron Logofătul şi Vasile Demian, extras dia Bul. Com. Ist. a Rom., |, 
Bucureşti, 1914. G. P ascu, Azinte Uricarul şi N. Costin, în Arhiva, 1922, p. 489, 

Ştirile risipite în diferite publicaţii documentare au fost culese de loan Şt. 
Petre, Nicolae Costin — Vieața şi opera, (Teză de doctorat la Facultatea de li- 
tere din București), Bucureşti, 1939. 

Pentru capitolu! despre încoronarea regilor poloni la Nicolae Costin, a se vedea 
studiul lui lon Const. Chiţi mia, în Cercetări literare, publicate de N, 
Cartojan, București, vol. IV, 1940, p. 139—163. Textul a fost publicat de Kogăl- 
niceanu îu anexe la Le/opisefele, |, p. 143 şi Apendicse, 26-29 şi în ed. II Cromicele 
României, 1, p. 177 şi 400—403. 

Din Ceasornicul Domnilor an publicat câteva fragmente: Dr. M. Gaster, 
Literatura populară română, București, 1883, în Apendice, p. 559-570; şi 
anume cap. I, partea lV-a; « Voroava a prea înţeleptului Garamantilor (Brah- 
manilor) către marele Alexandru, în care dovedeşte că mai mult pot cei 
cari cu măsură socotesc de sine şi moștenesc puţine, decât Alexandru, care 
moşteneşte multe și cu mândrie ;socotește de sine; şi că pre mare nebunie easte 
a-ş vrea a stăpâni lung şi lat, care are scurtă căruţă a vieţii sale»; Em. C. Gri: 
goraş, cu greşeli de transcriere şi lectură: Țăranul dela Dunăre, în Convorbiri 
Literare, lulic-August 1930. p. 753—767. Problema a fost reluată în ultimul 
timp de N. Cartojan, Ceasornicul Domnilor de N. Costin şi originalul spaniol 
ul lui Guevara. Bucureşti, 1940. (Extras din Rev, ist. rom. 1933 şi din Cercetări 
Leterare, IV, 1940 p. 121). Pentru studii asupra vieţii şi operei intregi a lui Nicolae 
Costin a se vedea şi N.lorga, Istoria literaturii româneşti, vol. II, ed. II, Bu- 
curești, 1926, p. 89—124. 


INFLUENȚA LATINĂ IN STILUL CRONICARILOR 
MOLDOVENI 


Marii cronicari moldoveni Ureche şi mai ales Costineştii 
au nu numai meritul de a fi creat în literatura românească 
genul istorie cu nuanţe apropiate de genul memoriilor, ci şi pe 
acela de a fi introdus inovaţii în limba literară a timpului. 
Cultura lor largă, erudiţia lor, preocupările după forme lite- 
rare mai alese, după un ritm armonios, după versificaţie 
chiar — toate acestea îi îndemnau să nu se mulţumească cu 
vocabularul și tiparele sintactice pe care li le punea dinainte 
limba scripturilor sfinte şi a vechilor cazanii. 

Ureche şi Costineştii introduc în scrisul lor noţiuni noui, 
pentru care — spre a le circumscrie precis —aveau nevoie 
de cuvinte noui. Şi acestea le-au împrumutat uneori din limba 
polonă, pe care şi-o însuşiră în mediul şi în şcolile polone 
în care și-au făcut instrucţia. Alteori termenii de origine tur- 
cească au fost luaţi din vorbirea contimporanilor, cari se vân- 
turau continuu pe ţărmul Bosforului, într'o vreme în care 
influenţa orientală începea să se reverse asupra vieţii din 
Principatele noastre, ca: ceauș, ceambur, celebiu, derviş, divan, 
oluc, etc. 

Dar alături de aceşti termeni turcești, care dau scrisului 
lor un uşor colorit oriental, ei introduc — și aci este partea 
de contribuţie proprie a lor — mulţi termeni de cultură de 
origine latină, precum: istoric, poetic, orator, rilor, comedie, 
filosofie, cozmografie, yramatică, siluve, răpublică, consilii, 
preloriun, prinţipe, primani, secundani, terțiani, senat, jensor, 
monarhie, tiran, împerator, colonie, obsides, testament, tractul, 
velerani, fantastic Ş. a. 

Aceste cuvinte latine pe care Ureche și Costineştii le intro- 
duc în limba literară — neologisme pentru vremea aceeu —- 
marchează începutul unei direcţii noui: revenirea la matca 
latină a limbii. 


Influenţa latină — mai ales în opera Costineştilor — se vede 
însă mai ales în structura limbii. Miron şi Nicolae Costin se 
străduesc să croiască pentru limba timpului lor, după mo- 
delul latin, tipare sintactice noui. Ei modelează structura 
razei, pe de o parte pentru a-i da rezonanţe noui, capabile 
să exprime nuanţe felurite de cugetare şi simţire, pe de alta 
pentru a-i imprima un ritm mai armonios. Când de pildă 
Nicolae Costin în Ceasornicul Domnilor, forțând puţin uzan- 
ţele limbii vorbite, urma sinuozităţile intermediarului latin, 
așezând la început subiectul cu incidentalele sale, apoi 
obiectul cu determinările sale şi lăsând abia la sfârşit verbul, 
ca de ex.: 

«O părinţilor adunaţi, o niam fericit, eu ţăranul Milan, 
lăcuitorul oraşelor râpilor Dunării, vouo sfiatnicilor Râm- 
liani carii sunteţi adunaţi într'acastă curte, mă închiu », — 
o face aceasta, nu pentrucă el, care vorbea cu ușurință 
limba latină, era într'atâtu stăpânit de topica lrazei latine, 
încât nu se putea desbăra de ca nici când scria româneşte, 
ci o face pentrucă el urmărea în scrisul său efecte artistice. 
Urmărea pe de o parte să redea în limba sa ceva din muzi- 
calitatea originalului latin, iar pe de altă parte să sublinieze 
efectul constrastului dintre cele două membre adverse ale 
frazei: seu, ţăranul... vouă sfetnicilor Romei... Aceloraşi 
nevoi de ritmică şi de subliniere a sensurilor sunt subordonate 
și celelalte inversiuni topice, ca de ex. așezarea negaţiunii la 
început şi despărţirea ei de verb: nu dintr'acei ce ur fi mai 
harnici a face dreptatia, ce dintr'acei co au în Râm mai 
mulţi priitori trimiteţi. Pentru acelaşi cuvânt aşează com- 
plimentele înaintea verbului pe care-l lămuresc: Dumnezeii 
grija lucrurilor omeneşti au lepădat; determinările adjec- 
tivale înaintea substantivului: pentru nepărăsite u noastre 
răutăţi ; utilizează construcţii brachiologice syllepse: că fără 
vrearia, şi socoteala Dumnezeilor nici binele a agonisi, nici 
de rău a ne feri nu putem; hipperbate (separarea de cuvinte 
care din punct de vedere gramatical sunt unite): tu ale 
noastre ai strămutat obiceiuri. 

Costineştii, cari vorbiau cu ușurință limba latină, s'au 
deprins cu asemenea inversiuni ale părţilor de propoziţie, 
încât, în căutarea unui efect de armonie ritmică sau în nece- 
sitatea de a sublinia un sens, le-au utilizat și în opera lor 
originală. Găsim, bunăoară, în cronica lui Miron Costin, 
expresii în care verbul este aruncat la sfârşitul propoziției: 
«să fie spre învăţăturile scripturei mai plecată a locuitorilor 
ţării noastre voie»; sau altele în care atributul este despărţit 
de substantiv şi verbul de compliment prin intercalarea 
altor părţi de propoziţie: « multe obiceiuri întru acest neam 
trăiesc a Italianilor până astăzi»; cau lost a resipei casei 
lui Vasile Vodă pricină» ; ori cu complementul direct sau cel 
indirect aşezate înaintea verbului de care depind: « puştilor 
apucase Cazacii de le stricase roatele» ş. a. ş. a. 

Cronicarii moldoveni sunt dar premergătorii școalei lati- 
niste și în ceea ce priveşte punerea în circulaţie a ideei de 
latinitate a neamului și în ceea ce priveşte năzuința de a 
împământeni în limbă construcţii sintactice latine. 

fi au deschis astfel drumul în limba literară inversiunilor 
topice, pe care aveau să le mânuiască cu atâta artă marii 
livici ai veacului al XIX-lea. 


BIBLIOGRAFIE. N. Cartojan, Ceasornicul Domnilor de Nicolae Costin şi 
originalul spaniol al lui Guevara (extras din Revista istorică română, 1933, p. 159—171 
şi din Cercetări Literare, LV, 1940, p. 1—21). 1. Cazacu, Influența latină asupra 
limbii şi stilului lui Miron Costin (lucrare în Seminarul nostru de literatura 
veche românească) în Cercetări Literare, V, pu 41 —64, Influenţa latină asupra 
cronicarilor a mai fost semnalată de: A. V. Gâdei, Studiu asupra cronicarilor mol, 
doveni din secolul al XVII din punct de vedere al limbii, melodei şi cugetări. 
Bucureşti, 1898, p. 194 şi urm. 

Colegul de divan al lui Nicolae Costin, Ion Neculce, ocupă, 
prin resursele nesecate ale darului său de povestitor, locul cel 
mai de frunte pe linia ascendentă a cronicarilor moldoveni. 

Tatăl său, lenachi Neculce, care se găsește amintit în docu- 
mente pe la 1679—1685 ca grămătic, era un om cult pentru 
vremea lui, căci un act al fiicei sale Sanda, ne destăinuie că 
«avea cărți greceşti » şi că era «om spudeos (omovS5atog == serios, 
grav, important), precum îl știe toți ». Aceste și alte calități su- 
fletești, l-au ajutat să ia în căsătorie pe fiica marelui boier 
dela curtea lui Vasile Lupu, Iordache Cantacuzino, despre 
care vorbeşte cu atâta admirație Miron Costin («cap ca acela 
abea de au avut țara cândva sau de va mai avea»). Catrina 
Cantacuzino aducea ca zestre soțului său 25 de sate. 

Cronicarul este singurul băiat născut din această căsătorie; a 
mai avut două, surori, dintre care una s'a măritat cu Ştefan Luca, 
vistiernicul lui Dimitrie Cantemir și tovarășul de exil al croni- 
carului, alta măritată în Ţara Românească cu Done Vistierul. 

Ion Neculce era numai în vârstă de 14 ani, când familia sa 
a fost sguduită “de o groasnică nenorocire. In 1686, când Ioan 
Sobieski se întorcea dela despresurarea Vienei şi când pod- 
ghiazuri polone cutreerau Moldova, jefuind și dând foc, a 
fost prădat şi ars conacul familiei cronicarului din Prigoreni, 
iar tatăl, lenachi Neculce, care era pe atunci vistier cămăraș 
de ocnă, a fost tăiat de Poloni în Târgul Ocnei. Atunci familia, 
îngrozită, pleacă împreună cu bunica, văduva lui Iordache 
Cantacuzino și cu fiul acesteia, Iordache Stolnicul, la rudele 
lor din Muntenia, familia Stolnicului Const. Cantacuzino. In 
acest exil, bunica moare. După 4 ani de pribegie, când în 
domnia lui Constantin Cantemir lucrurile se mai liniștesc în 
Moldova, pribegii se întorc la căminurile lor. 

In anul următor, 1691, Neculce apare între micii slujbași 
dela curtea domnească. In toamna anului, când fiica lui Con- 
stantin Brâncoveanu, Maria, logodită la Constantinopol cu Con- 
stantin Duca, veni la, Iași, însoțită de mama sa și de Stolnicul 
Constantin Cantacuzino, pentru celebrarea căsătoriei, Neculce 
făcea, și el parte din alaiul tânărului mire. «Atunce, pre ace 
vreme și eu, loan Neculce, vel vornic, eram tânăr postelnic și 
mergeam cu alți postelnici împreună, cu toiage a mână, pre 
gios, înaintea Domnului », care-i urma călare, cu surguciul pe 
cap. 

In vara anului 1700, sub Antioh Cantemir, când Moldovenii 
primiră firmanul — îmbucurător pentru ei («se învoieșă toată 
țara pentru acea veste )) —de a se retrage garnizoana tur- 
cească din Camenița și a se preda cetatea Polonilor, Neculce, 
care înaintase vătaf de aprozi, se afla cu Domnul său la Nistru. 

In acest timp, el se căsătorește cu nepoata de soră a Dom- 
nului, cu Maria, fiica lui Lupu Bogdan biv-hatman, care îi 
aducea ca dotă: 5 sate în Hotin şi Dorohoiu, câteva salașe de 
țigani şi o sumedenie de vite: o herghelie de cai, 40 de vaci, 
20 de boi, 100 de oi, 200 de stupi. In anul următor, învoindu-se 
« frățește » cu cumnatul său Ștefan Luca şi cu sora sa mai mică, 
Sanda, înaintea Mitropolitului şi a verilor lor, el primește din 
partea «de comând » a mamei sale: 7 sate și 4 fălci de vie la 
Cotnari şi la Nicorești. 

Astfel, fără să ajungă în moşii pe Grigore Ureche, Neculce 
era și el—ca și Miron şi Nicolae Costin — unul dintre marii 
proprietari de pământuri ai Moldovei. 

Neculce nu sa putut bucura multă vreme de rudenia cu 
Domnul, căci în toamna anului 1701, Antioh Cantemir este în- 
locuit cu Constantin Duca. 

In 1705, el este însă în suita lui Antioh Cantemir la Constan- 
tinopol şi este față la pâra pe care boierii Moldovei, din îndemnul 
noului Domn, o aduc împotriva lui Mihail Racoviţă. Intrând 


în Moldova cu Antioh Cantemir, Neculce este ridicat la rangul 
de mare spătar şi, în această calitate, este trimis ca sol—el, 
care petrecuse o parte din copilărie în Muntenia — la curtea 
domnească din Bucureşti, cu prilejul nunţii fiului mai mare al 
lui Brâncoveanu, Dinu, cu fata vornicului Ion Balş din Mol- 
dova. A fost o nuntă bogată și plină de fast «care să zicem — 
spune Neculce — nu era nuntă domnească, ce putem zice cră- 
iască, ». 

In anul următor, când Antioh Cantemir, din porunca 'Lur- 
cilor, pleacă, împreună cu toată boierimea şi cu salahori, să 
întărească cetatea Tighinei, Neculce, împreună cu Ilie Canta- 
cuzino şi Ilie Catargiu, este lăsat de Domn în lași, caimacam, 
ca să poarte grijă de trebile țării. Dar încrederea pe care i-o 
arată unchiul soției sale îi este fatală, căci Antioh, fiind înlocuit, 
încă de pe când se afla la Tighina, cu Mihai Racoviţă, acesta îl 
trece şi pe el într'un izvod de boierii care trebuiau prinși și închiși 
înainte de sosirea, lui în lași. Neculce însă până a nu sosi seimeni 
la gazda lui, simțindu-se în cumpăna morții, încalecă repede și 
fuge în Polonia. Acolo a stat câtăva vreme — el nu precizează 
cât — până când și-a «făcut pace cu domnia.» şi s'a întors la 
casa, lui, având cinste și căutare din partea Domnului. 

Sub celălalt unchiu al soției sale, sub Dimitrie Cantemir, 
Neculce este din nou ridicat în fruntea treburilor publice ale 
Moldovii: « lară mai de credință și mai ales toate trebile domniei 
erau după mine, loan Neculce, vel spatar », mărturisește el în- 
suși. De aceea, când Dimitrie Cantemir încheie alianța cu Petru 
cel Mare și se hotărește să se arunce în vâltoarea războiului, 
trebuind să:și acopere primele mișcări, ca să nu fie simțit de 
Turci și de boieri, el încredințează postul important atunci, 
de mare hatman —am zice azi: ministri de războiu — lui 
Neculce. Cronicarul, învinuit mai târziu de colegii săi de divan, 
că el, prin sfaturile lui, a adus dezastrul Moldovei, se apără 
susținând că el n'a știut — deşi încheierea alianței se făcuse 
prin cumnatul său — de legăturile lui Cantemir cu Petru cel 
Mare, decât atunci când Rușii au sosit la Prut. « Atunce am 
știut şi eu că au fost scris Dumitrașco Vodă să vie Moscalii, că 
eu tot gândeam că vom purcede în gios spre Huși, precum sfă- 
tuisem ; iară dacă am înțeles că au sosit Moscalii la Prut, mult 
m'am mirat şi am zis lui Vodă să scrie să se întoarcă Moscalii 
înapoi... și să se lase de Moscali, că poate să-i bată Turcii, și 
Tătarii or robi țara. Pui pre Dumnezeu martur că aşa i-am zis 
și tare am stătut, că doar l-oi întoarce, și n'am putut ». Dimpo- 
trivă, Cantemir mâniat i-ar fi răspuns: «că voi toți vă chiver- 
nisiți cu toţii ca să rămânețţi la creștini, și numai eu singur să 
rămâi pentru voi la păgâni, că v'am văzut eu credința voastră, 
că aţi fugit toți». Intr'adevăr, boierii temându-se că Turcii 
vor intra în lași, după un svon, răspândit într'adins de Dimitrie 
Cantemir, fugiseră. Dar unii dintre ei intraseră mai demult în 
tratative cu Rușii, peste capul Domnului. Când Cantemir cheamă 
boierii, cari mai rămaseră cu el în Iași, și le comunică alianța 
cu Rușii, aceștia, bucuroși, se grăbesc să răspundă: « Bine ai 
făcut Măria Ta, de te-ai închinat». După aceasta, Dimitrie Can- 
temir, încălecând, a plecat în tabăra rusească, dela Prut, ca să 
orânduiască cele necesare, iar pe Neculce l-a lăsat de paza 
Doamnei în Cetăţuie, temându-se să nu lovească Turcii pe 
Doamnă, în urma lui. 

Neculce a fost astfel şi părtaş la drama care a urmat și a 
trăit, cu toți contimporanii săi, fiorul acelor zile de înviorare 
sufletească, în care mișcările și freamătul oștirilor și zăngănitul 
armelor rusești pe pământul Moldovei, trezise nădejdea mân- 
tuirii de sub vitrega stăpânire pâgână. 

EI a fost martor la intrarea lui Petru cel Mare în lași; la pri- 
mirea lui în palatul domnesc; la masa pe care a dat-o Domnul 

în cinstea împăratului; a închinat și el cu Petru cel Mare un 
pahar de vin franțuzesc la ospățul pe care împăratul l-a dat în 
tabăra sa, Domnului şi boierilor moldoveni, și în sfârşit, ceea 
ce este mai important, el a condus pe câmpul de luptă operaţiile 
corpului de armată moldovenesc. Astfel a avut prilejul să 
cunoască de-aproape pe ţarul care a deschis o eră nouă în 
istoria Rusiei și al cărui portret avea să-l zugrăvească așa de 
sugestiv în opera lui. Descrierea luptei pe care a dat-o în 
cronica sa este un izvor istoric de care s'au folosit şi istoricii 
ruși pentru epoca lui Petru cel Mare. De altfel, fragmentul a 
fost pus la îndemâna istoricilor străini încă din 1845, de M. 
Kogălniceanu, într'o foarte bună traducere franceză. 

La un moment dat, împăratul, răslețit cu un mic pâlc de ar- 
mată de trupul cel mare al oștirii ruseşti și încolțit de Turci și 
Tătari, cheamă pe hatmanul Neculce şi-l întreabă dacă cutează, 
cu 200 de dragoni și roo de moldoveni, să-l scoată pe el şi pe 
împărăteasa, călări, în Țara Ungurească. Neculce, cumpănind 
împrejurările, îi arată că este un lucru «prea cu grijă mare a 
ispiti să nu cadă la vreo primejdie », dar cu bunul lui simț practic 
izbutește să-l scape pe împărat din încurcătură. Pornesc călări 
în toiul nopţii, pe întunerec, «de nu se vedea nici mâna», pe 
malul Prutului, pe când coastele dealului și câmpul tot până 
la Huşi erau luminate de focurile Turcilor și ale Tătarilor și, 
mergând toată noaptea, ajung în zorii zilei să se împreune cu 
tabăra rusească dela Stănilești. Lupta, începută cu însuflețire, 
este însă nenorocită pentru creştini, care, copleșiți de numărul 
mare al Turcilor, sunt în cele din urmă încolțiţi şi înconjurați. 
Cu toate stăruințele generalilor nemți, care cereau continuarea 
războiului și cu toate rugăminţile lui Dimitrie Cantemir și a 
boierilor moldoveni, Petru cel Mare, sfătuit de împărăteasă și 
de generalii ruși, se vede nevoit să ceară pacea. 

Turcii cereau pe Dumitrașco Vodă, dar izvoare ruseşti ne 
informează că Petru cel Mare ar fi spus, cu un desăvârșit simț 
de loialitate, că «mai bine voiu ceda Turcilor țara mea până la 
Cursc, decât pe Principele care, din iubire față, de mine, şi-a 
pierdut țara ». Turcii stăruind, Rușii le răspund că din războiul 
dintâiu nu se ştie ce s'a făcut, perit-a sau a fugit, că ei bănuiau 
că a trecut la Turci. 


PRIBEGIA. Cu Dimitrie Cantemir, care nu mai avea să se 
întoarcă niciodată între ai săi, pleacă în pribegie și boierii care-i 
fuseseră devotați, urmaţi de popor, între care și hatmanul Ne- 
culce. Erau 448 de boieri și slujbași, urmaţi de 4.000 de oameni 
din popor, bărbaţi şi femei. 

In Rusia, Petru cel Mare dăruieşte Moldovenilor puși sub auto- 
ritatea lui Dimitrie Cantemir, sate și moșii în regiunea Harco- 
vului. Dar acolo, pe pământ străin, departe de căminurile lor, 
încep fricțiuni între Domn și boieri. Desamăgit şi amărit de pră- 
buşirea planurilor sale, Dimitrie Cantemir își schimbase firea: 
« Dumitrașco Vodă — ne spune Neculce — nu vrea să țină pe 
Moldoveni cu dragoste, ca pe niște străini ce și-au lăsat casele 
şi s'au înstrăinat pentru dânsul; el vrea să-i ţie mai aspru decât 
în Moldova, că i se schimbase firea într'alt chip, nu precum era 
Domn în Moldova, ce precum era mai înainte, pre când era 
beizadea tânăr, în zilele frăține-său Antioh Vodă, încă, şi mai 
rău, şi iute la beţie, și se scârbia de fiece, şi ușa îi era în- 
chisă...». 

Neculce nu se putea apoi împăca nici cu vieața din Rusia 
cunde nu sunt oamenii slobozi să meargă unde le este voia, 
nici la împărăție, fără ucaz ; şi ucaz nu vor să facă, ca pentru să 
nu facă cheltuială împărăției ». 

Doi ani de zile Neculce a trăit cu amărăciune la Harcov, pe 
lângă Dimitrie Cantemit, stăruind necontenit să i se îngăduie 
întoarcerea în ţară. In cele din urmă, i se învoește înapoierea 
la căminul său. 

Despărțirea de Dimitrie Cantemir și de boierii moldoveni 
este înduioşetoare. Domnul, Doamna, boierii, cu toţii îl sfătuesc 
să mai rămâie, că « nu şi-o putea face pace și va pieri de Turci ». 
Domnul se îndatora să, intervină pe lângă împărat pentru el; 
generalul Şeremetiev însuși, cel care condusese armatele rusești 
la Stănilești, făgăduia să-i obțină dela Țar sate și moșii, dar 
Neculce, cuprins de nostalgia țării și de grija copiilor săi pe 
care-i avea cu sine (4... vieața mea îmi era cum era, dar mai 
mult îmi era pentru copiii mei la ce vor rămânea...»), stă 
neclintit în hotărîrea sa. El îşi ia astfel inima în dinţi şi, plecând 
din Harcov, intră în Polonia şi ajunge la hotarele Moldovei. 
Dar aci îl așteptau alte surprize. 

După înfrângerea dela Stănilești, ţara fusese dată pe mâna 
hoardelor de Tătari, care jefuiau, robiau şi dădeau foc satelor, 
încât — zice un act contimporan: «mai <că> era sfârşitul acestui 
pământ de istov ». In acele împrejurări — grăeşte mai departe 
actul: «fratele nostru Lupu Vornicul, văzând pieirea noastră 
a tuturor », înfruntând primejdia, « s'a dus cu capul a mână», 
în tabăra turcească și a căzut la picioarele Vizirului și ale Hanului 
tătăresc, cerând iertare pentru ţară. Din cronica lui Neculce, 
știm că, în timpul luptei dela Stănilești, Lupu, presimțind de- 
zastrul, se despărțise de Cantemir, își făcuse o tabără aparte și 
intrase în legături cu Turcii. Vizirul și Hanul, mustrând pe Lupu 
pentru hainlâcul țării, se înduplecă, potolesc prada, întorc robii 
şi-l însărcinează pe Lupu cu caimacamia țării. Lupul însă, apu- 
cându-se să impileze pe slujitorii şi căpitanii ce fuseseră în ta- 
băra Rușilor, este pârit la Vizir, care nu eșise încă din Moldova 
şi care, mâniat, poruncește ca Lupul să fie pus în lanţuri și dus 
la Varna, unde stă închis doi ani. Scăpând din închisoare și în- 
torcându-se în Moldova sub Nicolae Mavrocordat, el se plânge 
în divanul domnesc că a fost în «mare primejdie de cap» şi că 
toată năpasta lui și a țării a venit din pricina sfetnicilor lui Di- 
mitrie Cantemir, loan Neculce hatmanul şi Ștefan Luca Vistier- 
nicul, «care au fost umblat de au adus pre țarul moschicesc 
cu oști şi au luat și bani de au făcut oaste ». Divanul a considerat 
faptele celor doi pribegi ca viclenie — trădare, cum am zice 
azi — şi, potrivit vechiului drept românesc, moșiile lor au fost 
confiscate şi trecute pe seama domniei, pentru ca apoi să fie 
dăruite, în parte, lui Lupu, pentru serviciile pe care pretindea 
că le-a adus țării. 

Dela marginea țării unde ajunsese, Neculce roagă pe Mavro- 
cordat să intervie pentru el la Poartă, ca să obțină firmanul 
prin care să i se îngăduie întoarcerea în patrie. Domnul inter- 
vine, dar Vornicul Lupu, care pusese mâna pe moșiile pribea- 
gului, «sta de zi și de noapte de-i făcea împiedicături şi turbu- 
rări despre Turci şi despre alții, ca să nu vie în pământul său », 
ci să piară între străini. Până la obţinerea firmanului Neculce, 
după sfatul Domnului, trimite în țară pe «giupâneasa sa»; 
dar din pricina lui Lupu, femeia trebue să «stea tăinuită în 
ţară, mai mult prin păduri ». 

Tocmai se obținuse dela Turci firmanul de iertarea lui Ne- 
culce, când Mavrocordat este strămutat în Muntenia, şi atunci, 
prin stăruințele Vornicului Lupu, firmanul se rătăceşte. Curând 
apoi, zările se turbură din nou în Moldova: cătane ungurești 
şi ciambururi tătărești pătrund în țară şi o pradă, iar pe urma 
lor se întinde foametea şi ciuma. 

Abia peste 7 ani se ivesc împrejurări mai prielnice pentru 
întoarcerea lui Neculce, şi este într'adevăr mișcător să vezi 
cum, în contrast cu răutatea și lăcomia hapsânului său coleg 
de divan, Neculce găsește un ocrotitor statornic în Domnul 
străin de pământul țării, Nicolae Mavrocordat. lată cu ce bună- 
tate sufletească răspunde el la un răvaș al pribeagului, în 9 
Junie 1719: 

« Cinstitului și al nostru priiaten, dă bine voitoriu, dumnealui 
« Hatmanul, dela Dumnezeu sănătate pohtim dumitale. Priete- 

« neasca, scrisoarea dumitale, încă fiind pe cale, o am luat... 
« scrisele toate le-am înțeles... iar acum nu lipsim a încredința 
« pre dumneata ca să știi că te avem pre dumneata în dragostea 
« noastră, şi, cu ces'ar putea spre folosul dumitale nu vom lipsi, 
« fiindu-ne milă dă streinătatea dumitale. Că şi în domnia noastră, 
«dintâiu, n'ai fost uitat dumneata de noi, ci încă şi ferman atuncea 
«am fost scos dela stăpâni, ca să vii dumneata în patria dumi- 
«tale. Și acel ferman au fost la Iamandi și ne mirăm cum n'au 
«venit la mâna dumitale — [ motivele le cunoaștem acum ]. 
« Despre părţile acele orice s'ar înoi, pohtim pe dumneata să nu 
«lipseşti a ne înștiința...», 


INTOARCEREA IN MOLDOVA. Cu sprijinul lui Nicolae 
Mavrocordat, care domnea atunci în Muntenia și cu ajutorul lui 
Mihail Racoviţă, noul Domn al Moldovei, loan Neculce, după o 
pribegie de g ani de zile, se poate întoarce în sfârşit la căminul 
părintesc, în 1720, și are atunci în divanul domnesc un lung 
proces cu văduva Vornicului Lupu și cu fiul acestora, Iordache 
Vel Căpitan de Codru, pentru redobândirea moșiilor răpite. Din 
fericire, au răsbătut până la noi actele procesului, care lumi- 
nează în chip neașteptat nu numai un colț din vechea vieață 
juridică a Moldovei, ci și o latură din personalitatea cronicarului, 
întrucât actele reproduc pe larg apărarea lui în divanul domnesc. 

Neculce începe prin a spulbera învinuirea ce i se adusese în 
lipsă și care dăinuia încă la sosirea, lui, că el ar fi adus pe Ruşi 
în Moldova. Nu putea, « fi el harnic » şi nici « Dumitrașco Vodă 
să ridice împărăţia Moscului » asupra. Porții, ci războiul între 
Ruşi și Turci izbucnise cu două-trei săptămâni mai înainte de 
intrarea lui Dumitrașco Vodă în scaun, din pricina lui Carol al 
XII-lea, fugit atunci la Tighina. In ce privește învinuirea, că el 
şi cumnatul său au sfătuit pe Cantemir să se închine lui Petru 
cel Mare, «dumnealor — spune actul — deteră samă cu frica 
lui Dumnezeu, cum ei nu l-au sfătuit, nici l-au îndemnat să se 
închine, numai slugi au fost; n'au putut taina lui, după ce au 
văzut-o, să o vădească ». «Eu taina stăpânului — spune el și 
în cronică — căruia i-am mâncat pită, n'am putut-o descoperi, 
uitându-mă la Sfânta Scriptură ». Dar —adaogă el mai de- 
parte, în apărarea sa—«toată boierimea au fost bucuroși 
Muscalilor şi greșiți Porții ». Când Luca Vistiernicul s'a dus cu 
cărți dela Dimitrie Cantemir la Petru cel Mare, a găsit acolo 
soli trimiși mai dinainte de boieri, fără, ştirea lui Dumitrașco 
Vodă și, zicând acestea, Neculce scoate «un vrav de cărți » ale 
Sfinţiei Sale Părintelui Mitropolitului, chir Ghedeon, ale lui 
Antohi Hatman și ale lui Savin Banul și ale altor mulți, toți che- 
mând pe Ruși cu «înbunături deșerte ». Insuși Vornicul Lupu, 
care pretindea că a rămas singur credincios Porții, «când au 
început a trece Vizirul Dunărea în această parte, îndată au 
repezit la împăratul Moscului de i-au dat de știre, cum că Vizirul 
trece Dunărea... Dacă au fost dumnealui drept Porții, pentru 
căci <ce»> au dat ştire Moscalilor că trec Turcii Dunărea? » Nu-i 
adevărat apoi că Lupul s'a dus cu «capul a mână» la Vizir pentru 
țară, ci a fost adus cu sila, iar dacă pe urmă a fost dus în lan- 
ţuri la Varna, aceasta s'a întâmplat din pricina lăcomiei lui. 
Şi răspunzând acestea — spune conceptul procesului — « dum- 
nealui Ion Hatmanul cu glas mare — mai exact ar fi fost: mișcat 
— înaintea noastră și a tot sfatul nostru, cu blăstăm au grăit, 
de-l va lua Sfinţie Sa Părintele Mitropolitul și cu toţi boierii 
sfatului nostru asupra sufletelor lor, precum este numai el singur 
vinovat. .. şi alții nici au fost bucuroși, nici au fost amestecați, 
nici sânt vinovaţi; atunce nu numai de Boian (satul lui Ne- 
culce) să fie el păgubaş, ci şi de vieață, să fie pierdut ». 

Aceste cuvinte ale pribeagului, care trecuse prin atâtea sufe- 
rințe, au făcut o adâncă impresie Și au trezit în sufletele colegilor 
săi de odinioară, înfundați cu propriile lor « cărți », amintirile 
trecutului și conștiința, dreptății. Şi atunci — încheie actul —: 

« Sfinția Sa, Părintele Mitropolitul şi toţi boierii sfatului îndată 
Şau mărturisit înaintea, noastră cum toți au fost vinovaţi și 
amestecați şi bucuroși Moscalilor și greșiți prea luminatei Porţi, 
-niciunul nu s'au cutezat să-l ia cu sufletele sale». Domnul 
însuși, deși Iordachi Lupu Costachi îi era rudă — căci, se spune 
în același act că ținea în căsătorie «o nepoată de frate » — totuşi, 
mărturisește în hotărîrea sa, că: «el, care a fost de trei ori 
Domn din vrere lui Dumnezeu », n'a pomenit «să ia Domnul 
moșiile altor boieri să le dea altora, fără de vină». Astfel se 
recunoaște în divanul domnesc nevinovăția lui Neculce și este 
repus în drepturile sale. 

Cronicarul avea, atunci 48 de ani. Cariera lui politică nu era 
încă, încheiată. In 1727, Neculce făcea parte din divanul lui 
Grigore Ghica Vodă, ca vel vornic al țării de jos — dregătorie 
pe care o avusese mai înainte și Grigore Ureche. Legăturile dintre 
el și Domn erau așa, de prietenești încât, în 1733, el primeşte pe 
Domn, ca oaspe, la moşia sa, Prigorenii din ținutul Dorohoiului. 
In a doua domnie a lui Grigore Ghica, Neculce, înaintat în vârstă 
— avea peste 6o de ani —este numit judecător în Iași dim- 
preună cu boierii cei mari «la toate trebile Și judecăţile să, fie 
nelipsiți ». Totuși suferințele nu i-au fost cruțate nici la bătrâ- 
nețe. In 1740, pe timpul intrării Ruşilor în ţară, rămânând în 
Iași împreună cu copiii săi, a fost pârît de «ciocoi Și alți neprie- 
teni », Domnului Grigore Ghica, care l-a închis câteva zile, dar 
pe urmă, convingându-se de nevinovoția, lui, l-a pus în libertate. 


A murit între 25 Februarie 1745 și 12 Ianuarie 1746, în vârstă 
de 73 de ani. 

Vieața lui Ion Neculce e plină de elemente dramatice în întor- 
săturile ei neașteptate: aci caimacam de Domn, conducând 
în Iași treburile țării, în vreme ce Domnul se afla cu boierii la 
Nistru ; aci silit — în cumpăna morții— să încalece repede și 
să fugă în Polonia; aci mare hatman al Moldovei, închinând cu 
Petru cel Mare la masă şi conducând apoi pe câmpul de luptă 
armata moldovenească; aci pribeag în suita lui Dimitrie Can- 
temir prin Sudul Rusiei; aci la graniţele țării, gata să treacă 
Nistrul și să-și revadă plaiurile părintești; aci din nou amărit, 
văzând că i se închid 9 ani, drumurile întoarcerii în țară şi că, 
moșiile îi sunt răpite. Rareori o vieață omenească a cunoscut 
drumuri atât de întortochiate cu suișuri şi coborișuri neaștep- 
tate, cu bucurii şi satisfacţii scurte și cu suferințe îndelungate. 
Dar toate aceste reversuri ale soartei, dacă i-au măcinat iluziile 
tinereții, în schimb i-au întărit şi lărgit personalitatea, căci 
nimic nu desfundă mai bine puterile care zac latent în adâncul 
sufletului, decât ciocnirile continui cu realitățile vieții. Rein- 
trând în Moldova la vârsta de so de ani, după o vieață svântu- 
rată, Ion Neculce era un om format, cu o bogată experiență a 
lumii şi cu o largă înțelegere a celor omenești. 

Târziu, după pragul a 60 de ani de vieață, când patimile s'au 
domolit și s'au așezat la adânc, ca mâlul pe prundișul unei ape 
limpezi, fostul hatman al lui Dimitrie Cantemir s'a apucat să 
scrie «cele câte s'au tâmplat în vieața» sa și pentru care 
n'avea nevoie de istoric străin, căci erau scrise în inima lui. 
In precuvântarea cronicei, Neculce ne spune că este biv vel 
vornic — adică fost mare vornic al țării de sus. Neculce a 
ajuns vornic mare la 1731—1733, în domnia lui Grigore Ghica. 
Dacă el semnează «fost mare vornic», urmează că a scris 
cronica după 1733, adică după vârsta de 61 de ani. 

N. Iorga a adunat, în Istoria literaturii vomâneşti, volumul II, 
toate datele din cronica lui Neculce, în care bătrânul boier face 
aluzie la vieața sa și care pot servi ca puncte de-sprijin pentru 
datarea operei. Din toate reese că Neculce şi-a scris cronica 
după 1733 şi că până în ultimii ani ai vieții, mâna tremurândă 
așternea pe hârtie, pentru urmași, letopisețul țării. Povestind, 
la vârsta, de 66 de ani, purcederea Domnului Grigore Ghica la 
Nistru, ca să ridice puștele pe care le îngropase Muscalii şi să 
le ducă la Tighina, el adaogă: « Aceste toate s'au lucrat într'acest 
an, dela Noemvrie la veleat 7246 (1738) pân la istovul lui Noem- 
vrie la veleat 7247 (1739), şi ce s'a mai lucra, s'a scrie la vândul 
său ». Reluând, după un scurt răgaz, pana, el continuă imediat: 
« Iară acum am început a scrie că în anul 7247, după ce au mers 
Grigore Vodă în Iași, ciuma s'au mai potolit ». Il surprindem 
deci pe bătrânul cronicar, aşezat la masa lui de scris, în liniştea 
patriarhală a moșiei sale, înmuind pana în cerneală ca să însemne 
cronica zilei. Astfel a scris până la capăt; ultimele rânduri sunt 
din 20 Iulie 1743: urcarea în domnie a lui Ioan Mavrocordat. 
Doi ani mai târziu, Neculce închidea ochii pentru totdeauna. 

Cronica lui Neculce cuprinde istoria Moldovei dela Dabija 
Vodă (1661), de unde o părăsise Miron Costin, până la 1743; 
un răstimp de 82 de ani. 

Asupra izvoarelor, cronicarul însuși ne dă următoarele in- 
dicaţii: 

« Iară dela Dabija Vodă înainte îndemnatu-m'am și eu Joan 
« Neculcea biv vel vornic de țara de sus a scriere întru pomenirea 
« Domnilor: însă până la Duca Vodă cel Bătrân, l-am scris de 
«pe niște izvoade ce am aflat la unii şi alții și din auzitele celor 
« bătrâni boieri, [Ilzvoadele sunt, după cum s'a văzut, p. 177—179, 
«letopiseţul lui Damian-Dubău] iară dela Duca Vodă cel Bătrân 
« înainte, continuă Neculce, până la domnia lui loan Mavro- 
acordat, nici de pre un izvod a nimărui, ce am scris singur 
« dintru a mea știință, câte s'au tâmplat de au fost în vieața mea». 


ISTORIA LITERATURII ROMÂNE VECHI 


Așşezându-se să scrie, ca un moşneag înțelept și sfătos ce era, 
toate cele trecute, pentru ca « fraţii săi cetitori » să ştie «a se 
ferire de primejdii », Neculce are, în ciuda vârstei, un suflet 
cald, în care amintirile păstrează toată prospețimea lor. Timpul 
ștersese mărunțişurile vieţii, lipsite de interes, dar icoanele și 
pățaniile care-l impreșionaseră mai puternic, se desprind din 
amintire, vii, ca în clipa în care le-a văzut de aproape sau le-a 
trăit intens. 

Cronica lui Neculce, în continuarea cronicei lui Miron Costin, 
înfățișează una din fazele cele mai dramatice ale istoriei moldo- 
venești: epoca de prăbuşire a domniilor moldovenești și începu- 
turile domniilor fanariote. In deslănțuirea războaielor crâncene 
dintre creștini — Germani, Poloni şi Ruși — de o parte și Turci 
de altă parte, domniile moldoveneşti cad ca frunzele vânturate 
în furtuni. Sunt pagini încordate de intrigi, de decădere națio- 
nală, de umilință deprimantă, pe care le simțim din tablourile 
sumbre pe care ni le înfățișează cronicarul. lată bunăoară în- 
tr'un loc pe Domnul Moldovei și pe cel al Țării Românești che- 
mați la sfat în cortul pașei la Hotin, pentru ca Paşa să răcnească, 
la ei şi să «scoată hangerul ca să-i lovească ». Iată într'alt loc, 
pe Antonie Vodă, care a făcut mult bine țării, închis și chinuit 
de Turci în temniță «şi l-au bătut şi l-au căznit în fel de fel 
de cazăe; până și tulpanuri subțiri îl făcea de înghițea și apoi 
le trăgea înapoi, de-i scotea mațele pe gură. Şi l-au făcut de au 
dat o mie de pungi » ca să scape. Și « după ce l-au slobozit Turcii 
şi s'au apropiat de casă, și numai ce au văzut că-i arde și casa ». 
Uneori tragicul se împletește cu comicul ca în dramele shakes- 
peariene. Boierii munteni, plângându-se vizirului împotriva lui 
Grigore Ghica, în timp ce acesta «după perdeaua vizirului 
asculta toate. Și vizirul zisu-le-a: Alegeți-vă un domn dintre 
voi, pe cine vă va plăcea și veniți mâine dimineață, să vi-l fac ». 
Când a doua zi boierii se duc cu Drăghici Cantacuzino, fratele 
lui Șerban, în frunte, la vizir «să-l îmbrace cu caftan și au intrat 
în casă, la vizirul », rămân încremeniți. Vizirul le scoate înainte 
pe Grigore Ghica căftănit. 

Rareori într'un tablou sumbru din aceste vremuri pătrunde o 
rază de soare, ca atunci când ne înfățișează pe Iliaș, feciorul lui 
Alexandru Vodă — care murise «sărac și la mare lipsă și cu 
datorii multe » — mergând pe ulițele Constantinopolului, « după 
oasele tatâne-său, la îngropare, cu multă grijă și frică de dator- 
nicii tatâne-său, să nu-l prinză, să-l închiză». Este deodată 
ridicat şi dus, fără să ştie de ce și unde («foarte rău să spăriesă”), 
«la saraiu, de l-au îmbrăcat împăratul cu caftan de domnie, 
de l-au pus domn în locul Ducăi-Vodă». lată-l mai departe 
şi pe Duca, în a doua domnie, după ce gătise podul peste Nistru 
și «aștepta, pentru slujba adusă oștirilor turceşti să fie răsplătit 
cu caftan domnesc, că este ridicat pe sus, la un semn al împă- 
ratului, şi «l-au dus de l-au închisla baș-ceauș». « Atunci s'au 
văzut Duca Vodă că este mazil... și l-au bătut împărăţia şi 
au cheltuit mulți bani şi era să piară». Dramele de domnie se îm- 
pletesc cu suferințele şi durerile țării în scene de un realism 
crud. Scena în care ne înfățișează pe Duca Vodă, când după ce 
a stors țara pentru a plăti biruri turcești, este ridicat de Poloni 
și dus — pentru totdeauna — pe drumul exilului, impresionează 
cu atât mai puternic, cu cât este mai concis povestită; dus 
«într'o sanie cu doi cai unul alb şi unul mure 1 şi cu hamuri de 
teiu, ca vai de dânsul! Ocări şi sudălmi, de auzea cu urechile. 
Și agiungând spre Suceava la un sat, au poftit puţintel lapte să 
mănânce iar femeia, gazda, i-au răspuns: N'avem lapte să-ți 
dăm, că au mâncat Duca Vodă vacile din ţară. De l-ar mânca 
viermii iadului cei neadormiți! Că nu ştia femeia aceea că este 


1 Pentru a simţi puterea acestei imagini a desperecherii cailor, trebue să ne 
transpunem în epocă şi în sufletul cronicarului latifundiar, care primise, în dotă, 
o herghelie de cai. 

el singur Duca Vodă! lar Duca Vodă, dacă au auzit așa, au 
început a suspinare şi a plânge cu amar». 

Scenele povestite de cronicar sunt pline de mișcare, ca de 
pildă, aceea a răsvrătirii poporului împotriva. Grecilor, în care 
cronicarul vădește și un deosebit simț pentru psihologia maselor 
și un rar dar de a evoca. 

Ura norodului revoltat împotriva Grecilor cu prilejul mazilirii 
lui Dumitrașco Cantacuzino, când târgul întreg se strânsese la 
curtea domnească şi, cățărat pe ziduri, huia, aruncând cu pietre 
şi cu bețe, este admirabil conturată într'un episod final. Gloata 
umpluse ulițele Iașului și fremăta de indignare. In acest văl- 
mășag, Fliondor Armașul surprinde la gazdă pe un grec, Ma- 
vrodin Paharnicul, pe care prinsese ciudă poporul și — pove- 
stește Neculce: — «L-au bătut şi l-au desbrăcat, de l-au lăsat 
numai cu cămeşa, şi l-au pus pe un cal, îndărăt, cu fața spre 
coada calului, și-i dedese coada în mâini de o ţinea în loc de 
frâu, şi-l ducea prin mijlocul târgului la Copou, la primblare, 
şi-l privea, tot norodul ziua amiază zi mare, și-i ziceau feciorii 
ce-l duceau: «Zii, Grece, cal murg la fântâna Bordii ». Iară el 
nu putea zice cal murg la fântâna Bordii, ce zicea: «Alogo! 
murgo sto? funtina Bordii ». lară slugile lui Fliondor îi dau 
palme și-i ziceau: « Zii, Grece, bine, nu zice aşa! ». Acest fel de 
zeefet frumos i-au făcut ». 

Miezul istorisirii lui Neculce îl formează însă domnia lui Di- 
mitrie Canternir. Deși din 83 de ani cât îmbrățișează cronica, 
domnia lui D. Cantemir n'a durat decât 9 luni, totuși în economia 
operei ea ocupă a șasea parte din întreg. 

După vremurile « de cumpănă mare » pentru pământul româ- 
nesc, pe care le-a înfățișat în toată dramatica lor încordare 
Miron Costin, scurta domnie a lui Dimitrie Cantemir păru, un 
moment, că deschide o epocă nouă. Până la el, Turcii, care 
puseseră un picior în Buda și un altul în cetăţile polone dela 
granița de Sud, păreau că sunt de neînfrânt prin strașnica lor 
organizare militară. Dar victoriile câștigate sub zidurile Vienei, 
dădură avânt nou creștinilor şi Turcii păreau că apucă pe panta 
decăderii și a prăbușirii finale. Aceste evenimente aduc o înse- 
ninare şi în vieața românească. 

Românii — până atunci târîți cu sila pe câmpurile de luptă 
după steagurile turceşti, apăsaţi de biruri grele şi istovitoare, 
îngroziți la fiecare clipă de șovăială de ciambururile tătărești, 
care așteaptau la Nistru porunca din Stambul pentru a încăleca 
Și a se resfira în țară după pradă, robi și pârjol — Românii, zic, 
răsuflau acum mai liniștiți. Triumful creștinătății părea că 
aduce şi desrobirea lor din vechile capitulații. 

La această răscruce de drum în istoria românească, apare 
personalitatea lui Dimitrie Cantemir, care trăise o tinereţe în- 
treagă în mediul Constantinopolului. El văzuse cu ochii deza- 
strul Turcilor, aflase de strălucitele campanii ale lui Petru cel 
Mare şi, înainte de a se înscăuna în Moldova, intrase în legături 
cu Țarul, prin contele Tolstoi, ambasadorul rus la Constanti- 
nopol. 

Cu Dimitrie Cantemir era însă aproape toată boierimea Mol- 
dovei, după cum am spus. Răspunsul boierilor, când D. Can- 
temir le comunică pactul cu Muscalii: «Bine ai făcut Măria, 
Ta... .+. dovedește că Domnul era în acord cu instinctul poporului 
său și cu năzuinţele spre liberarea de sub capitulaţiile păgâ- 
nilor. Scurta domnie a lui Dimitrie Cantemir a fost astfel ca 
un fulger în furtuna vremurilor. Un strigăt de desnădejde al 
unui popor oprimat care tânjia după libertate. Dar nenorocita 
luptă dela Stănilești a spulberat toate iluziile şi a nimicit, pentru 
multă vreme, aspirațiile spre libertate. 


1 &XoyoG (6), în greaca modernă -cal. 
* OT0 în greacă -la. 

Mișcătoarea dramă, pe scena căreia apar cele mai mari per- 
sonalități ale veacului al XVII-lea din răsăritul european: 
Petru cel Mare, Carol al XII-lea și Dimitrie Cantemir — dramă 
care a pus capăt domniilor pământene în Moldova — este înfă- 
țișată de Neculce pe larg şi cu toate acele detalii, care alcă- 
tuiesc coloritul specific al vremii. 

lată, mai întâiu, portretul lui Dimitrie Cantemir, care, în 
tinerețe se arătase « nerebdător, mânios, zlobiv la beţie » încât 
îi ieşise « numele de om rău », dar, care, căpătând domnia « ştiu 
să-şi piarză numele cel rău căci — spune Neculce — doară 
mai la vârstă venise, au doară chivernisise vieața lui unde nu 
era pace, că, așa se arăta, de bun şi de blând, că tuturor le era 
ușile deschise, și nemăreț, de vorovea cu toţi copiii, încât înce- 
puseră toți a se lipi de el și a-l lăuda». 

Tot astfel, în câteva linii concise, dar admirabil prinse, este 
schițat și portretul lui Petru cel Mare: 

« Împăratul era un om mare, mai înalt decât toţi oamenii, 
«iară nu gros, rotund la față și cam smad, oacheș și, cam arunca, 
«câte o dată din cap fluturând şi nu cu mărire multă și cu poh- 
«vală mare ca alți monarhi și umbla de multe ori ca un om 
«de rând pe jos, fără alai, numai cu două trei slugi». 

Intâlnirea lui Petru cel Mare cu Dimitrie Cantemir şi 
înfrățirea Rușilor cu Moldovenii, care vedeau în vecinii orto- 
docși dela nord, mântuirea patriei lor, este înfățișată viu, cu 
toate notele ei pitoreşti care făcuseră senzație pe timpul 
acela: 

«Iară atâta dragoste arăta împăratul către Dumitrașco Vodă, 
«unde văzuse că s'au închinat de bună voie lui, că să tindea 
«cu amândouă mâinile și cuprindea pre Dumitrașco Vodă de 
« grumaz şi-l săruta pe față, pe cap şi pe ochi, ca un părinte 
«pre un fiu al său». 

La masa pe care Cantemir a dat-o în cinstea împăratului în 
«casa cea mare» din curtea domnească, împăratul n'a vrut 
să şeadă cu niciun chip în capul mesei, «ce au șezut în scaun, 
lângă masă, iar în capul mesei au pus pre Dumitrașco Vodă... 
şi se veseleau prea frumos cu vin de Cotnari și lăudau vinul 
foarte, şi încă mai bine le plăcea, vinul cel cu pelin, şi mult se 
mirau cum spre partea lor nu se face vin cu pelin așa bun». 
Povestind astfel intimitatea mesenilor, Neculce nu uită să 
adaoge că «după ce s'au sculat dela masă, au venit și boierii 
țării de s'au împreunat cu împăratul, și le-au dires împăratul 
cu mâna lui tuturor câte un pahar de vin». 

Neculce povestește apoi pe larg, cu amănunte interesante, 
cinstea cu care Petru cel Mare a primit pe Dimitrie Cantemir și 
boierii moldoveni în tabăra dela Prut, în ajunul Sfinților Apo- 
stoli Petru şi Pavel. Oastea era înșirată de jur împrejur și, după 
ce Mitropolitul Ghedeon a slujit liturghie, Ruşii au început să 
sloboadă tunurile — 52 la număr— unul câte unul, toate pe 
rând; după aceea a venit rândul dragonilor, cari erau înşiraţi 
pe 5 rânduri și cari au început ca slobozire flintele, însă nu tot- 
deodată, ce începuse a slobozi deoparte, mergând focul, slobo- 
zind din om în om împregiur, ca și cum ar merge fulgerul ». De 
acolo au trecut la conacul împăratului, unde se aflau întinse 
vreo 5—6 corturi, iar sub corturi se afla întinsă, pe iarbă verde, 
masa, dar —ne spune Neculce —se săpase şi «șanț pentru 
slobozitul picioarelor în jos ». Şi s'au așezat acolo la masă îm- 
păratul şi cu Dimitrie Cantemir şi cu toți generalii, brigadirii, 
polcovnicii, căpitanii și boierii « moschicești », între care erau 
încadrați și cei 15 boieri ai Moldovei, «toți de-a-rândul, cineș 
după cinstea și boieria sa »: 

«...Şi era într'o Miercuri — continuă Neculce — şi au 
«mâncat tot carne pentru libovul împăratului creștinesc şi i-au 
«cinstit împăratul prea bine şi frumos şi mai pre urmă ne-au 
«închinat singur împăratul cu niște vin a lui dela Franțuji, 
«care îndată cum au băut, cum au mărmurit toţi de beţi, bând 

«de acel vin şi n'au mai știut cum au dormit într'acea noapte 
«și Domnul și boierii». 

i Dar, după vinul acesta al Rușilor, care le-a vrăjit minţile, 
Domnul şi boierii aveau să se trezească în curând înaintea 
teribilei realităţi. 

Neculce are un extraordinar dar de a prinde psihologia ma- 
selor în mișcare. Se străvede în scrisul lui ochiul ager al hatma- 
nului de oştire moldovenească, atent la toate mișcările şi la toate 
situaţiile, prinzând din învălmășeala mulțimilor tot ceea ce 
poate da povestirii sale contur şi coloare. E neîntrecut în des- 
crierea bătăliilor. Lupta dela Stănilești este ca un adevărat 
ziar plin de detalii senzaţionale. Dela deschiderea ostilităților 

Turnul Colţei, zidit după tradiţie, de soldaţii lui Carol al XII. Azi dărâmat, 

cu răscoala mabalalelor și a slujitorilor din casele boierești 
împotriva Turcilor din Iași (tăierea neguțătorilor și spargerea 
prăvăliilor: « băcăliile sta vărsate pe ulițe de era sâtui şi copiii; 
strafide, smochine, alune era, destule pre la toate babele ») până 
la tragicul act final când Moldovenii, văzând din obuzul rusesc 
Tătarii încărcați de pradă, se «slobozea asupra lor, ca să-și 
scoată, robii » și când « ghinărarul Şeremet » îi împiedica, «să se 
bată cu Tătarii, că ei au făcut pace» cu ei, spre desnădejdea Mol- 
dovenilor (« Deci Moldovenii au început a strigare și a-l blăs- 
temare și a zicere cum n'or merge ei să se bată, că ei își văd 
părinții și femeile și feciorii lor robi la Tătari, de-i auzea cu 
urechile, cum îl blestema ») — dela început până la căpat, Ne- 
culce evocă scene de un dramatism încordat. Toate mișcările 
şi toată zarva luptei defilează ca într'un film colorat subt 
ochii cititorului: dispozitivul de bătae al armatelor creștine, 
tactica de luptă a Ruşilor şi a Turcilor, erorile de strategie 
comise şi viclenia lui Lupu Costachi care se înțelesese pe as- 
cuns cu Turcii; desfășurarea atacului, bravura «ghenera- 
lului neamț Vitman, care a căzut răpus de o «puşcă turcească, 
pe când își îmbărbăta grenadirii la atac; împresurarea armatei 
creştine; înflămânzirea Rușilor; tatonările păcii; stăruințele 
depuse de ghenerarii nemți, de Dumitrașco Vodă și de boierii 
moldoveni pe lângă țar ca să continue lupta; condițiile păcii, 
acceptarea lor — şi, în sfârşit, exilul Moldovenilor. 

Lui Neculce nu-i scapă niciunul din acele amănunte care 
însuflețesc narațiunea și câștigă interesul cititorului. Astfel, 
povestind acele zile de frământări, când Dimitrie Cantemir, prin 
legământul încheiat în scris cu Țarul— și boierii săi — erau 
convinşi că au croit un drum nou Moldovei și au asigurat viitorul 
dinastic al familiei, privirea iscoditoare a bătrânului cronicar 
reînprospătează un mic incident, nebăgat în seamă la început, 
dar care a fost ca o prevestire fatală a celor ce aveau să se în- 
tâmple. Era după sosirea oștirilor rusești la Prut. Cantemir 
îndemna pe feldmareșalul Şeremetev să scrie « o carte » în limba 
turcească Sultanului, că se închină Porții şi el și tot Bugeacul. 
Şi atunci Şeremetev, gândind că nu e rea ideea lui Cantemir, a 
pus pe un copil al lui, care ştia bine turcește, să scrie. Cantemir 
însă, neavând încredere în cunoștințele de limba turcească ale 
copilului, a zis să scrie întâiu «pre o ţidulă mică » vreo două 
rânduri, să vadă cum scrie... 

«...Lară acel copil — povestește Neculce — fiind telpiz bun, 
«au scris pre o țidulă așa, că: « Nu este mai mare blestemat în 
«lume decât omul cela ce are o fărâmă de pâne în mână și o 
«leapădă pre aceea şi cearcă să afle alta mai mare », și a dat-o 
«lui Dumitrașco Vodă; iară Dumitrașco Vodă cetind, au zis 
« copilului: « Hia gidi cahpolu » și n'au mai spus lui Şeremet ce au 
« scris copilul, fiindu-i rușine ; numai ce au zis că au putut scrie» . 

Prăbușirea lui Dimitrie Cantemir care, după ce se sbătuse 
să facă a se recunoaşte pentru familia lui dreptul la tron, își 
vede, după lupta dela Stănilești, soția și copiii în primejdia 
de a cădea în mâna Turcilor, este înfățișată și ea cu încordare. 

Neculce și alți boieri îl sfătuiseră să nu-și lase Doamna în 
Iași, ci să o trimită la Hotin sau la Camenița, dar Dimitrie Can- 
temir, sigur în isbânda Rușilor, le-a răspuns mâniat că: « să-şi 
ia el muierea, de se teme, şi să o trimită unde i-i voia, dar el pre 
Doamna din lași n'a clăti-o nicăeri ». După ce a văzut înfrân- 
gerea dela Stănileşti şi a văzut că Turcii au înconjurat obuzul, 
gândind la ai săi, care rămăseseră în Iaşi, s'a speriat « şi plângea 
şi întreba în toată oastea cine s'ar afla un voinic să iasă pre 
furiș să se sloboadă la Iași să dee știre Doamnei să fugă... și 
nime nu cuteza să se apuce să meargă. Apoi Dumitrașco Vodă, 
văzând că nu se găsește nime, se ispitea el singur să. meargă. şi 
cu Brahă Căpitan de darabani, și își găsise și cealmale şi haine 
turcești, să se îmbrace și să iasă noaptea din obuz, să intre în 
oastea turcească, că doară ar putea străbate la Iași, la Doamnă- 

sa, să o iee şi să fugă ». Norocul lui a fost însă că Muscalii nu 
lăsau pe nimeni să iasă din tabără fără ucaz, şi că Petru cel 
Mare n'a voit să-i dea. ucazul, temându-se, cu drept cuvânt, 
să nu cadă în mâna Turcilor şi să fie omorit. 

Figura romantică a regelui Carol al XIl-lea apare şi ea 
fugar, prinsă însă, în trăsăturile ei caracteristice: curajul şi 
cavalerismul. Lupta dela Tighina e ca un mic fragment de 
chanson de geste. Paşa dela Tighina, care primise poruncă 
dela Țarigrad ca să-l scoată din Basarabia, de nu cu voie, 
atunci cu silă, neavând încotro, înconjurase cu ieniceri casele 
dela Varnița unde se afla regele. Carol al XII-lea refuză să 
părăsească, conacul, mobilizează garnizoana suedeză și deschide 
focul. Nici chiar după ce Turcii au dat foc conacului, regele, ca un 
adevărat paladin medieval, nu se predă. Abia după ce a omorît 
câțiva ieniceri şi după ce a fost el însuşi rănit, a căzut prins. 

Neculce are un mare talent de povestitor; știe să găsească 
totdeauna cuvântul potrivit pentru fiece situație și să con- 
centreze tot interesul povestirii în jurul unui eveniment, al unei 
stări sociale sau al unei personalități pe care o evocă cu toată 
limpezimea. 

Predilecția hatmanului cronicar pentru aspectul dinamic al 
vieţii, de care am vorbit mai sus, se vădește şi în portretele 
sale. Notele prin care individualizează portretele nu sunt atât 
calități sufletești sau trăsături fizice, cât mișcarea. Portretul 
lui Petru-cel- Mare, pe care l-am reprodus mai sus, capătă vieaţă 
proprie tocmai prin prinderea ticului: «cam arunca câte odată 
din cap fluturând », și prin acțiune: « umbla de multe ori ca 
un om de rând, pe jos fără alai, numai cu două, trei slugi... 
și atâta dragoste arăta... către Dumitrașco Vodă..., că se tin- 
dea cu amândouă mâinile și cuprindea pre Dumitrașco Vodă 
de grumaz şi-l săruta pe față, pe cap şi pe ochi, ca un pă- 
rinte pe un fiu al său», 

Dela început ne captează interesul prin trăsăturile simple, 
dar precise, în care prinde icoana Domnului Dabija Vodă, ri- 
dicat din boierimea putneană și care ținea cu îndărătnicie la 
obiceiurile patriarhale apucate din bătrâni. Două apucături 
ale lui sunt suficiente ca să-l individualizeze în ceea ce firea 
lui avea mai caracteristic. Bea vinul — ne spune Neculce 
«mai mult din oală, roşie decât din pahar de cristal, zicând că-i 
mai dulce vinul din oală decât din pahar». Apoi e mai avea 
obiceiul, când ședea, la masă și vedea niscaiva oameni săraci, 
dvorind prin ogradă », trimitea «câte două —trei blide de 
bucate din masa lui și pâine şi vin și le trimitea acelor oameni, 
de mâncau în ogradă ». Și spunea boierilor care priveau aceasta 
nedumiriți: «de mult or fi dvorind ei și or fi flămânzit, nea- 
vând de cheltuială ». 

Caracterul orgolios al Domniței Maria, fiica lui Brâncoveanu 
și soția lui Constantin Duca Vodă — un adolescent de abia 
20 de ani— este bine fixat cu un surâs de ironie într'o atitudine 
din timpul mazilirii. Plecând cu 5 slujitori şi cu mult calabalâc 
spre “Țarigrad, prin fața norodului care îi blestema soțul pentru 
birurile puse, «fata Brâncoveanului Vodă, fiind tânără și desmer- 
dată, de tată-său, se bocea în gura mare muntenește, de zicea: 
« Aolio, aolio, că va pune taica pungă dă pungă din București 
până în Țarigrad şi zeu nu ne va lăsa aşa, şi iar ne vom 
întoarce cu domnia îndărăpt ». 

In această înfățișare vie, dar senină, a faptelor, nedeformate 
de aburii patimei, sufletul bătrânului, sub povara amintirilor, 
svâcneşte adesea în sfaturi înțelepte pe care le oferă cu duioșie 
comunicativă, din prisosul unei vieți bogate în experiențe, ori de 
câte ori se ivește prilejul, «iubiților săi cititori tineri» sau 
«fraților săi Moldoveni»: «Ce fraților Moldoveni, rogu-vă să 
luați aminte — își încheie el povestea amarului zilelor de exil 
— să vă învăţaţi și să vă păziți. Oricât îi fi în cinste la vreun 
Domn, bine este să-i slujeşti cu dreptate, că și dela Dumnezeu 


ai plată. Iară cu domnul niciodată să nu pribegești, măcar cum 
ar hi. Şi nu numai în țară străină, ce nici în Țarigrad cu dânsul 
să nu mergi, fiind tu Moldovan, ce să-i slujeşti în ţara ta, căci 
străinii caută numai pre domn să-l miluiască și să-l cinstească 
și iară pre boierii ce sânt pribegi cu domnul într'o nimică sânt. .. 
Și apoi domnul se visează că este tot puternic ca la ţara lui, 
când este domn... şi nu socotește slujba ce i-au făcut, că s'au 
înstreinat, ce nimică învoială nu-i face. Nădejdea domnului 
este ca săninul cerului şi ca încetul mării; acum este sănin 
şi se face nour, acum este marea lină și se face furtună»; sau 
povestind grija după familiile lăsate în Iași, când au simțit că, 
frontul rusesc dela Prut se clatină: 

« Rugăm pre dumneavoastră, iubiților cetitori tineri, să luaţi 
«sama acestei scrisori, că de s'ar tâmpla vreodată să mai vie 
«niște lucruri ca aceste în țara noastră a Moldovii să vă ştiţi 
« chivernisi, să nu păţiți și voi ca noi» etc. 

Alteori, sufletul său, sub povara amintirilor, îndurerat de 
decăderea Moldovei sale, se revarsă într'un lirism mișcător, care 
ne prevesteşte ceva din arta lui Sadoveanu. Zugrăvind, în tră- 
sături dinamice, dar expresive, figura bătrânului Dumitrașco 
Cantacuzino, de un realism impresionant prin contrastul dintre 
meremeturile disgrațioase ale senilității, « care de bătrân ce era, 
dinți în gură nu avea, dimineața îi încleea de-i punea în gură, 
iară seara îi descleea, cu uncrop » și pasiunea vicioasă a tinereții, 
căci își lăsase soția la Țarigrad și trăia în Iaşi cu Aniţa, fiica 
unei rachierițe de pe Podul Vechiu, «și o purta cu sălbi de 
galbeni şi cu haine de şahmarand şi cu șlic de sobol... și 
o trimitea, cu careta. domnească, cu seimeni și cu vornici și cu 
comişi, ziua amiaza mare, pe uliţă, la feredeu și pe la mănăstiri. . . 
şi făcea și pre boieri de-și trimiteau giupânesele cu dânsa », — 
sufletul îndurerat al cronicarului isbucneşte într'un oftat adânc, 
în care se revarsă din plin toată indignarea lui şi a bătrânilor 
de seama sa, împotriva decăderii vieţii sociale a vremurilor 
noui: 

«Oh! Oh! Oh! Săracă ţeară a Moldovei, ce nenorocire de 
«stăpâni ca acesta, ai avut? Ce sorți de vieață ți-au căzut! Cum 
«au mai rămas om trăitor în tine, de mare mirare este, cu atâtea 
« spurcăciuni de obiceiuri ce se trag până astăzi în tine, Mol- 
«dovă! Şi din vreme în vreme tot s'au mai adaos spurcatele 
«obiceiuri ». 

Asemenea accente lirice, care dau pe față patriotismul sincer 
al lui Neculce, se regăsesc adesea în cursul naraţiunii sale. 


O SEAMĂ DE CUVINTE. La începutul letopisețului său, 
Neculce a adăogat: «0 seamă de cuvinte ce sunt auzite din om 
în om, de oameni vechi şi bătrâni şi în letopisete nu sunt scrise ». 
E o serie de 42 legende istorice: despre altarul mănăstirii Putna, 
despre mama lui Ștefan cel Mare și Daniil Sihastru, despre 
Petru Rareș ca pescar, despre Alexandru Lăpușneanu, Despot 
Vodă, și mulți alții, legende pe care Neculce nu le-a prins în 
urzeala cronicei, ci le-a strâns laolaltă, pentrucă, zice el: « Cine 
va vrea să le creadă bine va fi, iară cine nu le va crede, iarăși 
bine va fi; cine cum îi va fi voia, așa va face», 

Câteva, din aceste legende sunt simple transcrieri de note 
istorice ca, de pildă nr. 21: genealogia, fraților Nicolae şi Con- 
stantin Mavrocordat, sau nr. 27: căderea lui Vasile Lupu, po- 
vestită, pe larg de Miron Costin. Altele au un sâmbure de adevăr, 
prelucrat poate de imaginația populară, ca de ex. legenda nr. 5 
cu originea neamului Movileştilor şi cu aprodul Purice, care în 
lupta dela Şcheia, văzând că a căzut calul cu Ștefan Vodă a 
oferit Domnului calul său. « Și nu putea în grabă încăleca Ștefan 
Vodă, fiind om mic. Şi au zis Purice Aprodul: « Doamne, eu 
mă, voiu face o moviliţă şi vino de te sue pe mine şi încalecă ». 
Și s'au suit pe dânsul Ștefan Vodă și au încălecat pre cal. Și au 
zis atuncea Ștefan Vodă: « Sărace Purice, de oiu scăpa eu și 

tu, atuncea ți-ei schimba numele din Purice, Movilă ». Purice 
din această anecdotă, istorică nu este legendar, ci este o figură 
istorică, amintită și în cronica scrisă la curtea lui Ștefan cel 
Mare, în versiunea germană a lui Hartmann Schedel, din 1502. 

Altele sunt împrumutate din cronicarii străini, ca de ex. nr. 
16, cu legenda începuturilor umile ale lui Despot Vodă, care au 
fost slugă, la Despot cel Mare în Veneţia şi care, la moartea stă- 
pânului său, ar fi luat «scrisorile şi hrisovul cel de la Carol îm- 
păratul nemțesc și cu acele scrisori au făcut meşterșug, de au 
agiuns de au fost domn ». Sursa acestei legende, relatată şi de 
Grigore Ureche, este cronica polonă a lui Alexandru Guagnin 2. 

Dar sunt şi legende care par să fie teme folklorice. Legenda 
sa, Dumbrava Roșie, are, precum a arătăt Bogrea, o paralelă, 
în folklorul rus, unde este pusă pe seama cneazului Smolens- 
kului, Roman, care prinzând mulți robi Lituani, s-au înjugat 
în plug şi ca cu nişte boi au arat în jurul Chievului »?. Intr'un 
interesant articol publicat în Cercetări Literare V, (1943, p. 
65 şi urm.) d-na Laetiţia Cartojan-Turdeanu a precizat că tema 
Mama lui Ștefan cel Mare, cântată în secolul al XIX-lea de 
Asachi, Hrisoverghi, Bolintineanu, Costache Negri și alții, se regă- 
sește într'o legendă medievală privitoare la Teodoric Gotul, într'o 
poemă franceză din veacul al XII-lea Alicamps, într'o legendă 
cehă în care eroul este regele boem Otokar şi, în sfârșit, se res- 
frânge în poema provensală a lui Mistral Calendal 5. Din punct 
de vedere istoric, ne pare puţin probabil ca marele erou, « atletul 
lui Hristos », cum l-a numit Papa... «cel mai vrednic, săi se 
încredințeze conducerea și stăpânirea lumii și mai ales cinstea 
de comandant împotriva Turcilor », cum scria cronicarul polon 
Dlugosz, să fi avut un moment de slăbiciune şi, descurajat, să 
fi căutat adăpost în cetatea unde se afla soția și mama sa. 
Autoarea are deci dreptate când pune întrebarea: dacă nu trebue 
să vedem în legenda românească, relatată pentru întâiaşi dată 
de Cantemir, «un ecou al poemelor medievale occidentale », 
căci, observă dânsa, D. Cantemir era în strânse legături la Con- 
stantinopol cu ambasada franceză și, într'un rând, când uneltirile 
lui Brâncoveanu erau gata să-l piardă, a stat ascuns la amba- 
sadorul francez Ferriole, mai multă, vreme. Nu ar fi dar exclus 
ca în mediul francez de-acolo, Cantemir să fi aflat legenda pe 
care a localizat-o și a prelucrat-o în stil antic. Dela Cantemir, 
dacă legenda nu circula mai înainte în Moldova, venită pe altă 
cale, a aflat-o, poate, Neculce, hatmanul şi tovarășul de exil al 
lui Cantemir. 

Aceste scene ale trecutului românesc, dintre care unele vin 
din tradiția bătrânilor, altele din fondul legendar al poporului 
— poate şi din cântecele bătrânești — au format un izvor ne- 
prețuit de inspirație, pe care l-a desfundat epica și drama. isto- 
rică românească din secolul al XIX-lea și al XX-lea. 


LIMBA. Cronica lui Neculce înfățișează însă un interes deo- 
sebit şi din punctul de vedere linguistic. In evoluția limbii 
noastre literare ea croeşte un drum nou. Grigore Ureche, Miron 
Costin, Nicolae Costin şi după ei Dimitrie Cantemir, au căutat 
să creeze un stil savant cu o structură sintactică modelată 


1 Vezi traducerea pasajului din Guagnin, în paralelă cu textul lui Ureche, la P. 
P. Panaitescu, Influența polonă în opera şi personalitatea cronicarilor Grigore 
Ureche şi Miron Costin, p. 191 şi următoarele. 

» V. Bogrea, în Anuarul Inst. de Istorie Naţională publicat de Al. Labedalu 
şi Ioan Lubaş, LII, 1924-25, Cluj, 1926, p. 505-506. Pentru o formă mai veche 
a legendei în literatura polonă, la Stryjkowski, v. P. P. Panaitescu în Revista 
istorică română, X, 1940, p. 108. 

2 Paralelismul între balada lui Bolintineanu — mai ales în versiunea franceză, 
publicată în Les Brises d'Orient — şi între episodul respectiv din Mistral, este aşa 
de surprinzător, în cât am fi înclinați să credem că Bolintineanu ar fi fost influ- 
enţat de Mistral, dacă n'am ști că Les Brises d'Orient au apărut în 1866 la Paris, 
prefaţate elogios de Philartte Chasles, profesor la Collbge de France şi critic de seamă 
al timpului, iar poema lui Mistral, Calendal, cu un an mai târziu, 1867 (cir. arti- 
colul d-nei Laetiţia Cartojan-Turdeanu, p. 89—391). 


după tipare latine. Neculce, însă, care n'a avut parte să-şi petreacă 
copilăria și tinerețea în şcolile iesuite ale Poloniei, fiindcă pe 
vremea când putea să o facă, îngrozit de decapitarea tatălui său, 
se afla pribeag în Țara Românească, scrie în limba bătrânească 
a timpului său, ușor influențată de limba înaintaşilor cro- 
Dicari, dar cu rădăcini adânci în limba populară. Stilul lui 
nu are acea simetrie a părților, acel ritm armonios, acele in- 
versiuni călcate după topica latină pe care le întâlnim la Cos- 
tinești și mai ales la Dimitrie Cantemir. La el nu găsim acea 
abundență de determinări adjectivale așezate înaintea subs- 
tantivului, acele construcții brachilogice, acele sllepse, acele 
construcții /yperbate (cu separarea cuvintelor, unitare însă 
din punct de vedere gramatical). In cronica lui Neculce limba 
curge limpede ca izvorul de munte, pe albia vorbirii populare, 
ca la Ispirescu și la Creangă, obţinând prin simetria părților 
un ritm armonios. Cugetările lui aci se înșirue senin, pe același 
plan orizontal, legate între ele prin coordonare cu conjucția și : 

Și l-au scos la câmpu / și l-au culcat la pământ învălit într'un 
harasisc /și l-au sărit de trei ori cu calul— sau: 

Era un boier anume Nicolai Milescu spătar, dela Vaslui de 
moşia lui... / Și era mândru și bogat /și îmbla cu povodnici 
înainte domnești, cu buzdugane și cu paluşe, cu soltare tot 
sirmă la cai. / Și lui Ștefăniță Vodă îi era prea drag / și-l ținea 
prea bine / şi se giuca în cărți cu dânsul; 

aci se frâng tumultuos, ideile secundare irumpând deodată, 
împreună cu determinările și precizările lor, în miezul cugetării 
principale: 

Iară mai pre urmă, ridicându-se Petru împărat, fiul lui Alecsii 
Mihailovici, / carele au venit aice în țară, în Moldova, | de s'au 
bătut cu Turcii la Prut, la Stănilești, din gios de Huşi, în ținutul 
Fălciului, | agiuns-au Cărnul din Sibir cu cărți la dânsul, la 
Impăratul Petru Alecsievici, /de i-au făcut știre de toate ce 
au făcut și cum este surgun. 

Dar limba lui Neculce, atât de apropiată prin structura sin- 
tactică, de limba populară în care începuse să invadeze 
turcismele 1), capătă o savoare deosebită și prin mulțimea 
imaginelor sugestive împrumutate din cadrul vieții rustice 
și a proverbelor în care se găseşte concentrată înțelepciunea 
populară: « Tătarii au intrat în țară ca lupii într'o turmă»; 
«s'au strâns toată boierimea și oastea la Dumitrașco Canta- 
cuzino, care luase caftanul ca puii de potărmiche »; «aşa dă 
Dumnezeu: pasărea vicleană dă singură în laț» ; « «pasărea în 
cuibul său piere »; «mielul blând suge la două maice »; «când 
trăgeau Ruşii cu puștile cădeau Turcii «ca cum ar cădea nişte 
pere coapte dintr'un păr când îl scutură oamenii »; Constantin 
Cantemir i-au dat cheia țării în mână lui lordache Vistiernicul »; 
Constantin Duca, și cumnatul său N. Costin, punând la cale 
o acțiune care va aduce mazilirea Domnului: «au siins bine 
focul cu paie »; Mihai Racoviţă « se făcea a nu-i place să primească 
domnia ca și fata ceea ce zise unui voinic: Fă-te tu a mă trage 
și eu oi merge plângând »; Muscalii credeau să, sdrobească pe 


1) Cele mai multe privitoare la sfera militară și administrativă în legătură cu 
Poarta, precum: caimacam — reprezentantul Domnilor noștri la Constantinopol; 
caplan — un fel de ostaș; caplan pașa; bulucbaşa — comandantul unui buluc, grup 
de armată; capegiu — portar al saraiului imperial; capegibașa — căpetenie cape- 
giilor; siihtar — demnitar militar turc; cazascher, cadiascher — judecător militar; 
ulama savant teolog şi jurisconsult; geabhane — explosiv de războiu; subaş — sef 
de poliţie; tubulhana muzică militară, — kazna tezaur de bani (pentru întreţinerea 
unei garnizoane); carvasara — localul vămei turceşti, unde se adăposteau negustorii 
turci cu mărfuri; oturac — popas; olac poştă; mecel — geamie;, ars sau har — 
plângere; agarlâc-calabalăc Jerman sau lirman ; dovă — rugăciune la Turci, sorbală, 
sorbă, zurbd — răscoală etc., etc. 

Interesante sunt, de asemenea, la Neculce, polonismele din sfera militară : rolnistru 
din germ. Rottmester — comandantul unei roate de soldaţi, subofițer, kaiman-polnit 
ajutor de hatman; Podgheas — incursiune militară; recipospolita — reprezentanţii 
statului; podan — supus, rob; precum şi unii termeni rusești ca stupat — înainte, 
(strigătul de năvală pe câmpul de luptă), 


CRONICA LUI ION NECULCE 


Turci «ca cum ar lua oarecine cârpa unei femei din cap, aşa 
țineau ei că ar lua şi or bate puterea împărăției turceşti »; «şi 
așa au ținut de bine această pace, cum țin câinii Vinerile ». 
« Hatmanul cu oastea... fiind Grec cu piele de iepure la spate, 
au fugit toată noaptea»; Ilie Cantacuzino şi Grecul Morona 
«se potriveau amândoi într'o fire dapă cum se zice: calul răios găseşte 
copaciul scorțos». Duca Vodă... s'au îmbrăcat cu cămaşa de ghiaţă. 

Semnificativ în psihologia limbii din vremea lui Neculce 
și caracteristice pentru acea epocă de mari furtuni, este 
mulțimea expresiilor plastice pentru a reda ideea de primejdia 
vieţii, — « în cumpăna pierii » cum zice el— toate în legătură 
cu cuvântul cap : Lui Duca Vodă boierii stau să-i mănânce capul. 
Boierii se temeau să strice țara că pe urmă a cadea greu în ca- 
petele lor ; şi-a băgat capul pentru voia banilor; a plăti cu 
capul ; şi-a pus capul; Lupul Vornicul s'a dus cu capul a 
mână în cortul vizirului; un altul şi-a adus capul la poala 
împărăției ; o blană de Mosc neagră i-a scos capul lui Duca 
Vodă, căci împăratul /-a ertat de cap; boierii pribegi se duc 
să-și prinză capeiele prinir'alte ţări ». Sunt expresiuni din 
enunţul vieţii în care tresare fiorul morții. Este tragedia Mol- 
dovei de la începutul veacului al XVIII-lea transcrisă în limbă. 


Ureche și mai ales Costineştii prin factura sintactică a sti- 
lului lor căutaseră să apropie limba literară de matca latină. 
Marele hatman Neculce a isbutit să o apropie de limba vorbită 
a timpului său, de limba vie a lumii din satele pe care el le-a 
condus pe câmpul de luptă. Pe această, linie s'a desvoltat 
proza noastră mai ales în secolul al XIX-lea, la cei mai de seamă 
scriitori. De aceea cronica lui Neculce cu frământările și tra- 
gediile pe care le evocă, așa de plastic, cu lirismul duios 
pentru Moldova cronicarului, cu caracterul sfătos cu umorul 
ei sănătos și, pe alocurea, cu ironia caustică, are o puternică, 
rezonanță în sufletul cititorilor de azi. 

Am apropiat mai sus pe Neculce de marele romancier istoric 
Sadoveanu. Intr'adevăr este o afinitate sufletească între boierul 

cronicar dela începutul veacului al XVIII-lea şi între cel mai 
de seamă povestitor al vremurilor noastre. Sadoveanu însuși, 
care avea să găsească în paginele lui Neculce viziunea multor 
romane ale sale, în discursul de recepție la Academia Română, 
mărturisea această afinitate, punând alături de Neculce pe 
Ion Creangă, printre precursorii săi. Cu intuiţia lui artistică, 
Sadoveanu a avut dreptate alăturând pe cei doi mari povesti- 
tori cari, prin factura lor stilistică şi prin caracterul limbii 
lor, stau mai aproape de popor. Incheindu-și cuvântarea de 
recepție, Sadoveanu făcea următoarea destăinuire: 

« Simțindu-mă al acestui popor şi al trecutului şi ucenic al 
acestor doi mari înaintași, lor le închin clipa solemnă de acum, 


în care o adunare aşa de aleasă pe ei îi cinstește în umila mea 
operă ». 


BIBLIOGRAFIE. OPERA. Letopisețul Moldovei dela Dabija Vodă până la Ioan 
Vodă Mavrocordat împreună cu O seamă de cuvinte ce sânt auzite din om în om, de 
oameni vechi şi bătrâni şi în letopiseje nu sânt scrise au fost publicate de M. Ko- 
gălniceanu în Letopisejele țării Moldovii, vol. II, Iaşi 1845, p. 193—464 şi re- 
publicate cu caractere latine, în ediţia II-a: Cronicele României sau Letopisetele 
Moldovei şi Valahiei, 1], București. 1872, p. 175—-421. Yextul publicat de Kogălni- 
ceanu, cu introducere, note, indice de cuvinte și nume proprii şi cu două hărți, a 
fost republicatde Al. Procopovici în colecţia Clasicii români comentaţi, Scri- 
sul Românesc, Craiova, ediţie nouă întregiă, 1942, 2 volume. O veche ediție popu- 
lară: Ioan Neculcea, Letopisețul țării Moldovei în Autorii români vechi şi contimpo- 
rani, București, Socec, 1894. 


BIOGRAFIA. Multe date privitoare la viaţa sa, se găsesc în cronică. Alte dată 
interesante într'o scrisoare a cronicarului către Domnitorul Mihai Racoviţă publicate 
de 1. TYanoviceanu, Cdleva notițe biograjice asubra cronicarului Ion Neculce 
la Arhiva, Iaşi II (1890—1891), p. 330—332, precum şi la lulian Marinescu, 
Documente relative la Ioan Neculce, în Buletinul comisiei istorici a României, vol. 
1V. București 1925, p. 1—104 (interesante date privitoare la procesul avut în 
divanul domnesc cu văduva și fiul vornicului Lupu pentru redobândirea moșiilor 
răpite). Alte date la I. Tanoviceanu, Contribuţiuni la biograjiile unora din 
cronicarii moldoveni, în Analele Academiei Române, XXVII, mem. secţ. ist. s. II, 1905, 
p. 240—246. G. Ungureanu, Transcriere de documente în Anuarul Liceului şi al 
şcoalei comerciale M. Kogălniceanu, lași 1933. Despre mormântul lui Neculce la 
moşia, Prigoreni, vezi articolul lui loan Stupcanul în Universul, 1935, 
nr. 118: Unde e mormântul cronicarului Ion Neculce ?. 

1. EPOCA LUI ŞERBAN CANTACUZINO 


Slăbit de boală și de bătrânețe, într'o dimineață de Aprilie 
1654, Matei Basarab își dădea sufletul întins pe un jilț, în cer- 
dacul palatului său din Târgoviște. Bătrânul Domn, care luptase 
victorios pe atâtea câmpuri de luptă, care zidise în țară atâtea 
mănăstiri, care, ajutat de cumnatul său Udriște Năsturel, dăduse 
un puternic impuls culturii naționale, închidea pentru tot- 
deauna ochii, amărit. Soţia lui, Doamna Flina, care-l ajutase 
cu dragoste, credință și energie, murise cu un an mai înainte, 
Rana dobândită la Finta se înveninase. Dorobanţii și seimenii 
pe care el îi dusese la atâtea biruințe și pe care-i ținuse în 
mare cinste, lacomi după lefuri mari, se răsvrătiseră împo- 
triva lui. 

După moartea lui Matei Basarab, până la înscăunarea lui 
Şerban Cantacuzino, adică timp de 24 de ani, se schimbă pe 
tronul Țării Românești șase domni — niciunul cu o domnie 
mai lungă de patru ani. Invazia Ungurilor în ţară; răscoala 
sângeroasă a armatei de mercenari, alcătuită din seimeni sârbi și 
din dorobanţi, în care își văzură moartea câțiva boeri de frunte, 
— între alții Drăghici fiul Papei Vistierul, nepot prin mamă al 
lui Mihai Viteazul și Papa Brâncoveanu, tatăl viitorului Domn 
— precum și lupte sângeroase între partidele de boeri (a Băle- 
nilor și Cantacuzenilor, despre care vom vorbi îndată), — 
au turburat adânc ţara. 

Dacă la acestea mai adăogăm: participarea Ţării la campa- 
niile turceşti, birul către Poartă din ce în ce mai apăsător — 
atunci înțelegem de ce împrejurările n'au fost prielnice pentru 
munca de cultură. 

In vâltoarea vremurilor neprielnice, tipografiile instalate cu 
atâta grijă de Matei Basarab se irosiseră. Dela Matei Basarab 
nu se mai cunoaște nicio carte tipărită în Muntenia, decât 
tocmai în epoca lui Șerban Cantacuzino, pe când în Moldova, 
tipografia, adusă prin grija Mitropolitului Dosoftei, își începuse 
activitatea în 1673 şi se încheie cu captivitatea lui Dosofteiu 
în Polonia, la 1688, dată care coincide în Muntenia cu moartea 
lui Șerban Cantacuzino. 

In primul an al domniei lui Șerban Cantacuzino, 1678, apare, 
în Muntenia, după un lung popas, prima carte tipărită după 
epoca lui Matei Basarab: Cheia Iuţelesului. 

Domnia, lui Şerban Cantacuzino deschide astfel în Țara-Româ- 
nească începutul unei epoci noui de cultură, care culminează în 
domnia lui Constantin Brâncoveanu. Este o epocă în care elemente 
de cultură veche, intrate în descompunere încă din epoca lui 
Matei Basarab, dispar, iar altele, care abia mijeau, ajung acum la, 
deplină înflorire. Cultura slavă din Biserica noastră — cu toată 


străduința Mitropolitului Antim Ivireanu de a o reînvia — dis- 
pare. In locul ei își croește drumul influența grecească. Procesul 
de naționalizare al serviciului divin, început pe timpul lui Matei 
Basarab și Vasile Lupu cu cetirea Cazaniei în limba română 
la strană, face un pas înainte sub Șerban Cantacuzino şi se 
continuă cu intensitate sub Constantin Brâncoveanu. In sfârșit, 
rolul de protectori ai creștinătății ortodoxe din Răsărit, pe care 
și-l luaseră Domnii români după prăbușirea Bizanțului şi a 
statelor slave sud-dunărene, dobândește la începutul veacului 
al XVIII-lea o strălucire deosebită. Cultura românească radiază 
departe peste hotarele ei până la Arabii din Siria și până la 
Ivirii din munții Caucazului. 

Epoca aceasta are două faze: una de zece ani: domnia lui 
Șerban Cantacuzino ; alta de 26 de ani: domnia. lui Brâncoveanu. 

Șerban Cantacuzino a fost un domn «de o statură uriașe, cu 
ochii mari și vocea de tigru », care introduse în țară ordinea și li- 
niștea, urmărind cu strășnicie — ne încredințează Del Chiaro — 
«împărțirea dreptății, îndrăsneț în hotăriri, nemilos în executarea 
poruncilor — trecând în această privință chiar peste stăruințele 
mamei sale. A pus repede capăt intrigilor și desbinărilor interne 
prin strășnicia dură cu care a urmărit partida Bălenilor. Dar 
la capătul unor înverșunate prigoniri, urmează un act final de 
generozitate, de împăcare generală: căsătoria fiicei sale Smaranda 
cu Grigore Băleanu, fiul celui care condusese partida vrășmașă. 

A domnit zece ani de frământări, fiindcă țara era cuprinsă 
între două mari focuri: luptele dintre Turci și creștini. 

A fost un domn cu ambiții mari, năzuind, ca și Mihai Viteazul, 
să scuture jugul turcesc, să cucerească raialele Dunării, să 
îndemne la revoltă popoarele creştine din Balcani şi să reîn- 
ființeze vechiul imperiu bizantin. Păstra prin capuchehaiele 
sale din Constantinopol bune relații cu Poarta, dar, după înfrân- 
gerea Turcilor la Mohacs, intrase în legături cu împăratul Au- 
striei, Leopold, care-i dăduse lui şi întregei saie familii, titlul 
de baron al imperiului. 

Nutrind ambiţii și plănuiri imperialiste mari, dar vâslind 
cu precauție între Turci și creștini, Șerban Cantacuzino a ținut 
cârma Statului zece ani. In istoria culturii românești, epoca 
lui este caracterizată pe tărâm religios, prin triumful grecis- 
mului asupra slavonismului şi prin un pas mai departe în pro- 
cesul de introducere al limbii române în biserică. Cultura slavă, 
care încă din epoca lui Matei Basarab intrase în agonie, este 
acum stinsă. In 1680, Mitropolitul lui Şerban Cantacuzino, 
Teodosie, constată: «că mulți preoţi și alalt cin bisericesc — 
adică, « călugării », nu «sunt putincioşi » «de a cunoaște orân- 
duelile şi țeremoniile, nici cum a să sluji trebue», din pricina 
«neînvățăturii și neînțelegerii limbii slavone ». Este deci clar 

Şerban Cantacuzino, Domnul Țării Româneşti. 
(Arhiva fotografică a Fundaţiei Regele Mihai 1). 


că în Țara Românească, ca și în Moldova și în Ardeal, clerul 
nostru nu mai cunoştea limba slavă în care era chemat să 
oficieze ritualul. 

Un singur cap luminat în această epocă vedea limpede drumul 
pe care trebuia să meargă cultura noastră religioasă. Era Mitro- 
politul Dosoftei. Acesta, sprijinindu-se pe textele Sfintelor 
Scripturi şi ale Sfinților Părinți, lucra cu osârdie în Moldova la 
tălmăcirea cărților de ritual în limba română. Dar, fie că în 
acele vremuri turburi opera Mitropolitului moldovean nu trecea 
Milcovul, fie că Muntenii, dintr'o mândrie fără rost, nu țineau 
să apuce pe drumul Mitropolitului moldovean — fapt este că 
opera. lui Dosoftei nu a avut răsunet în Țara Românească. A 
trebuit să vie, pe vremea lui Brâncoveanu, un străin de neam 
— Mitropolitul Antim Ivireanul — pentru ca şi Muntenii să 
înceapă temeinic munca pentru naționalizarea serviciului divin. 
Mitropolitul muntean Teodosie scria, cu gândul la obârşia romană, 
că Muntenii şi Moldovenii «tot dintr'o fântână cură ». El oftează 
mai departe că «norodul nostru românesc carele odată și el 
număraț era întru putearnicile neamuri. .., iară acmu atât de 
ocărît iaste, nice învățătură nice ştiinţă nice armă nice legi... 
întru tot rodul ce să pomeneşte astăz rumân nu iaste, ce... 
înfășurându-să dela streini și dela varvarie, doară și dela, vrăș- 
maşii rodului nostru, cer și să împrumutează. .. O grea şi dure- 
roasă întâmplare ». Şi cu toate acestea, Mitropolitul nu se încu- 


metă să facă mai mult decât să întoarcă, cum zice el, adică să 
traducă indicaţiile tipicului, «de pre isvod grecesc», în limba 
românească. Atât. Textul însă — rugăciunile — pe care preotul 
sau diaconul trebuia să le rostească, acelea le-a lăsat mai 
departe în acea limbă slavonă pe care clerul o citea, dar n'o 
înțelegea. « Iară liturghia toată a o prepune pre limba noastră 
şi a o muta, nice am vrut, nice am cutezat». 

Muntenia rămăsese astfel pe vremea aceea în urma Moldovei. 
Pe când Moldova cu Mitropolitul Dosoftei făcea un pas înainte 
în munca de introducere a limbii române în altar, Muntenia 
rămânea mai departe statomică în tradiția păstrării limbii 
slave în biserică. Abia către sfârșitul domniei lui Şerban Can- 
tacuzino, din inițiativa Domnului, se face un pas înainte în pro- 
cesul de introducere a limbii române în Biserică. 


INTRE SLAVISM ȘI GRECISM. DRUMURI SPRE MOS- 
COVA. Focarele de cultură slavă din sudul Dunării, erau de 
multă. vreme stinse. De acolo nu putea veni nimic pentru întă- 
rirea şi pentru înviorarea cultului în limba slavă. 

Singurele centre slave ortodoxe, de unde se puteau aduce 
texte şi cărturari, erau atunci în Rusia, care în urma cuceririi 
Ucrainei dela Poloni, se apropiase de granițele românești. 

Cele dintâi legături datează de pe vremea lui Matei Basarab 
și Vasile Lupu, când pe scaunul Mitropoliei din Kiev se urcase 
un fiu de domn român — moldovean și muntean — Petru 
Movilă. In anul 1665, starețul mănăstirii Glavaciocul din Vlașca, 
Varlaam, pornea pe drumul pe care alţii îl bătuseră înaintea 
lui. Din această călătorie, el a adus cu sine opera arhimandritului 
ucrainian Ioanichie Galeatowski, care își făcuse studiile în Aca- 
demia, lui Petru Movilă și care era, din 1665, rector în școala în 
care el își desăvârșşise studiile. 

In chiar anul în care starețul vlășcean sosea la Kiev, Galea- 
towski publicase la Lwâw, cu ajutorul material al Anei Movilă, 
fiica lui Ieremia Movilă și deci vara Mitropolitului Petru, o 
carte 4 Hano noaoc», adică Cer nou, sau ca să dau titlul complet 
în românește: « Cer nou făcul cu stele noi, adică prea blagoslo- 
vita Fecioara Maria Născătoare de Dumnezeu cu minunile ei, 
alcătuit prin truda ieromonahului Ioanichie Galeatovski, rectorul 
şi egumenul Frăției din Kiew ». Cartea are o prefață cu o dedi- 
caţie către Ana Movilă, măritată cu nobilul polon Potocki, și 
poartă stema. Movileştilor. 

Această carte, conținând minunile Maicii Domnului, era desti- 
nată de autor să fie citită «de preoți în biserică, la utrenie, 
pentru învățătura oamenilor și spre lauda Prea Sfintei Bogo- 
rodiţe şi la prasnicile Maicii Domnului. Pot să le citească şi călu- 
gării în biserici ». Starețul Varlaam a adus cu sine la întoar- 
cerea în țară, un exemplăr după această operă şi a îngrijit să, 
se facă traducerea în limba română. 

Cinci ani mai târziu, la 1673, starețul Varlaam este ridicat 
pe scaunul mitropolitan al Țării Românești și prima lui gnjă 
este să aducă din Rusia, tipar și meşteri tipografi. Astfel, cu 
material nou și cu «dascăli de tipografie» se reînființează 
imprimeria în Bucureşti, pe vremea lui Șerban Cantacuzino. 

In această tipografie s'a tipărit în anul 1678, traducerea 
Mitropolitului de pe prima parte din opera lui Galeatowski, « Cheia 
înțelesului », care cuprinde o serie de 18 predici pentru Dumineci 
Şi sărbători mari (Botezul Domnului, Intâmpinarea, Vinerea Pa- 
timilor). La atât se reduce aportul rusesc în această vreme. Mai 
mult nu se putea aştepta atunci din această parte a ortodoxiei. 

Activitatea culturală a lui Petru Movilă dăduse de sigur roade. 
Biserica rusă era sguduită atunci de mişcarea rascolnicilor 
şi de lupta dintre Țar și Patriarhul Nicon, care luase partea 
raskolnicilor, luptă care se încheie prin depunerea Patriarhului. 

Abia către sfârşitul domniei lui Brâncoveanu, când Domnul 
român, atras de faima lui Petru cel Mare, este prins şi el în 

planurile rusești, încep ai noştri să bată din nou drumurile 
spre Moscova. In aceste împrejurări a ajuns în Muntenia şi o 
copie a Sinopsisului dela Kiev, un fel de manual de şcoală 
tipărit întâiaș dată la 1674 în Kiev de Inochentie Gbhizel, un 
german rusificat, elev al lui Petru Movilă. Textul care începe 
cu originea, Slavilor şi se continuă cu istoria Kievului până la, 
anul 1679, a fost tradus în limba română în această epocă. 
Tot în vremea lui Brâncoveanu s'a tradus şi Patericul de la 
Lavra Pacerska din Kiev, care cuprinde minunile Sfinţilor din 
Kiev, Pateric atribuit legendarului cronicar rus Nestor, și tipărit 
de acelaș Inochentie Ghizel. Textul românesc cel mai vechiu 
se păstrează, într'un manuscris din 1705, copiat de ieromonahul 
Silvestru de la mănăstirea Sinaia. 

Influența, rusească era însă contrabalansată la noi de influ- 
ența grecească. Numeroși egumeni şi patriarhi greci, care 
veneau în țările noastre după milă și ajutoare — mulți dintre 
ei cu studii făcute în universitățile italiene și călătoriți prin 
Occident — aduceau cu ei toată prestanța culturii teologice 
grecești şi orizonturile largi pe care le dădea contactul cu cul- 
tura Apusului. Urcarea pe tronurile țărilor noastre a unor 
Domni, cunoscători de carte grecească — cum a fost în Mun- 
tenia, Șerban Cantacuzino și Const. Brâncoveanu — a fost 
hotărîtoare în această privință. Intre slavism și grecism, cum- 
păna s'a plecat în chip firesc, spre grecism. 


CURENTUL INFLUENȚEI GRECEȘTI. Influența grecească 
este veche și s'a înfiltrat la noi treptat. Incercările lui Basaraba 
şi ale lui Mircea cel Bătrân de a înoda, legături directe cu Bizanțul, 
n'au durat mult și n'au putut da roadele așteptate, fiindcă, la 
trei decenii după ce a închis ochii Mircea cel Bătrân, Constan- 
tinopolul a căzut sub loviturile Turcilor și cu el se prăbușește 
întreg imperiul bizantin. 

Mai târziu, când cucerirea, turcească, s'a oprit la Dunăre şi 
Principatele române se consolidează sub suzeranitatea turcească, 
o parte din pribegii greci, care își părăseau căminurile și rostu- 
rile lor din pricina apăsării turcești, încep să se îndrepte și către 
limanurile noastre. Cu deosebire, fruntașii clerului grec, mulți 
chemați chiar de Domnii români, vin în Principatele dunărene 
ortodoxe, unde găsesc ospitalitate generoasă, unde iau parte 
astivă la opera de organizare a Bisericii și participă chiar la 
vieața culturală a neamului. Doi dintre ei, Gavril, Protul Mun. 
telui Athos, și Matei, Mitropolit al Mirelor, au avut după cum 
s'a văzut, un rol activ în istoriografia țării. 

O altă împrejurare, care a înlesnit în mare parte afluxul 
călugărilor greci în țările noastre, a fost obiceiul închinării mă- 
năstirilor. În năzuința pioasă de a da un nimb de sfințenie 
mai mare fundațiunilor lor și de a pune la adăpost de vicisi- 
tudinile vieții turburi din Principate, daniile, ctitorii mănăs- 
tirilor le-au închinat Sfântului Munte sau Patriarhiilor din 
Răsărit. Obiceiul acesta este însă și el foarte vechiu la noi, 
după cum s'a văzut (vol. I, p. 16) mai sus. Incă din 1391, 
îl întâlnim în Maramureș. Inchinarea mănăstirilor s'a făcut însă 
pe o scară mai întinsă în Principate, unde zelului credincios 
al boierilor se adăogau ctitoriile numeroase şi daniile bogate ale 
Domnilor, pornite din năzuința de a-și chivernisi, peste slava 
lumească, fericirea vieții viitoare. Atât de mult se răspândise 
acest obiceiu, încât pe la jumătatea secolului al XIX-lea, a- 
proape 1/5 din pământul Principatelor Române se afla sub stă- 
pânirea Patriarhiilor din Orient !. 


1 Cu timpul mănăstirile închinate, conduse prin egumeni greci, deveniseră vn fel 
de stat în stat, destul de puternic, fiindcă în 1863, când Kogălniceanu aduce legea 
secularizării averilor mănăstirești, Patriarhiile — susţinute de călugării greci din 
țară — izbutiseră să câştige de partea lor guvernele Rusiei, Austriei. Prin secu- 
larizare, averile mănăstireşti au intrat în proprietatea statului, care a luat în sarcina 
sa întreţinerea şcolilor și a spitalelor. 

Titlul cărţii Cheia Ințelesului, tradusă din rusește şi tipărită la București în 1678. 


Pentru administrarea mănăstirilor închinate vin la noi, în 
număr din ce în ce mai mare, călugări trimiși de Patriarhiile 
Orientului sau de Muntele Athos. Ei introduc în mănăstirile 
noastre, mai cu seamă în epoca fanariotă, o activitate lite- 
rară în limba greacă; aduc din centrele de cultură ale Răsări- 
tului ortodox manuscrise şi cărți grecești ieşite din teascurile 
venețiene și, adăogând daniile făcute de Domni și boieri, înte- 
meiază biblioteci bogate, nu numai în cărți necesare serviciului 
divin, ci şi în operele profane ale antichităţii clasice. Ni s'au 
păstrat cataloagele câtorva biblioteci din mănăstirile noastre, 
ca de exemplu catalogul, alcătuit în 1725, al bibliotecii instalată 
de Nicolae Mavrocordat în mănăstirea Văcăreşti, din care se 
poate vedea ce bogăţie de cultură grecească se ascundea în chi- 
liile acestor vechi locașuri de rugăciune și cărturărie. 

O altă cale, pe care a pătruns cultura grecească la noi, înainte 
de epoca fanariotă, a fost contactul direct al Domnilor şi boie- 
rilor noștri cu lumea greacă din Fanar. 

Potrivit vechilor capitulațiuni, voevozii Principatelor române 
trebuiau să se ducă cu suitele lor de boieri la Constantinopol, 
ca să obțină învestitura dela Poartă. După ce erau maziliți 
de pe tron, cei mai mulți apucau tot drumul Stambulului, 

care putea să-i ducă ori la moarte, ori din nou pe tronurile pier- 
dute. In Constantinopol, veneau însă în contact cu aristocrația 
greacă din Fanar, care prin vaza și trecerea de care se bucura 
la Poartă, putea să-i ajute în intențiile lor. Dar în rândurile 
acestei aristocrații se aflau mulți — mai ales printre dregătorii 
care intraseră în serviciul otoman — cu o cultură temeinic for- 
mată, fie în școala Patriarhiei, fie chiar în Universitățile Apu- 
sului. Astfel, Domni și boieri au prilejul, în Constantinopol, să 
prețuiască superioritatea culturii grecești și să caute a o trans- 
planta la noi, într'o vreme în care cultura slavonă intrase în 
agonie. Aşa se explică ființarea învățământului grecesc în 
şcolile, întemeiate la noi, înainte de epoca fanariotă. Vasile 
Lupu însuşi adusese pentru Academia sa teologică din Iași, doi 
mari cărturari greci: Nicolae Kerameus şi Pantelimon Liga- 
ridis, originar din Hios, care-și făcuse studiile în Institutul 
gregorian, «De propaganda fide », din Roma, obținând acolo, 
doctoratul în teologie și filosofie. 

Domnii şi boierii încep, cu timpul, să caute profesori greci 
pentru copiii lor. Duca Vodă a adus la Iași pentru educația 
fiului său Constantin, viitorul ginere al lui Brâncoveanu, pe 
Ioan Comnen (mai târziu călugărit şi ajuns Mitropolit al Dristrei), 
pe Azarie Cigala din Santorini și pe Spandoni dicheofilax şi, pe 
urmă, retor al Patriarhiei şi profesor în școala din Fanar. Aceștia 
au făcut din el: «cel mai distins dintre învățați, care posedă 
pe lângă domnie, studii, erudițiune și râvnă pentru eleganță 
în stil», cum scrie Alexandru Mavrocordat Exaporitul 1. Bă- 
trânul Domn Constantin Cantemir, a adus și el la Iași pe Eremia 
Cacavela, originar din insula Creta, care-și făcuse studiile la 
Leipzig şi care—ne spune un contimporan —«era ştiuitor 
de limbă elină, latină, ebraică și italiană, instruit în ştiin- 
țele profane și mai ales în Sfânta Scriptură și foarte apt în arta 
elocvenţei şi amvonului ». Cacavela a fost profesor și la curtea 
domnească şi a îndrumat primii paşi ai lui Dimitrie Cantemir 
în studiul clasicității elene şi al teologiei ortodoxe, cu atâta 
succes, încât a inspirat cea dintâi operă a tânărului Principe 
român, apărută la Iaşi în 1698. 

Prin acești profesori greci se deșteaptă în tinerele vlăstare ale 
boierimii noastre, dragostea pentru studiul clasicismului elen şi 
nostalgia după școlile superioare ale Constantinopolului, pe 
care încep să le cerceteze cu râvnă. Incă dela începutul se- 
colului al XVIl-lea, Radu Mihnea, înainte de a se îndrepta 
către limanurile Veneţiei, și-a desăvârşit cultura în mănăstirea 
Iviron din Muntele Athos. Nicolae Milescu a cercetat în ti- 
nerețea sa, şcolile din Constantinopol, unde a avut ca profesor 
pe Gavril Vlasie «sapiens vir ac pius», cum îl numește el mai 
târziu. Stolnicul Constantin Cantacuzino, înainte de a-şi îm- 
bogăţi cultura în Universitatea din Padova, a stat la Con- 
stantinopol, unde a avut ca profesor pe renumitul Gherasim 
Vlahos din Creta. In sfârșit, după cum se va vedea la locul său, 
şi Dimitrie Cantemir, după instrucția grecească primită în casa 
părintească, și-a desăvârşit cultura în mediul cosmopolit al 
Constantinopolului. 

Astfel, în a doua jumătate a secolului al XVIII-lea, ajung ai 
noștri să privească dincolo de zările ortodoxiei slave, către 
culmile înalte ale ortodoxiei bizantine şi dincolo de ea, către 
cultura clasică grecească. 

Conștiința aceasta despre superioritatea culturii clasice gre- 
cești era puternic înrădăcinată la curtea domnească din București 
în ultimele decenii ale veacului al XVIII-lea, când scaunul 
țării era ocupat de Şerban Cantacuzino şi de nepotul său 
Constantin Brâncoveanu, amândoi cunoscători de carte gre- 


1 D. Russo, Stufii istorice greco-române, II, p. 424. Tot acolo despre operele 


teologico-filosofice ale lui Duca, păstrate în ms. 1183,17 din Biblioteca Mănăstirii 


Lavra dela Sf. Munte. 


cească 1. Ea este clar exprimată prin glasul celui mai mare 
cărturar muntean al timpului — care este în același timp fratele 
Domnului — Stolnicul Constantin Cantacuzino: 

«. . .Oarecând în vremile vechi, ei prea mari oameni au fost 
«şi atâta întru învățătura cărților şi a ştiinţelor au fost pro- 
«copsiți şi atâta întru vitejii au fost ispitiți și aleși, și atâta, 
«întru înțelepciunea (filosofia) lumească de iscusiţi, cât niciun 
«neam, nicio limbă pe lume, niciodată ca ei n'au stătut, precum 
«singur Pavel Apostolul de înțelepția lor mărturisește la Corin- 
«leni, poslania întâi ?, cap. L-iu, zicând: « ludeii semn cer şi 
« Elinii înțelepciune caută », și dela carii nu numai alte roduri 
«au luat învățături și obiceie, ci şi acei Romani... au trimes 
«la Atena de au luat legi și orânduială, ca să știe cum să poată 
«ocârmui politica şi domnia lor. De acolo dară, întâiu și dela 
« aceia vrednicie a lor eșise acel cuvânt și aceia ce se zice că tot 
«cine nu este Elin, este varvar» 

« Odată toți feciorii oamenilor celor mari și a domnilor romani 
«mergeau, trimițindu-i părinții lor, în Elada, la Atena, de 
«învățau carte grecească, şi în științe acolo se procopseau desă- 
«vârșit, și mulți oameni mari și domni, un Pompeiu ăl Mare şi 
«Țiţeron şi alții nenumărați, și împărați, cum August Cezar, 
«Traian, Adrian..., etc....5. - 

Tărâmul era astfel pregătit în a doua jumătate a veacului 
al XVIII-lea, pentru o adâncă prefacere în vieața culturală a 
neamului nostru. 

Limba greacă deschidea deci pentru poporul nostru, ale cărui 
zări de cultură fuseseră până atunci închise în pâcla slavonis- 
mului, o largă perspectivă, către filosofia și literatura clasici- 
tății eline, care în Apus alcătuia, alături de cultura latină, 
temelia renașterii. 

Elenismul apărea dar pentru Orientul ortodox, ceea ce 
fusese latina pentru Occidentul catolic, și, precum în Apus 
învățământul se preda în colegiile iezuite în limba latină a Bise- 
ricii, tot astfel urma ca și în Orient, învățământul să se predea 
în limba greacă. 

O încercare de renaștere pe temeliile elenismului — aceasta 
a fost probabil intenția pentru care fratele Stolnicului, Domnul 
Șerban Cantacuzino, care știa și el bine grecește, a creat la Bu- 
cureșşti în 1679, o Academie cum o numesc documentele tim- 
pului, în care limba de predare era limba greacă. Școala funcționa 
în mănăstirea Sfântul Sava, pe locul unde se găsește astăzi 
statuia lui Mihai Viteazul, în fața palatului Universităţii. Avea 
profesori vestiți în lumea Orientului grec, plătiți cu salarii 
din fondurile visteriei, precum: Ion Comnenul, care făcuse 
studii de teologie şi medicină în Italia, care a tradus din limba 
latină în limba greacă Ovwpa ueravoras = Ușa pocăinții, și care mai 
târziu, călugărindu-se, a ajuns Mitropolit al Dristrei sub numele 
de Ierotei. El preda ştiinţele fizico-naturale. Un altul, poate 
chiar directorul şcoalei, a fost Gherman de Nissa, fost mai înainte 
director al Academiei grecești din Constantinopol, pe care a 
părăsit-o într'o atmosferă de intrigi, dar care a găsit la curtea 
lui Șerban Vodă înțelegerea și prețuirea cuvenită, căci el este 
«prea înțeleptul dintre dascăli ales și arhiereu », care a ajutat 
la traducerea Bibliei din 1688. 

Pe această linie a elenismului se desvoltă cultura românească 
și subt Brâncoveanu, care întăreşte, cu forțe nci Academ a 


grecească. 

1 Şerban Cantacuzino, ca şi ceilalţi fraţi ai săi, primise în casa părintească o 
aleasă instrucţie în limba greacă, pe care o mânuia elegant, după cum se vede din 
scrisul său, în care se strecoară uneori şi o aleasă duioşie, ca de ex. în scrisoarea 
adresată unui prieten, la moartea unei vechi simpatii a tinereţii sale, Doamna lui 
Duca Vodă, cafe murise la Constantinopol, părăsită de toţi: Oare numai pentru 
țericire trăeşte prietenia şi în nenorocire piere? (Hurmurahi, XIV, partea I, p. 259). 

3 Scrisoarea Apostolului Pavel câtre Corinteni. 

Epoca lui Brâncoveanu deşi este, în multe privințe, conti- 
nuarea epocii lui Șerban Cantacuzino, aduce totuși elemente 
noi de improspătare și reprezintă culmea cea mai înaltă a 
culturii vechi românești în Muntenia. 

Constantin Brâncoveanu a fost ales Domn în anul 1688, după 
moartea neașteptată a lui Șerban Cantacuzino. Un cronicar 
contimporan ne-a zugrăvit, cu detalii interesante și pitorești, 
împrejurările în care Brâncoveanu s'a urcat pe tronul Țării- 
Românești. Trupul lui Șerban Cantacuzino zăcea încă neîn- 
gropat, când boierii cu mitropolitul țării, Teodosie, și cu Ia- 
triarhul Ierusalimului, Dionisie, se întruniră la sfat în spătăria, 
cea mică, «care-i zic cu stele», ca să aleagă un nou Domn. 
Teama ca nu cumva în luptele crâncene dintre Nemţi și Turci 
să se ivească turburări în jurul scaunului domnesc și să aducă 
pagubă și pustiire țării, i-a unit pe toți într'un singur gând 
și i-a făcut să se oprească, în alegerea lor, asupra lui Brânco- 
veanu, care se trăgea din neamul lui Mateiu Basarab şi era, după 
mamă, nepotul Domnului decedat. 

«Il chemară — povestește cronicarul — pe Constantin Logo- 
fătul Brâncoveanu dela curte, că rămăsese acolo, și porunciră, 
să aducă comisul al doilea, cal domnesc. Şi îndată ce sosi acolo, 
ziseră, cu toții: « Logofete, noi cu toţii pohtim să ne hii Domn». 
EI zise: « Dar ce aș vrea eu cu domnia? De vreme ce ca un Domn 
sânt la casa mea, nu-mi trebuește să fiu ». Iară ei ziseră: « Ne 
rugăm nu lăsa ţara să intre alți oameni sau răi, sau nebuni, 
să o strice, ci fii». Și-l luară de mâini, și-l împingeau de spate, și 
acolo fiind și un capegiu pentru trebi împărătești, îl duseră, și 
pe el la Mitropolie. Acolo l-au îmbrăcat cu caftan, și după ce s'a 
îndeplinit slujba cuvenită în asemenea împrejurări, întorcân- 
du-se cu alaiul domnesc, cu scutari, cu trâmbițași domnești și 
turcești, a descălecat la palat, dinaintea bisericii domnești. 
Intrând apoi în biserică, și urcându-se în scaun, a luat cuvântul, 
zicând: « Dumneavoastră, bine știți toți că eu am fost la casa 
mea ca un Domn; trăit-am cum am vrut, nimica lipsindu-mi, 
și domnia aceasta eu nu o pohtesc ca să-mi înmulțesc grijile și 
nevoile, ci Dumneavoastră m'ați pohtit și fără voia mea m'ați 
pus Domn, în vremi ca acestea turburate, înconjurate de oști 
și de vrăjmași. Ci dar acum trebuiește să fie cu voia tuturor ». 
La acestea toți cei de față au răspuns: « Toţi vroim, toți pohtim ! » 
Și solemnitatea se încheie cu jurământul de credință al boie- 
rilor față, de noul Domn. 

Domnul, care își începea astfel cârmuirea, cu stăruința, boie- 
rilor țării, şi-a împlinit nădejdile puse în el. 

Vremurile erau într'adevăr vitrege: Turcii stăpâneau, după 
cum spune Grigore Ureche, «două părți de pământ», adică 
Asia, Africa și o bună parte din Europa; la malurile Nistrului, 
Tătarii abia așteptau porunca să se reverse în țară după jaf, 
pârjol și robi; iar la granițele țării pâlpăiau flăcările războiului 
încins între creștini și Turci, războiu care s'a terminat în folosul 
Casei de Austria, prin pacea dela Carlovitz (1699). Ca şi contim- 
poranul său cronicarul Miron Costin, care ofta pentru aceste: 
«complite vremi de acum», Brâncoveanu, prins de adâncă îngri- 
jorare pentru țara și poporul său, caracterizează și el într'o 
scrisoare timpul său: «nu ne gândim să hie mai fost vreodată 
greu pământului acestuia ca acum » 1. 

Conștient de primejdiile care pândeau țara între cele două 
tabere uriașe, el a dus o politică înțeleaptă: păstrând relațiile 
tradiționale cu Poarta, se străduia totuşi, să întrețină legături 
de prietenie cu țările creștine, de care-l apropia comunitatea 
credinței. In 26 de ani, cât a domnit, a isbutit, cu mici excepții, 
să păstreze pacea și liniștea în țară și să-i asigure prosperitatea. 


1 Hurmuzahi, X, p. 1518. Scrisoarea din 1704. 

Constantin Brâncoveanu, după un portret aflat în Mânăstirea Muntelui Sinai, 
(După Marcu Beza) 


Din punct de vedere cultural, epoca lui Brâncoveanu care 
reprezintă punctul culminant al unei evoluții de două veacuri, 
înfățișează o interesantă încrucișare a două influențe diferite: 
una venită direct din Occidentul catolic și romanic: influența 
italiană, iar alta venită din sud-răsăritul ortodox: influența 
grecească. 


INFLUENȚA ITALIANĂ. Legăturile noastre cu Italia sunt 
firește mai vechi. Lăsând la o parte umaniștii, geografii și călă- 
torii italieni, care au colindat și prin meleagurile noastre și care 
au adus în Italia ideea originei noastre romanice și, mărginin- 
du-ne numai la contactul nostru cu pământul și cultura Italiei, 
trebue să pomenim mai întâiu, delegația lui Alexandru cel Bun 
la consiliul din Florența, în frunte cu popa Grigore, ajuns mi- 
tropolit al Moldovei, protopopul Constantin și boierul Neagoe. 
Se cunosc apoi relaţiile lui Ștefan cel Mare cu Senatul Veneției ; 
studiile lui Radu Mihnea în Veneţia, sub supravegherea mătușei 
sale Marioara Adorno Valarga; drumurile lui Petru Cercel, poet 
Și pretendent la tron, şi, în sfârşit, pribegia, lui Petru Șchiopul 
cu fiul și fiicele sale, căsătorite în cetatea lagunelor. 

Dar relațiile politice și culturale ale țărilor noastre cu Veneţia, 
n'au fost niciodată așa de accentuate ca pe vremea lui Brânco- 
veanu. 

Solii lui băteau drumurile mereu până la Viena, și până în 
Italia. In 1701, Papa Clement al XI-lea asigura într'o scrisoare 
pe Domnul român despre prețuirea lui deosebită şi despre 
buna lui voință; iar ambasadorii venețieni în Constantinopol, 
Lorenzo Soranzo și Bailo Ascanio Giustiniani, comunicau doge- 
lui, în 1703, excelentele lor legături cu Brâncoveanu. În bogata, 

și puternica cetate a lagunelor, unde avea, de altfel şi un agent 
al său, își trimisese Brâncoveanu, în ultimii ani grei ai domniei 
sale, când se simțea pândit de lăcomia vizirilor și minat de 
intrigile a lor săi, o bună parte din avere: peste o jumătate de 
milion de taleri, depuși la Banca Publică a Veneţiei, cu o do- 
bândă de 3% şi 4%. Corespondenţa lui cu creştinii se făcea 
prin Veneţieni. Depeșşile la curtea austriacă, le trimeteau ai 
noștri prin dragomanul venețian la Viena, Marcantonio Mamucca 
della “Lore, cu care se pare că Brâncoveanu se și înrudia, iar 
legăturile cu Principele Eugeniu de Savoia se făceau tot printr'un 
italian, Aloise Volde, tâlmaciu de limba turcă și greacă la Viena. 

In palatul din Bucureşti al Domnului, pe lângă boierimea 
pământeană îmbrăcată în lungi straie orientale, se întâlneau și 
câțiva reprezentanți ai culturii italiene, îmbrăcați după moda 
orientală în caftane de atlaz—ca să nu trezească privirile 
bănuitoare ale Turcilor ce veneau aprope zilnic la curte — dar 
care păstrau totuși, după moda occidentală: peruca, pălăria, 
cravata şi bastonul indian. 

Aceşti străini se aflau în serviciul permanent al Domnului şi 
erau mai toți oameni de cultură serioasă pentru vremea lor. 
Astfel doctorul Pylarino, recomandat lui Brâncoveanu de către 
bailul Veneţiei, era cunoscut prin lucrările sale ştiinţifice, publi- 
cate în limba latină şi italiană ; cea mai însemnată este un tratat 
publicat în limba latină la Veneţia (1715), despre altoirea îm- 
potriva, variolei. Se pare că este primul care a practicat această 
metodă. Pylarino se stabilise în Bucureşti; se însurase la noi 
și devenise protomedicul curții lui Brâncoveanu, punând în 
această, calitate, subt influență venețiană, bazele primului spital 

Mânăstirea Hurez din judeţul Vâlcea, 

românesc, Colțea. A însoțit pe Brâncoveanu în 1703, în călătoria 
la Adrianopol, unde fusese chemat de Sultan, şi a stat în ser- 
viciul Domnului român până în 1711, când a luat asupră-și 
sarcina de consul venețian la Smirna. N'a stat însă mult în 
această funcțiune, fiindcă la 1715, îl găsim la Veneţia, tipărin- 
du-și cartea despre altoirea împotriva variolei, iar 3 ani mai 
târziu, moare la Padova. Succesorul său a fost doctorul Barto- 
lomeo Ferrati, care purta și titlul de conte și a cărui familie se 
întâlnește în documentele noastre, până la sfârșitul veacului 
al XVIII-lea. 

O altă figură interesantă dela curtea lui Brâncoveanu era 
George Maiota, un grec cu studii făcute în Roma și Veneţia și 
care ajunsese profesorul de limba latină şi greacă al copiilor lui 
Brâncoveanu. 

La aceştia, se adăoga fostul paroh al coloniei greceşti din 
Veneţia, loan Abramios, scoboritor dintr'o familie de corfioți, 
care tipărise acolo în limba greacă un ciclu de cărți bisericești 
și, adus de Brâncoveanu, îndeplinea misiunea de predicator 
al curții și profesor la Academia grecească din Bucureşti. În 
sfârșit, figura cea mai interesantă era: secretarul de limbi occi- 
dentale al Domnului, florentinul Anton Maria del Chiaro, pe care 
șugubeții săi contimporani îl porecliseră, pentru fața lui roșco- 
vană: «curcanul». El a publicat mai târziu, după uciderea 
lui Brâncoveanu, în 1718, la Veneţia, în atelierele cunoscutului 
tipograf Antonio Bortoli, interesantele lui memorii: « Istoria 
delle moderne vivoluzioni della Valachia, con la descrizione del 


paese ; natura, Costumi, vili e veligione degli abitanti ; annessavi 
la lavola lopografica di quella provincia... ». 


ctitoria lui Constantin Brâncoveanu. 
(După o stampă din Biblioteca Academiei Române) 

Prin aceștia, și mai ales prin unchii săi, Constantin și Mihail 
Cantacuzino, Brâncoveanu aflase despre frumoasa înflorire cul- 
turală şi artistică a Italiei, undea trimes pentru studii și câțiva 
bursieri. 

Documentele timpului ne-au păstrat numele unora din acești 
bursieri, care se pare că erau foști elevi ai Academiei greceşti 
din București: Răducanu Cantacuzino, nepotul său (fiul lui 
Const. Cantacuzino), Palade Damian Românul, care a devenit 
apoi un latinist de seamă al timpului său, închinând lui 
Brâncoveanu o poemă latină, şi doi greci Anton Stratigos și 
Gheorghe Hypomenas din Trapezunt, care a făcut studii stră- 
lucite de medicină la Padova cu celebrul Prof. Dr. Vallisnieri. 
Hypomenas — după cum aflăm dela Del Chiaro — după sgudui- 
toarea dramă, care a pus capăt vieții lui Brâncoveanu și a copiilor 
săi, a rămas credincios, cu primejdia vieții, pe lângă nenorocita 
Doamnă și îndureratele principese și a luat drumul Apusului, 
pentru a salva ceea ce se mai putea, din averea depusă la băn- 
cile din Viena și Veneţia. 

Năzuința de a trimite tineretul să, se lumineze în țările de 
cultură ale Apusului, mai ales în Italia, prinsese rădăcină și în 
sufletul boierimii noastre, Unul din colegii de studii la Constan- 
tinopol ai Stolnicului Constantin Cantacuzino, Mateiu Creţu- 
lescu, lăsa, cu limbă de moarte în diata lui către urmași «ca să-mi 
facă acest mare bine ce-l doresc din tot sufletul mieu ca să-mi 
înveațe copilaşii și să-i striineze pentru carte, de să va putea... 
aşa mă rog, pentru mare numele Domnului Hristos, să mi-i 
p-depsească ! mai vârtos la latinească și la italienească ? ». 


1 A pedepsi, din grecescul TOoLĂEVE, însemna în limba veche a instrui. 
3 N. lorga, Documente privitoare la Jam. Cantacuzino, p. 206— 207. 


Ca o consecință firească a acestor legături cu Italia, se vădeşte, 
în epoca lui Brâncoveanu, o ușoară undă de influență italiană 
în arta și în literatura noastră. 


ARTA. Se știe că Brâncoveanu, care avea o avere imensă, a 
fost un mare iubitor de artă și ziditor de biserici și palate; 
amintim doar pe cele mai însemnate: mănăstirea Hurez, biserica 
Sit. Gheorghe, palatul dela Potlogi, dela Mogoşoaia, dela mă- 
năstirea Brâncoveni şi cel dela Doicești. 

Cei ce au studiat arhitectura clădirilor din epoca lui Brân- 
coveanu au găsit, cu toată varietatea acestor clădiri, un « armo- 
nios stil original », pe care l-au denumit stilul brâncovenesc şi în 
care au surprins, pe vechiul fond bizantin, o influență italiană, 
în special a stilului baroc, caracterizat prin mulțimea orna- 
mentelor, 

Clădirile lui Brâncoveanu nu mai sunt, ca cele vechi, nişte 
adevărate fortărețe cu ziduri greoaie și înalte, cu ferestre mici 
și strâmte, ca să ferească pe cei din interior de gloanțele dușma- 
nilor, ci sunt clădiri spațioase, cu ferestre largi care aduc lumină 
Și aer proaspăt și care deschid ochilor perspectiva unui peisagiu 
sau a unei grădini de încântare și de liniște odihnitoare. 

Del Chiaro, descriind palatul lui Brâncoveanu, clădit din 
piatră, cu o impozantă scară, de marmoră, cu săli mari boltite, 
cu pridvor susținut la mijloc de un rând de coloane, ne vor- 
bește și de grădină, care e de toată frumusețea și are formă 
pătrată, în stil italian. In mijlocul ei, Brâncoveanu clădise «un 
foișor, unde lua prânzul şi-și făcea siesta după masă, înconjurat 
de straturi de flori », 

Clădirile lui, mănăstiri şi palate, se disting prin frumuseţea 
şi eleganța ornamentelor: sub straşina de șindrilă, brâne înflo- 


Pridvorul Mănăstirii Hurez, ctitoria lui Brâncoveanu. 


(Arhiva fotografică a Fundaţiei Regele Mihai 1) 

Palatul dela Mogoşoaia în starea actuală (renovat). 


rite, ferestre încadrate în podoabe de frunze, flori şi fructe și 
_— ceea ce denotă tot o influență occidentală în arhitectura 
palatelor lui: loggiile în stil italian. 

Chiar și în decorarea interioară a palatelor se resimte influența 
italiană. Unchiul Domnului, Stolnicul Constantin Cantacuzino, 
în anii tinereţii sale de student la Padova, văzuse în palatul 
Dogilor, zugrăvite, pe pereţii sălilor, scenele importante din 
ascensiunea republicei lui San Marco și admirase cu deosebire 
cadrul în care Veronese imortalizase gloria Veneţiei, copiind 
în carnetul său de student inscripția: e Robur imperii ». Brân- 
coveanu, după întâlnirea cu Sultanul din 1703, când i se părea 
că domnia. lui este definitiv aşezată și că vor urma zile senine 
de pace şi glorie, puse să i se zugrăvească şi lui pe zidurile pala- 
tului dela Mogoşoaia: scena plecării sale la Adrianopol, întâl- 
nirea cu Sultanul și întoarcerea spre București. 

Se pare că influența picturii italiene era pe vremea aceea ceva 
mai răspândită în Muntenia. Del Chiaro pomenește de fratele 
unui negustor muntean, cunoscut în Veneţia, fiindcă exporta 
acolo mărfuri din Valahia, care copiase pe timpul şederii sale 
în cetatea lagunelor așa de bine unele picturi bisericești, că 
întorcându-se în ţară, a zugrăvit diverse icoane, între care Be 
Sft. Francisc îngenunchiat, primind stigmatizarea. « Această 
icoană — adaogă Del Chiaro — se poate vedea pe altarul bise- 
ricii catolice din Târgoviște ». 


LITERATURA. La curtea lui Brâncoveanu se mai afla şi 
un astrolog, loan Romanul, sau Ioan Frâncul care avea sarcina 
de «a se închina » Domnului, la fiecare început de an, cu câte 
un calendar de preziceri privitoare la evenimentele politice ce 
se vor desfăşura, — alcătuit după acele « Fogltetti novelh », de 
care era plină Italia secolului al XVII-lea şi care se aduceau 
în țară, prin Stolnicul Const. Cantacuzino. 

Şi nu erau aceste calendare singurele cărți de obârşie italiană 
la curtea lui Brâncoveanu! In 1700, apare în tipografia dela 
Snagov, Floarea Darurilor, după un text grecesc adus din mun- 
tele Athos, de un boier al lui Brâncoveanu. Prototipul acestei 
cărți este, după cum s'a văzut (v. ÎI, p. 72) una din cele mai 
răspândite opere medievale de sfaturi morale şi povești, alcă- 
tuită în sec. XIII-lea, în Bologna, de către un călugăr franciscan 
Tommaso Gozzadini; Fiore di Virtu. 

In 1713, se tipăreşte tot la Snagov, vestitul roman fantastic 
al lui Alexandru cel Mare — Alexandria — care deşi tradusă 
într'o epocă anterioară din sârbește, cf. mai sus V. I. p., are 
însă la baza ei o versiune italiană. Și în sfârșit, în același an, 
apare la Snagov, o altă carte, Pilde Filosofeşti, o colecţie de 
maxime care fusese tradusă în italiană de Del Chiaro, după un 
text original francez; din italiană în grecește, de unul dintre 
reprezentanţii coloniei grecești din Veneţia, adus la curtea lui 
Brâncoveanu, predicatorul loan Abramios și din grecește în ro- 
mânește de Mitropolitul Antim Ivireanul, însuși. 

Dar aceste legături cu Occidentul nu puteau fi nici prea mul- 
tiple, nici prea intense. Nu puteau fi, fiindcă pe de o parte, 
bănuit de Turci că stă în legătură cu creștinii, Brâncoveanu se 
simțea spionat în mișcările sale, iar pe de altă parte, ortodoxismul 
nostru îl lega mai mult de elenismul scaunelor patriarhale din 
Orient. 


INFLUENȚA GRECEASCĂ. In a doua jumătate a vea- 
cului al XVIII-lea, se petrecu o adâncă prefacere în vieața de 
cultură a neamului nostru. 

Slavonismu! din principatele dunărene intrase în agonie, ne 
mai fiind alimentat de focarele de cultură din Sud, care se stin- 
seseră sub apăsarea turcească. Dar la acea răspântie din 
vieața Bisericii noastre, nu toate cărțile de ritual se găseau 
transpuse în limba națională și nu fuseseră transpuse încă, 
fiindcă problema traducerii se complica, după cum vom vedea 
mai târziu, cu o problemă de ordin liturgic și muzical. Ne găsim 
dar, într'o epocă de tranziţie, în care, limba română, nefiind 
deplin pregătită să ia locul limbii slavone, se simția nevoia de 
a se introduce în biserici serviciul divin în forma grecească, 
ceea ce părea cu atât mai firesc, cu cât liturghia greacă era 
izvorul liturghiei slavone. 

A răspândi cunoașterea limbii greceşti în poporul nostru, 
însemna. deci, pentru acea vreme, în primul rând, a întări Bise- 
rica și vieața religioasă a poporului. 

De altfel, Brâncoveanu putuse afla, prin Stolnicul Constantin 
Cantacuzino, de ce mare cinste se bucura limba și cultura greacă 
chiar în Italia catolică. A pune bazele elenismului la noi în- 
semna dar în al doilea rând, a ridica nivelul poporului, intro- 
ducându-l în ritmul culturii clasice. 

Sub impulsiunea acestor două preocupări, Brâncoveanu 
reorganizează, în al doilea an al domniei sale, şcoala grecească 
din Bucureşti, întemeiată de Şerban Cantacuzino în mănăstirea 
dela Sft. Sava, pe locul unde se află astăzi Universitatea noastră 
şi statuia lui Mihaiu Viteazul. 

Pentru conducere, el aduse în București, pe însuși directorul 
şcoalei grecești din Constantinopol, pe Sevastos Kimenitul. 
originar din Trapezunt, fost elev al lui Alexandru Mavrocordat ! 


1 Tatăl primilor domni fanarioți. 

în școala Patriarhiei din Constantinopol, își desăvârşise stu- 
diile în Universitățile din Italia. Brâncoveanu îl prețuia așa 
de mult pentru cultura lui, încât, ne spune un contimporan, îl 
așeza la masă «mai sus de toţi boierii», «cinste —adaogă 
Daponte — pe care un alt Domn la un alt profesor n'a dat și 
nici nu dă ». Sevastos ISimenitul, care supraveghea, imprimarea 
cărților grecești de slujbă, care a redat, în greaca vulgară, 
Tratatul despre virtuţi şi viții al lui Aristotel și a alcătuit 
« Invățături dogmatice a Bisericii Răsăritului» în limba greacă 
(1703), a cârmuit școala până la anul 1702, când a murit. 

După hrisovul dat de Brâncoveanu în Septemvrie 1702, 
numărul profesorilor trebuia să fie de 3, «reputați prin reli- 
giozitate și moravuri bune ». Hrisovul ne-a transmis și pro- 
gramul acestei școli, din care se poate vedea caracterul instruc- 
țiunii pe care o căpăta în această școală superioară, tineretul 
de acum mai bine de 200 ani. Invățământul avea mai 
întâi un caracter filosofic. Primul profesor trebuia să predea: 
logica, retorica, psihologia și metafizica. In al doilea rând, 
școala, avea un caracter filologic și istoric, căci se cerea să se 
citească, şi să se interpreteze: tragediile lui Sofocle şi Euripide, 
discursurile lui Demosthenes; Plutarh, Tucidide, Xenofon, 
fabulele lui Esop. Școala avea apoi și un caracter ştiinţific, 
fiindcă se mai preda: astronomia, acustica fizică, fizica, meta- 
fizica: « despre nașterea lucrurilor şi desfăcerea lor » şi matematica 
lui Pythagora. Programul școalei vădește, în sfârșit, preocuparea 
de a așeza în același timp cultura tineretului pe o serioasă 
bază, de educaţie religioasă, căci impunea: Evanghelia, Faptele 
Apostolilor, cuvântările Sft. Grigore de Nazians, Apologia 
religiunii creștine a lui Agapet, ș. a. 

Pentru întărirea, acestei școli, menită pe de o parte să intro- 
ducă, clasicismul elin la noi, iar pe de alta, să întărească orto- 
doxia, Brâncoveanu a adus dascăli greci renumiţi, cu studii 
făcute în Occident. In afară de Sevastos Kimenitul — pe care 
l-am amintit, erau: Maiota, predicatorul curţii și dascălul 
copiilor lui Brâncoveanu; Ioan Comnenul, profesorul de științe 
fizice și matematici, care își făcuse studiile în Padova și care 
a publicat o serie de epigrame greceşti și de cărți teologice, iar 
după ce s'a călugărit la Muntele Athos și a ajuns Mitropolit 


Icoana Sf. Constantin, gravură din cartea grecească Cuvânt Panegiric 
la Sfântul Constantin, a lui Constantin Brâncoveanu, fiul Domnito- 
rului, apărută la București, 1701. 


Constantin Brâncoveanu şi cei 4 fii ai săi: Constantin, Ştefan, Radu și Mateiu — 

decapitaţi la Constantinopol în 1715 (după o gravură din opera lui Del Cbhiaro, 

secretarul lui Brâncoveanu, Istoria delle moderne rivoluzioni della Valachia, apă- 
rută în Veneţia în 1718). 


al Dristrei (Silistra), un Proschinatariu al Sfântului Munte 
(la Snagov) în care sunt pomenite donaţiunile făcute de 
Voevozii noștri, mănăstirilor din muntele Athos — și, în sfârșit, 
urmașul lui loan Comnenul, Panait Sinopeus, tot un elev al 
universităților italiene. 


COPIII LUI BRÂNCOVEANU ȘI CULTURA LOR CLA- 
SICĂ. Astfel, sub impulsiunea dată de Domn, se răspândește la 
noi cultura grecească. Chiar copiii lui Brâncoveanu își însușiseră 
așa de bine limba greacă, încât se încumetau, cu prilejul zilelor 
onomastice ale părinților și al marilor sărbători ale Bisericii, 
să rostească, în limba greacă, panegirice în cinstea sfinților, 
care au și fost tipărite de Antim Ivireanu. In 1701, a apărut 
la București, Cuvântul panegiric la Sfântul Constantin, scris în 
limba greacă de Ștefan Brâncoveanu şi rostit în palatul dom- 
nesc, de fratele al treilea Radu. Cuvântul este afierosit « prea 
blândului său părinte », «ca un mic rod al minţii sale». In 
anul următor, apărea tot în imprimeria Mitropoliei, un Cuvânt 
panegiric la Martivul Ștefan, rostit probabil de autor, a treia 
zi de Crăciun, şi închinat Sfântului său patron, a cărui pro- 
tecție o cerea «pentru înaintarea mea în știință și învățătură ». 
In 1703, Ştefan Brâncoveanu alcătuia un alt Cuvânt panegiric 
la Adormirea Născătoarei de Dumnezeu, rostit tot de fratele 
său, Radu, şi afierosit « mamei lor cea prea blândă», Doamna 

Maria Brâncoveanu. In 1704, Radu Brâncoveanu se încumeta 
şi el cu o Cuvântare la Patima cea Mâniuitoare (Învierea 
Domnului), pe care o prezintă ca omagiu « Prea fericitului şi 
Prea înțeleptului Stăpân », Patriarhul Dosithei al Ierusalimului, 
care, spune tânărul autor, «se luptă nu cu o hidră, ci cu 
atâţia câți sunt urîtori de Dumnezeu, vrăjmaşi ai ortodoxiei». 
In 1704, fratele mai mare Constantin, despre care Antim Ivi- 
reanu ne spune în prefața cărții că era și el aînvățat între 
prea învățați», «orator și adânc cugetător», stimulat de suc- 
cesul fraților săi — Cuvântul la Sf. Constantin şi cel la Martirul 
Sf. Ştefan, avusescră repede o a doua ediţie, în 1702 —şi 
animat de o nobilă ambiţie, publică și el, după stăruințele 
Mitropolitului, în 1704, Vieţile paralele grecești şi romane ale lui 
Plutarh Chersoneul, traduse în greaca modernă. 

Oricât de mare ar fi fost dorința lui Antim Ivireanu de a 
spune un lucru plăcut tatălui, totuşi era un pic de adevăr 
în cuvintele pe care el le scrie într'o predoslovie către Domn, 
că, «iii săi sunt râvniți în lume și invidiați pentru marea lor 
virtute prematură». Aceşti tineri eleniști, care aveau, se pare 
şi o temeinică cultură latină, ar fi fost o frumoasă speranță 
pentru părinţii lor și pentru neamul nostru, dacă n'ar fi căzut 
sub iataganul gealatului pe țărmul Bosforului. 


PATRIARHI ȘI CĂRTURARI GRECI LA CURTEA LUI 
BRÂNCOVEANU. Atrași de sprijinul dat de Brâncoveanu cul- 
turii grecești, marii Patriarhi şi Mitropoliți ai Răsăritului, vin 
la curtea lui bogată, ca să obțină milă şi ajutor pentru bisericile 
lor strivite sub stăpânirea turcească şi ca să lupte în libertate, 
pentru întărirea ortodoxiei. In fruntea tuturor stă, prin cultura, 
lui largă, prin munca neobosită și prin zelul cu care a apărat 
ortodoxia, atacată de curentele de reformă şi de catolicism, 
Patriarhul Dosofteiu al Ierusalimului, adus de Brâncoveanu din 
Iași, și mai târziu nepotul acestuia, învățatul Hrisant Notara, 
care studiase la Padova, călătorise în Franţa și Germania, 
adusese, din Rusia, de la Nicolae Milescu, o copie a Descrierii 
călătoriei în China și a fost și el unul din profesorii copiilor 
lui Prâncoveanu, înainte de a succede unchiului său în scaunul 
Patriarhal al Ierusalimului. Brâncoveanu dăruise bătrânului 
Patriarh Dosofteiu hanul dela Sft. Gheorghe, «cu apartamente 
încăpătoare » şi cu multe prăvălii închiriate neguțătorilor, care 
aduceau un venit anual de peste 20 de pungi, hărăzite de Domn 
Sfântului Mormânt. 

Patriarhul Dosofteiu este, de fapt, în timpul lui Brâncoveanu 
conducătorul ortodoxiei. Pentru a înlătura atacurile îndreptate 
de calvini, lutherani și catolici, se publică la noi sub auspiciile 
lui, un ciclu de cărți grecești, menite să facă cunoscute normele 
dogmatice ale ortodoxiei. Astfel se tipăreşte opera lui Meletie 
Sirigul, îndreptată împotriva catehismului atribuit lui Chiril 
Lucaris; Pravoslavnica Mărturisire a lui Petru Movilă; Manual 
împotriva, schismei papistaşilor; Manual împotriva rătăcirii cal- 
vine, ş. a. 

O încercare a lui Brâncoveanu de a întemeia o tipografie 
grecească pe lângă scaunul patriarhal din Constantinopol nu 
isbutise 1. Atunci Domnul român și ai săi s'au străduit să con- 
solideze tiparul şi Academia grecească din Muntenia astfel 
în cât să poată rivaliza cu tipografiile şi şcolile greceşti din 
Veneţia. « Se fălea mult sprânceana occidentală, mai nainte, 
cu toată înțelepciunea şi cu tiparul, că editează cărți orientale. 
Pentru amândouă acestea au răsărit acum harul creștinilor şi 
aicea, şi în învățături și în tipografii — prin osârdia și cheltuiala 
mânei tale celei mărinimoase şi inspirate de Dumnezeu, Dom- 
nitorule cel mai perfect între credincioși, Constantine prea 
mare...» scrie Sevastos Kimenitul, profesorul de științe al 


1) Documentele Hurmutahi, XIV, partea III, p. 52—53. 


Academiei grecești din București, într'o prefață ! închinată lui 
Brâncoveanu. 

Sub auspiciile Patriarhului Dosofteiu şi a celorlalți prelați 
și profesori greci ai Academiei, s'au împrimat în tipografia dom- 
nească a lui Brâncoveanu, între 1690 şi 1716, 31 de cărți 
grecești, toate destinate nevoilor Bisericii și întăririi orto- 
doxiei. 

Sprijinul dat de Brâncoveanu ortodoxiei în forma grecească 
a avut între fruntașii clerului grec contimporan, un puternic 
răsunet, după cum se vede chiar din prefețele care însoțesc 
publicaţiile greceşti ieşite din teascurile tipografiilor brânco- 
venești. Brâncoveanu este comparat mereu cu « Ptolomeu, 
vrednic de cununile cerești». O prefață spune: «Toate ale 
«Elenilor se cuvin Domnitorului filelin şi toate câte fiii iubi- 
«torilor de muze ai Eladei scriu ori inventează cu mintea, 
«toate se datoresc Măriei Tale, care ești cel mai zelos sprijinitor 
«al învățăturii grecești şi binefăcătorul cel mai uman al Ele- 
«nilor. 

«Ce datorie nu avem către a ta darnică generozitate noi, 
«fiii Grecilor și Grecia mama noastră de obștie,... In acești 
«prea fericiți ani ai Domniei Tale înflorește iarăși acea glorie 
«strălucită ce, din vechimea ei dela început, a câştigat neamul 
«nostru, cu înțelepciunea lui, până la marginile lumii ». 

Nu sunt în aceste cuvinte numai laude mieroase, ci și senti- 
mente sincere, care traduc o realitate a timpului. «Am venit și 
eu aci, Prea fericite Patriarh, la adăpostul de obște al neamului 
nostru nenorocii », scria din Bucureşti, la 17 Decemvrie, 1709, 
către Patr.arhul Hrisant Notara, fostul paroh al coloniei grecești 
din Veneţia, loan Avramie, care fusese silit să părăsească cetatea, 
lagunelor şi care ajunsese predicatorul curții lui Brâncoveanu ?. 
Până și în lanina, unde Brâncoveanu sprijinea școlile grecești, 
elevii alcătuiau versuri omagiale pentru Domnul român. 


BRÂNCOVEANU ȘI ORTODOXIA DIN ARDEAL. Adă- 
postul acordat de Brâncoveanu marilor patriarhi greci, precum 
şi sprijinul dat pentru imprimarea, cărților de dogmatică și 
polemică religioasă, corespundeau de altfel, și unei necesități 
de ordin național: apărarea unităţii religioase a neamului ro- 
mânesc. In 1690, Transilvania, smulsă dela Turci, căzuse în 
mânile Austriacilor. Guvernul austriac, trimețând misionari 
catolici, care să făgăduească preoților români din satele arde- 
lene o situație similară cu aceea pe care o avea clerul celor- 
lalte culte, isbutise să câștige aderenți printre preoți pentru 
unirea cu Biserica Romei. Brâncoveanu și sfetnicii săi au spri- 
jinit pe toate căile rezistența Românilor ortodocși împotriva 
tentațiilor catolice și calvine. Mai întâi, fiindcă după încetarea 
tipăriturilor din Bălgrad, inițiate între 1683 şi 1689 de Proto- 
popul Ioan Zoba din Vinţul de jos, omul calvinilor şi dușma- 
nul Mitropolitului Sava Brancovici ?, s'a întâmplat să-i lipsească 
atunci « neamului nostru rumânesc, aici în Ardeal, meșter pentru 
lucrul tipografiei » — Brâncoveanu, « ca un patronaș adevărat al 
Mitropoliei din Ardeal», trimete la Alba Iulia, pe cel mai harnic 
dintre ucenicii lui Antim Ivireanu, în arta tiparului, pe Mihail 
Ștefanovici sau Ișvanovici, cum semnează el de aci înainte. 
Acesta începe în Ardeal revizuirea în sens ortodox și tipărirea 
cărților de şcoală şi de slujbă bisericească. Munca se începe 
în 1699 cu o Bucoawnă pentru copii (care cuprindea și simbolul 
credinţei, cu cele ro porunci şi cu explicarea ortodoxă a celor 


1 Bibl. rom. veche, Il, p. 380. 

* Hurwmusaki, XIV, partea III, p. 60. 

3 Dintre cărţile tipărite de Ioan Zoba, unele erau traduse din ungurește şi conţineau 
norme calvine, ca de exemplu, Cârare pe scurt spre fapte bune îndreplătoare, tradusă 
după Matk6 de Kezdivăsârhely şi apărută în 1685. Celelalte cărţi tipărite de Zoba 
sunt: Sicriul de aur, carte de propovedanie, Sas-Sebeș, 1683; Ciaslovăţ, Bălgrad, 
1687; Molilvenic, Bălgrad, 1689. 

Biserica din Sâmbăta de Sus (Transilvania), ctitoria lui Constantin Brâncoveanu. 


7 taine) şi o carte de predici: Chiriacodromion !. A trimes 
oamenii săi în Transilvania pentru propagandă ortodoxă, între 
aceştia David Corbea, care apăra cu zel politica lui Brânco- 
veanu. A intervenit pe lângă guvernul austriac și chiar pe 
lângă Petru cel Mare, cerând sprijin pentru Românii ortodocși 
din Ardeal. Când la începutul anului 1698, noul Mitropolit al 
Transilvaniei, Atanasie Anghel, a venit la București—după datini 
— ca, să fie hirotonisit de Mitropolitul Ţării-Românești, acesta i-a 
cerut să declare că va păzi neschimbate «toate tocmelele» orto- 
doxe pe care le are scaunul Ungrovlahiei. Cu acest prilej, Patriar- 
hul Ierusalimului, Dosofteiu, a întocmit o lungă și importantă 
învățătură în care erau cuprinse normele de călăuzire pentru 
păstrarea, dogmei ortodoxe, pe care Atanasie a semnat-o. Dar 
guvernul austriac nu-l recunoaște decât în Martie 1701, după 
ce a fost chemat la Viena și «purificat », declarând în scris că 
primeşte unirea. Sinodul întrunit la 25 Iunie 1701, în Bălgrad, 
în care marea majoritate a preoților ardeleni a hotărît unirea cu 
Roma, a aruncat mărul discordiei confesionale între Români, ale 
cărei fructe amare mai dăinuesc și azi, deși atenuate de lumina 
conştiinţei naționale. Trebue însă să recunoaștem că unirea a 
dat putinţa tineretului ardelean să pătrundă în școlile înalte 
din Viena și Roma şi că viziunea Romei imperiale a trezit în el 
instinctul rasei și a provocat mișcarea de redeşteptare națională, 
care a grăbit cu o jumătate de veac mai de vreme intrarea po- 
porului românesc în comunitatea, spirituală a rasei latine. 


1) Unirea Biscricii ardelene cu Roma, întâmplată în 1701, îl va îndemna să se 
întoarcă înapoi. Nu credem că el este tipogratul cărții Pâinea Pruncilor, apărută 
la Belgrad în 1702, căci, precum a arătat I. Mușşlea, în Omagiul Profesorului 
Ioan Lupaş (Şi extras), Bucureşti, 1941, p. 617—631, cartea a fost alcătuită de 
Paul Baranyi, catolic. 


(Arhiva fotografică a Fundaţiei Regele Mihai 1) 


BRÂNCOVEANU SPRIJINITOR AL CULTURII ORTO- 
DOXE IN RĂSĂRIT. Politica creștină a lui Brâncoveanu 
— urmând liniile trase de înaintașii săi Basarabi — s'a extins 
asupra întregului Răsărit ortodox, asupra căruia a revărsat da- 
rurile lui, fără nicio intenție ascunsă, cu o generozitate pe 
care — trebue să o subliniem — n'o mai întâlnim la nici un 
popor ortodox, căci nici unul nu a trăit așa de intens ideea 
creştină, precum au trăit-o ai noștri. 

Merită în deosebi să fie subliniate aci, pe lângă darurile 
în bani și în cărți, mai ales manuscrisele iluminate, căci se 
pare că Brâncoveanu avea pentru această artă minoră o 
adevărată pasiune. Liturghierul grec, copiat de ieremonahul 
Calinic, în fine trăsături caligrafice și împodobit cu minunate 
miniaturi de evangheliști şi cu frontispicii, chenare și inițiale 
de flori şi de păsări stilizate poate fi socotit ca unul din cele 
mai frumoase exemplare ale genului. 

Vestea, despre bogăția și generozitatea lui Brâncoveanu tre- 
cuse peste hotarele țării și se răspândise în tot Orientul mu- 
sulman, unde Domnul român era supranumit Alin Bei — 
Prințul Aurului. 

Era dar firesc, ca în acele vremuri, creștinii, cari, sub stăpânire 
turcească, se vedeau amenințați să-și piardă, credința, să-și în- 
drepte privirile către curtea strălucitoare a lui Brâncoveanu și să 
ceară dela el ajutor, pentru nenorocirile lor. Și Domnul român, 
înțelegea să, li-l dea în cea mai largă măsură. 

Darurile lui Brâncoveanu s'au răspândit departe în Orient, 
până la creștinii din Asia Mică. 

Pe la începutul veacului al XVIII-lea, venise la curtea dom- 
nească din Bucureşti Patriarhul Antiohiei, Athanasie IV Dabbas, 
și Domnul român, aflând dela Patriarh că preoții creștini din 

Liturghierul greco-arab, tipărit la Snagov de Antim Ivireanu, din porunca lui 
Brâncoveanu, la 1701. 


Arabia nu-și pot împlini misiunea lor și nu pot oficia, după cu- 
viință serviciul divin, din pricina sărăciei şi a lipsei de cărți, a 
pus pe ieromonahul Antim Ivireanu, din mănăstirea Snagovul, 
să sape litere arabe și să tipărească pe cheltuiala, domniei, cărți 
de ritual, cu rugăciunile în limba arabă şi eofosinele (cân- 
tările) în limba greacă, așa cum cereau necesitățile cultului, 
pentru credincioşii din Arabia. La 1701, au apărut, de sub 
teascurile tipografiei din Snagov, un Liîlurghier, iar în 1702, 
un Ceaslov, ambele în limbile greacă și arabă, și ele sau 
trimis în dar, din porunca domnească, bisericilor din Ara- 
bia. 

Pentru a veni și mai mult în ajutorul acestor creștini năpă- 
stuiți, Brâncoveanu a dat ajutor de s'a instalat tipografie arabă 
— prima tipografie — în Alep, unde în 1706, sa tipărit cea 
dintâiu Psaltire arabă, având pe dosul titlului stema Ţării Ro- 
mâneşti, înconjurată cu inițialele grecești ale lui Constantin 
Brâncoveanu, şi la început, o precuvântare de închinare și mul- 
țumire, în care Domnul român este comparat cu Constantin 
cel Mare, cu Moise și cu Solomon, pentru înțelepciunea, spiritul 
și dărnicia lui. 

Tipografia brâncovenească, transportată de Mitropolitul Ata- 
nasie Dabbas la Alep, a trezit creştinii din Arabia la o viață 
spornică de cultură. Ea a funcționat acolo până la moartea 
Mitropolitului, întâmplată în 1724. După această dată este 
mutată, în parte la mânăstirea Balamand, în parte — mai 
târziu — la mânăstirea Sf. Ioan din Saeg, în Sudul Libanului, 
unde, reînoită și organizată, publică şi azi cărți bisericești și 
şcolare. 


Faima despre munca spornică a tipografiilor din Țara ionii 
nească și despre generozitatea lui Brâncoveanu a ajuns departe 
în Răsărit, până la Ivirii din Munții Caucazului. 

Regele Wakhtang al IV-lea, cuprins şi el de râvna creștinească 
de a înzestra bisericile sale cu textele necesare serviciului divin, 
a trimis solie la curtea lui Brâncoveanu şi a obținut, împreună 
cu litere de tipar, turnate de Mitropolitul Antim, el însuși geor- 
gian de origine, o echipă de lucrători sub conducerea tipografului 
român ardelean, ipodiaconul Mihail Ştefanovici, care lucrase 
până atunci, la tipografia de pe lângă scaunul eparhial din 
Râmnic. Cu aceste litere de tipar s'au scos la Tiflis, cele dintâi 
cărți georgiene: o Evanghehe şi un Liturghier. 

In epilogul Liturghierului, apărut în 1710, tipograful român, 
cu gândul la plaiurile țării sale, își încheia acolo munca sa în- 
chinată lui Dumnezeu, cu următoarele şase versuri românești, 
în caractere georgiene, o mărturie discretă a expansiunii cultu- 
rale brâncovenești, până la acele îndepărtate hotare ale Răsă- 
ritului ortodox: 

Precum cei străini doresc moșia să-și vază, 
Când sunt într'alte țări, de nu pot să șază. 
Şi ca cei ce-s pre mare bătuți de furtună 
Și roagă pre Dumnezeu de liniște bună, 
Aşa şi tipograful, de-a cărții sfârşire, 
Laudă neîncetată dă și mulțumire. 


Astfel, sub Brâncoveanu, Ţara Românească ajunge focarul 
din care radia lumina culturii în tot Orientul ortodox, aflat 
sub apăsarea musulmană. . 

Prin râvna cu care el a sprijinit și întărit credința ortodoxă 
până departe în Răsărit, prin bunătatea şi generozitatea sa, 
pe care nu contenesc dea i le recunoaște până și străinii pripășiți 
la curtea lui, prin lupta pe care a dat-o pentru a menține 
neştirbită unitatea religioasă a Românilor ardeleni și prin 
imboldul dat culturii, Brâncoveanu a meritat deplin cele două 
trăsături caracteristice, pe care le-a subliniat în personalitatea 
lui, anonimul poet popular: 


Brâncoveanu Constantin, 
Boer vechiu și Domn creștin... 


BIBLIOGRAFIE. Pentru cadrul istoric al epocei lui Șerban Cantacuzino şi Const. 
Brâncoveanu: N. lorga, Istoria Românilor, vol. VI, Bucureşti,1939; N. Iorga, 
Istoria bisericii româneşti şi a vieții religioase a Românilor, ed. II, Bucureşti, 1929, vol. 
1, p. 375—386şi li,p.9—18; acelaş, Byzance aprâs Byzance, Bucarest, 1935 p. 
181—200. C. Giurescu, Istoria Românilor, vol. 111,1, Bucureşti, 1940, p. 157—206; 
util încă A. D, Xenopol, Istoria Românilor, ed. III, îngrijită de 1. Vlădescu, vol. 
VIII, București, Cartea Românească, 1929, p. 181—249; interesant prin detalii con- 
temporane: Anton Maria Del Chiaro, Istoria delle moderne rivoluzioni della 
Valachia, Venezia, 1718, precum şi cronicile naționale contemporane, pentru care 
vezi mai jos, p. 231-258. N. lorga, Viaţa şi Domnia lui Constantin-Vodă Brânco- 
veanu, Bucureşti, 1914 (în Studii şi documente cu privire la Ist. Rom. XXIX). Pentru 
literatura epocii în general: N. Iorga, Istoria literaturii româneşti, Vol. |, ed. 
11, Bucureşti, Pavel Suru, 1925; Sextil Puşcariu, Istoria literaturii române, 
epoca veche, ed, II, Sibiiu, 1930 (utilă mai ales prin bibliografie); G. Pascu, 
Istoriea literaturii şi limbii române, sec. XVII, laşi, Viaţa Românvască, 1922; 
loan Bianu şi Nerva Hodoș, Bibliograjia românească veche, 1508 — 1830. 
tomul I, 1508—1716, București, 1903, cf. şi vol, IV (Adăogiri şi îndreptări de 1. 


II 


LITERATURA RELIGIOASĂ 


2aă 


Bianu și Dan Simonescu) Bucureşti, 1944. Pentru legăturile cu lumea ucrai- 
neană și traducerile din Galeatovski, $t. Ciobanu, Din legăturile culturale ro- 
mâno-ucraineane. Ioanichie Galealovschi şi literatura românească veche. Analele Acad. 
Rom.Mem. Secț. lit., seria III, tom. VIII, mem. 8. Pentru Sinopsisul de la Kiev și 
Patericul de la Lavra Pecerska: P. P. Panaitescu, Istoria Slavilor în româneşte 
În Revista Istorică Română X, 1940, p. 100—129. Pentru influenţa grecească: D. 
Russo, Studii istorice greco-române Opere postume, tom. I-II, București» 
1939, cu deosebire articolul Elenizmul în România, tom. II, p. 487 —542 (publicat 
pentru întâia dată în 1912) vezi şi indicile dela vol. II. N. lorga, Byzance aprâs 
Byzance, București. 1935. Utilă încă: C. Erbiceanu, Bărbaţii culți greci 
şi români Anal. Acad. Rom., îst., s. II, tom. XXVII (1904—1905), p. 
141—182, Dumitru Stăniloae, Viaţa şi activitatea Patriarhului Dosof- 
teiu al Ierusalimului şi legăturile lui cuȚările româneşti, Cernăuţi, 1999. N. lorga, 
Activitatea culturală a lui Const. Vodă Brancoveanu ---, An. Acad. Rom. Mem. 
ist. s. II, tom XXXVII, Bucureşti. 1915. N. lorga, L'Acadimie de Buca- 
vest in Revue Historique du Sud-Est Europ., Bucureşti, 1929, p. l—11; Pentru 
influenţa italiană în epoca lui Brâncoveanu: Ramiro Ortiz, Per Ja storia 
delia cultura italiana în Rumania, București, 1916; Mario Ruffin i, Lnflu- 
enza italiana în Valacchia mnell'epoca di Constantin-Vodă Brâncoveanu (1688 —1714) 
Milano s. a. Pentru textele literare de origine italiană: N. Carto jan, Cărţile 
pobulare în literatura românească, vol. 1, București, 1929, p. 180— 187 și 195—208; 
despre Floarea Darurilor : N. Cartojan, Fiore di Virtiă în literatura românească, 
Analele Avad. Române, Mem, secț. lit., seria III, tom. 1V, mem. 2, Bucureşti, 1928; 
acelaş, e Fiore di virtă» dans Ia litidrature roumaine în Archivum Romanicum 
vol. XII, 1928, p. 501—514. Pentru calendarele lui Brâncoveanu de origine ita, 
liană cf. şi Ramiro Ortiz, op. cit.,p.198-—206. Textele au fost publicate și 
studiate mai în detaliu de Emil Virtosu, Foletul Novel, Calendarul lui Constan- 

Literatura românească, înviată după un sfert de deceniu de 
secetă, se desvoltă în epoca lui Şerban Cantacuzino și a lui 
Brâncoveanu pe două tărâmuri: religios și istoric. 

Pe tărâm religios, era aceasta înseamnă piatra de hotar a 
unei direcții noi: întoarcerea la sursele pure grecești. Ca o 
urmare firească a transplantării elenismului la noi și a ivirii 
cărturarilo- români, cunoscători buni de carte grecească, tradu- 
cerile cărților sfinte nu se mai fac de azi înainte după interme- 
diare slavone, care conțineau pasagii neclare, confuzii şi erori 
de traducere, ci direct după originalele greceşti. 

Traducătorii care se înhamă la această uriașă muncă sunt: 
Iordache Cantacuzino, fratele Domnului, frații Radu şi Şerban 
Greceanu, Stolnicul Constantin Cantacuzino, la care recurgeau 
tălmăcitorii când se încurcau în redarea subtilităților dogma- 
tice și, cel mai harnic dintre toți, Mitropolitul lui Brâncoveanu, 
Antim Ivireanu. 

Prin străduințele tuturor s'a pregătit în această epocă drumul 
pentru introducerea limbii române în biserică, s'a ajuns la, 
încununarea străduințelor de aproape trei veacuri ale neamului 
nostru de a traduce Biblia integral şi în sfârșit s'a creat, prin 
Antim Ivireanu în chip strălucit pentru această vreme, predica 
românească originală, 

Vom urmări pe rând toate aceste aspecte și vom lumina, în 
măsura importanţii lor, personalitățile care au adus partea lor 
de contribuţie la zidirea culturii româneşti. 

Incepem cu procesul de introducere a limbii naționale în 
Biserică. 

Se credea într'o vreme la noi, sub influența lui Xenopol, că 
Matei Basarab și Vasile Lupu au introdus limba română în 
biserică. Această concepție se mai răsfrânge și azi în unele ma- 
nuale de liceu, deşi în 1904 Ion Bianu, în remarcabilul său 
discurs de recepție în Academia Română, a arătat în chip indis- 
cutabil că nu s'a introdus limba română în epoca lui Matei 
Basarab şi Vasile Lupu, deoarece în acea vreme nu numai că 
nu s'a tipărit nicio carte de slujbă bisericească în limba, română, 
ci dimpotrivă cărțile de slujbă bisericească tipărite (Liturghie, 
Molitvelnic, Mineiu, Triod, Penticostar) sunt în limba slavonă, 
iar în prefaţă se spune răspicat că sunt tipărite pentru « evla- 
viosul neam al patriei noastre ». 


tin Vodă Brâncoveanu, 1693 — 1704, București, 1940. Calendarele au fost semnalate 
pentru întâiaş dată de A. Odobescu în Revista Română, 1,1861, p. 657 —660 

Pentru sprijinirea culturii ortodoxe în Ardeal: N. Iorga, Istoria bisericii romd- 
nești şi a vieții religioase a Românilor, Bucureşti, 1929, vol. 1, p. 387-391; Ştefan 
Meteş, Istoria Bisericii româneşti din Transilvania, vol. I, Sibiiu 1935, p. 300— 333. 
Silviu Dragomir, Istoria desrobirei religioase a Românilor din Ardeal în seco- 
lul XVIII, 2 vol. Sibiu, 1920 şi 1930. Pentru darurile făcute de Brâncoveanu 
popoarelor ortodoxe: Emil Turdeanu, Din vechile schimburi culturale dintre 
Români și Jugoslavi în Cercetări Literare publicate de N. Cart ojan, III, 1939, 
acelaș, Legăturile româneşti cu mănăstirile Hilandar şi Sf. Pavel dela Muntele 
Athos în Cercetări Literare LV, 1940, p. 94—99 (şi extras). M. Beza, Urme româneşti 
în Răsăritul ortodoz, ed. II mărită, Bucureşti, 1937; Gheorghe Cioran 
Xytois râv Povuovuâăv xopâv ueTă T0D "AQ... Athos, 1938 
(pentru Brâncoveanu vezi indicele); Preot Dr. Teodor Bod ogae, Ajutoare ro- 
mâneşti la mânăstirile din Sjântul Munte Athos, Sibiu, 1941 (cf. indicele). 

Pentru chestiuni mai detalate a se vedea bibliografia de la capitolele respective. 

I. Bianu Din cărțile vechi, în Lui D. A. Sturdza, București. Dan Simo- 
nescu și Emil Muracade, Tipar românesc pentru Arabi în secolul al 
XVIII-lea, în Cercetări Literare, II, 1939, p. 1-32 (şi extras). 

Pentru arta epocii: G. Balş et N. Iorga, Histoire de l'art roumain ancien, 
Paris, Boccard, 1922, p. 188—258; N. lorga, Pictor străin la curtea lui Brâncoveanu 
în Buletinul Comisiunei Monumentelor Istorice, 1929, p. 44; N. lorga, Les 
arts mineurs en Roumanie, 2 vol., | 1934 şi II 1936, Bucarest. V. Brătulesce u, 
Miniaturi şi manuscrise din Museul de Artă Religroasă, București, 1939; vV. 
Drăghiceanu, Curțile domnești brâncoveneşti în Buletinul Comisiunei Monu- 
mentelor Istorice, 1909, p. 101 şi urm.; acelaş, In amintirea lui Constantin Brân- 
coveanu 1714/1914. Locaşurile Voevodului şi vieața lui, Bucureşti, 1914. 

Pentru a înțelege mai bine procesul de introducere a limbii 
române în Biserică, trebue să se ştie că serviciul divin este alcă- 
tuit din trei părți: 1. Liturghia pe care o oficiază preotul în 
altar; 2. citiri din Evanghelii și Faptele Apostolilor și din Epi- 
stolele lor, citiri făcute de preot sau de diacon şi, în sfârșit, o 
a treia parte care este rezervată dascălului în strană: lectura 
Cazaniei, care cuprinde explicarea textului din Evanghelie citit 
în ziua respectivă, cu desvoltarea ideilor de edificare morală 
— un fel de predică. In epoca lui Matei Basarab și Vasile Lupu 
s'au tipărit în româneşte numai Cazanii (sau «Carte de în- 
vățătură » cum o numea Varlaam). Acestea sunt deci singurele 
cărți care s'au introdus în biserici pe vremea lui Matei Basarab 
şi Vasile Lupu. Sunt cărţile care țineau locul de predici și care, 
întru cât se adresau poporului și ținteau la moralizarea maselor, 
nu aveau nicio noimă să fie citite într'o limbă necunoscută cre- 
dincioșilor. Erau texte citite la strană pentru întărirea virtuților 
creştinești. Restul serviciului divin: oficierea liturghiei cu citirea 
Evangheliei și a Faptelor Apostolilor, a rămas în limba slavă. 
Era de sigur în primul rând în acestea puterea tradiției. Dar era, 
cred, și un alt gând nemărturisit. Pentru a susține ortodoxia, 
singura, legătură puternică ce unea strâns toate ramurile nea- 
mului răslețite sub stăpâniri străine, ai noștri s'au arătat in- 
transigenți pe chestiunea limbii în biserică. O cedare pe acest 
teren putea atrage după sine pierderea Românilor din Transil- 
vania în masele Ungurilor calvini. De aceea Matei Basarab ia 
inițiativa de a se tipări toate cărțile necesare serviciului divin — 
afară de Cazanii — în limba slavă adresându-se, cum ne spune 
în prefețe: «drept credinciosului și evlaviosului neam al patriei 
noastre şi altor neamuri, înrudite cu noi după credință. şi având 
același vestit dialect slavonesc ca limbă, Ungrovlahilovr, Moldo- 
vlahilor ». 

Ideea solidarității naționale prin Biserică în limba slavă este 
clară. Epoca lui Șerban Cantacuzino reprezintă în această, privință 
un pas înainte, căci în această epocă se introduce în serviciul 
divin citirea Evangheliilor și a Faptelor apostolilor în limba 
română. Evangheliile şi Faptele apostolilor tipărite până în 
epoca lui Şerban Cantacuzino cuprindeau în întregime materia, 
celor patru evangheliști așezată în ordinea, tradițională, înce- 
pând cu Matei și sfârşind cu Ioan. Dar aceste Tetraevanghelii 

Sfântul Ioan Evanghelistul, gravură din Evanghelia tipărită la București, în 1682. 


nu sunt potrivite pentru săvârşirea cultului divin. Evanghelia 
ca şi Faptele Apostolilor sunt prea întinse ca să poată fi citite 
în cursul unui serviciu divin. De aceea ele sunt împărțite în 
pericope — părți mai mici — care sunt astfel alese și potrivite 
ca să se citească fiecare într'o zi și să fie adaptate evenimentului 
care se comemorează. Fiindcă anul bisericesc începe în ziua 
Invierii Domnului, în prima zi, Luni, se citește din Evanghelia 
lui loan capitolul I, versetul 18—19, dar Marţi se citeşte din 
Evanghelia lui Luca capitolul XXIV, versetul 12—35, pentru 
ca Miercuri să se revină la Evanghelia lui loan. 

Pentru lectura -cursivă obișnuită a materiei evanghelice 
textele coresiene și Noul: Testament — Tetraevangheliul — erau 
foarte bune, dar pentru nevoile Bisericei era mai necesară o 
Evanghelie cu materia așezată pe pericope și distribuită pe 
zilele de serviciu bisericesc. 

Evanghelia (1682) ca și Faptele Apostolilor (1683), tipărite 
în epoca lui Şerban Cantacuzino. sunt din această a doua 
categorie; sunt cărți adaptate serviciului Liturghiei şi care nu 
pot servi la o lectură de edificare a mirenilor. Dar tocmai de 
aceea au o importanță deosebită în evoluţia literaturii reli- 
gioase -— la noi: ele marchează a doua treaptă în procesul de 
introducere a limbii române în biserică și constitue o dovadă 
indiscutabilă că pe vremea lui Șerban Cantacuzino, în timpul 
serviciului religios, pericopele din Evanghelii se citeau de preoți 
și de dascăli, în mijlocul bisericei în limba română. 


Acum apar clare şi cuvintele Domnului Șerban Cantacuzino 
din prefața adresată cititorilor, « tuturor celor ce se vor întâmpla 
a ceti». Prefaţa ne destăinuie numele celui ce a purtat greul 
orânduirii și traducerii cărții: «ne-am nevoit de am săvârșit 
acest lucru dumnezăesc, svânta aceasta evanghelie, care nefiind 
mai denainte tocmită la slovenie să, să citească după rânduiala 
zilelor şi a sărbătorilor celor domnești și ale svinţilor, porun- 
cit-am [raielui nostru Iordachie Cantacuzino, vel stolnic, de o au 
îndereptat şi o au așăzat precum umblă cea elhinească şi întru 
toate asemenea, după orânduiala Beserecii Răsăritului, alcă- 
tuindu-se și svintele cuvinte, spre mai aleasă înțeleagere a limbii 
rumăneşti ». Aceeași idee revine şi în Faptele Apostolilor. 
«. . „Derept aceea poruncit-am a știuților și învățaților cari s'au 
întâmplat dascali, de au tâlcuit Sfânta Scriptură cea noao spre 
bună înțelegirea limbii noastre şi o au aşăzat după orânduiala 
şi urmarea, grecescului tipic ». Cărțile erau destinate serviciului 
divin precum confirmă prefețele: «s'au dat dintru mică oste- 
neala noastră dar Besericilor “Ţării noastre, Ungrovlahiei întru 
folosul preoților şi tuturor credincioşilor, cari se roagă pentru a 
noastră spăsenie și a tot creștinului norod şi întru pomenire 
veșnică a noastră și a părinților ». Dar numai aceste două cărți 
se citeau în această epocă în româneşte. Liturghia însă se să- 
vârşea încă în limba slavă, fiindcă tot pe vremea lui Şerban 
Cantacuzino, în 1680, se tipărește o Liturghie în care tipicul 
este în limba română, iar textul rugăciunilor este în limba 
slavă. Prefaţa semnată de Mitropolitul Teodosie explică astfel 
pentru ce nu s'a dat și textul rugăciunilor în românește: 

«Iară Liturghia toată a o prepune pre limba noastră, nice am 
«vrut, nice am cutezat ». 

Munca de â traduce în limba națională cărțile de ritual, cu 
scopul de a le utiliza în oficierea cultului, se reia, şi capătă 
un avânt puternic în epoca lui Constantin Brâncoveanu, prin 
străduința neobosită a lui Antim Ivireanu. Inainte de a o 
urmări mai departe ne oprim aci la o mare operă, care încu- 
nună activitatea religioasă din epoca lui Şerban Cantacuzino 
și inaugurează domnia lui Brâncoveanu : Bibha. 


BIBLIA LUI ȘERBAN CANTACUZINO (1688). Primele 
încercări de traducere ale Bibliei în limba română s'au făcut 
în a doua jumătate a secolului al XV-lea în Maramureș. Atunci 
s'au tradus pentru întâia dată Evanghelia, Faptele Apostolilor 
cu Epistolele lor şi Psaltirea. Traducerile au ajuns până la 
noi în copiile făcute în a doua jumătate a secolului al XVI-lea: 
Codicele Voroneţean (care cuprinde numai Faptele Apostolilor) 
și Psaltirea. Textele traduse în Maramureș au fost puse sub 
tipar în 1560, 1563 şi 1570 la Brașov de diaconul târgoviștean 
Coresi, care a revizuit limba, înlocuind particularitățile dialectale 
maramureșene cu graiul vorbit în Muntenia și în părțile sud- 
răsăritene ale Transilvaniei. Către sfârșitul epocei coresiene, 
la 1582 în Banat, la Orăștie se traduc şi se tipăresc de Românii 
trecuți la calvinism, primele două cărți ale Bibliei: Creațiunea 
și Ieşirea. Atât s'a trâdus și tipărit din Biblie în epoca coresiană. 
In epoca lui Matei Basarab şi Vasile Lupu, în afară de 
Psaltire (dela Govora 1637), nu s'a tipărit nimic din Biblie 
în Principate. Numai în Ardeal Mitropolitul Simion Ştefan 
tipăreşte în 1648, la Bălgrad, Noul Testament — care are în cul- 
tura noastră o importanță deosebită prin strădania Mitropo- 
litului de a alcătui o limbă literară comună pentru întreg neamul 
românesc — și în 1652 o Psaltire, care pretinde în prefață a fi fost 
tradusă din originalul ebraic, fiindcă «apa totu-i mai curată 
și mai limpede în izvor decât în pâraie ». 

După epoca lui Matei Basarab și Vasile Lupu până în epoca 
lui Şerban Cantacuzino, exceptând Psaltirea lui Dosoftei, nu se 
mai tipărește nimic din textele biblice în toate Ţările Româneşti. 
La 1688 în primele luni de domnie ale lui Constantin Brânco- 

veanu se termină de tipărit Biblia pusă la cale de Șerban Canta- 
cuzino. Intre Biblia lui Șerban și tipăriturile amintite mai sus 
se interpune însă o traducere integrală a Bibliei făcută de Ni- 
colae Milescu. Din nenorocire manuscrisul lui Nicolae Milescu, 
care ne-ar ajuta să deslegăm o problemă interesantă de istorie 
literară, s'a pierdut. Avem însă, două mărturii preţioase în 
această privință. Una este o notiță a Mitropolitului Gheorghe 
de Neamț, scrisă pe o carte referitoare la viața cuviosului Paisie, 
publicată la Mănăstirea Neamţu și care glăsuește astfel: 

«In zilele lui Ştefan Gheorghe Voevod s'au întâmplat de au 
«mers la Mănăstirea Neamțului și Nicolae Grămăticul fratele 
«lui Postolache Milescu, căruia i-au tăiat nasul Ștefan Voevod, 
«carele au tălmăcit și Biblia din limba elinească pre limba româ- 
unească, când au fost la Constantinopol capuchehaia lui Gri- 
«gore Voevod Domnul Ţării Româneşti, pre care scriere o au 
«dat-o și în bhpar Șerban Voevod Cantacuzino, Domnul Ţării 
« Românești. ..». 

A doua mărturie este a lui Dimitrie Procopiu din Moscopole, 
care, într'o scriere publicată la Hamburg în 1730 (Succinta eru- 
ditionum superiovis et praesentis saeculi Recensio conscripta mense 
a Iunio anno Chwisti 1720, transmissa Bucaresto et nunc primum 
edita cum latina versione), spune textual: « Nicolaus ex Moldavia 
ducis Moldaviae Protospatharius sive prim'armiger... sacras 
scripturas ex graeca in vernaculum Dacorum et Hungarorum 
linguam transtulit quam in ecclesiis ipsorum usque quaque legi 
obtinuit usus. 

Intemeindu-se pe aceste mărturii, Hașdeu susținea că Nicolae 
Milescu a tradus Biblia pe timpul cât se afla la Constantinopol 
ca agent diplomatic — capuchehaie cum se zicea atunci — al 
Domnului Grigore Ghica, în prima sa domnie în Muntenia 
(1660—1664); că manuscrisul a intrat apoi în mâna priete- 
nului său, Șerban Cantacuzino, și că acesta, ajungând Domn, 
a pus mai mulți bărbați de au vevăzut-o şi au tipărit-o. Această 
părere a lui Hașdeu, precum și mărturiile pe care el se sprijină, 
sunt contrazise de afirmația Florentinului Anton Maria Del 
Chiaro, fostul secretar de limbi occidentale la curtea lui Șerban 
Cantacuzino și a lui Constantin Brâncoveanu. Del Chiaro 
întors în Italia după tragedia lui Brâncoveanu și a lui Ștefan 
Cantacuzino, la începutul erei fanariote, a publicat la Veneţia, 
în 1713, o carte: «Istoria delle moderne vivoluzioni della Valachia » 
în care, trecând în revistă cărțile tipărite pe timpul șederii sale 
la curtea Domnilor români, spune textual: 

« Intre alte lucrări tipărite până azi în Valahia sunt și urmă- 
«toarele: Vechiul și Noul Testament, după versiunea celor 
«70, tradusă în vomâneșie de doi fraţi boieri români din famila 
«Greceanu, — unul din ei fu tatăl Principesei Pauna, care tră- 
cieşte acum în Veneţia — (e Principesa Păuna soția lui Ștefan 
«Cantacuzino, fiul Stolnicului, care a urmat pe tron lui Brânco- 
«veanu). Tipărirea acestei opere s'a început sub domnia lui 
«Şerban Cantacuzino, în jurul anului 1688 și s'a terminat după 
«câțiva ani sub domnia lui Brâncoveanu » !. 

lată în această privință și mărturia lui lon Filstich, fost 
rector al gimnaziului sas din Brașov: 

« Autorul acestei istorii, Radul logofătul din Greci, cu fratele 
«său Şerban, au tradus Bibha dim greceşte în limba română. De- 
« asemenea acest Radu a transpus în limba română, din grecește, 
« Catechismum Graecae Ecclesiae (Mărturisirea, Ortodoxă). De 
« asemeni o scriere a lui loan Hrisostomul, care a fost numită 


1 Tra le altre opere, che ai giorno presente vedonsi stampate nella Valachia, vi sono 
le seguenti; cio€: Vecchio e Nuovo Testamento, secondo la versione de'LXX tra- 
dotto nella valaca lingua, per opera di due fratelli nobili valachi della famiglia 
Greciani (uno di questi fu Padre della Principessa Pagona che ritrovasi presente- 
mente qul in Venezia) cominciossi la stampa di questa opera circa l'anno 1688, es- 
sendo Principe di Valachia Scerbano Cantacuzeno, 
anni sotto il Principato del Brancovani--- (p. 43). 


e si termin dopo alquanti 


Se 


Stema Ţâării-Româneşti din Noul Testament, tipărit la Bucureşti în 1703 


« Mărgăritare, despre virtuțiile şi vițiile oamenilor. Și încă multe 
«alte opere a tradus » 

Ținând seamă de mărturia lui Del Chiaro și de epilogul cu 
care se încheie Biblia lui Șerban și asupra căruia vom reveni 
îndată, N. Iorga în Istoria literaturii religioase a Românilor și 
în alte părți, a susținut că traducătorii Bibliei sunt fraţii 
Radu şi Şerban Greceanu. Părerea lui Iorga, admisă de toţi, 
părea că închide definitiv controversa în favoarea Greceniloi.. 
Dar în 1915, regretatul Bianu a achiziționat pentru Biblioteca 
Academiei Române un mss. (păstrat la secția manuscriselor sub 
cota 4389), scris de un muntean, după cum reese din parti- 
cularitățile de limbă și dintr'o notiță de pe scoarța lăsată de 
— «Ana Știrbeica, fiica domnului răposatului Golescului biv 
spătar, am scris, Mai 31, 1765, fiind de ani: 45». Acest 
manuscris, care cuprinde o parte din Vechiul Testament, are 
un «Cuvânt înainte către cititori » în care, între altele, spune 
și aceasta: 

«Am nevoit a propune această sfântă și de Dumnezeu su- 
«flată carte, care se cheamă Biblia, adecă toată cartea legii 
«vechi și cu toți prorocii, pre limba românească nu foarte 
«se-au aflat prepusă, fără numai un isvod scris cu mâna, care 
«l-au fost prepus Nicolae Spătariul Moldovean, dascăl şi în- 
«vățat în limba elnească, care l-au isvodit de pre isvodul 
delinesc ce se-au fost tipărit în Frangjori. Ce însă și isvodul 
«acesta, pentru multă, pripă acelui prepuitor, care se-au grăbit 
«curând a o tălmăci și a și scrie, aflatu-s'au multe greșele 
«Și pre mare învăluială, care era lucru foarte cu greu a 
« înțelege ». 

Pagina este ruptă tocmai aci, unde pasagiul este mai intere- 
sant, dar din datele care se pot citi clar, rezultă că, traducerea 
Bibliei lui Milescu era cunoscută în Muntenia. Descoperirea acestui 
manuscris l-a silit pe Iorga să renunțe la părerea sa și să revină 
într'un memoriu academic: In legătură cu Biblia dela 71688 şi 


1 « Der Autor dieser Historie, Radul Secretarius aus Graetschan, mit seinem Bruder 
Scherban haben die Biebel aus dem Griechischen ins Walachische ubersezt. Auch 
hat dieser Radul den Catechismum Graecae Ecclesiae aus dem Griechischen ins 
Walachische transferieret. Auch eine Schrift des Chrisostomi die da genennet wird 
Margarit, von den Tugenden und Lastern des Menschen, wie auch andere mehrere 
Tractat ferfertiget hat s. 

Biblia dela 1667 a lui Nicolae Milescu (Analele Acad. Rom. Seria 
II, tom. XXXVIII, Mem. sect, ist., 1915) la părerea lui Hașdeu, 
că Milescu este traducătorul Bibliei dela București. După Iorga, 
Milescu nu s'a putut gândi la traducerea Bibliei în timpul 
domniei lui Gheorghe Ghica bătrânul și nici sub Ștefăniță Lupu, 
care trăia atunci ca pribeag la Stettin. Trimes ca agent politic 
la curțile din Stockholm şi Paris, Nicolae Milescu a cunoscut 
în aceste drumuri și ediția grecească a bibliei din Erankfurt. 

In 1935, Constantin Solomon, a dat publicității o veche 
lucrare de seminar, pusă la punct, în care a adunat toate dovezile 
care militează pentru paternitatea lui Radu Greceanu, strân- 
gând  de-aproape argumentarea. Pentru a lămuri această 
problemă așa de controversată, dar care priveşte monumentul 
cel mai important al literaturii noastre religioase, este necesar 
să plecăm dela ceea ce ne spun în prefața și în epilogul cărții, 
cei care au lucrat la tipărirea Bibliei. Ori, iată ce citim în prefața 
cu care se deschide cartea scrisă în numele lui «loan Șărban 
Cantacuzino Basarabă Voevod, den mila lui Dumnezău Domnu 
şi biruitoru a toată Ungrovlahia » către cei «ce să află locuitori 
supt stăpânirea noastră, Prea Sfinţitului Mitropolit chir Theo- 
dosie, iubitor de Dumnezău episcopi, prea cuvioșilor egumeni, 
smeriților preoți, blagorodnicilor boiari şi tuturor celorlalți 
pravoslavnicilor creştini »: 


TRADUCĂTORII BIBLIEI. « Și aciasta am făcut la tălmă- 
«cirea acestii sfinte scripturi, făcând multă nevoință şi destulă 
«cheltuială. Despre o parte puind dascăli ştiuți foarte den 
«limba elinească, pe prea înțeleptul cel dintru dascăli ales şi 
«arhiereu Ghermanonissis, şi, după petrecerea lui, pe alții care 
« s'au întâmplat ; şi despre altă parte ai noștri oameni ai locului 
«nu numai pedepsiți întru a noastră limbă, ce şi de limbă eli- 
«nească, având știință ca să o tălmăcească; carii luând lumină 
«și dentr'alte izvoade vechi şi alăturându-le cu cel elinesc al celor 
«70 de dascăli, cu vrerea lui Dumnezău o au săvârşit precum 
«să vede». 


Stema lui Şerban Cantacuzino Voevod, din Biblia dela 1688. 


ISTORIA LITERATURII ROMÂNE VECHI 


Cine sunt aceşti tălmăcitori aşa de laconic pomeniți: în intro- 
ducere, dar totuși așa de discret cum cere de altfel umilința 
creştină, într'o mare operă a scripturilor sfinte? Arhiereul Gher- 
manonissis este Mitropolitul Ghermanos de Nissis, care fusese 
mai înainte director al Academiei greceşti din Constantinopol, 
unde un rival al său, care avea pretenția, că este un mare cărturar, 
dar care, afirmă Ghermanos, nu știa nici spiritele să le așeze 
cum trebue la locul lor în cuvintele grecești, i-a răzvrătit elevii 
pentru a-l înlocui. Adus în Ţara Românească, a luat conducerea 
Academiei. din Bucureşti întemeiată de Şerban Cantacuzino. 
Era — se poate spune — un cărturar de seamă. 

Colaboratorii români «ai noștri oameni ai locului nu numai 
pedepsiti (în limba veche pedepsiți grec. raudevo =a instrui, 
însemna instruiți) întru a noastră limbă, ce și de limbă eli- 
nească având știință ca să o tălmăcească » sunt pomeniți în epilog: 
« Tipăritu-s'au această sfântă carte în oraş în Bucureşti, însă cu 
cheltuială, Prea luminatului, Prea creștinului și Prea cuviosului 
Domnului şi Stăpânului nostru loan Șerban C. Basarab Voe- 
voda, biruitorului şi oblăduitorului a toată Ungrovlahia. Iară 
în nevoința și îndreptarea celor ce s'au întâmplat dascăli și mai 
mult desluşindu-se pre limba rumănească de cei mici şi plecați 
dentru slugile Mării Sale Șărban biv. 2 Logofet îi brat ego < şi 
fratele lui > Radul Logofăt ». 

După cum se vede dar din acest epilog, care consună cu spu- 
sele lui Del Chiaro secretarul de limbi occidentale al lui Șerban 
Cantacuzino și Brâncoveanu și ale lui Filstich — traducătorii 
români sunt frații Șerban şi Radu Greceanu, ambii logofeți 
în cancelaria domnească și cunoscuți prin cunoștințele lor de 
limbă grecească, fiindcă au mai tradus din grecește într'o fru- 
moasă limbă românească: Pravoslavnica Mărturisire a lui Petru 
Movilă şi Mărgăritarele Sfântului Ioan Hrisostom ș. a. publicate 
mai târziu în epoca lui Brâncoveanu. 

Predoslovia Bibliei ne mai dă o ştire prețioasă privitoare 
la chipul cum au lucrat traducătorii: « luând lumină și dintr'alte 
izvoare şi alăturându-le cu cel elinesc al celor 70 de dascăli, 
cu vrerea lui Dumnezău, o au săvârșit ». Care sunt aceste izvoare 
pe care traducătorii le-au avut la îndemână şi pe care le-au 
confruntat cu Septuaginta izvorul grecesc? 

După colaţionările făcute de colegul Ciobanu, și după dânsul, 
și de noi, rezultă că pentru Vechiul Testament un izvor sigur 
a fost Palia dela Orăștie — fără să putem determina deocamdată 
dacă Palia a fost folosită direct sau indirect printr'un inter- 
mediar. Pasagii din textul Paliei corespund întocmai cuvânt 
de cuvânt cu textul Bibliei lui Şerban. 

Un al doilea izvor a fost probabil Biblia lui Nicolae Milescu, 
dar în ce măsură traducerea Spătarului moldovean a fost utili- 
zată de traducătorii Bibliei din 1688 nu putem preciza, deoa- 
rece ms. lui Milescu s'a perdut. Dar din comparația făcută în 
anii trecuți de d-l Ciobanu ! între ms. 4389 şi Biblia lui Șerban, 
rezultă că traducătorii Bibliei au avut la îndemână şi acest izvor. 

Pentru Noul Testament traducătorii s'au folosit de textul 
Evangheliarului şi al Apostolilor, tipărite la începutul domniei 
lui Șerban Cantacuzino, precum și de Noul Testament al lui 
Simion Ștefan și chiar de tipăriturile lui Coresi. | 

Dar această utilizare a izvoarelor anterioare nu scade cu nimic 
valoarea și semnificația Bibliei lui Şerban în cultura românească 
Dimpotrivă i-o ridică, fiindcă, în felul ei, reprezintă rezultanta 
unei munci asemănătoare cu aceea îndeplinită în evul mediu de 
generaţii întregi de artiști — care s'au trudit, în umbra anoni- 
matului, să ridice, pentru gloria lui Dumnezeu pe pământ, minu- 


ele natcatedrale gotice. Biblia lui Șerban este sinteza tuturor 
LS 


1 Noi n'am putut-o face în 1936, când am făcut un curs despre epoca lui Brân- 
coveanu, fiindcă ms. intrat în Bibl. Acad. Rom. în 1915. fusese trimis în timpul 
războiului din 1916—1918 în Rusia şi nu ne-a revenit decât prin intervenţia lui N. 
Titulescu, în anii din urmă. 


TRADUCĂTORII 


sforțărilor îndeplinite de cărturarii români în cele mai vitrege 
împrejurări, timp de trei veacuri, în toate Ţările Româneşti, 
pentru a înveșmânta cuvântul Domnului în haina limbii națio- 
nale. Din confruntarea tuturor textelor anterioare cu originalul 
grecesc, ei au îndreptat erorile de sens şi au ales cuvintele care, 
înțelese în toate ținuturile românești, aveau mai multă rezo- 
nanță în suflete și care în acelaşi timp exprimau cu mai multă 
exactitate noțiunea originalului grecesc. Este o limbă vie româ- 
nească, cu frumoase cadențe ritmice. 

Iată de pildă cum se deschide Biblit. 

« De'nceput a făcut Dumnezău ceriul și pământul. lară pă- 
« mântul era nevăzut și netocmit. Și întunearec zăcea de-asu- 


2) 


«pra preste cel fără de fund. Şi duhul Domnului se purta 
« de-asupra apei. Și zise Dumnezeu să se facă lumină şi se făcu 
« lumină ». 

Sau începutul Evangheliei lui Ioan: 

«La început era cuvântul și cuvântul era la Dumnezău și Du- 
«mnezău era cuvântul. Acesta la început era la Dumnezău. 
« Toate printr'însul s'au făcut și fără de dânsul nimic din ce-i 
«făcut nu s'a făcut. Intr'însul era vieață, și vieața era lumina 
«oamenilor și lumina luminează în întunerec, şi întunerecul n'a 
«cuprins-o. Fost-au trimes dela Dumnezeu un om, numele căruia 
«era loan ». 

Este, după cum se vede, limba literară de azi. 


TRADUCĂTORII 


FRAŢII GRECEANU ȘI ACTIVITATEA LOR RELIGIOASĂ 


VIEAȚA. Biografia lui Radu Greceanu nu a fost până acum 
reconstituită. Datele pe care le avem sunt puține și nesigure. 
Până în anii din urmă, el era confundat cu un omonim al său, 
logofăt mic sub Șerban Cantacuzino și fiul lui Tudor Șătrarul 
din satul Greci al județului Olt. Acum 4 ani, în Revista Istorică, 
Română (1934, p. 65), d-l Ioan C. Filitti a arătat, întemeindu-se 
pe documente contimporane, că Radu cronicarul ca și fratele 
său Șerban, amândoi traducători ai Bibliei lui Şerban, se trag 
din satul Greci de lângă Găești, astăzi în județul Dâmbovița, 
iar pe atunci în județul Vlașca. Pe vremea aceia, Vlașca se în- 
tindea mai în spre nord decât astăzi și cuprindea în hotarele 
sale și Găeștii care erau capitala județului. Numele tatălui celor 
doi frați cărturari la curtea lui Brâncoveanu, este necunoscut. 
D-l Filitti crede că era un « modest proprietar dela Grecii din 
Dâmboviţa ». 

Radu Greceanu a rămas toată vieața lui un cărturar modest. 
Știrea pe care ne-o dă Cronica Anonimă, că în 1695, Radu 
Greceanu era stolnic și că împărțea cu Radu Popescu mi- 
siunea de a supraveghea repararea fortificațiilor Orşovei, de 
a strânge zahereaua — adică proviziile cerute de Turci — şi de 
a curăți drumurile de tâlhari, nu pare să fie exactă. Nu pare, 
fiindcă în cronica sa Radu Greceanu însuși ne spune că aceste 
însărcinări date de Brâncoveanu le-a îndeplinit cu Radu Po- 
pescu nu el, ci Radu Isvoreanu, vel Stolnic. 

Fratele său Şerban, dimpotrivă, sa căsătorit cu Ilinca fiica 
Vistiernicului Papa Greceanu dela Grecii din Ilfov, care a avut 
zestre moşia, Dragomirești și a intrat în boerimea țării, urcând 
repede treptele marilor dregătorii: 1685 până la 1694 vtori logo- 
făt; 1695 vel vistier în divan; 1704 mare logofăt. Ela avut mai 
mulți copii, dintre care Şerban a luat în căsătorie pe însăși 
fiica lui Brâncoveanu, pe Ilinca, primind între altele ca zestre, 
moșia Cornești, de unde şi numele urmașilor săi Greceanu — 
Cornescu, sau Dragomirescu după moșia de zestre a mamei 
sale. 

E curios însă că în cronica sa Radu Greceanu, care notează 
amănunțit toate evenimentele mărunte dela curtea lui Brân- 
coveanu, trimiterea haraciului, preumblările Domnului, conacele 
lui, nu găsește nicăeri prilejul să vorbească despre sine şi ai săi. 
Pretutindeni în cronică, atunci când este vorba de fratele său, 
el îl numește Șerban Greceanu — numai în cuvântul către Domn 
din Pravoslavnica Mărturisire, tipărită în 1691, el vorbeşte de 
«alte (cărți) ce am prepus și am mai scos, împreună cu frate- 
meu Șerban al doilea logofăt ». Pe nepotul său îl numește: « gi- 
nerele Măriei-Sale, Șerban Greceanu, vel logofăt, sau « Șerban 
Greceanu, vel stolnic ». Niciodată nu-l numește ca nepot. Se 
pare deci că a fost cu toată netăgăduita lui cultură, o fire modestă 


de cărturar hamic, care și-a trăit vieața în umbra cărților 
sale. 

TRADUCERILE. Activitatea literară a lui Radu Greceanu 
începe încă din epoca lui Șerban Cantacuzino, când în tovărășia 
fratelui său, el traduce Biblia tipărită la 1688. Ea se desfășură, 
însă cu mai multă intensitate în timpul domniei lui Brânco- 
veanu, prin prețioase traduceri din limba grecească. 

In 1691, frații Greceanu traduc și tipăresc sub titlu așa de 
sugestiv: Mărgăritare, minunatele cuvântări ale celui mai mare 
predicator din Răsăritul ortodox: Sft. Ioan lirisostomul. 

Sft. Ioan, a fost fiu al unui general roman, crescut de 
mama sa în cele mai severe virtuți. Instruit în toată cultura 
timpului, de profesori vestiți, ajunsese în Constantinopol, la 
vârsta de 20 de ani, un avocat de frunte. Episcopul Antiohiei, 
a fost inițiat în dogmele religiunii creștine, către care s'a simțit 
așa de mult atras încât, renunțând la vanităţile lumii pămân- 
tești, se retrase în liniștea și singurătatea munţilor, trăind în 
comunitatea călugărilor asceți. Hirotonisit apoi diacon, s'a 
distins prin zelul prin care propovăduia creștinismul și prin 
atacurile îndreptate împotriva obiceiurilor corupte ale socie- 
tății contimporane. Faima lui de predicator era așa de mare, 
încât împăratul Adrian l-a înălțat la demnitatea de Patriarh 
al Constantinopolului. 

După îndemnul lui Brâncoveanu, Radu Greceanu, ajutat de 
fratele său Șerban, a tălmăcit cuvântările rostite de marele 
predicator de pe amvonul bisericii în zilele de mari sărbători, 
pentru ca cei însetoșați de mântuirea sufletului să se poată 
adăpa din ele, ca « din apa isvorului vieții de veci ». 

Cartea a apărut în 1691. Având mai întâi 8 versuri la stema 
țării, în limba română, închinate Domnului de Radu Greceanu, 
cartea se continuă cu două prefețe, una închinată « Prea Lu- 
minatului şi Inălțatului și Slăvitului Io Costantin Basarab...» 
alta adresată «cătră de bine voitoriul cititoriu ». Aci, găsim 
alături de căldura stilului, în care sunt prezentate ideile, şi 
diverse informaţiii privitoare la acele vremuri. 

Contribuţia bătrânului şi învățatului Stolnic Cantacuzino, în 
cultura timpului, se vede limpede și aici: 

«La a căror nevoințe avut-am îndreptătoriu pe cinstitul bla- 
« gorodnicul și prea înțeleptul dumnealui Constandin Cantacu. 
« zino, biv vel stolnic; însă la cele mai adânci tilosofești şi bogo- 
«sloveşti noimata ce s'au aflat, pre dumnealului ca pre un epi- 
«stimon şi ştiutoriu l-am avut lumină și dezlegare întru toate 
«şi a noastră adevăr osteanala aciasta, iară osârdia, porunca 
«și multa cheltuială, la altele toate ce trebuesc și ales la tipariu, 
«a Mării Sale milostiv mai sus pomenit stăpânului nostru 
« (Brâncoveanu) iaste ». 

In acelaşi an 1691, apare de sub teascurile tipografiei din Bu- 
zău, o nouă traducere a lui Radu Greceanu. Este Pravoslavnica 


ză ISTORIA LITERATURII ROMÂNE VECHI 


Mărturisire, pregătită. de Petru Movilă cu prilejul sinodului din 
Iași, la 1644, (operă de care ne-am ocupat pe larg în volumul 
II, p.95-—96). Opera fusese revăzută şi tradusă în limba greacă de 
Meletie Sirigul — un grec din insula Creta, care-și făcuse studiile 
superioare în universitatea din Padova şi care fusese trimis de 
Patriarhul Parthenie ca delegat al scaunului patriarhal din 
Constantinopoi, ia sinodul din Iași. Opera aceasta normativă 
pentru biserica ortodoxă, devenise de actualitate în acele vre- 
muri, când în Ardeal calvinii și iezuiții se străduiau să rupă 
românimea prigonită dela credința strămoşească,. 

La 1693, Radu și Şerban Greceanu publică Evanghelia greco- 
română, pe 2 coloane cu text grecesc și românesc, care începe, 
după obiceiul vremii, cu versuri la stema țării semnate de Șerban 
și cu o prefață plină de note interesante, unele din ele referitoare 
la răspândirea Evangheliei, şi la necesitatea ca ea să pătrundă 
cât mai adânc în masele populare. 

In sfârșit, în 1698, Radu Greceanu aduce la îndeplinire o altă 
operă cu caracter religios, cerută imperios de necesităţile cultului : 
Mineele, apărută în tipografia de la Buzău de subt oblăduirea 
Episcopului Mitrofan care în prefață înşiră greutăţile tipăririi 
adesea şi în timpul nopții «că şi noaptea o am făcut-o în 
unele vremi în loc de zi». 

S'a spus mai sus (p. 213—214) că epoca lui Șerban Cantacuzino 
și a lui Brâncoveanu reprezintă o fază importantă în evoluția 
literaturii noastre religioase, fiindcă din bogata literatură tra- 
dusă până atunci, într'o frământare de mai bine de două vea- 
curi, încep să pătrundă timid în biserică, şi în româneşte, textele 
care alcătuesc partea citită în serviciul divin. In aceste vremuri, 
Radu Greceanu traduce în limba strămoşească partea din 
Minee, care era citită și care servea la edificarea morală a ma- 
selor. Mineele sunt texte liturgice, în care viețile de sfinți — 
prescurtate — sunt întrețesute cu imnuri de slavă în cinstea 
sfântului (icoase, irmoase și condace), rânduite apoi pe luni şi 
adaptate astfel pentru serviciul divin al fiecărei zile în parte. 
Mineele lui Radu Greceanu au fost traduse cu intenția de a 
fi întrebuințate în biserici şi Mitropolitul țării, Teodosie, lă- 
murește astfel această destinaţie: 

« Pentrucă era învățăturile tipicului și ale orânduialelor la 
« Mineiu scrise cu mâna, pre limba slovenească, iar preoții noștri 
«de pre la sate nici decum înțelegând limba aceia, orânduialele 
a besearecei nu se făcea deplin, nici viețile sfinților să citia, 


«ascultătorii neînțelegând. .. ». 
In Mineiul tradus de Radu Greceanu s'au păstrat însă imnurile 
(icoasele, irmoasele și condacele — care în originalul grec sunt 


în versuri, pentru a fi cântate) în limba slavonă, deoarece 
traducerea lor era legată de o problemă de ordin muzical. Rit- 
mul versificației, cerut de necesitățile melodiei bisericești — 
care trebuia să rămână neschimbată — nu era ușor de iscodit 
în limba română. Abia peste trei sferturi de secol, Mitropolitul 
Grigorie transpune în românește și cântările, dar în Mineele 
tipărite de el, între 1776—1780, partea de sinaxar — adică 
textul privitor la viețele sfinților — reproduce cuvânt de cu- 
vânt traducerea lui Radu Greceanu, care de altfel a rămas 
până în zilele noastre în uzul bisericii. Mineele actuale re- 
produc cu mici schimbări textul lui Radu Greceanu, pentru 
partea biografică, a sfinților, și versiunea Mitropolitului Gri- 
gorie, pentru imnuri. 

Spuneam mai sus că din compararea Bibliei lui Şerban cu 
celelalte traduceri ale Grecenilor se pot scoate lumini noui în 
chestiunea atât de discutată a rolului pe care l-au avut Grecenii 
în traducerea Bibliei dela 1688. O asemenea, cercetare trebue să, 
pornească dela originalele greceşti şi, urmărind traducerile ro- 
mânești, să vadă dacă în felul în care sunt redate ideile din 
textul grecesc, în cuvintele românești pe care le alege, în ritmul 
frazei, nu se desvăluie același traducător. Până la o asemenea 


lucrare de adâncire, mă mărginesc să pun dinainte două pa- 
sagii, unul din Bibha dela 1688, altul din Mărgăritave. 

Iată, de exemplu, parabola semănătorului, după Biblia din 
1688 (Evanghelia lui Matei, 13), pag. 739: 

«In zioa aceia eșindu Isus den casă, ședea lângă mare. Și 
«să adunară mulțime multă cătră dânsul, cătu-i fu lui a întra 
«în corabie să șază şi toată gloata sta pe țărmure. Și grăi lor 
«multe în pilde, zicându: 

« lată eşi semânătoriul să samene. Și sămănăndu elu, unele 
«căzură lângă cale şi VEniră paserile și le mâncară pre ele. Iară 
«altele căzură pre pietriși, unde nu avia pământu multu, şi 
«numai cât răsăriră, pentrucă nu avia de pământu adâncare. 
« Deci răsărindu soarele, să păliră și pentru căci nu avia de 
«pământu adâncare. Deci răsărindu soarele, să păliră şi pentru 
«căci nu avia rădăcină, să uscară. Altele căzură pre spini şi cres- 
«cură spinii şi le înecară pre iale. Iară altele căzură în pământu 
«bun şi da rodu, una o sută, alta șasezeci, iară alta treizeci. 

« Cela ce are urechi de auzirea să auză ». 

Iată acum și un pasagiu din Mărgăritave : 

« Dulce lucru iaste la un om plugariu să tragă plugul său ca 
«să curățiaze țarina sa, și să facă brazdă şi să desrădăcineze 
« mărăcinii și să samene sămânța, neavând arătura mărăcini 
«cari strică sămânța. lară nu mult mai dulce iaste la cela 
«care iaste învățătoriu când aruncă pildele lui întru auzire, 
«care iaste neturburată. Pentru aceea dară, cu multă bucurie 
« înceapem învățătura, că vedem arătura aceasta, adecă auzul 
«vostru, curățit. Căci măcar că gândul vostru nu-l vedem, 
«iară văzând ochii voștri că sânt deschiși și auzul vostru că-l 
« aveţi rădicat ca să ascultați ; aciasta îmi dă semnu că și gândul 
«vostru iaste așăzat şi gata să auză, pentrucă la inima voastră 
«nu pociu să intru să văz, ce văzând ochii voştri rădicațţi în sus, 
«îmi dau, că nu iaste la gândul vostru nicio turburare, ce-mi 
«zici cu pohtă samănă sămânțele. Că îngăduim și primim orice 
«vei semăna pentru nădejdea rodului, pentrucă toată grija 
«lumească am gonit din gândul vostru. Drept aceia şi văzân- 
«du-vă aşa, cu osârdie încep tot învățături și pilde mai înainte 
«nădăjduindu-mă întru blagovodniia țarini, adecă a gândului 
« vostru ». 

Nu aș vrea să anticipez asupra cercetării de comparare a 
Bibliei din 1688 cu celelalte traduceri ale Grecenilor, — compa- 
rare care, făcută cu toată competența și grija necesară, ar fi 
poate concludentă, — dar din claritatea şi armonia frazei, din 
limba plină de miez a pasagiilor de mai sus, căpătăm oarecum 
impresia că avem dinainte aceiași traducători: frații Gre- 
ceanu. 

MIŢROPROLITUL 


Antim Ivireanu este cel mai de seamă dintre Mitropoliţii 
munteni, prin munca lui neobosită în cultura religioasă a nea- 
mului, prin cuvântările lui îndrăsnețe, dar pline de suflu moral, 
pentru societatea și timpul lui, și prin strălucirea pe care a ştiut 
să o dea scaunului mitropolitan din București. 

Vieaţa lui are încă pentru noi, câteva puncte obscure; cu 
deosebire sunt puțin cunoscute împrejurările copilăriei și tine- 
reții lui, până la stabilirea în Țara-Românească. 

Se pare că era vlăstarul unei familii înstărite de georgieni 
din părțile Azovului, care pe vremea aceea se aflau sub stăpâ- 
nire turcească. Căzuse din tinereţe în sclavie, fără să știm însă 
în ce împrejurări şi nici cum a isbutit să-și recapete libertatea. 
Del Chiaro, care l-a cunoscut personal, ne spune că era « înzestrat 
cu talente rare», că «cunoștea sculptura, pictura şi broderia » 
şi că «ridicase la perfecțiune arta tipografiei ». Isbutise să-și 
asigure prin aceste calități o situație independentă, probabil 
în Constantinopol, când Brâncoveanu l-a adus în țară. «Eu aci 
în țară — amintește el — n'am venit de voia mea, nici de vreo 
sărăcie sau lipsă ». Adus în țară de Brâncoveanu, fu însărcinat 
cu direcția tipografiei domnești dela Mitropolie. Fără nicio 
legătură cu lumea, în atmosfera religioasă dela Mitropolia Bucu- 
reştilor, se călugări şi își alese ca loc de umilință creștinească 
și de muncă sihăstria retrasă în marginea Bucureştilor, ridicată 
pe o insulă liniștită a lacului Snagov. Acolo, departe de svonul 
lumii, retras în mijlocul apelor, călugărul Antim, ales ca egumen 
al mănăstirii, a instalat o tipografie şi a început o spornică acti- 
vitate de imprimare, dând la lumină, în acea epocă în care ele- 
nismul începuse să-și ia sborul la noi, o sumă de cărți grecești, 
unele cu caracter religios, necesare serviciului divin, altele 
cuprinzând norme de îndreptare în credința ortodoxă şi, în sfârșit, 
câteva, cu caracter didactic şi moral. Alături de aceste texte 
grecești, Antim, care în răstimpul cât îl petrecuse în țară, învă- 
țase limba, pune sub tipar şi câteva cărți româneşti, între care 
și Floarea Darurilor — Fiore di Virtu. 

In primăvara anului 1705, Antim Ivireanu este ales ca episcop 
de Râmnic, în locul lui Ilarion, care fusese depus din scaun, 
fiindcă se abătuse dela canoanele bisericeşti, de un sinod de 
arhierei, prezidat de Patriarhul Dosofteiu al Ierusalimului. 
Luând în primire episcopia Râmnicului, Antim introduce o 
nouă vieață, instalând și acolo tipografie. Această tiparniță 
întemeiată de Antim Ivireanu, cu mici întreruperi, a funcționat 
pe lângă scaunul eparhial din Râmnic până aproape de vremu- 
rile noastre și, cu ajutorul ei, Antim a continuat munca de 
cultură începută la Snagov. La Râmnic, Antim a stat numai 
3 ani. 

In lanuarie 1709, bătrânul mitropolit Kir Teodosie, după ce 
păstorise țara 40 de ani, a închis ochii «de slăbiciunea bătrâ- 
nețelor, cât și de altă osebită a trupului boală », spune Greceanu, 
lăsând pe patul de moarte « diată », ca să fie ales în locul lui ca 
vlădică al țării, Antim episcopul de Râmnic. După înmormân- 
tarea Mitropolitului Teodosie, Brâncoveanu, patriarhii, arhiereii 
şi toată boierimea, adunându-se în casa Mitropoliei, hotărăsc, 
urmând ultima voință a celui răposat, să aleagă Mitropolit pe 


Despre raporturile Bibliei cu celelalte traduceri anterioare, Şt. Ciobanu Istoria 

se vedea mai jos, p. 250—254. 


Greceanu, a 


ANTIM IVIREANU 


Antim. Obținându-se consimțământul Patriarhiei din Constan- 
tinopol, ceremonia se îndeplinește în ziua de 22 Februarie, în 
Dumineca ortodoxiei, oficiind liturghia Patriarhul Alexandriei, 
în prezența Domnului însuși. Radu Greceanu în cronica sa ne 
povestește consacrarea lui Antim, cu amănunte care nu sunt 
lipsite de coloritul epocei. După oficiarea liturghiei: «...au 
«trimes Măria Sa pe Ştefan Cantacuzino Marele Postelnic — 
«acesta era fiul Stolnicului și Domnul de mai târziu — cu 
«carâta cea frumoasă domnească şi cu alaiu frumos la Sfânta 
« Mitropolie de l-au proscalisit să vie la curte, pe carele adu- 
«cându-l pre șcara cea mare, pre Divan, sau împreunat cu 
« Măria Sa Vodă, sărutându-i mâna şi făcându-i frumoasă orație 
«de păstoria ce i s'au dat, iproci. 

«După aceea, șezând puţin la voroavă, au poruncit Măria Sa 
« de au mers toți boiarii în casă-i și, bând vutcă și sinaharisindu-l, 
«au mers toți boiarii de i-au sărutat mâna, iar mai sus pome- 
«nitul Vel Postelnic au mers cu Sfinția Sa de l-au dus iar la 
« Sfânta Mitropolie ». 

Ni s'a păstrat şi cuvântarea pe care Antim Ivireanu a rostit-o 
cu prilejul urcării sale pe scaunul mitropolitan — și care este 
un model de umilință creștinească. Evocând icoana Mântuito- 
rului, noul Mitropolit aminteşte ascultătorilor săi că Dumnezeu 
ori de câte ori a voit să întoarcă lumea dela calea răutăţilor, a 
nelegiuirilor și a viţiilor, nu a trimis asupra ei fulgerele mâniei, 
nici n'a, trimis îngerii săi din cer în toată strălucirea lor, ci a 
ales ca instrumente ale voinței sale divine, oameni simpli, din 
cele mai de jos straturi ale poporului: din rândul păstorilor sau 
al pescarilor. Din pescarii de pe țărmurile lacului Genisaret și-a 
ales Mântuitorul apostolii săi și i-a trimis în toate unghiurile 
pământului, ca să «arunce mrejile în adâncul necredinței », 
care «înecase toată lumea» cufundată «în valurile drăcești » 
— şi să culeagă sufletele oamenilor pentru credința în evanghelia 
mântuitoare. Și, întorcându-se apoi la evenimentul zilei — ridi- 
carea lui în scaunul mitropolitan — cu acea umilinţă a călu- 
gărilor din trecutul de muncă culturală a mănăstirilor noastre, 
el îndreaptă către boierime aceste mișcătoare cuvinte: 

«Pentru acea dar nu este minune, iubiții mei ascultători și 
«cinstiți şi de bun neam boieri, de m'au rânduit și pre mine 
« Dumnezeu şi m'au pus, om mic fiind și smerit, păstor mare... 
«N'au căutat Dumnezeu — spune el mai departe —la micșo- 
«rarea şi netrebnicia mea, nu s'au uitat la, sărăcia şi străinătatea 
«mea, n'au socotit prostia și neștiința mea, ci au căutat la bo- 
«găția şi noianul bunătăţii sale; şi au acoperit de către oameni 
«toate spurcăciunile şi făr de legile mele, cari sunt mai multe 
«decât perii capului meu și decât nisipul mării, și m'au înălțat, 
« nevrednic fiind, la această stepănă ! și mare vrednicie a arhie- 
«riei, și m'au trimes la Dumneavoastră, să vă fiu păstor, părinte 
«sufletesc, rugător către Dumnezeu pentru sănătatea şi spăsenia 
« Dumneavoastră şi a cinstitelor caselor Dumneavoastră, purtă- 
«toriu de grije la cele ce ar fi spre folosul mântuinței, și să vă 
« fiu de mângâiere la scârbele robiei cei vaviloneşti a lumii aceștia ». 


1 stepănă = treaptă. 

Mânăstirea Snagov, ridicată de Vlud Țepeș pe o insulă, din lacul Snagovul, lângă București — unde a tipărit cărți Antim Ivireanu. 


In aceste ultime cuvinte era de sigur o discretă aluzie la starea 
nenorocită în care se aflau atunci țările româneşti sub suzera.- 
nitatea turcească, — căci într'alt loc, căutând să ridice avântul 
religios al norodului său, el laudă dreapta credință a poporului, 
pe care acesta și-o păzeşte « curată și nescurtată, fiind înconjurați 
și îngrădiți între hotarele celor străini de feliu și împresurați de 
atâtea nevoi și scârbe, ce vin loldeauna meîncelal dela cei ce stă- 
pânesc pământul acesta ». Asemenea aluzii transparente la sufe- 
rințele şi durerile pe care le îndura țara din partea Turcilor, 
care nu se mai săturau urcând necontenit birurile și angaralele, 
trebue să fi găsit, cu toate discreția lor, un adânc răsunet în 
sufletul contimporanilor. 

Incheindu-și cuvântarea de înscăunare arhierească, blagoslo- 
venia asupra Domnului şi boierilor, Mitropolitul își îndeamnă 
ascultătorii ca să înfăptuiască « toate câte sunt adevărate, câte 
sunt cinstite, câte sunt drepte, câte sunt curate, câte sunt iubite, 
toate câte sunt cu nume bun şi lăudate » pentru ca, după petre- 
cania acestei vieţi, să se învrednicească cu toții — păstorul 
sufletesc și norodul — a auzi glasul Mântuitorului: « Slugă bună 
și credincioasă, preste puțin ai fost credincios, preste multe te 
voiu pune; intră întru bucuria Domnului tău ». Această simbo- 
lică, evocare a cuvântului din parabola evanghelică, în ziua în 
care urca treptele scaunului mitropolitan, au servit într'adevăr 
ca o deviză de muncă pentru tot restul vieţii sale. Nu şi-a cruțat 
nici timpul, nici vârsta, ci a continuat cu mai multă râvnă 
munca tipografică, încurajând, stimulând, lucrând el însuşi la 
sporirea cărților necesare pentru serviciul divin şi pentru edifi- 
carea morală a poporului. Cinci tipografii lucrau neîntrerupt în 
țară şi multe cărți se împărțeau în dar bisericilor și mănăstirilor. 
Din când în când, rodul muncii lui Antim mergea, prin dărnicia 


lui Brâncoveanu şi la creştinii ortodocși de peste granițe, până 
departe în răsărit, la Arabi și la Georgieni. 

O altă lature importantă din activitatea de edificare morală 
a lui Antim Ivireanu, este propovedania. In zilele de mari săr- 
bători creștineşti, Mitropolitul, după ce săvârșea serviciul li- 
turgic, se urca în amvonul Mitropoliei, de unde în cuvântări 
pline de avânt, după ce slăvia evenimentul religios, se îndrepta 
către poporul său, pe care se străduia să-l înalțe sufleteşte către 
puritatea moralei creștine. 

Și nu se mulțumea numai să răscolească sufletele prin cuvinte 
bine gândite și mișcător spuse, ci cu acea râvnă pe care o găsim 
numai la acei ce trăesc adânc în sufletul lor credința pe care o 
propovăduiesc, cu acea deplină consecvență între vorbă și 
faptă, Antim Ivireanu a întrebuințat toată agonisita unei vieți 
de muncă fără răgaz, în opere de binefacere. « Antim făcu în 
București — ne spune Del Chiaro — șase edificii din fundament, 
o măreață mănăstire cu o prea frumoasă, biserică, în onoarea 
tuturor sfinților ». E vorba de biserica Antim. In « așezământul 
cu care înzestrează mănăstirea, el înfățișează, cu smerenia obiș- 
nuită, munca şi năzuințele vieții lui, în cuvinte care vibrează 
din adâncul celor două veacuri trecute: 

«N'am lipsit — spune el — până acum, după putinţa noastră 
«a învăța turma cea cuvântătoare, cele de folos și mântuitoare, 
«și cu laptele cel dulce al cuvântului a o hrăni. Așijderea şi 
«spre ridicarea, adausul și podoaba sfintelor lăcașuri, multă 
«pohtă şi râvnă dumnezească am avut... că din oste- 
« nelele mele cele multe, din tipăritul cărților şi din milosteniile 
«îndurătorilor creștini, ne-am învrednicit de am înălțat din 
«temelie — şi se lămurește aci o senină satisfacție sufletească 
«— biserică frumoasă aci în Bucureşti... zidit-am și împrejurul 

«ei chilii destule și alte lăcașuri pentru odihna egumenului și 
«acelora ce vor vrea să aleagă vieața sihăstrească. ». 

Pentru întreținerea mănăstirii, Antim a adăogat danii nume- 
roase de « moșii, mori, stupi și dobitoace de tot feliul ». 

Și pentru a se vedea ce frumoase și înalte gânduri creștinești 
se frământau în sufletul acestui străin, care se alipise prin îm- 
prejurările vieții așa de strâns de neamul și pământul româ- 
nesc, citez acum dispozițiile pe care, cu limbă de moarte, le-a 
lăsat în testamentul lui: 

« Să se afle pururea la casa, bisericii 14 oameni pentru slujba 
« bisericii. ., 

«Să se facă milostenie la săraci în toate Duminicile. 

«Să, aibă oarecare milă în toate Sămbete cei ce vor fi 
« temniță. 

«Să se îmbrace în ziua de Joi-mare trei săraci și trei fete 
« sărace. 

« Să se înzestreze pe an o fată săracă, a doua zi de Sft. Dimitrie. 

«Să se odihnească în trei zile streinii nemernici cu mâncare 
«și sălășluire peste toată vremea. 

«Să se îngroape cu cheltuiala casei săracii ce-i scot prin ulițe 
«morți, cerșind milă pentru îngroparea lor. 

«Să se hrănească rei copii ce ar învăța carte și dascălul lor 
«să-și ia plata ostenelei din mănăstire. 

«Să se ție două tipografii : una grecească, și alta românească, 
«pentru folosul obștei și pentru agoniseala casei ». 

Față de atâți episcopi și vlădici, ieșiți din durerile neamului 
nostru care, fără munca trudnică a lui Antim, au strâns averi 
ce s'au irosit fără urmă, icoana acestui vlădică, străin de ori- 
gine, dar care s'a identificat cu neamul nostru, se desprinde din 
cadrul patriarhal al trecutului, ca o mustrare și ca o pildă vie 
de virtuți creștinești, de energie, de muncă Și de iubirea aproa- 
pelui. 

Cu toată strălucirea pe care Antim a dat-o domniei lui Brân- 
coveanu, prin neobosita activitate desfășurată, de el pe tărâmul 
culturii religioase, cu tot devotamentul și dragostea pentru 
neamul pe care-l] ridicase la o treaptă așa de înaltă, totuși rapor- 
turile dintre el şi Domn se turburară în preajma anului 1713. 

Era pe timpul ră”boiului dintre Ruși. și Turci. Brâncoveanu, 
care, în scrisorile sale către Brașoveni, se plânge de lăcomia tur- 
cească (« Ne-au încărcat cu dările cât este peste putinţa săracilor 
Și nu mai contenesc cu cerutul ») intrase și el în legături cu Petru 
cel Mare, în care cea mai mare parte din boierimea noastră vedea 
un mântuitor de sub jugul turcesc. Dar potrivit liniei politice, 
pe care Domnul român și-o trăsese cu sfatul bătrânilor săi boieri, 
el nu înțelegea să-și expună țara urgiei turcești și tătărești, 
trecând fățiș de partea creștinilor, înainte ca aceștia să sfărâme 
puterea turcească. 

Mitropolitul Antim ca vlădică ortodox, hrănit cu literatura 
canoanelor și a polemicelor dogmatice, avea — de altfel în 
conformitate și cu dispozițiunile pravilelor bisericești 
timentul general al țării —o puternică aversiune 
păgânilor. De aceea, el nu putea să vadă decât cu 

Biserica Antim, zidită de Antim Ivireanu în București. 


vitatea Mitropolitului său, care ieşea din sfera strictă a atri- 
buțiilor sale de păstor sufletesc și încălca domenii ce aparțineau 
numai Domnitorului. Făcându-se exponentul partidei care ținea 
cu creștinii, Antim primise prin Vlasie Stegarul, universalul 
Țarului — adică tratatul de alianță — precum și cererile de 
zaherea (provizii), pe care le prezentase lui Brâncoveanu. Cu- 
rând după aceasta, când spătarul Toma Cantacuzino, cu vreo 
câțiva boieri mai îndrăsneți, nesocotind indicațiile Domnului, 
trecură, fățiș de partea Rușilor și atacară Brăila cu generalul 
Reut, circulă svonul că Mitropolitul însuși intrase în această 
înțelegere ascunsă. Radu Popescu pretinde că însuși Antim ar 
fi îndemnat pe Toma Cantacuzino și pe ceilalți boieri să treacă 
fățiș de partea Rușilor și să atace Brăila. 

Brâncoveanu nu se putea împăca în cugetul său, cu această 
activitate a Mitropolitului. Ecoul nemulțumirii lui se străvede 
limpede în cronica pe care o scria la curte, sub ochii lui Brân- 
coveanu, logofătul Radu Greceanu. Povestind primirea univer- 
salului de către Mitropolitul Antim, cronicarul domnesc ține 
să sublinieze greșala acestuia astfel: 

«O! cât iaste fără de cale și fără de cu- 
«viință părții cei bisericești a se amesteca în 
«lucrurile cele politicești, Și în politia și 
«eparhia ce se află a se arăta zavistnic ȘI tur- 
«burător; și turmei ce-i încredințase lui de 
«bine, carele în stepena și cinstea vlădiciei 
«l-au adus și l-au înălțat, vrăjmaș şi împo- 
« trivnic — lucru foarte neplăcut și lui Dum- 
«nezeu și oamenilor ». 

Cu tactul lui deosebit, Brâncoveanu nu a 
vroit să dea proporții acestui conflict cu Mi- 

tropolitul, în acele vremuri nesigure, când Turcii îl acuzau că, 
din îndemnul lui, Toma Cantacuzino a trecut de partea Ru- 
șilor. 

Dar nemulțumirea Domnului, care mocnea ascunsă în adâncul 
sufletului, crește dospită și prin «răutatea și zavistia care — 
spune Ivireanu în apărarea lui către Domn — nici a lipsit, nici 
va lipsi din lume, pentrucă este pornit omul din tinerețele lui 
spre cele viclene și nu se părăsește a nu zavistui binele și cinstea 
altuia ». Antim pretinde că «pre cei ce sunt pricina răutății îi 
știu cine sunt, cum mă știu pre mine însumi». Unul dintre 
aceștia pare să fi fost duhovnicul Domnului, călugărul din 
Athos, ajuns Mitropolit de Nisis, Mitrofan Tasitul. Acesta, care 
se pare că râvnea locul lui Ivireanu, vie într'o Duminecă din 
Ianuarie 1713, «pe vremea chindiei » — notează Ivireanu — la 
Mitropolie și-i cere, în numele Domnului, să demisioneze de 
bunăvoie, adică să facă, cum se zicea în limba timpului « pare- 
tesis », — că, dacă în 15 zile nu renunță singur la scaunul mitro- 
politan, Brâncoveanu va cere Patriarhiei să-l caterisească. După 
două zile de sbucium, Mitropolitul Antim se înfățișează într'o 
zi de Marţi, seara, la curtea domnească și, discutând în taină. 
învinuirile ce i se aduceau, declară că se va retrage de bunăvoie 
din vlădicie, dar înmânează în același timp Domnului apărarea 
sa. Din această apărare, aflăm care erau capetele principale ale 
acuzării, 

Era mai întâi vechea pâră că a viclenit— a trădat cum am 
zice azi — pe Domn ; și apoi altele mai nouă: că este străin de 
țară, că a împovărat casa Mitropoliei cu datorii. 

Antim spulberă punct cu punct învinuirile aduse. De-a viclenit 
pe Domn, «să fie sub legătura cea grea a afuriseniei ». Dacă a 
grăit în biserică propovăduind cuvântul lui Dumnezeu, «au 
afară în taină, sau de față înaintea Domnului », vreun cuvânt 
care să nu fi fost pe placul lui, aceasta a grăit-o—zice el— 
«din datorie, ca un păstor sufletesc ». In țară n'a venit «de bună 
voia lui, nici de vreo sărăcie sau lipsă », nici mănăstirea Sna- 
govului nu a luat-o cu sila ; la Episcopia Râmnicului «nici în 
vis nu s'a gândit să ajungă arhiereu», iar la Mitropolie na 
ajuns «nici cu silă, nici cu mite, nici cu rugăciuni ». În ce pri- 
vește acuzarea că ar fi îndatorat prin conducerea lui casa. Mitro- 
poliei, el amintește cu multă discreție operele de binefacere 
îndeplinite: « De vei zice Măria Ta pentru ce am indatorat casa, 
de am făcut cele ce am făcut, am multe de mi s'ar ținea în 
seamă, carele nu sunt făr de cale». Și amintind că a cheltuit 
ca la o casă a lui, adaogă: 

«Pre aceste vremi cine nu este dator, din câți ne fierbem 
«într'această ticăloasă de ţară? Că întâi și pre Măria Ta te auz 
«totdeauna zicând că este datoare țara cu 200 și mai bine de 
«pungi. Oare acea datorie Măria Ta o faci, au întâmplările 
«vremii? Și acestea au adus. și pre alţii şi pre mine la 
« datorie ». 

Brâncoveanu, citind apărarea Mitropolitului, nu dă niciun 
răspuns. Răgazul celor două săptămâni se scurge, fără ca Antim 
să cunoască intenția Domnului. In ziua de 3 Februarie, el pre- 
zintă Domnului o a doua scrisoare, prin care el anunță că nu 
va ieși din porunca lui. Roagă însă pe Domn să facă chiverni- 
seala pungilor de bani cu care e datoare Mitropolia, să ridice 
zapisele dela datornici şi să i le dea în mână lui, ca să se pună 
capăt scandalului și să poată face « paretesis ». Incheindu-și 
apărarea, el face un discret apel la conștiința Domnului, în 
aceste mișcătoare cuvinte: 

«lar Măria Ta fă ca un Domn creștin și milostiv şi nu mă 
«lăsa să ies obidit şi cu lacrămile pe obraz, că va fi păcat; Şi 
« precum nu te pripești la cele politiceşti a face răsplătire, pentru 
« cinstea domniei, așa nu te pripi nici la cele bisericeşti, pentru 
«cinstea lui Dumnezeu, că răul a se face este lesne, iar a se 
« desface este cu anevoie ». 


Brâncoveanu, care avea ca mai toți domnii din trecutul 
nostru, o puternică conștiință religioasă —e de amintit aci 
cuvintele cu care și-a îmbărbătat copiii în clipa în care, pe 
țărmul Bosforului, călăul se îndrepta spre ei cu sabia în mână: 
« Copiii mei, fiți curagioși ; am pierdut tot ce am avut în această 
lume; cel puțin să mântuim sufletele noastre și să ne spălăm 
păcatele în sufletele noastre » — Brâncoveanu, care avea o 
asemenea copștiință religioasă, aducându-și aminte de tot ceea 
ce țara datora lui Antim Ivireanu, a cumpănit lucrurile drept și 
a închis definitiv acest incident dureros. 

Antim continuă să conducă biserica Ţării Românești cu 
aceeași râvnă, dar curând după sguduitoarea moarte a lui Brân- 
coveanu, veni și sfârșitul marelui său Mitropolit. 

Sub domnia lui Ştefan Cantacuzino, Antim își văzu liniștit 
de vlădicia lui, dar sub Nicolae Mavrocordat lucrurile se tur- 
burară. 

Nicolae Mavrocordat, primul Domn fanariot trimis de Turci, 
nu era pe placul boierimii pământene. Câţiva dintre fruntașii 
ei, refugiați în Ardeal, intraseră în legătură cu imperialii peste 
capul Domnului și isbutiseră să aducă, în toamna anului 1716, 0 
mică frântură de oaste germană în țară. O companie dintr'un 
regiment de cătane germane — după cum spune un contim- 
poran — trecu hotarul munților și, scăpând vama din Câineni, 
prinse slujitorii domnești care strângeau dăjdiile. Vameșii și 
căpitanii dau de ştire Domnului și, în îngrijorarea care cuprinsese 
curtea domnească, deodată se întinde panica în populația Bu- 
cureştiului, care alerga năucită pe străzile orașului, strigând: 
Nemţii! Nemţii! Mavrocordat, surprins de acest svon, își face 
repede bagajele și cu boierii devotați porneşte spre Giurgiu, 
ca să aștepte desfășurarea evenimentelor. In puterea nopții, 
ajungând la satul Odaia din jud. Vlașca — spune Del Chiaro, 
care făcea parte din cortegiu — poposesc în bordeiul unui țăran, 
ca să odihnească puţin caii. Intre acestea, Mitropolitul Antim, 
cere voie de a se întoarce în București, susținând că datoria lui 
de păstor sufletesc îi impune să nu-și părăsească turma în îm- 
prejurări așa de nenorocite ca acelea. In toiul discuţiei, Mitro- 
politul este chemat afară, unde i se înmânează o scrisoare, tri- 
misă din București, de către preotul ortodox venit din colonia 
grecească a Veneţiei, Giovani Abrami, predicatorul curții lui 
Brâncoveanu, prin care este înștiințat că principele Gheorghe 
Cantacuzino a intrat în țară, cu 12.000 de ostași, ca să ocupe 
scaunul. Aducând această veste Domnului, Antim, care nu 
mai credea că Mavrocordat se va întoarce pe tron, hotărește 
să se întoarcă în București, iar Mavrocordat, cuprins de spaimă, 
pornește în grabă spre Giurgiu, unde ajunge în revărsatul zorilor. 
Turcii din Giurgiu, surprinși de sosirea neașteptată a Domnului 
și a boierilor și aflând cele petrecute, sunt cuprinși de panică; 
se strâng cu toții în cetate și se îmbulzesc să treacă Dunărea spre 
Rusciuc, în bărci și corăbii. Intre acestea, curierii, sosiți din 
București, aduc vestea liniştitoare că, niciun neamț nu se află 
acolo. 

Mavrocordat, care fusese investit la urcarea sa pe tron şi cu 
titlul de serascher al ținuturilor sud-dunărene, ceru pașilor 
din cetăţile de pe malul Dunării să-i. pună la dispoziție câteva 
sute de Tătari și Turci, cu care intră în București, în ziua de 
1o Septemvrie. 

Răsbunarea lui împotriva boierilor, care uneltiseră împotrivă-i, 
fu cruntă. Brezoianu, care ațâțase pe boieri împotriva lui Mavro- 
cordat şi vroise să se proclame Domn în lipsa lui, fu tăiat în 
bucăți, la fântâna lui Radu Vodă, Alţii au fost închiși, bătuți 
la tălpi și impuși la biruri grele. Bălăceanu, torturat spre a 
plăti mai curând amenda impusă, fiindcă se rugase lui Dumnezeu 
ca să vie odată Nemţii să scape țara de jugul aspru, a fost deca- 
pitat, şi abia i s'a îngăduit de a fi spovedit înainte de moarte și 
de a i se face înmormântarea, după datină, ca pentru moarte 

naturală. De această urgie, nu scapă nici Mitropolitul care 
refuzase să-l urmeze pe Domnul refugiat în fuga lui și se întor- 
sese în București în mijlocul norodului, unde — pretinde Radu 
Popescu —ar fi uneltit cu boierii împotriva Domnitorului. 

Din porunca, lui Mavrocordat, Antim fu adus la curte, dar pe 
când scobora din rădvan ca să urce scările palatului, fu năpădit 
de Turci, care erau cât p'aici să-l ucidă. Cu toată stăruința lui 
de a fi dus înaintea lui Mavrocordat, fu ridicat pe sus și închis 
în beciurile palatului, împreună cu predicatorul curții, Ioan 
Abrami, cel care-i comunicase, pe când se afla cu Mavrocordat 
pe drumul Giurgiului, știrea falsă că Gheorghe Cantacuzino este 
gata să, intre în București. 

In beciurile închisorii, Mitropolitul este ținut mai multă vreme. 
In răstimp, Mavrocordat silește pe Antim, prin amenințări, să-și 
dea demisia din demnitatea de Mitropolit și alege în locul lui, 
pe fostul duhovnic al lui Brâncoveanu, Mitrofan. Dar lucrurile 
nu se mărginesc aci. Mavrocordat obținuse între acestea dela 
Patriarhul din Constantinopol, de care atârnau pe atunci mitro- 
poliile noastre, caterisirea lui Antim. Astfel Antim este despopit, 
sub acuzarea de vrăjitorie; i se puse un potcap roșu în locul 
mitrei de Mitropolit; i se ridică numele monahal de Antim și 
i se redă numele său laic de Andrei și, în sfârșit, i se citește 
sentința prin care e condamnat la închisoare pe vieață, în mănă- 
stirea din Muntele Sinai. 

Pentru a preîntâmpina o eventuală revoltă a populaţiei, 
Antim fu ridicat şi pornit în miez de noapte, « cu carul sub 
paza unor Turci». Aceștia trecură, cu el, Dunărea și ajungând 
în « Galippli, lângă râul Dulcia, care trece prin Adrianopol» 
— de fapt știrea o culeg din Del Chiaro — îl uciseră și-l arun- 
cară în râu, 

Astfel, printr'o stranie coincidență a destinului, marele Mi- 
tropolit, care prin râvna lui culturală a dat o strălucire deose- 
bită curții lui Brâncoveanu, și-a, încheiat vieața ca și protec- 
torul său, între păgâni, prin moarte silnică, 


ACTIVITATEA LUI ANTIM. TRADUCEREA CĂRŢILOR 
DE RITUAL. Epoca lui Şerban Cantacuzino impusese citirea 
în biserici a Evangheliei și a Apostolului în limba română — pe 
lângă Cazania care se citea din vremea lui Matei Basarab. Ser- 
viciul liturgic se oficia însă mai departe în limba slavonă. Deşi 
un vlădică luminat ca Mitropolitul Dosofteiu afirmase, înte- 
meindu-se pe textele Sfintei Scripturi, drepturile limbii naționale 
Și începuse opera de tălmăcire a cărților de ritual, totuși limba 
română nu putea încă să ia locul limbii slavone în Biserică. Nu 
putea să-l ia, fiindcă nu se găseau traduse în limba noastră 
toate cărțile de ritual necesare serviciului divin. 

Opera de traducere a cărților de ritual nu era o chestiune 
ușoară. Dimpotrivă, ea era legată de o problemă dificilă. 

Nu era destul să se transpună cuvintele slave pe românește, 
fiindcă unele părți trebuiau cântate în cursul serviciului 
divin, pe o melodie care nu se putea schimba, iar cuvintele 
românești trebuiau astfel alese și orânduite, încât să aibă rit- 
mul cerut de necesitățile melodice ale muzicei bisericești. 
Problema traducerii se complica astfel cu o problemă de ordin 
muzical. In sfârșit, se adaogă faptul că nu era ușor a găsi în 
limba română de-atunci termeni corespunzători pentru subtili- 
tățile dogmatice. 

Ne ailăm dar în domnia lui Brâncoveanu într'o epocă de 
tranziție. Limba slavă nu mai era înțeleasă de cler, iar limba 
română nu era încă deplin pregătită să-i ia locul, 

De aceea, în epoca lui Brâncoveanu, inovaţia introdusă mai 
înainte de Mitropolitul Ștefan, de a tipări cărțile de slujbă cu 
tipicurile în românește şi cu rugăciunile în slavonește, con- 
tinuă, Tipografia din Buzău, pusă sub conducerea episcopului 
Mitrofan, este prinsă între anii 1697 şi 1702, aproape exclusiv 

Ușa dela altar a bisericii Sf. Apostoli, ctitoria lui Antim Ivireanu. 
(Din Arhiva fotografică a Fundaţiei Regele Mihai 1) 


cu tipărirea acestui fel de cărți de ritual bilingve 1. In predoslo- 
viile „cărților, Episcopul Mitrofan lămurește astfel năzuințele 
muncii sale: 

«, „Deoarece (cărțile) mai dinainte tipărite nu sunt cu tipicul 
«românesc, drept aceea m'am îndemnat de am tipărit cu toate 
«învățăturile românește, pentru înțelegerea tuturor ». 

In procesul de introducere a limbii române în biserică, textele 
acestea de slujbă reprezintă un stadiu intermediar între epoca 
slavonă şi epoca limbii naționale. 

Pentru a ridica, măcar vremelnic, nivelul bisericii şi al cle- 
rului, Brâncoveanu întemeiase, într'adevăr, o școală pentru 
învățarea, limbii slavoneşti de către « copiii de vârstă fragedă ». 


1 Tată, pentru documentare. lista cărților bilir:gve tipărite la Episcopia din Buzău, 

unde păstorea Mitrofan: 

1697 — Triod 

1698 — Mineiu 

1699 — Molitvenic 

1700 — Octoih şi Triod 

1701 — Molitvenic 

1701 — Penticostar 

1702 — Liturghier 

1702 — Molitvele vecerniei. O altă ediţie, se pare, în 1703, 
I. Bianu şi D. Simonescu, Bibi. rom. veche, 1V, (Adăogiri şi îndreptări), 
p. 29, nr. 38. 

Antim Ivireanu însuşi tipăreşte la Snagov, în 1697, o Gra- 
matică slavonească, pe care o găseşte cu atât mai necesară 
cu cât: 

«...în bisericile dumnezeești— zice el în prefață — noi 
«ne-am obicinuit a ceti slavoneşte; dar necunoscând această 
«limbă, care ne este străină, nu a noastră, putem de multe ori 
«să cădem în greşeli. ..». 

Dar toate încercările de a reînvia un trecut mort au ră- 
mas infructoase. Limba slavă nu mai putea dăinui multă 
vreme în bisericile noastre, nici chiar sub forma cărților 
bilingve. - 

In aceste vremuri de răscruce, când clerul nu mai putea 
mânui slavona, iar limba maternă nu era încă pregătită să, 
pătrundă în altar, începe să se introducă în unele biserici, de sigur 
sub influența marilor patriarhi și cărturari greci dela curtea 
domnească, serviciul divin în limba greacă. La curtea lui Șerban 
Cantacuzino și a nepotului său de soră Constantin Brâncoveanu, 

Gravură din Apostolul dela Buzău, 1704, 


întemeietori ai Academiei greceşti și sprijinitori ai ortodoxiei în 
Orientul oprimat sub stăpânirea turcească, vin cei mai de seamă 
prelați ai Răsăritului grecesc, în frunte cu marele cărturar și 
luptător pentru păstrarea normelor de credință pravoslavnică 
Patriarhul Dosofteiu al Ierusalimului. Sub intluența acestor mari 
cărturari ai ortodoxiei s'a introdus, la început în unele biserici, 
slujba religioasă în limba grecească. 

Era o încercare de a întări biserica, îndrumând-o direct 
către izvorul Evangheliei și al Liturghiei, căci se știa de mult la 
noi, că sursa scripturilor sfinte este limba grecească: 

«Apa totu-i mai curată şi mai limpede în izvor de cât în 
«păraie, că de ce să departă apa de izvor, totu-i mai înmestecată 
«și mai turbure; așa-i și izvoditul scripturei sfinte, totwi mai 
«curată în limba ce-au grăit Duhul Sfânt... în Testamentul 
« Nou, grecească », spusese, încă din 1651, Simeon Ștefan, în 
predoslovia Psaltirei sale. 

Dar limba greacă nu era nici ea înțeleasă nici de masele 
poporului și nici de cler. Academia întemeiată de Şerban Can- 
tacuzino și de Brâncoveanu nu avusese vreme să-și dea roadele. 
Limba română trebuia să-şi croiască drumul către altar și să 
devină limba bisericii. De fapt, pe timpul lui Brâncoveanu 
— ca și mai înainte — se citeau, în unele biserici, în limba popo- 
rului, cărțile fundamentale ale credinței: Evanghelia, Faptele 
Apostolilor și Cazania, pe când liturghia cu partea cântată se 
oficia în slavonește sau în grecește. Aceasta ne-o confirmă și 
pastorul anglican, Edmund Chisthul, care a însoțit pe amba- 
sadorul englez din Constantinopol în drumul spre patrie și care 
a fost oaspetele lui Brâncoveanu și al Stolnicului Constantin 
Cantacuzino. 

Munca începută astfel în veacul al XV-lea, în ținuturile mun- 
toase ale Maramureșului și continuată în toate provinciile româ- 
nești, dusese la introducerea parțială a limbii române în bi- 
serică. Ea trebuia cu vremea să triumfe definitiv. Cărţile de 
ritual trebuiau transpuse și în limba poporului și în această 
strădanie, se desfășoară dela o vreme activitatea lui An- 
tim Ivireanu. El retipăreste Evanghelia (1703) Apostolul 
(1704) adoptate serviciului divin din vremea lui Serban Can- 
tacuziro. 

Incepând din 1706, Antim Ivireanu, pe atunci episcop de 
Râmn c, văzând că limba slavă nu mai poate fi menținută în 
biserică şi, pe de altă parte, nici limba grecească nu putea fi 
introdusă, începe patronarea muncii grele de traducere și tipă- 
rire a textelor de ritual. 

Din această activitate, au ajuns, până la noi, următoarele 
cărți: 

1706 — Molitvenic. 

1706 — Octoih. 

1712 — Octoih. 

1713 — Liturghie. 

1713 — Molitvenic. 

1715 — Ceaslov. 

1715 — Liturghie. 

Aceste cărți erau destinate să fie întrebuințate în serviciul 
bisericii. Prefețele sunt în această privință, concludente: 

«Cum ca alte toate ce s'au scos româneşte, acum spre fre- 
«buința preoților şi a norodului au fost de folos foarte, iară. încă 
«și aceasta — este vorba de Molitvenicul din 1706 — mai tare 
«a fi căce nu e ca alte cărți bisericești a sluji în vremi rânduite, 
«ci putem zice în tot ceasul». 

Molitvenicul din 1713 conține o altă dovadă hotăritoare: 
«Mărturie cum că nu îaste oprită a sluți liturghia fieştece pra- 
voslaunic în limba sa ». Mărturia este textul din scrisoarea Apo- 
stolului Pavel către Romani, «la capitolul III, stih 20 », pe care 
se întemeiase mai înainte Patriarhul Antiohiei « Kyr Theodor 
Valsamon », când la întrebarea Patriarhului de Alexandria 

dacă este cu putință ca Armenii, Sirienii şi alte neamuri «să 
slujească, sfânta, liturghie pre limba lor », răspunse: «de nu vor 
şti limba elinească, să slujească în limba lor ». 

Impulsiunea dată de Antim Ivireanu pentru introducerea 
limbii naționale în biserică, deşi înăbușită în timpul domniilor 
fanariote, a sfârşit totuşi prin a birui. 

Dar meritul cel mare al lui Antim Ivireanu, în istoria litera- 
turii noastre, îl formează Didahiile sale. 


DIDAHIILE. Mitropolitul Antim este, după cât știm până 
acum, primul care, rupând cu tradiția, se urcă în amvonul 
Mitropoliei, în zilele marilor sărbători, ca să grăiască poporului 
său drept dela suflet la suflet. Până la el, în Biserica noastră, 
locul predicei îl ținea cazania ; dar cazaniile, alcătuite cu multe 
veacuri în urmă, cuprindeau explicarea textelor evanghelice în 
linii general-omenești, ca pentru toate vremurile și pentru toate 
societățile, pe când societatea românească dela începutul seco- 
lului al XVIII avea nevoie de o învățătură vie, adaptată la 
nevoile ei duhovniceşti, la suferințele ei, la durerile ei. Mitro- 
politul Antim a înțeles acest mare adevăr și, de pe înălțimea 
amvonului, el a știut să găsească cuvinte mișcătoare de mân- 
găiere, care răsunau adânc în suflete, alinând necazurile unui 
neam întreg, ca, de pildă acele discrete aluzii la lăcomia nesă- 


țioasă a Turcilor, care nu mai conteneau cu biruri și an- 
garale. 

Ce impresie puternică trebue să fi produs asupra Domnului 
şi boerilor, adunaţi în biserica Mitropoliei, clipa solemnă când 
Vlădica, ridicând spre cer privirea rugătoare, cerea Sfintei 
Fecioare, în ziua în care se comemora Adormirea Ei, să «dea 
luminatului nostru Domn puterea » că să apere țara, «de lupii 
cei văzuți şi nevăzuți » şi să păzească « această boierime de toate 
primejdiile şi de toate vicleşugurile vicleanului și să le dea 
dragoste, uniciune, sporiu și ajutor întru toate». 

Ca un adevărat «vraciu ! al sufletelor» — cum se numește 
singur — subliniază calitățile şi defectele societății pe care o 
călăuzea, și, cu o dragoste creștinească nețărmurită uneori, cu 
energie nebiruită alteori, caută să înfrâneze răul Şi să promo- 
veze binele. Genul oratoriei religioase, tot atât de vechiu ca ȘI 
creștinismul, cultivat cu ardoare în toate Bisericile Răsăritului 
şi Occidentului, a ajuns firește la teme, imagini şi formule con- 
sacrate, care sau impus și au trecut dela un predicator la 
altul. De sigur că în cuvântările Mjtropolitului Antim se găsesc 
imagini ca: «şi când ieșim dela biserică, să nu ieșim 'deșerți, ci 
să facem cum face ariciul, că, după ce merge la vie, întăi să 
satură el de struguri, și apoi scutură vița de cad broboanele 
jos şi să tăvălește pre jo; de se înfig în ghimpii lui și duce și 
fiilor», imagini ce pot veni dela Sf. loan Damasceanul 2, Vor 


» « vraciu » însemna în limba veche «doctor». 
3 D. Russo, Studii și critice, p. 24, ne. 1. 

Stolniceasa, soția lui Constantin Cantacuzino Stolnicul 

Mitropolia din București, unde a ținut predicile sale Antim Ivireanu 


mai fi de sigur și altele, — poate chiar dela contemporanul sări 
Ilie Miniat —, dar valoarea didahiilor lui Antim Ivireanu stă în 
claritatea planului, în precisia ideei şi a formei, și în vioiciunea 
stilului, — și mai ales în legătura lor cu societatea timpului. 
Este o predică vie pentru contemporanii săi. 

Didahiile sale ne desvăluie, cu multă căldură, colțuri intere- 
sante din patriarhala vieață românească de altădată, care cu 
toată simplitatea ei, avea și trăsături etice, pline de duioșie: 

«Am înțeles — grăieşte el marilor boieri — cum că este obi- 
« ceiul de vă adunaţi seara în divan și faceți puțină orație mnaintea 
« Domnului și după aceea cereţi iertăciune. Şi măcar că nu mi 
«s'au întâmplat până acum să văz cu ochii, iar foarte mi-au 
« plăcut și am fericit obiceiu bun ca acesta, că este lucru cuvios 
«a cere iertăciune dela stăpân și unul dela altul și nu numai 
«mai marii noștri, nu numai întru această zi, ce vom să intrăm 
«în zilele sfântului post, ci pociu zice că să se cuvine să 
«cerem iertăciune în toate zilele ». 

Atenţia Mitropolitului se îndreaptă însă, cu deosebită grije, 
spre năravurile rele care duceau societatea românească a tim- 
pului său la, decădere şi pe care se străduia din răsputeri să le 
stârpească. Privirea atentă a Mitropolitului nu scapă acel nărav 
urît al poporului nostru, care a impresionat neplăcut pe străini: 
sudalma, Contimporanul său, Del Chiaro, ne înfățișează în me- 
moriile lui, cu oarecare admiraţie, îndemânarea cu care « băieți 
de 7—8 ani conduceau grupe de cai la adăpost»; dar adaogă 
imediat că: 

«....dacă vreun cal se abătea din grup, băiatul îl striga reche- 
« mându-l cu înjurături triviale, iar dacă nu izbutea, începea 


«să plângă, continuând totuși pomelnicul de înjurături obscene, 
«fără să cunoască înțelesul lor. In popor, părinții înșiși deprind 
« copiii cu înjurături și se delectează când aceștia descurcă pri- 
« mele silabe din expresii triviale, măgulindu-se chiar când com- 
«bină noui înjurături. In timpul celor 7 ani de ședere în Va- 
«lahia, n'am avut ocazia să aud ca cineva să fi fost pedepsit 
« pentru înjurături, fie de către instanțele judiciare sau de cele 
« bisericești ». 

Cu adâncă indignare, Antim se ridică în predicele sale, rostite 
de pe înălțimea amvonului Mitropoliei, împotriva acestui nărav 
care ne scobora înaintea străinilor: 

«Ce neam — întreabă el — înjură ca noi de lege, de cruce, 
«de cuminecătură, de morți, de pomene, de lumânare, de mor- 
«mânt, de suflet, de colivă, de prescuri, de ispovedanie, de 
«botez, de cununie și de toate tainele sfintei biserici? Și ne 
«ocărim şi ne batjocorim înşine legea; cine dintre păgâni face 
«aceasta? ». 

Se pare că autoritatea Bisericei începuse să scadă, în parte 
— trebue s'o spunem; reiese aceasta chiar din unele predici 
ale Mitropolitului — și din pricina clerului, care nu era tot- 
deauna la înălțimea misiunii sale. Lumea se ducea mai des 
«pre la cărciume, pre la hore şi pre la jocuri » decât la biserică, 
iar când venea la « sfintele biserici », în loc să asculte slujba și să 
se împărtășească cu « hrana cea duhovnicească », « vorbesc și râd 
şi fac cu ochiul unul altuia, mai rău decât pe la cărciume ». 

Combătând cu energie această lipsă de respect față de cele 
sfinte, el atacă apoi fățărnicia și bigotismul acelor boieri, care 
găsiseră mijlocul de a ocoli taina spovedaniei, având «câte doi 

duhovnici, unul la țară, și altul la oraş: la cel dela țară, ca la 
un om prost, spune păcatele ce le socotește el că sunt mai mari, 
iar la cel dela oraș spune păcatele ce le socoteşte că sunt mai 
mici, — neguțătorind și meșteșugind taina ispovedaniei ». 

Nici pe frumoasele jupânese din vremea lui Brâncoveanu, 
îmbrăcate după moda, grecească și iubitoare de lux, nu le cruță. 
Intr'adevăr, năzuința după podoabe a jupâneselor dela curtea, 
lui Brâncoveanu uimise și pe străini. Același Del Chiaro ne 
semnalează, astfel luxul din timpul său: 

«In zile de sărbătoare — spune el— se gătesc cu haine bo- 
« gate și juvaeruri scumpe, cu salbe de monede de aur de diferite 
« mărimi, până la valoarea de, ro galbeni una». 

Mitropolitul Antim, într'o predică, ţine să scoată în lumină 
şi această ușurință a cochetelor contimporane și luând ca pildă, 
pe Sara, soţia, lui Avraam, care nu se sfia să-și primească oaspeții 
frământând pâine, întreabă: 

« Oare să fie acum vreuna așa? Ba, căci ia scoate mâna 
« Sarei ! O văd plină de cocă. Scoate și mâna unei mueri de acum ! 
«O văd plină de inele şi de scule. Caut și văd fața Sarei, plină 
de pielm !. Văd și fața unei muieri de acum, plină de fleacuri 
« drăcești ». 

Dar ceea, ce este de admirat la acest Mitropolit străin ca ori- 
gine de neamul nostru, este energia cu care, ridicându-se la înăl- 
țimea vremurilor sale, pune degetul pe rana de care sângera 
poporul său. In epoca în care el a păstorit, luptele sângeroase 
dintre partidele boierești și patimile deslănțuite de ele, deși 
păreau domolite prin cârmuirea înțeleaptă și blândă a lui Brân- 
coveanu, totuși mocneau în adânc și aveau să târască, în curând, 
în volbura lor, nu numai persoana și copiii Domnitorului, ci și 
autonomia, țării. In acea atmosferă de patimi, de ură, de invidie 
şi de comploturi, Mitropolitul Antim, cu autoritatea morală pe 
care i-o dădea nimbul de sfințenie al misiunii sale, adresa boie- 
rilor în ziua în care Biserica comemora Schimbarea la Faţă, 
cuvinte de înfruntare ca acestea: 

« Hristos zice: « Pacea mea o dau vouă », iar noi nu voim să 
«avem pace între noi, ci ne turburăm pururea pentru fieștece, 
«ca valurile mării când le suflă vântul. Hristos zice: «Nu jude- 
«careți ca să nu vă judece », iar noi de ar fi cu putință să nu 
«ne treacă nici zi, nici ceas, cu judecarea și cu grăirea de rău, 
«nu numai pre cei ce-i știm, ci și pre cei ce nu-i ştim. Hristos 
«zice: « Precum pohtiți voi să vă facă vouă oamenii, faceţi și 
«voi lor »; noi pohtim să ne cinstească toți, să ne dea toți plo- 
«coane și daruri, să ne dea de să ne fericească, să ne grăiască de 
«bine, să ne facă toți după pohta noastră, să nu ne stea nimeni 
«împotrivă, nici să ne zică nimica de am face verice rău. Iar 
«noi pohtim să osândim pre toți, să nu dăm nimănui nimica, 
«să nu facem nimănui niciun bine, nici să se folosească, nimenea 
«de noi; pre toți îi hulim, pre toți îi grăim de rău, pre toţi îi 
« pârîm, pre toți îi luăm în râs și în batjocură; tutora le zicem 
«că sunt nebuni și fără nicio socoteală; numai pre noi înșine, 
«voiu cuteza, a zice, ne facem și mai înţelepţi decât Dumnezeu ». 

Revenind asupra aceleiași teme, într'o altă predică, el caută 
să sgudue adânc conștiințele, subliniind, cu toată vigoarea, 
fățărnicia contimporanilor : 

« Ce folos a fi galben și ofilit de post, iar de pismă și de ură 
«a fi prins? Ce folos este a nu bea vin și a fi beat de vinul mâ- 
«niei? Ce folos este a nu mânca carne și cu hule a rupe carnea 
« fraților noștri? ». 

Pentru a întinde ramura de măslin celor ce se învrăjbeau și 
se urau, el evocă — într'o imagine, plină de plasticitate, prin 
gradaţie și contraste și de resonanțe melodice prin simetria 
părților — scena din Evanghelie, când corabia care purta pe 
apostoli și pe Mântuitorul adormit, este surprinsă de furtună: 


1 Făină albă ce se presară pe pâine. 

Regele Wachtang al Ivirilor din Caucaz, care a introdus tiparul în Iviria, 
cu material şi meșteri trimeși de Brâncoveanu. 


«Mi se pare ca și când aș vedea înaintea ochilor mei chipul 
«ei: de toate părțile să se afle vânturi mari, să se strângă împre- 
«jurul vântului nori negri și deși, toată marea să spumege de 
«mânie și pretutindenea să, se înalțe valurile ca niște munți. 
«Mi se pare că văz corabia Apostolilor că se luptă cu multă, săl- 
«bătecie în turburarea mării: de o parte o bat valurile, de altă 
«parte o bat vânturile și o turbură; de o parte o ridică spre 
«ceriu, de altă parte o pogoară la iad. Mi se pare că văz pe 
«fețele Apostolilor... moartea zugrăvită... și toți cu suspi- 
«nuri și cu lacrămi cerea cu rugăminte ajutor dela Hristos ce 
«dormea: Doamne! mântuiește-ne că pierim! » 

Și explicând apoi minunea liniștirii valurilor, numai prin cre- 
dința cu care apostolii uniți într'un singur suflet și într'un 
singur glas, s'au rugat Domnului: « Doamne! mântuiește-ne că 
pierim », el face o discretă aluzie, la suferințele și la durerile 
țării: («...Toţi pătimesc, toți sunt în scârbă:, toţi suspină 
sub jugul cel greu al nevoiei... Şi cum dar se va mântui no- 
rodul, cum se va scutura această ticăloasă de țară de sarcina 
cea grea a relelor ce o supără?...»), pentru ca, într'o frumoasă 
perorație să îndemne la unire și la dragoste. 

Dar glasul Mitropolitului răsuna în pustiu. 

Cuvântările luai, menite să răscolească puternic sufletele, nu 
au avut darul să potolească patimile și să stingă un obiceiu 


3 « Scârbă » însemna, în limba veche, « mâhnires. 


228 


înrădăcinat din părinți. Și atunci, Antim se vede nevoit să pur- 
ceadă dela vorbă la faptă: 

« Şi cine are acel obiceiu — revine el într'o altă didahie — de 
«pâreşte pe fratele său creștin, pentru ca să-l păgubească şi 
«să-l sărăcească, să se lase de acel lucru, că toate păcatele câte 
« va face, după ce se va ispovedi şi-şi va face canonul ce-i va da 
« duhovnicul, i se vor ierta, iar acel păcat al pârei nu se va ierta 
«nici cu un mijloc, că este mai mare decât uciderea. Şi iată că 
«vă poruncesc şi vouă preoților : cine ar veni la voi să se ispo- 
a vedească şi va avea acel păcat al pârei, de va da acel om 
«înaintea voastră făgăduială şi se va chezăşui cum că nu va 
«mai pâri pe nimeni în vieața lui, voi să-i dați iertăciune, dar 
«să-l şi canonisiți, apoi să se şi cuminice; zar de nu va vrea să 
«se părăsească, să-l lipsiţi de sfânta taină ». 

Şi tot astfel, se vede nevoit să ia măsuri represive şi împo- 
triva neguțătorilor, care lăcomindu-se la câștig, nesocoteau 
sărbătorile şi călcau pravilele: 

«Iată vă zic, iubiţilor mei, şi vă învăţ cu frica lui Dumnezeu, 
«ca un părinte sufletesc şi păstor ce vă sunt, să veniți în fire și 
«să vă căiți de lucrurile cele necuvioase... Și vă poruncesc 
«tuturor, câți sunteţi cu meșteșug şi cu neguțătorii, veri de ce 
«breslă, ca de acum înainte Duminicile şi sărbătorile cele mari, 
«ce se numesc domnești,... să vă închideți prăvăliile şi nici 
«să vindeți, nici să cumpăraţi, nu numai dela creștini, ci nici 
«de alte limbi, ce nu sunt de legea noastră, nici să lucraţi. Şi 
« precum zic să faceți, că nefăcând, să ştiţi bine că vă voiu pe- 
«depsi bisericește ca pravila... şi încă și pre cei cari se vor 
«arăta semeți şi tari de cap și nu se vor supune direptății şi 
«poruncii bisericeşti, îi voiu pedepsi și cu domnia ». 

Asemenea cuvântări, care scormoneau conștiințele și răneau 
susceptibilitățile prin măsurile represive, au creiat nemulțu- 
miri. Astfel, aceste înfruntări ale Mitropolitului în loc să aducă 
pe cei rătăciți pe calea dreaptă, au stârnit dimpotrivă, animo- 
zități, într'o societate care nu mai prețuia după cuviință ordinea 
bisericească. Ecoul acestor animozități l-am văzut, în conflictul 
dintre Antim Ivireanu şi Brâncoveanu. 

După detronarea lui Brâncoveanu, în ultimul an al păstoririi 
sale, Antim Ivireanu a publicat un volum de Sfaturi creștine 
politice în versuri grecești, înfluențate și în bună parte împru- 
mutate, din literatura parenetică bizant nă. 

In evoluția literaturii vechi, Antim Ivireanu are meritul de a 
fi stimulat introducerea limbii materne în bisericile din Țara 
Românească şi de a fi fost inițiatorul predicei — o predică, vie 
adaptată nevoilor societății și timpului, de o mare înălțime 
morală şi o reală frumusețe stilistică. El a dat c strălucire 
deosebită domniei lui Brâncoveanu, fiindcă l-a ajutat ca, potrivit 
unei tradiții mai vechi a Domnilor Basarabi, să ia sub oblă- 
duirea lui creștinătatea ortodoxă oprimată sub vitrega stăpâ- 
nire a TLurcilor. Prin osârdia lui Antim Ivireanu, darurile 
tipografiilor noastre domneşti mergeau — până departe la Arabii 
din Siria și la Lvirii din munții Caucaz. 

Unul dintre discipolii săi, care a învățat dela el meșteșugul 
tiparului și care a îndeplinit pe plaiurile Caucazului munca, 
pentru slava Domnului, de a da Ivirilor primele tipărituri ale 
scripturilor sfinte, ardeleanul Mihail Ștefanovici, a găsit pentru 
el următoarele cuvinte de dreaptă prețuire: 

«...ca pre un mărgăritariu scumpu, legatu cu aur întru vin- 
«dere oarecând fiind prețuit, și din țara ta scos, şi în partea 
«locurilor noastre adus și nemerit, ai strălucit ca o rază lumi- 
«noasă » 


BIBLIOGRAFIE. Vieața Mitropolitului Antim Ivireanu. Date contemporane se 
găsesc la; Anton Maria del Chiaro, Istoria delle moderne rivoluziomi della 
Valachia, Venezia, 1718; reeditat de N. lorga în 1914, la Văleni, tradus în 
românește de S. C. Cristian, după textul italian sub titlul: Revoluțiile Valachiei 
de Anton Maria del Chiaro Fiorentino, laşi, « Vieaţa Românească, 1929. Radu 


ISTORIA LITERATURII ROMÂNE VECHI 


Popescu, Cronica, publicată în Magazinul istoric pentru Dacia al lui N. Bălcescu 
şi Treb. Laurian, tom. IV, p. 49—51. Un alt izvor cuntimporan este cronica gre- 
cească a Țării Româneşti scrisă de Mitrofan Grigoras, publicată în textu 
original grecesc, cu traducere românească și cu un studiu introductiv de D. Russo 
în Revista ISstorică Română, IV, 1934, p. 1—43 şi reprodusă în Studii greco-române, 
opere postume, tomul II, p. 409—461. C. Erbiceanu, Un document dela Mitro- 
Politul Ungro-Vlahiei, Antim Ivireanul, în Biserica ortodoză română, anul XV (1891), 
p. 60 și urm. şi XVII (1893—94), p. 130 şi urm., 225 şi urm. C. Erbiceanu, 
Invăţătura bisericească a Vlădicei Antim, în Biserica orlodoză, XVI (1892—1893), 
p. 769 şi urm. Şt. Dinulescu, Vieața şi activitatea Mitropolitului Țerei Ro- 
mânesci Antim Ivirzanul (1708—1716), Cemăuţi, 1886. Tipărit separat din Candela 
(vechea revistă bucovineană). Emile Picot, Notice biographique et bibliogra- 
Phique sur l'impbrimeur Anihime d'Ivir Mitrotolitain de Valachie, în Nouveaux 
melanges orientaux, Paris, Imprimerie nationale, 1886, p. 515—560. La sfârșit, se 
dă o descriere a cărţilor publicate de marele Mitropolit. Informaţiuni preţioase se 
găsesc şi în studiul cu caracter de popularizare al lui N. Dobrescu, fost pro: 
iesor de Istoria Bisericii Române la Facultatea de Teologie din Bucureşti: Vieafa 
şi faptele lui Antim Ivireanul, Mitropolitul Ungrovlahiei, București, 1900 (Biblioteca 
Steaua, nr. 20). 

B. lorgulescu, Omorirea Mitropolitului Ivireamu în Literatură şi Artă, LV 
(1889), pag. 772 şi urm. C. Erbiceanu, Ceva despre Antim Ivireanu, în Biserica 
ortodoxă, XXX (1906—1907), p. 1346 și urm. N. lorga, Mitropolitul Antim 
Ivireanu în luptă cu Ierusalimul în Acad. Rom., Anale tom. LV, 1934-—1935, 
p. 29 (menţiune); acelaşi, Intre Antim şi Mitrofan Mitropoliții Țării Româneşti, 
în Baserica orlodoxă română, 1935, p. 1—5, 113—117; același, Despre uciderea 
Mitropolitului Antim, ibidem, p. 225. 

OPERA. Textele tipărite de Antim Ivireanu se găsesc descrise pe larg, cu extrase 
din prefețe și epiloguri și uneori cu facsimile, în 1. Bianu şi Nerva Hodoş, 
Bibliograjia românească veche, vol. I, Bucureşti, 1903, p. 481, 584, 482, 485, 489, 
492, 495, 497 ş. a. (vezi indicele) cf. şi completări la |. Bianu şi Dan Si- 
monescu, Bibliogralia românească veche, vol. IV. Buc. 1944, C. Erbiceanu 
Cel diniâiu Octoih imprimat în Valachia în româneşte, în Biserica ortodoră, anul 
XVI (1892—1893), p. 800 şi urm. 

Didahiile lui Antim Ivireauu ni s'au păstrat în manuscrise, 

Primul manuscris a fost descoperit de Episcopul Melhisedec, in anul 1871, în 
biblioteca Episcopului de Buzău — atunci decedat — Dionisie. Manuscrisul fusese 
copiat la 27 lulie 1781, de Arhimandritul Grigorie Deleanul. Acest manuscris a fost 
dăruit Academiei Române, în ședința dela 18 Martie 1886, unde a fost catalogat sub 
numărul 549 și publicat de loan Bianu, Predice făcute pe la praznice mari de 
Antim Ivireanul, Mitropolitul Ungro-Vlahiei (1709—1716), publicate după manuscrisul 
dela 1781... cu notițe biografice... de P. S. S$. Episcopul Melchisedec, București, 
1886. In editarea predicelor, Bianu a grupat la un loc predicele referitoare la aceeaşi 
sărbătoare, de exemplu: două privitoare la Adormirea Maicii Domnului, două la 
Sf. Dumitru, două la Crăciun, cinci la Florii etc. 

Manuscrisul original al Didabhiilor lui Antim a fost descoperit în biblioteca Mă- 
năstirii Căldărușani, în anul 1881, de C. Erbiceanu și dăruit Academiei Române, 
unde se păstrează sub numărul 549. El a fost publicat deC. Erbiceanu, Dida- 
hiile ținute în Mitropoha din Bucureşti de Antim Ivireanu, Mitropolitul Ungro-Vla- 
hies, 1709—1716,... cu notițe biografice de P. S. S. Episcopul Melhisedec, Bucureşti, 
tipografia Cărţile Bisericești, 1888. C. Erbiceanu, întemeindu-se pe manuscrisul 
original, a urmat ordinea cronologică a Duminecilor și sărbătorilor. După P. Haneș, 
Erbiceanu, deși are dinainte originalul lui Antim, reproduce însă în multe părţi 
textul ediţiei din 1886 al lui Bianu (vezi P. V. Haneș, Antim Ivireanu, Predici, 
p. XXIX, notă). Textul original al lui Antim Ivireanu a fost publicat de Petre 
V. Haneş, Antim Ivireanu, Predici, cu o prefaţă şi indice de cuvinte, Bucureşti, 
Minerva, 1915. Haneș grupează didahiile în două: a) Predici, aşezate în ordinea 
ediţiunii din 1888, care este şi a originalului și b) Cuvântări funebre. Un manuscris 
interesant a fost semnalat de St. Berechet în articolul: Incă un manuscris al 
lui Anbim Ivireanu (1709) în Neamul românesc literar, II (1910), pag. 216 şi 
urm., 232 și urm. articol reprodus în broșura: Documente slave de prin arhivele 
ruse, Bucureşti, 1920, p. 17—26. Ms-ul are titlul: Chipurile Vechiului şi Noului 
Testament şi cuprinde o « rodoslovie » (genealogie) a prorocilor, patriarbilor şi re- 
gilor de la Adam până la Hristos. Este închinat lui Brâncoveanu şi este scris 
frumos, împodobit cn chenare și ilustrații de mâna Mitropolitului Antim Ivireanu 
în Târgovişte, la 1709. Se păstrează în Muzeul Academiei Imperiale din Kiev (nr. 
529), unde a fost dus din consistoriul de la Chişinău, în 1884. După cum ne în- 
credinţează Berechet, « este cea mai însemnată capodoperă de caligratie şi zugră- 
veală eșită din mâinile lui Antim ». Are 515 portrete şi 3 schiţe care, « În combinarea 
aşa de artistică a culorilor și în fineţea trăsăturilor, arată în Antim un artist 
desăvârșit s. 

Episcopul Melhisedec a publicat în 1889, volumul II de predici, 
după un manuscris păstrat apoi la Academia Română, sub nr. 525: Didachiile Mi- 
iropolitului Ungro-Vlahiei Antim Ivireanul, 1709—1716, făcute pentru toale Dumine- 
cile, începând dela Dumineca Fariseului şi pentru toate sărbătorile anuale, mari şi mici ; 
dar argumentele aduse pentru paternitatea lui Antim, nu sunt convingătoare. 

O ediţie populară a dat Dr. 1. Cornoi, Amim Ivireanu, Din Didahiile ținule 
în Mitropolia din Bucureşti, cu notițe bibliografice, în colecţia « Autori români 
vechi şi contemporani », Bucureşti, Socec, 1895. 

Pentru Sfătuiri creştine-politice, cf. descrierea la lon Bianu şi Nerva 
Hodoş, Bibliografia românească veche, |, p. 498—499. Cf. şi Const. Erbi- 
ceanu în Biserica ortodoxă română, XXX, p. 1201. 

UN TRADUCĂTOR IN VERSURI AL PSALTIRII, 
LA CURTEA LUI BRÂNCOVEANU: TEODOR CORBEA 


Intre cărturarii oploşiţi la curtea lui Brâncoveanu se aflau 
și fiii Popei Ion Corbea, gocimanul (epitropul) bisericii Șcheilor 
din Braşov. Popa Ion Corbea, venit la bătrâneţe în Muntenia, 
s'a călugărit, iar fiii săi au intrat în slujba lui Brâncoveanu, 
Amândoi ştiau bine latinește şi au fost folosiţi de Domnitor 
pentru solii. 

Cel mai mare, David, primul intrat în serviciu, a fost tri- 
mes de Brâncoveanu în Ardeal, pentru a înteţi rezistenţa 
Braşovenilor împotriva unirii; în Moldova, pentru a duce 
tratative cu 'Turculeţ, comandantul podgheazurilor polone, 
şi în cele din urmă în Rusia, la curtea lui Petru cel Mare. 
"Țarul a rămas aşa de mulţumit de solul lui Brâncoveanu, încât 
în 1707 l-a cerut și l-a reţinut la Petersburg, ca ajutor al 
lui Nicolae Milescu, care ajunsese în astinţitul vieţii. Abia 
intrat în serviciu, David Corbea a fost trimes într'o misiune 
diplomatică pe lângă Francisc II Rakotzi, căruia Țarul 
vroia să-i ofere coroana Poloniei. Intorcându-se din această 
misiune, se îmbolnăvește şi moare la Varşovia în vara anului 
1707. 

Fratele mai mic 'Teodor a mers şi el pe căile înaintaşului 
său. A intrat în slujba Cantacuzenilor. A trecut apoi în servi. 
ciul lui Brâncoveanu şi a fost trimes, în locul fratelui său, cu 
solii în Rusia. El a încheiat tratativele dintre Brâncoveanu 
şi Petru cel Mare, prin care 'Țarul garanta.lui Brâncoveanu 
şi urmașilor săi tronul Munteniei. După izbucnirea războiului 
dintre Ruși și Turci, când Brâncoveanu oscila, Teodor Corbea, 
aprobând atitudinea lui Toma Cantacuzino, a trecut cu acesta 
făţiş de partea Ruşilor. După înfrângerea Rușilor a fost silit, 
împreună cu Toma Cantacuzino, să plece în Rusia. Aci s'a 
așezat definitiv, a luat locul pe care-l avusese mai înainte 
fratele său şi a obţinut din partea Țarului, câteva, moşii luate 
dela hatmanul Mazepa. 

Teodor Corbea a fost un cărturar de seamă. Dela el ne-a 
rămas un vocabular latin-român Lexicon latino-roman tra- 
dus de Todor Corbea sin Ieromonah Ioasa din Braşov sau 
sub titlu latin: — Dictiones latinac cum valachica interpreta 
tione, alcătuit după modelul dicționarului latin-ungar al lui 
Albert Molnar (prima ediţie 1611). Este primul dicţionar 
latin-român în cultura noastră și la alcătuirea lui a fost 
îndemnat şi sprijinit materialmente de Episcopul Mitrotan 
al Buzăului (1691 —1703). 

Mai important însă pentru literatura românească este 
Psaltirea, versiticată şi dăruită de el însuşi bisericii româneşti 
din Braşovul, unde oficiase serviciul divin tatăl său, după 
cum aflăm din nota finală: « S'a dăruit sfintei biserici a Bra- 
şovului de dumnealui Pan Theodor Corbea vel pisariu i can- 
țilar al prea puternicii imperatorii moschiceşti, în anu 1725, 
luna Mai 10 dni (zile)». 

Cartea are două prefețe în versuri, una în româneşte, alta 
în ruseşte, închinate lui Petru cel Mare: «prea maiestatului 
celui împărătesc, prea milostivul meu stăpân », în care cărtu- 
rarul braşovean vedea mântuirea neamului său de jugul 
turcesc şi de mrejile catolicismului. 


+ 
Teodor Corbea întrebuinţează şi el, ca şi Dosoftei, în tra- 
ducerea sa versuri de diferite lungimi, dela versul de 13 silabe 
până la versul popular de 5 silabe; are şi el uneori imagini 
fericite, izbuteşte să redea, în genere, în traducerea lui ideea 
orginalului, in chip fericit, ca de pildă psalmul 49: 


Al Dumnezăiloră Domn Dumnezău au strigat, 
Şi dela răsăritul soarelui au chiemat 

Până la apus, de grabă, lumea și pământu 
Ca să le descopere voia-și şi cuvântu 

A frămseţei lui iaste bunăcuviinţă 

Din Sion, în adevăr, cu bunăcredință 
Dumnezău la aiave va veni arătat, 

Cu seamne, ca un mare și straşnic împărat. 
Cu măriri și cu slave Dnmnezăul nostru 

Va veni, şi n'a tăcea, nici ş'a închide rostu i: 


dar înclinarea spre diluare, care nu câștigă nimic în adâncime 
şi pe care o găsim în versurile de mai sus (n'a tăcea, nici 
s'a închide rostu), capătă uneori proporţii aşa de mari încât 
se pierde în prolixităţi supărătoare: 


Tubit-am foarte 

In zi şi'n noapte 
De nădejde prinsi 
Că Domnul de susi 
Al rugei-mi glasu 
Oni în care &asu 

I] va auzi 
Strigându-l în zi. 
Că el a plecat 
Dintr'al său înalt 


Urâchia-și mie 

Cu miil'o mie 

Și într'a mele 

Eu zile grtle 

L'oi chema pre dânsi 
Cu plânsu într'adinsu 
A morţii dureri 

A mâle puteri 

De tot au cuprinsă 
Ah şi le-au supusă 


pentru textul biblic atât de precis <ps. 116 trad. Gala Galac- 
tion>: 1—3 Iubesc pe Domnul, căci el aude glasul meu şi 
strigarea mea, că pleacă urechea lui spre mine, în ziua în 
care îl chem când mă cuprinseseră laţurile morţii. 

Psaltirea lui Corbea a rămas însă în manuscris şi nu a 
trezit în literatura orală a poporului ecourile pe care le-a 
trezit — desigur prin mijlocirea dascălilor de biserici — 
Psaltirea lui Dosoftei. 


BIBLIOGRAFIE: Vieaţa lui Corbea a fost reconstituită în parte de Scarlat 
Struţeanu, Doi umaniști ardeleni la curtea lui C. Brâncoveanu, în revista 
Ramuri, Craiova, 1941,p. 40—55. 

Opera lui: Pentru Dictiones latinae cum valahica înterpretatione, păstrat într'un 
manuscris din Biblioteca din Blaj, cf. Grigore Cre țu, Cel mai vechiu diclionar 
latino-românesc, Bucureşti, 1905 și Gibil Lâszlo, A magyar szdldrir dalom hatisa 
az oldhra. (Influenţa ungurească asupra lexicografiei româneşti), Budapesta 1932, 
extras din A Nyelludomânyi Kozlemenyek XLVIII. Kotetebal, p. 4— 22. Originalul 
dicționarului se păstrează în Biblioteca Centrală din Blaj, sub nr. 46 IV. St 
Manciulea, Biblioteca Centrală din Blaj, Blaj, 1939, p. ȘI. 

Originalul Psaltirei versificate se păstrează în Biblioteca Centrală din Blaj (v. 
Manciulea, Biblioteca Centrală din Blaj, Blaj 1939, p. 52, nr. 79). O copie 
de pe original în Biblioteca Academiei Române, secţia mss., sub nr. 200, făcută 
de A. Petruţ, în Bucureşti, la 1885, v. lon Bianu, Biblioteca Acade- 
miei Române, Catalogul manuscriptelor româneşti, tom I, București 1907, p. 442, nr. 
200, unde se reproduc şi prefeţele românești. Câteva fragmente (psalmii : 49, 50, 
114, 126), au fost reproduse de Prot. I. Bianu, Psaltirea în versuri îmtocmilă de 
Dosofteiu, Mitropolitul Moldovei, Bucureşti, 1887, p.— XLIX—LV. 


') Iată textul biblic în traducerea lui Gala Galaction (psalmul 50): Dumnezeul cel 
prea înalt, printre dumnezei, grăește şi la sine cheamă pe locuitorii pământului, de 
la răsăritul soarelui și până la apusul lui. Din Sion — desăvârșita frumuseţe — 
Dumnezeu se arată prea luminos, Dumnezeul nostru vine şi nu tace e. 


ISTORIOGRAFIA IN EPOCA LUI ȘERBAN CANTACUZINO 
ȘI A LUI CONST. BRÂNCOVEANU 


COMPILAȚII ȘI CRONICI DE PARTID PE VREMEA LUI ȘERBAN CANTACUZINO 


Istoriografia munteană înfățișează probleme tot așa de grele 
— dacă nu mai grele—ca istoriografia moldovenească. In 
vicisitudinile prin care a trecut vieața de cultură a Ţării Româ- 
nești, originalele vechilor cronici s'au pierdut și n'au răsbătut 
până la noi decât copii târzii, imperfecte, pline de lacune și 
fără nume de autori. 

Dar ceea ce complică și mai mult lucrurile și îngreunează 
cercetările, este faptul că aceste cronici nu ni s'au păstrat ca 
individualități de sine stătătoare, independente, ci în compilaţii 
legate una de alta în corpuri de cronici, fără să se vadă tot- 
deauna clar distincția între ele. 


1. VECHILE ANALE PĂMÂNTENE. — Am arătat mai 
sus (vol. I, p. 81), că, înainte de a se începe în Țara-Româ- 
nească marile compilaţii de cronici din a doua jumătate a 
secolului al XVIII-lea, trebue să fi existat letopiseţe pămân- 
tene, care însă nu ni s'au păstrat — sau cel puţin nu s'au găsit, 
până acum în forma lor primitivă. Compilaţia lui Radu Po- 
pescu face, precum s'a văzut, deseori aluzie la aceste anale 
naţionale în termeni care nu dă loc la îndoială, ca de pildă 
vorbind de Vladislav Vodă, « de carele nici o istorie nu se află 
scrisă de cinevaş, fără cât zice că au perit de sabie în Târşor, 
iar nu scrie, în războiu, de au avut cu cineva, sau de vreun 
vrajmaş al lui, sau de nescareva oameni de ai casei lui... ci 
numai zice că au perit de sabie în Târşor. După aceasta se 
cunoaşte ce fel de oameni au fost Rumânii noştri care nici-un 
lucru, deplin m'au scris! Zice aceasta că au făcut bisearica din 
Târşor care se şi veade ». La aceste anale pământene — pro- 
babil, și nu la compilațiile contimporane — face aluzie şi 
Stolnicul Constantin Cantacuzino, în răspunsurile sale la 
întrebările generalului conte Fernando Marsigli şi în catalo- 
gul Domnilor Valahiei pe care i-l trimete în anexă: « Natali 
di questo Negro (Legendarul Negru Vodă), negPannali di 
Valacchia non si îa mentione (Naşterea acestui Negru, în 
analele Valahiei, nu se tace menţiune) ; sau pomenind victoria 
lui Mircea cel Mare împotriva 'Turcilor —come gV'annali 
valachi narrano 1). In a doua jumătate a secolului al XVII-lea, 


1) Nu putem accepta ultima părere a regretatului N. Iorga, după care Stoica 
Ludescu ar fi utilizat pentru primii Domni « vechile notițe de pomelnice pe care 
le avea la îndemână sau care i se încredințaseră de patroni (Istoria lit. rom. I ed. 
II vevăsută şi larg întregită, Bucureşti, 1925, p. 357), pentrucă pomelnicele nu 
cuprindeau şi anii de domnie ai voevozilor (Mihaiu Vodă au domnit ani 19; Dan 
Vodă au domnit ani 23) şi încă mai puţin sfârşitul lor tragic (Dan Vodă... l-au 
ucis Şușman Vodă, Domnul Sârbilor, când era cursul anilor 6864) (1356), sau răz- 
boaele purtate de domni, ctitoriile lor, etc. 


aceste anale pământene au fost adunate, înnodate și prelu- 
crate într'un corp complet de cronică, cuprinzând istoria 
completă e Principatului muntean, de doi compilatori, cari, 
după toate probabilitățile, sunt: Stoica Ludescu și Radu 
Popescu. Aceştia au adăugat evenimentele contemporane la 
care ei au fost martori. 

Pentru partea contemporană însă nici Stoica Ludescu, nici 
Radu Popescu nu s'au ridicat la nivelul înalt al istoriografiei, 
la care se ridicaseră cronicarii moldoveni. Aceştia, pornind 
dela concepţia pragmatică a istoriei — historia, magistra, 
vitae — pe care o cunoscuseră în colegiile iezuite ale Poloniei, 
din sursele clasicităţii latine şi din cele mai bune modele 
ale istoriografiei regatului vecin, se străduiseră să con- 
frunte ştirile pentru a reconstitui adevărul istoric: «ca să 
nu mă aflu scriitoriu de cuvinte deșărte, ce de dreptate», 
cum zicea Ureche. 

Stoica Ludescu şi Radu Popescu trăiesc într'una din epo- 
cele cele mai turburi ale istoriei muntene, epocă de desbinări 
adânci în pătura conducătoare, de patimi cari clocoteau în 
adânc și cari mocnesc până în epoca lui Brâncoveanu. Este 
o epocă nenorocită care se încheie cu prăbuşirea domniilor 
pământene şi cu instaurarea epocei fanariote. Boierimea era 
împărţită în două partide vrăjmașe care se urau de moarte: 
partida Cantacuzenilor şi partida Bălenilor. Postelnicul Con- 
stantin Cantacuzino boier de seamă la curtea lui Matei 
Basarab, căsătorit cu fiica Domnului Şerban Basarab, dom- 
niţa Elina, a avut 7 băieţi şi 5 fete. Băieţii primiseră în casa 
părintească o instrucţie aleasă; Şerban a ajuns Domn, lor- 
dache era un cărturar, care a ajutat la traducerea sfintelor 
scripturi, Stolnicul Const. Cantacuzino sa dus până la 
Padova ca să-şi desăvârșească cultura, Matei care avea în- 
clinări artistice, era ctitor de mănăstiri frumoase —ca cea, 
dela Sinaia — ceilalţi Drăghici şi Toma au luat parte activă 
în vieaţa politică. Fetele s'au căsătorit cu reprezentanţii de 
frunte ai boierimii pământene: Stanca, căsătorită cu Papa 
Brâncoveanu, este mama viitorului Domnitor. Era firesc ca 
această înrădăcinare a Cantacuzenilor în vieața publică a 
ţării şi ascensiunea lor politică să nu tie pe placul celor ce 
simțeau că infuenţa lor este stânjenită. Aceștia s'au grupat 
într'un partid, condus de marele logofăt Ivașcu Băleanu, vorni- 
cul Stroe Leurdeanu şi Vistierul Hrizea — tatăl lui Radu 
Popescu. 

In toiul luptei de întrigi ţesute cu dibăcie, de asasinate 
crude şi de răzbunări sângeroase — trageri în ţeapă, aruncări 


2gja 


ISTORIA LITERATURII ROMÂNE VECHI 


în ocna părăsită, spânzurări în poarta casei — şi-au scris 
cronica Stoica Liudescu, care era logofătul familiei Cantacu- 
zino şi Radu Popescu, un exponent de frunte al partidei 
adverse. Patimele trăiesc prea adânc în sufletul cronicarilor 
ca să se poată desface de ele. In povestirile lor eveni- 
mentele sunt prea calde de pasiunea care alterează ade- 
vărul. 

Preludiul luptelor dintre cele două grupări a fost strangu- 
larea Postelnicului Constantin Cantacuzino din porunca Dom- 
nului Grigoraşco Ghica. Inainte de a intra în analiza com- 
pilaţiilor lui Stoica Ludescu și Radu Popescu, vom căuta să 
descurcăm iţele acestei drame după un izvor literar con- 
temporan. 


POVESTEA DE JALE DESPRE MOARTEA POSTEL- 
NICULUI C. CANTACUZINO 


Moartea tragică a Postelnicului Constantin Cantacuzino 
— care a deschis o eră de lupte sângeroase între partidele 
boiereşti — a tost povestită pe larg mai întâi într'o poemă în 
versuri greceşti, tipărită la Veneţia, «de un prea bun şi 
scump prieten» al Postelnicului. Poema grecească s'a răs- 


pândit în ţară şi a tost cunoscută şi de Stoica Ludescu care 
o utilizează. Mai târziu, în domnia lui Constantin Brânco- 
domnesc, a 
«prea cinstitei 


veanu logofătul Radu Greceanu, cronicarul 
tradus-o în versuri româneşti, închinând-o 

Portretul Postelnicului Constantin Cantacuzino, tatăl Stolnicului 


jupânesei Stancăi Cantacuzino », fiica Postelnicului şi mama 
Domnitorului. 'Traducerea românească s'a tipărit înainte 
de 1699 — data morţii Doamnei Stanca. Până acum nu 
s'a găsit însă niciun exemplar nici din originalul grecesc, 
nici din traducerea românească tipărită. Dar o copie ma- 
nuscrisă de pe traducerea românească a lui Radu Gre- 
ceanu, făcută de Dumitru logofătul, fiul lui Anastase Sutra- 
giul, la 4 Fevruarie 1735, se păstrează actualmente în Biblic- 
teca Centrală din Blaj. Ea a fost semnalată de Șt. Manciulea 
în catalogul Bibliotecii şi publicată apoi de d. Emil Vîrtosu. 
Această versiune românească, alcătuită din stihuri rimate de 
câte 15 silabe, poartă titlul: Poveste de jale şi pre scurti 
asupra nedrepiei morţi a Prea cinstilului Costandin Canta- 
cuzino, marelui Postelnic al 'Ţării- Româneşti şi începe, ca în 
threnosurile greceşti, cu o încercare de a capta compătimirea 
şi indignarea cititorilor pentru marea nedreptate săvâr- 
şiLă: 


Pământule şi ceriule, stealele și tu, lună 

Boiari striini și rudelor, s'ascultaţi dimpreună 
Impăraţii şi Prinţipii și toată politia 

De la mare pân la mic, să vedeți istoriiă, 

Pentru ca să vă minunaţi de marea strămbătatea,..- 
Şi toată ticăloasa Țara această Rumânească 

Cu toate mănăstirile împreună să jălească 

Pre Costandin Postialnicul, pre Cantacozinescul, 

Pre marele acela omu și prea înțeleptul! 


Firul dramei se începe dela Mihnea Vodă, «scârba pustie- 
tăţii », care a închis 16 boeri mari, «şi într'o noapte i-au omorit 
şi casele li-au stins» şi care l-a silit pe Postelnic să pribe- 
gească, cu toată casalui, în Moldova, la îraţii săi. Acolo, « în 
casa lor, şapte luni şezut-au, cu totul slăviţi ». In răstimp, 
Mihnea, grămădind asupra lui la Constantinopol, pâri de 
viclenie, căptuşite cu pungi de aur, Postelnicul este cerut 
cu mari ameninţări de Sultan şi Marele Vizir dela Domnul 
Moldovei. Neavând încotro, Postelnicul pleacă la drum, 
lăsându-și familia în Moldova. A luat cu sine numai pe 
nepotul său de frate, pe Dumitraşco, care rămas orfan, « sărac, 
lipsit, nenorocit», din « mahala de la Fener (Fanar), tocma de 
lângă mare, se aciuiase în casa Postelnicului, unde fusese pri- 
mit cu cinste. 

Autorul se oprește aci pentru a face portretul nepo- 
tului, care avea să joace un rol sinistru în uciderea unchiului. 
«Era desfrânat şi tără de ruşine », când a intrat în casa Pos- 
telnicului, şi totuşi acesta îl iubea «ca pe un fiu » şi «să nevoia 
cu învățături, ca să-l înveţe minte ». Silindu-se «să-l scoaţă 
la cinste », «l-a curtenit la Constantin Vodă şi l-a rânduit la 
cămara domnească. Dar aci şi-a dat în petic, căci « Arapul, 
cu spălatul nu poate să să albească ». « Necurăţii și curvării 
şi multe furtişaguri » l-au silit pe Domn să-l gonească. Dar 
Postelnicul a intervenit, «i-au scos capul dăn moarte», «şi 
iarăş, ca pre un fecior, de pururea îl iubea ». 

Cu acest nepot, Cantacuzino pleacă la drum şi, ajungând la 
Țarigrad, au intrat, noaptea, în casa Dragomanului « Panaio- 
toc », «care ajutor creştinilor pururea să arăta». Ca la un 
bun prieten, la el au năzuit ». Acesta îl primeşte cu cuvinte 
de îmbărbătare, îl ţine ascuns în casa sa până domoleşte mânia 
Vizirului şi apoi îl prezintă Vizirului. Postelnicul izbuteşte să 
câștige prietenia 'Turcului, care nu primește :pungile lui 
Mihnea, «iar de la el mai puţintel, mai şi de jumătate ». 
Mihnea Vodă este mazilit, iar Const. Cantacuzino izbuteşte 
să aşeze în domnie pe Ghica Vodă. Dar acesta nu poate 
rămânea multă vreme pe scaunul ţării, fiindcă, neputând 
plăti haraciul este mazilit. In acel timp, Constantin Postel- 
nicul, aflându-se la Poartă şi-a dat toată truda ca să aşeze 

în scaun, în locul Domnului mazilit, pe fiul acestuia, pe 
Grigore, care însă avea să-i fie fatal: 
Ci pre Grigorie au pobhtit, de i s'au dat domnia, 


Pre acesta ce l-au omorît, pentru prietenia. 

Aşa fac şi năpârcile mumănile-și omoară, 

Că atunci el de ar hi lipsit, n'ar hi luat domnie, 
Nici tată-său n'ar hi scăpat atunci den pușcărie. 


Intraţi în ţară, Postelnicul a povăţuit cu înţelepciune pe 
noul Domn până şi-a întemeiat bine domnia şi apoi s'a 
retras la satele lui, unde «cu lunile şădea », căci «iubea pu- 
stiul ca şi o turturea». 


— Eu, zice, am bătrânit, ce mai voi eu în lume? 

Că părticiaoa ce mi-au fost, eu mi-am luat din lume! 
Nu-mi trebuiaşte boerie, nici să fiu la Curte, 

Feciorii mei că vor sluji Domnului, la Curte. 

Eu să-mi păzesc bisearica şi să mă pocăescu 

Și să-mi postescu sufletul, de moarte să gândescu! 


Intre acestea domnul pleacă cu oştile la Uivar (azi Ocna 
Mureșului). Nepotul Postelnicului, Dumitraşco Vistiernicul, 
rămas ispravnic al scaunului, cuprins de lăcomie, aruncă 
biruri şi napăşti pe bieţii creştini, trimițând bani nenumărați 
la "Țarigrad. Bătrânul, cuprins de îngrijorare, se duce la el 
şi-l ia de scurt: 

— Bre, Dumitraşco, ce lucrezi? Bre strângeţi mintea 'n cap, 
Şi socotește cea de apoi ce-ţi va veni la cap! 


Că tu ştii ţara aceasta, că mulţi ca tine-au pus, 
Şi Dumnezeu pre cei ce sânt răi la bine nu i-au dus!... 


Dumitraşco, turburat, dându-şi seama de calea cea rea 
pe care a apucat şi temându-se ca nu cumva slujitorii să se 
plângă Postelnicului şi acesta să vădească Domnului ce 
«a lucrat acest câine turbat» şi să-l lipsească de prilejul 
de a-şi strânge avuţie, se hotărăşte să se cokorosească de 
bătrân. El scrie atunci Domnului că Postelnicul îi' este vrăj- 
maș, că nu lasă săracii să plătească dăjdiile şi samănă svo- 
nul: «că n locul lui Grigorie, pre Şărban au făcut » Domn. 

Inspăimântă şi pe Doamnă, stătuind-o să fugă la Turci 
dăcindea (dincolo), că « bătrânul Costandin» cu Rumânii s'au 
unit şi au făcut răscoala». Doamna, crezându-l, scrie soţului. 
Acesta se porneşte cu urgie împotriva celor trei copii ai 
Postelnicului ce erau la oaste. Li înfruntă; îi sudue; le vor- 
beşte împotrivă, fără nicio pricină. Acum apare în scenă 
un personagiu nou: Caragea, grec ţarigrădean, care se făcuse 
« prieten şi fârtat» cu Dumitrașco, ca « să mănânce pe bătrân ». 
Acesta vîră intrigi în oştire. « Altele zice către Domn», altele 
cătră [iii Postelnicului. Aduce mărturii false din oştire. Il aţâţă 
pe Domn şi-l aduce de poruncește să-i scoată din boierie și să-i 
«trimeată pre la sate». Ceea ce urmează ştim acum din cronici. 
Bătrânul iese înaintea Domnului și caută să-i potolească 
mânia. Totul e zadarnic. Ajuns la scaun, sare Dumitraşcu care 
aţâţă din nou pe Domn, sfătuindu-l să omoare pe bătrân. 
Domnul trimete atunci, noaptea, un căpitan, care ridică fără 
veste pe C. Cantacuzino într'un car și-l duce la mânăstirea 
Snagov. Dumitraşco intervine din nou cu intrigi, spunând că 
feciorii Postelnicului vor să răscoale satele, ca să scape 
pe tată! lor. Atunci Domnul, întărâtat, dă ordin căpita- 
nului, la mânăstire, ca de grabă «să-i facă pieire». Căpitanul 
porunceşte egumenului ca, «foarte de grabă», să se toace, 
deschide biserica şi trezeşte din somn pe bătrân. Acesta îşi 
dă seama că nu este încă vremea utreniei, dar vede că bise- 
rica este deschisă, «vede făclii şi lumânări, că toate erau 
aprinse », se închină, se roagă, « varsă lacrămi neîncetate », 
când i se spune: 

— Jupâne, mergi mergi să te priceștueșşti 
Că viiaţa ceasta putredă vei să o priimeneşti. 

Bătrânul se spovedeşte atunci la părintele duhovnic. 
«Toată noaptea stă la rugă, cu multă osârdie şi dimineaţa 
s'au aflat la sfânta liturghie ». Işi ia iertăciune dela toţi, se pri- 
cestueşte cu sfintele taine şi resemnat în faţa morţii nu spune 
decât — Fie numele Domnului de acum blagoslovit. Eşind 
din biserică şi, intrând în casă, egumenul porunceşte «să facă 
ospăţu boiarului ca să-l mai îmbuneze ». Dar Postelnicul se 
aşează la masă, după orânduială. «Nimic din obşte n'au ieşit », 
«dar din masă n'au luat nimic»: 


— Ce zice: — Eu am ospătat pâinea cea îngerească 
Şi păhăr eu am primit să-mi dea viiaţă cerească, 
Mâncat-am trupul lui Hristos, nu voiu altă mâncare, 
Şi sângele lui am băut, să nu aib însetare. 
Vriadnică iaste hrana ceasta dă saţiu ca să-mi ţie, 
Și altă mâncare nu pobhtescu, măcar cum să fie. 


Aci, tocmai când era momentul culminant al tragediei: 
strangularea bătrânului de stâlpul trapezăriei, se încheie 
poema în singurul manuscris cunoscut până acum. Ritmul 
de 15 silabe, în care e scrisă, e greoiu în limba românească ; 
versurile sunt uneori schioape, dar rima e bogată și variată, 
iar acţiunea bine înodată, cu momentele dramatice scoase 
ingenios în relief. In literatura noastră ea îşi are însem- 
nătate deosebită căci este începutul unui gen literar nou. 
care va îi bogat reprezintat în epoca următoare, a Fana- 
rioţilor: cronica rimată. 


BIBLIOGRAFIE. Textul poemei se păstrează în Biblioteca Centrală din Blaj 
subt nr. 216, f. 104—113 şi a fost indicat de Șt. Manciulea în Catalogul 
Bibliotecei Centrale din Blaj, Blaj, 1939. Textul a fost tipărit de Emil Virtosu, 
O povestire inedită în versuri despre sfârşitul Postelnicului Constantin Cantacuzino, 
Bucureşti, 1940. Titlul poemei este: Poveaste de jale și pre scurt asupra nedreplei 
morți a prea cinstitului Costandin Cantacuzino marelui Posielmic al Țării- Rumâ- 
ngști, făcută dă prea bun şi scumpu briialnic al său, întru semnare a dragostii şi a 
ostenealii, tipărindu-se cu a sa cheltuială, însă grecească fiind. Şi acum pre limba 
vumânească scoasă de Radul logofătul Greceanu, 
aseamene ca și cea grecească. Cu care mică şi nevrednică osteneală, ca în loc de plecată 
şi smerită slujbă, mă închin dumneaei prea cinstitei jubâneasăi Stancăi Cantacuzino 
a acestuiaș răposat C (ostantin) C (antacudino) iubită jJică fiind și maică prea lumi- 
nalului și prea creștinului stăpânului nostru Ioan Constandin B (asarab) B (rânco- 
veanu), Voevod... Leat 7243, mesița Fevruarie 4. Insă scoasă după tipar şi scrisă cu 
mâna de Dumitru Logofăt sină Anastase Suf(r)agiul, în zilele prea luminatului domn 
Io Grigorie Ghica Voevod, trecând doi an(i) din domnia Mării Sale, la Paște. 

I. Bianu şi Dan Simonescu, Bibliografia românească veche, vol, LV, p. 25 
nr. 32, aşează tipăritura românească între anii 1696-1699, Snagov. 


tot în viersuri tocmită 

VIEAŢA. Stoica Ludescu, cum semnează el pretutindeni 
în acte, era logofătul familiei Cantacuzino, omul lor de casă, 
«bătrâna slugă», cum însuşi semnează în unele acte și se 
numește în cronică. Era cărturarul familiei, care scria actele 
şi care poate a îndrumat în casa Postelnicului primii paşi 
către slovele chirilice ale copiilor. Testamentul din 1681 
al Doamnei Elina, soţia Postelnicului, prin care, înainte 
călătoria la Sfântul Mormânt, dispunea de averea ei după 
de moarte, este scris de e! şi «Catastitul de toate satele 
şi moșiile, rumânii, viile şi ţiganii pe care le cumpă- 
rase încă mai dinainte pe vreame când au lost Măria Sa 
< Șerban Vodă > în cinste boiariu, cu ale Măriei Sale 
dirept câştig» este scris tot de el, «bătrâna slugă a cinsti- 
tei sale case». 

Ca om al casei, Stoica Ludescu, a avut de împărtăşit, 
cu stăpânii săi, suterinţele prigonirilor şi bucuriile triumrului. 
In vara anului 1672, când Grigore Ghica, hotărît «să surpe 
casa » Postelnicului Constantin Cantacuzino, «a pus la opreală 
mare în turnul clopotniţei pe fiii Postelnicului — afară de 
Șerban, care se afla atunci în 'Turcia, împreună cu socrii lui 
Matei şi Şerban, a trimes la ocnă mare şi pe Stoica Ludescu 
„care a fost slugă bătrână la casa răposatului Costandin 

Postelnicul ». ILmdescu a stat închis doi ani fără două luni, 
până în Decemvrie 1674 când venind în domnie, cu stăruința 
lui Mihai Cantacuzino, Duca Vodă, a trimes de l-a pus în 
libertate. Şerban Cantacuzino, după ce a apucat scaunul 
domniei, recunoscător pentru devotamentul bătrânului logo- 
făt al familiei, i-a încredinţat sarcina de judecător al scau- 
nului din Târgovişte. In această situaţie, Ludescu a ridicat 
din temelie, cu ajutorul Domnului, biserica din Ludeşti, pe 
valea Potopului, lângă Târgovişte. In tinda bisericii, Virgil 
Drăghiceanu a descoperit, acum câţiva ani, mormântul în 
care se aflau osemintele soţiei lui Ludescu, cu două fiice 
ale lor. Cronicarul a mai avut un fiu, pe Costandin Căpita- 
nul. Acesta se afla în 1674, când Duca Vodă a luat Domnia, 
la Țarigrad, împreună cu Cantacuzenii. Trimes de noul Domn 
cu cărţi împărăteşti, «ca să ţie după obiceiu scaunul dom- 
nesc », a fost prins şi pus în butuci, învinuit că «umbla cu 
minciuni». Curând însă boierii dumirindu-se că într'adevăr 
Duca a fost învestit cu domnia, îug spre munţi, târînd cu 
ei şi pe Stoica. Dar Radu Năsturel, despărţindu-se la Curtea 
de Argeş de tovarășii săi, se întoarce cu Stoica în Bucu- 
reşti, la noul Domn, câre dă poruncă să fie scos din ocnă 
fiul lui Stoica. 

Acestea sunt ştirile pe cari le avem, până acum, despre 
Stoica Ludescu. După cum se vede, el a fost un cărturar 
mărunt, dela care cu greu va fi putut porni ideea îndrăz- 
neaţă de a da un corp complet al cronicelor Țării Româ- 
neşti. Indemnul pentru aceasta, logofătul l-a primit dela 
familia Cantacuzenilor, cari ţineau să reabiliteze memoria 
Postelnicului, dela Serban Cantacuzino care avea interesul 
şi mai ales dela Stolnicul Const. Cantacuzino, care tocmai 
aduna materiale pentru o istorie a neamului, după cum se 
vede din corespondenţa lui cu Generalul conte Marsigli. Acesta 
se interesa de Radu Negru, de Tătari, de lista Domnilor din 
Țara Românească, de Şerban Basarab, de Brâncoveanu şi 
mai ales de originea romană a neamului. Stolnicul răspunde: 
« Ceea ce doreşte Signoria Voastră Prea Ilustră, cu trecerea 
timpului şi cu mare trudă, așa cum se poate, eu o fac în 
limba valahă, mai mult pentru a elucida analele acestei pro- 
vimeii». E probabil chiar ca Stolnicul să fi dat o mână de 
ajutor la întocmirea compilației, căci logofătul Ludescu nu 
avea de unde cunoaşte și nici nu se vede a fi fost un adâne 
cunoscător de limbă grecească, în stare să utilizeze poemele 
grecești, apărute cu câţiva ani mai înainte la Veneţia. 


1. COMPILAȚIA LUI STOICA LUDESCU. — Primind sar- 
cina de a aduna şi dea copia vechile anale pământene — poate 
în vederea unei sinteze pe care avea de gând, după cum se 
vede, să o pregătească Stolnicul Const. Cantacuzino — Stoica 
Ludescu a început prin a copia la rând, în ordine cronolo- 
gică, cronicele scrise înaintea lui. In forma în care avem 
compilaţia, este greu de definit aceste izvoare. Dar de sigur 
cel mai vechiu, începând dela descălecat şi trecând repede 
peste primii voevozi avea ca sâmbure Vieaţa Patriarhului 
Nifon, împletită cu domnia lui Radu cel Mare, a urmaşilor 
săi şi mai ales a lui Neagoe Basarab. 

Primul izvor intrat în compilaţia lui Stoica Ludescu este 
deci acest vechiu corp de anale pământene, astăzi pierdut în 
forma lui primitivă. 

Compilaţia lui Ludescu începe cu o vagă aluzie la descen- 
denţa neamului din Romanii cari au trecut apa Dunării 
şi au descălecat pe la Turnu-Severin şi pe apa Oltului. "Trece 
apoi după aceasta legenda lui Negru-Vodă, « mare herţeg pre 
Almaşiu şi Făgăraşiu ». Acesta coborîndu-se de preste munţi 
«pre apa Dâmboviţei », «cu toată casa lui şi cu mulţime de 
noroade: Români, Papistaşi, Saşi şi tot feliul de oameni», 


a descălecat pe Argeș, unde și-a pus scaunul domniei, făcând 
curţi de piatră şi case domneşti şi biserică mare şi frumoasă ». 
Noroadele lui s'au tins pe sub munţi, în jos, până la apele 
Dunării şi ale Siretului. « Atunce şi Basarabeştii, cu toată 
boierimea ce era mai înainte preste Olt, s'au sculat cu toţii 
de au venit la Radul Vodă Negru, închinându-se să fie supt 
porunca lui, şi numai el să fie Domn preste toţi ». Regretatul 
istorie D. Onciul a lămurit cum s'a format această legendă 
şi a scos la lumină sâmburele istoric din acest amestec de 
ficţiune și de vagi reminiscenţe istorice. 

După legenda lui Radu Negru, Ludescu, copiind de sigur 
mai departe vechiul letopiseţ, ne dă, ca şi vechile arale 
moldoveneşti, o listă a Domnilor până la Radu cel Mare, 
cu anii de domnie şi uneori cu ctitoriile şi războaele lor. 
Date ceva mai bogate se găsesc la « Mircea Vodă Bătrânul» 
(Mircea cel Mare) şi la Vlad Ţepeş, unde se dă povestea, 
cetăţii Poenari, zidită cu cetăţenii târgovişteni «care pe toţi 
câţi au fost tineri cu nevestele lor şi cu fete mari, așa cum 
au fost împodobiţi în ziua Paştilor, pre toţi i-au dus... de 
au lucrat în cetate, până s'au spart toate hainele de pre ei». 


II. VIEAŢA PATRIARHULUI NIFON. — Dela Radu cel 
Mare înainte, compilaţia lui Stoica Ludescu reproduce — dacă 
nu cumva această parte era deja cuprinsă în vechile anale 
pământene — un fragment din Vieaţa Patriarhului Nifon (v. 
despre ea mai sus, vol. I, p. 81—85), scrisă de Gavril, Protul 
Muntelui Athos, în care vieaţa sfântului se împleteşte cu istoria 
'Țării-Româneşti sub domniile lui Radu cel Mare, Mihnea cel 
Rău, Vlad Vodă cel Tânăr și Neagoe Basarab, a cărui domnie 
este înfățișată într'o aureolă de apoteoză. 

După Neagoe Basarab, compilaţia trece în revistă dom- 
niile următoare, concentrând expunerea asupra luptelor fra- 
tricide dintre facțiunile boiereşti, în jurul scaunului domnesc. 
La moartea lui Neagoe, se ridică în scaun fratele lui, Preda, 
ca să ţie domnia pentru nepotul său, Teodosie, fiul lui Neagoe, 
dar boierii buzoeni nu-l primesc, ci aleg ca Domn pe Radu 
Vodă Călugărul. Teodosie fuge, cu fraţii şi cu mama sa, 
doamna Despina, la Constantinopol, unde mai târziu a murit. 
In lupta care se dă la Târgovişte între Preda şi Radu, Preda 
cade în luptă. Mehmet bei, venit prea târziu în ajutorul lui 
Preda, izbeşte pe Radu Vodă şi-l prinde viu. Intorcându-se 
peste Dunăre, Mehmet bei, îngădue, la Nicopole, lui Bădica 
comisul — vărul lui Preda — să taie capul lui Radu 
Vodă. 

In aceste lupte sângeroase dintre partidele boierești era 
cât pe-aci ca tronul Țării- Româneşti să fie ocupat de un turc. 
Mehmet bei, văzând că tronul ţării a rămas vacant, a cerut 
Sultanului şi a obţinut domnia. Dar Stoica logofătul, care 
era capuchehaie la Constantinopol, a trimes veste în ţară 
«ca să ridice Domn, cum mai curând, pre Radul Vodă 
din Afumaţi, pentrucă piere ţara de Turci ». Atunci, în acel 
ceas de primejdie, «s'au adunat boierii toţi și mari şi mici 
şi toată curtea şi au ridicat Domn pre Radul Vodă din Alu- 
maţi, ginerele lui Basarab Vodă » (Neagoe). Dar Radu Vodă 
are de susţinut lupte grele cu 'Turcii, înteţiţi de Mehmet, 
până când în cele din urmă este înlocuit cu Vladislav Vodă. Dar 
acesta n'a apucat să se instaleze bine în domnie, şi este răs- 
turnat de Pârvu Banul, pe care-l umilise. Radu dela Afu- 
maţi se întoarce, de data aceasta cu învoirea 'Purcilor, însă 
după 7 ani de domnie, este răsturnat de boierii răsvrătiţi, 
care-l prind la Râmnic şi-i taie capul şi lui şi fiului său Vintilă. 
Patimile se aprind din ce în ce mai mult. Chiar un egumen 
ca Paisie, ridicat din mănăstirea Argeşului pe tronul 'Ţării 
Româneşti, este adus să-şi taie boierii. Luptele între partide 
se înverşunează. Capete de boieri mari din divanul domnesc 

cad rând pe rând sub toporul călăului; multe case boierești 
apucă drumul pribegiei peste munţi sau peste Dunăre, urzind 
intrigi la Constantinopol. Birurile pe ţară cresc necontenit: 
«oaie seacă », «năpaste», «găleata de pâine», «goştina de 
oierit », dijma din cinci stupi unul. Astiel, din frământări, din 
sânge şi din suferinţe se ţese istoria 'Ţării-Româneşti până 
la Mihai Viteazul. Pe acest fundal întunecat al istoriei naţio- 
nale apare ca un fulger luminos epopeea războinică a eroului 
dela Călugăreni. 


III. CRONICA LUI MIHAI VITEAZUL. — Pentru epoca 
domniei lui Mihai Viteazul, Stoica Ludescu reproduce o 
versiune a cronicei lui 'Tudosie Rudeanu, scrisă la curtea 
marelui Domn şi copiată în familia Buzeştilor. Nu ne oprim 
asupra ei, pentrucă am analizat-o pe larg, la locul cuvenit 
(vol. I, p. 85-88). 


IV. CRONICA LUI MATEI AL MIRELOR. — După 
moartea lui Mihai Viteazu, Ludescu încorporează în com- 
pilaţia sa o cronică în versuri grecești, alcătuită de Matei 
Mitropolitul Mirelor. Matei, născut în Pogoniana din Epir, 
după ce fusese protosinghel și arhimandrit al Patriarhiei 
din Constantinopol, după ce colindase vreo 7 ani prin Moscova 
și Lemberg, a venit în Ţara Românească, unde a fost bine 
primit de urmaşul lui Mihai Viteazul, Radu Şerban Basarab, 
care i-a încredințat egumenia mănăstirii Dealu, din marginea, 
Târgoviștei. In 1605, a fost hirotonisit ca Mitropolit al Mire- 
lor, o provincie în Asia Mică, ai cărei creştini trecuseră în 
parte la islamism. A preferat însă să păstreze numai titlul 
de Mitropolit și să rămână mai departe egumen al mănă- 
stirii Dealul, unde îl găsim încă la 1620, când copia, «cu 
mâna tremurândă, necăjit de bătrâneţe », o Evanghelie. Pe 
timpul cât a îost egumen la Dealu, el a scris în versuri gre- 
ceşti o cronică: Istoria celor întâmplate în 'Țara- homânească 
dela Șerban Vodă până la Gawvril- Vodă, care domneşte acum, 
întocmilă de prea sfințitul Mitropolit al Mirelor chir Maltei 
din Pogoniana şi închinată prea slăvilului Voier chir Ioan 
Catargi. Acest Ioan Catargi era pe atunci Ban al Craiovei 
și unul din cărturarii timpului, «om cu învăţătură şi cuno- 

„Știnţe întinse și frumoase », cum ne încredinţează vlădica. 
Cronica a fost dată de autor unui prieten grec, aflător atunci 
în 'Ţara-Românească, Pană Pepanos, care după aceea sa 
stabilit în Veneţia, unde, mai târziu, a întâmpinat pe 
Stolnicul Constantin Cantacuzino, pentru a-l așeza la studii 
în Padova. Pană Pepanos a publicat cronica lui Matei al 
Mirelor, ia un loc cu poema lui Stavrinos despre Mihai Vitea- 
zul, într'o tipografie grecească din Veneţia, la 1638. Prin 
Stolnicul Constantin Cantacuzino — probabil — Stoica Lu- 
descu a avut la îndemână opera Mitropolitului grec din care, 
înlăturând dojanele, sfaturile, învăţăturile, toate efusiunile, 
morale care aburesc povestirea evenimentelor — o utilizează, 
uneori traducând verbal, de cele mai multe ori rezumând-o, 
Cu ajutorul lui Matei al Mirelor, Stoica Ludescu înoadă eve- 
nimentele petrecute în 'Țara-Românească dela moartea lui 
Mihai Viteazul până la Matei Basarab. Se înfăţişează astfel, 
într'o lumină simpatică, domnia lui Radu Șerban Basarab, 
socrul Postelnicului Constantin Cantacuzino, în slujba căruia 
se afla cronicarul, « Domn înţelept, bun şi milostiv, şi viteaz. 
Și pre toţi streinii iubia, şi ţara lui bine o rânduise». Se pome- 
nesc răsboaele lui victorioase cu, Szekely Moise şi cu Gabor 
Bathory ; se trece apoi la Alexandru Iliaș, la Gavrilă Movilă; 
la Radu Mihnea, domnul cărturar, iubitor de ordine şi cere- 
monial, cu educaţia încheiată în mănăstirea -Iviron din 
muntele Athos şi în Veneţia; apoi la Alexandru Cuconul, şi la 
Leon Vodă 

V. OCRONICĂ A LUI MATEI BASARAB. — Domnia lui 
Matei Basarab, din compilaţia lui Ludescu, se reazimă pe o 
cronică ce are şi ea timbrul contemporaneităţii. Invăimăşala şi 
frământările dela sfârşitul domniei lui Leon Vodă şi așezarea, 
domniei lui Matei Basarab sunt notate precis: şi fuga lui 
Matei Basarab şi a boierilor care ţineau cu el în Ardeal, şi 
deputăţiile numeroase trimese de Leon Vodă ca să-i aducă 
înapoi, și încercarea pribegilor de a se întoarce cu oşti în ţară, 
ŞI trimesul lui Abaza Paşa, « popa Ignatie Sârbul din Nicopole, 
ca să vie să fie Domn, ţărei cu voia paşii», şi luptele care 
s'au dat, şi lista boierilor și căpitanilor care au comandat 
oștile lui. Matei Basarab şi a boierilor care au căzut în luptă, 
Aceeași precizie și în ziarul de călătorie al Domnului la Con- 
stantinopol: plecarea din Bucureşti: Decemvrie 16 zile; intra- 
rea doamnei Elina în scaunul din București: «Marţi, Decem- 
vrie 18 zile »; sosirea la Țarigrad: « Ghenarie în 5 »; sbuciumul 
dela Constantinopol pentru a împrăștia atmostera pârilor 
aduse de Radu Leon; audiența la Sultan: 9 Februarie; pur- 
cederea din Constantinopol: 18 Februarie ; intrarea în scaunul 
din Bucureşti: « Duminică, Martie 10 zile » — Oricât de bună 
memorie ar avea cineva, la distanţă de 2-3 decenii nu ar putea 
reconstitui așa de precis datele. Ele au tost notate de cineva 
care le-a văzut desfășurându-se subt ochii lui. Cine dintre 
contimporanii lui Matei Basarab, care a făcut parte din suita 
lui la Constantinopol, a muiat pana în călimară ca să le 
păstreze posterităţii? Regretatul N. Iorga înclina a atribui 
cronica lui Udrişte Năsturel, învățatul cumnat al Domnului: 
«A-i atribui acest scurt letopiseţ... nu ar fi, credem, prea 
riscant ». Dar după înşirarea ctitoriilor lui Matei Basarab, 
compilatorul Ludescu trecând la luptele cu Vasile Lupu—« Fă- 
cutu-s'au şi războaie în zilele lui» —, nu mai păstrează în 
cronica sa accentul contimporan. Războaele sunt povestite 
fără amănunte precise, așa de sumar şi de şters, încât nu mai 
avem impresia că au fost notate de cineva care ar îi luat 
parte la ele, sau măcar ar fi transcris știrile proaspete, aduse 
de cei ce se întorceau în triumi de pe câmpul de luptă. Nici 
măcar pacea care a stins pentru mai bine de 10 ani vrajba 
dintre cei doi domni,—când Vasile Lupu, în amintirea tatălui 
său, a zidit biserica Stela din Târgoviște, şi când Mitropolitul 
Varlaam, care a aşezat pacea, s'a întâlnit în cetatea de 
scaun cu Udriște Năsturel — nici aceste date nu sunt amintite. 
Și nici săborul de vlădici şi de preoţi «a două ţări surori», 
eșit din întâlnirea acestor doi mari cărturari ai timpului Și în 
care s'a anatemizat Catechismul calvin, tipărit de Unguri 
pentru Românii din Transilvania. Nu mai vorbim de aducerea 
imprimeriilor în ţară. Este greu de crezut că un cărturar ca 
Udriște Năsturel, dacă ar fi el autorul, ar [i trecut cu inima 
ușoară peste aceste evenimente. Afară numai dacă autorul 
compilației nu ar îi folosit isvorul decât parţial, ceea ce nu este 
exclus. In schimb la ultima ciocnire a lui Vasile Lupu cu 
Matei Basarab, după intrarea în scenă a lui Gheorghe Ştefan, 
cronica dobândeşte iarăşi timbrul contemporaneităţii. Datele 
sunt precise: « Domnul încălecă, cu toată curtea lui dela 
Târgoviște, Duminecă, Maiu 15 zile, iar când au fost Marţi 
Maiu 17 zile, tăbăritu-s'au la sat, la Finta, pe apa Ialomiţei ». 
Tabloul câmpului de luptă are mișcare şi vieaţă, Se reproduc 
cuvintele de îmbărbătare ale lui Matei Basarab către ostaşi. 
In toiul luptei Domnul este rănit «cu un glonţ, la piciorul 
stâng, din josul genunchiului ». Dar Dumnezeu dă către seară 
un nor ploios, care se năpusti asupra taberei moldoveneşti, 
«cum ar cura un râu prea iute», cu «picături groase şi vir- 
toase ca o piatră, unde-i lovia, ticăloşii, îndată cădea de pre 
cai jos şi se făcu în tabăra lor apă multă, cao baltă tinoasă. 
Şi așa fiind, Muntenii'se năpustesc asupra lor și-i sfarâmă. 
Vasile Vodă, cu ginerele său Timuș şi cu puţini călări, de-abia 

au scăpat cu fuga, «trecând la Moldova pe la Galaţi, însă 
noroc au avut, căci au înopiat». 

Tot astfel contimporane sunt şi notele care urmează 
despre răscoala seimenilor, care a turburat ultimele zile ale 
înţeleptului Domn. Scena e povestită dramatic: « Mateiu 
Vodă, fiind rănit de războiul căzăcesc, zăcea în patul lui şi 
nu putea să se repause şi să-și caute leacul ranei sale de 
necazul slujitorilor lui ». « Aceştia se îndrăciră de se nebu- 
niră... şi-şi bătea joc de dânsul și în toate zilele sbiera în 
curtea lui şi lua tunurile de le scotea afară la câmp şi intra 
în casă unde zăcea, de-l pedepsia (chinuia), și se lăuda că ei 
au bătut războiul Cazacilor, cerşindu-i să le dea câte trei 
lefi, iar de nu, vor sparge cămara şi singuri îşi vor lua... Şi 
zicea să-şi lase de-acum scaunul şi să se facă călugăr, că au 
îmbătrânit ». Intr'o zi, se strânseră cu toţii în curtea dom- 
nească să prindă pe doi boieri pe care-i bănuiau că sfătuesc 
pe Domn să nu le dea lefi. Şi, continuă cronica cu isbucniri 
de ură, care nu-şi are locul decât la cineva care narează pen- 
tru fapte contimporane: «Și așa, fiind ei lurbaţi ca nişte porci 
jăr” de mici o ruşine, se suiră sus în casele domneşti şi dederă 
năvală unde zăcea Domnul lor, căutând pre aceşti boiari, 


supt căpătâiul lui, supt paturi, prin poduri, prin cămări, 


prin lade, până-i găsiră şi aşia dinaintea lui, i-au luat, cât se 
cutremura locul de groaza lor, dezbrăcându-i de haine, bă- 
tându-i nemilostiv până i-au scos alară la câmp şi acolo i-au 
omorît », 

In răstimp Doamna Elina moare, îngropată cu mare cinste 
în biserica domnească din Târgoviște. Frământările Provo- 
cate de răsvrătirea, seimenilor însă nu se potolesc. Intr'o Zi 
pe când Domnul vindecat la picior eşise «la preumblare către 
Argeș, învârtejindu-se de-acolo, dorobanţii şi seimenii i-au 
închis porţile și i-au eșit înainte la șanțul cel mare, cu toate 
tunurile, oprind pre Domnul lor, ca să nu mai între în cetate, 
zicând, că de-acum înainte nu le mai trebue să le mai fie 
lor Domn, ci sau să iasă din ţară, sau să se călugărească. 
Deci aşa au șezut cu toţi boiarii lui, obidit, din josul oraşu- 
lui, trei zile; şi nici pâine nu lăsa să-i aducă să mănânce din 
averea lui și din toată cinstea domniei lui ». Numai după ce 
le-a făgăduit să le dea bani din destul, l-au lăsat să intre în 
cetate. 


VII. După moartea lui Matei Basarab compilaţia lui 
Stoica Ludescu continuă cu ştiri care au un caracter con- 
temporan şi care pot îi, de data aceasta, chiar amintirile 


SI ce cătată 
pe LI NMATIU 
ANC ADU 


Neagoe Basarab şi Matei Basarab, fresce din Mânăstirea Hurez, ctitoria lui Brâncoveanu. 


(Din Arhiva fotografică a Fundaţiei Regele Mihui |). 

personale ale compilatorului. Zarva seimenilor, care a amă- 
rit ultimele zile ale lui Matei Basarab isbucnește cu furie, în dom- 
mnia următoare a lui Constantin Şerban Basarab — cumnatul 
Postelnicului Cantacuzino — a cărui figură este prezintată în 
lumină frumoasă: «om bun şi înţelept şi blând... judecăţi drepte 
făcea... pre niminea nu obidia, ci cu blândeţe şi cu cuvinte 
dulci pre toţi îi mângâia şi gândi să facă mult bine țării 
şi se bucura toţi şi moşnenii şi streinii». Dar aceste intenţii 
nu putură fi aduse la îndeplinire. Domnul, sfătuindu-se cu 
boerii, făcu greşala de comunică căpeteniilor oştirii sale 
intenţia de a scoate pe seimenii sârbi din oştire. Căpeteniile 
încuscrite cu seimenii, le desvăluiră acestora planul Domnului, 
şi cu toţii, înturiaţi, se răsvrătiră, asasinând boierii de frunte — 
între alţii pe vistierul George Carida, bunicul cronicarului 
Radu Popescu, și pe Papa, fiul Predei Brâncoveanu, tatăl 
viitorului Domn. Apoi se năpustiră asupra bisericilor: « Căl- 
cară şi svintele biserici ale lui Dumnezeu, încă slujind preoţii 
svânta liturghie, iar ei intra în biserici de-i scotea de păr 
atară, şi-i desbrăca de vesminte, şi jefuia svintele biserici şi 
prestoalele, şi lua potirele de au vărsat jos svăntul sânge și trup 
al Domnului nostru Isus Hristos... Svintele veştminte făcu- 
tu-le-au muerilor şi fetelor conteze; din procoveţe, făcut-au 
căiţe şi altiţe. Şi vindea cărţile bisericii la târg ». De această 
năpaste n'a putut scapă ţara decât atunci când Domnul, 
împlinind un vechiu gând al lui Mateiu Basarab, a chemat 
în ajutor pe Gheorghe Ştefan, Domnul Moldovei, și pe Gheor- 
ghe Racoți al Ardealului, şi împreună cu aceştia, cu oastea 
ce-i rămăsese credincioasă, s'a învârtejit asupra rebelilor şi 
i-a nimicit, spânzurând la roată pe Hrizea, Spătarul, pe care 
răsculații îl aleseseră Domn. Dar aceste turburări interne 
aduc mazilirea lui Constantin Basarab şi înlocuirea lui prin 
Mihnea. 


VIII. Dela Mihnea Vodă înainte, Stoica Ludescu, povestind 
evenimentele la care a fost martor şi părtaş — căci el era omul 
de casă al familiei Cantacuzino, împărtăşind cu ea vicisitu- 
dinile soartei — concentrează interesul asupra împrejurărilor 
care au pregătit asasinarea Postelnicului Constantin Canta- 
cuzino — eveniment care, prin turburările adânci pe care le-a 
avut în vieaţa ţării şi prin consecințele lui îndepărtate, a intrat 
pe primul plan în istoria timpului. 

Domnul Mihnea-Vodă, care usurpase din domnie pe cumnatul 
Postelnicului, Constantin Basarab, scoase pe Cantacuzino din 
funcția de mare logofăt al curții şi-l sili să se retragă la moșia 
sa Filipești, din Prahova. Câteva luni mai târziu, după ce boierii 
destăinuiseră în Ardeal Pașei intențiile de trădare ale lui Mihnea, 
Domnul, înfuriat, trimise din Târgoviște, pe căpitanul Odor cu 
plăieşii Ialomiţei, să prinză pe Postelnicul Cantacuzino și pe 
ginerele său, Pană Filipescu Spătarul, pe care-i credea vicleni, 
şi să-i omoare. Aceștia, prinzând de veste, fugiră prin munții 
Prahovei, fugăriți din urmă de trimișii Domnului. Dela Braşov, 
unde scăpaseră, ei trecură în Moldova, la frații Postelnicului. 
şi de acolo Postelnicul plecă la Constantinopol, unde fusese chemat 
de Poartă, spre a se desvinovăţi de învinuirile aduse de Mihnea 
Vodă. Acolo, C. Cantacuzino se apără așa de bine, încât prigoni- 
torul, Mihnea Vodă, se vede silit să fugă în Ardeal, în timp ce 
el — Postelnicul — se întoarce în țară la numirea noului Domn, 
Gheorghe Ghica. 

După domnia de un an a lui Gheorghe Ghica, urmează fiul 
acestuia, Grigore Gheorghe Ghica, sub care Postelnicul se 
credea asigurat, deoarece, ca recunoștință din partea tânărului 
Domn, pentru sprijinul dat la obținerea tronului, primise dela 
acesta legământ scris, prin care i se garanta liniștea vieţii. Dar 
această prietenie fu de scurtă durată. In curând, avea să se 
abată asupra bătrânului sfetnic, năpasta. 


Drama începe să, se desfășoare pe câmpurile de luptă, dincolo 
de hotarele țării. Grigore Vodă se afla în tabăra turcească, 
împreună, cu Tătarii și Moldovenii. In lagărul muntean, se afla 
și Constantin Stolnicul — pe atunci un copil de vreo 1ș ani 
— care îndeplinea pe lângă Domn sarcina de postelnic, alături 
de cei doi frați ai săi mai mari, Drăghici și Șerban Logofătul. 

După încheierea campaniei, se răspândește în tabăra mun- 
teană svonul că Șerban Logofătul cu frații săi și alți boieri 
prieteni, ar fi încercat să îndemne pe căpitani și slujitori ca să 
pârască vizirului pe Grigore Vodă de trădare față de Poartă, 
pentru ca, în cele din urmă, să ceară Domn pe Șerban Logofătul. 
Svonul, trecând din gură în gură, intră în urechile Domnului, 
care la început nu suflă un cuvânt, dar dupăce-şi ia ziua bună 
dela, vizir și se desparte de oștirea turcească, conăcind într'un 
loc, la amiază, poruncește vătafului de aprozi să aresteze pe 
frații Cantacuzino și pe ceilalți boieri, care umblaseră cu vicleșug. 
In același timp, și din țară sosise Domnului știri dela Doamna 
și dela caimacamii lăsaţi de el în Bucureşti, dela Stroe Vornicul 
Leordeanu și dela Dumitrașco Cantacuzino, că tatăl Cantacu- 
zinilor se laudă că «el a popit pe Grigore Vodă și el îl va des- 
popi », că trimite oamenii lui «pre marginea turcească, hulind 
numele Domnului de rău și hain», că zăticnește oamenii ţării 
și nu-i lasă să dea dajdiile împărăteşti. 

Fără să bănuiască nimic din aceste intrigi, bătrânul Postelnic, 
aflând știrea că fiii săi au căzut în năpaste, iese întru întâmpi- 
narea Domnului la Craiova, dar Grigore Ghica îi arată dela 
început «o față foarte posomorită »; îi vorbeşte cu aluzii înțepă- 
toare — «îi vorbia cam alăturea cu calea », zice cronicarul — Și, 
în cele din urmă, se plânge de copiii Postelnicului că sunt răi 
și vicleni. 

Venind la scaunul de domnie, Ghica, punând în libertate pe 
ceilalți boieri arestaţi, taie la nas de-o parte pe Şerban Vodă », 
pentrucă — zice cronica — se numea a fi Domn». In același 
timp, trimite, în toiul nopții, dorobanţi să ridice pe bătrânul 
Postelnic din așternut și să-l,ducă în mănăstirea Snagovului, 
de lângă București. 

Era în pragul sărbătorilor de Crăciun ale anului 1663, în 


“noaptea de Sâmbătă spre Duminică, 20 Decemvrie. Cronica 


scrisă de Stoica Ludescu, « bătrâna, slugă a Cantacuzenilor », 
ne spune cum Postelnicul, cu presimțirea morții apropiate, a 
stat a doua zi «la dumnezeiască rugă tot în genunchi la sfintele 
icoane » şi s'a precestuit cu trupul și cu sângele Mântuitorului. 
Sorocul zilelor lui era încheiat. Seara, pe vremea cinei, gelaţii 
lui Vodă îl duc în sala trapezăriei și acolo, legându-l de stâlpul 
cel mare, l-au sugrumat. 

Năpasta împotriva Cantacuzenilor nu se sfârşi cu moartea 
Postelnicului. După mazilirea lui Grigorașco Vodă, Drăghici 
Spătarul Cantacuzino, trimes înainte la Constantinopol, 
ca să aşeze, prin legăturile lui acolo, domnia lui Radu, fiul lui 
Leon, este suprimat de Greci — explică Ludescu — « căci nu-i 
lăsa de tot în voia lor să mănânce şi să prade ţara, iar &i, ca 
nişte draci, înțelegând, mai rea pismă puseră şi otrăviră, pre 
ticălosul Drăghici Spatariul, omorindu-l acolo în Țarigrad ». 
După răsturnarea lui Radu-Vodă, care, întețit de Stroe 
Leurdeanu şi de Greci, pusese la cale uciderea, boierilor — 
fireşte în cap cu Cantacuzenii — « sus în casele domnești » — 
urmează o scurtă epocă de înseninare. Prin stăruinţele boe- 
rilor, fu ales Domn «un boiariu, anume Antonie Vornicul, den 
sat den Popeşti, den judeţul Praovei». 

Domnia lui Antonie Vodă este înfățișată cu simpatie, —o 
domnie de împăcare a urilor deslănţuite și de reabilitare, a 
memoriei Postelnicului. Intrat în scaun în Săptămâna Pati- 
milor, Antonie Vodă, în « Duminica Svintelor Paști, fiind 
toţi înaintea bisericii... făcut-au mare jurământ împreună 
cu toţi boiarii, câte unul câte unul, fieștecare puindu-şi mâi- 

nele pre svânta Evanghelie, jurând pre puternicul svântul 
nume al Domnului Dumnezeului nostru lisus Hristos, cum 
vor sluji Domnu-său, lui Antonie Vodă, cu dreptate, şi cum 
să lipsească pisma şi mozaviria şi hicleșugul din mijlocul lor; 
numai de acum înainte să locuiască toţi într'o adevărată 
dragoste, ca nişte adevăraţi creştini. ..0. Şi «istovind jură- 
mântul, toţi au iscălit cu mâinile lor la izvodul jurămân- 
tului ». 

In timpul acestui Domn, «care făcea judecăţi drepte şi 
căuta de rândul ţării şi al săracilor », fiii Postelnicului Can- 
tacuzino şi mama lor, € jupâneasa Elina Postelniceasa», s'au 
prezintat în divanul domnesc, acuzând pe Stroe Vornicul 
Leurdeanu că a pricinuit moartea pe nedrept a Postelnicului. 
Stroe tăgădueşte: «nu este elcu nimic vinovat de sângele 
acelui creştin... vrând —adaogă Ludescu — să se ascunză 
ca Cain de sângele frăține-său, lui Avel +. Pârâșii scot atunci 
3 răvaşe « scrise cu mâna lui cătră un hoţ asemenea cu el, 
Costandin Paharnicul Verzariul... ca să facă lui Costandin 
Postelnicul moarte, iar într'alt chip nu », care «s'au citit în 
divanul cel mare şi le-au văzut singur Stroie Vornicul şi n'au 
mai putut prinde bâha, că erau scrise de mâna lui ». Domnul 
cu Mitropolitul Teodosie şi amândoi episcopii, cercetând 
Pravila, osândesc pe vinovat la moarte. Atunci Doamna 


boierii arestaţi şi astfel îi scăpă din mâinile duşmanilor lor 
în care intrase « covăseala dracului ». Nici în domnia urmă- 
toare, a lui Duca-Vodă, Cantacuzinii nu sunt liniştiţi. Din 
nou arestaţi, din nou scăpaţi, şi toate aceste prigoniri ale lor 
nu se sfârşesc decât cu urcarea în scaun a lui Şerban Can- 
tacuzino. Domnia lui Serban Cantacuzino este înfăţişată în 
lumină simpatică. Cronicarul nu ştie nimic de răzbunările 
sângeroase împotriva adversarilor, cu care Şerban şi-a inau- 
gurat domnia. E! începe prin a arăta dificultăţile domniei: 

«'Ţara, fiind spartă şi răsipită pentru multe nevoi şi greutăţi 
ce au fost împresurată încă din zilele altor Domni», «nu 
putu nici într'un chip să o îndirepteze», mai ales că-l împre- 
surase Turcii cu dări de bani şi cu «zaharâle ». El povesteşte 
apoi participarea ţării la luptele 'Turcilor dela Viena, dela 
Buda, dela Seghedin. Inseamnă pe larg călătoria Doamnei 
Elina, întovărăşită de fiul ei Mihai Vel Spătar, la Sfântul 
Mormânt; pomenește moartea şi înmormântarea ei la Măr- 
gineni, în « gropniţa ce este în tinda bisericii din dreapta, 
alăturea cu gropniţa soţului ei», şi încheie cu un act de ade- 
vărată clemenţă al Domnului: căsătorirea fiicei sale, Ale- 
xandra, după Gligoraşco Postelnicul, feciorul lui Ivașco 
Băleanul, fost mare logofăt. « O mare minune au făcut acel 
Serban Vodă cu ginere-său Gligoraşco. Că tatăl lui Ivaşco 


Elina şi copiii ei se roagă de Domn să-l ierte de moarte, și moşiu-său Gheorghe din Băleni, fost-au mari vrăjmaşi 


trimiţindu-l mai bine la călugărie. Antonie Vodă poruncește 
să-l scoată afară din divan, «cu răvaşele lui cele de vânzare, 
de se arătară tuturor noroadelor, ca să-l ştie toţi că s'au ase- 
mănat cu Iuda şi l-au ivit Dumnezeu ca pre Cain. Apoi 
l-au dus la mănăstirea Snagov, unde l-au călugărit, puindu-i 
numele, în monahism, de Silvestru. 

Condamnarea lui Stroe Leurdeanu turbură din nou vieaţa 
publică a 'Ţării-Românești. Adversarii Cantacuzenilor alcă- 
tuesc «o ceată spurcată », care « noaptea se strângea la casa 
lui George Vornicul Băleanu » și « uneltia pieirea lor». Can- 
tacuzenii se plâng Domnului. Antonie Vodă, aducând plân- 
gerea lor în divan şi negăsind în sarcina lor nicio vină, scoate 
din dregătorii boierii uneltitori şi le poruncește să « meargă la 
țară, să şează la casele lor ». Aceasta îndârjeşte şi mai mult 
partida Bălenilor, care nu se lasă până nu provoacă mazilirea 
lui Antonie Vodă şi readucerea în domnie a lui Grigoraşco 
Ghica. Cu acesta, începe o eră nouă de prigoniri împotriva 
Cantacuzenilor. Călugărul Silvestru, aflând de întoarcerea 
lui Grigorașco, își leapădă rasa de monah şi aleargă la Odrii, 
ca să se închine Domnului. Apoi se însoţeşte din nou cu 
ceilalţi boieri și cu Grecii şi pornesc lupta împotriva adversa- 
rilor. « Multe case au pustiit, că toată pisma lor era mai vârtos 
ca să surpe casa răposatului Costandin Postelnicul, că nu se 
sătura de sângele lui, ci și acum tare se nevoia ca să omoare 
şi pre feciorii lui», se văicăreşte Ludescu. Aşteptau să se 
întoarcă în ţară Şerban Cantacuzino dela Țarigrad, ca să 
pună mâna pe toţi, dar acela, înștiințat în drum de maică-sa, 
despre cele ce se urzeau în ţară, se întoarce înapoi. Adversarii, 
văzând că le-a scăpat Şerban, «fac svat drăcesc »: e pun la 
opreală mare în turnul clopotniţei » pe ceilalţi fraţi şi trimet 
la ocnă rudele apropiate şi devotaţii, între care şi « pre Stoica 
Logofătul Ludescul, care au fost slugă bătrână la casa răpo- 
satului Costandin Postelnicul ». Domnul plecând cu oastea, 
ispravnicii lăsaţi de el — Gh. Băleanu, Stroe Leurdeanu şi 
Hrizea Vistiernicul —scot din turn pe fraţii Cantacuzino 
« şi-i ducea afară din cetate, înaintea temniţei, de-i bătea în 
toate zilele pre talpele picioarelor şi-i spânzura de mâini cu 
sfoară şi-i muncia în tot felul ». Dar Şerban — cel scăpat — 
care veghea dela 'Țarigrad asupra fraţilor săi, izbuteşte să 
trimeată în ţară un capegi-başa, cu poruncă împărătească. 
Turcul, fără veste, intră în casele domneşti ; ceru să i se predea 


asupra lui Şerban Vodă şi a toată casa părinţilor lui». La 
venirea lui Şerban Vodă, Ivaşco şi fiul său fugiseră în Mol- 
dova. Ivaşco au murit în pribegie, Gligoraşco sa tras în 
Ardeal. « Inţelegând de bun slat și înțelepciunea acestui 
cocon, Gligorașco Postelnicul, îndată au trimes de l-au adus 
împreună cu maica lui aici, în ţară, şi către aceia n'a mai 
pomenit vrăjmăşia lor cea dintăiu, ci cu inimă curată l-au 
iertat şi l-au făcut lui ginere... Şi s'au mirat și mari și mici 
de acest lucru ce au făcut Şerban Vodă». La flăcările unui 
nou războiu, încins între Turci şi Austriaci, în care generalul 
austriac, Veterani, pătruns în ţară pe la Turnu-Severin, 
este întors înapoi prin solia plină de tact a lui Constantin 
Brâncoveanu, se încheie compilaţia lui Stoica Ludescu. 


Compilaţia lui Stoica Ludescu, este cusută, după cum se 
vede, din părţi inegale ca întindere, ca valoare istorică şi 
formă literară: unele epoci reduse la câteva date seci și acelea 
nesigure, altele expuse pe larg cu detalii preţioase pentru 
istoricul care nu se mărginește la schema faptelor principale 
privitoare la transformările urmate în structura unei societăţi, 
ci caută să prindă şi culoarea particulară a timpului. Ca izvor 
istoric, Ludescu trebuește utilizat cu grijă. El este « bătrâna 
slugă a Cantacuzenilor », care resfrânge în, scrisul său sen- 
timentele şi resentimentele familiei de care-şi legase vieaţa 
şi pentru care suferise doi ani de ocnă. Mihnea Vodă, cel care a 
deslănţuit prigoana împotriva Cantacuzenilor, este înfăţişat 
ca fiind « de neamul lui, grec cămătariu. Tată-său l-au chemat 
Iane Surdul, iar pre dânsul l-au chemat din botez, Franţi. Deci 
isvodindu-se de mic a urma lui Ismail, feciorul Agariei, 
ftugit-au dela părinţii lui de s'au dus la Țarigrad şi s'au curte- 
nit la Kinan-Paşa, zicând că este fecior Radului Vodă, nepot 
Mihnii Vodăs. Dispreţul şi ura lui împotriva lui Mihnea se vede 
des în cursul naraţiunii. Acesta « îmbrăca pe dorobanţi tot cu 
haine spahiceştiși nădăjduia în ei, ca Irod împăratul în Ilrodiada, 
când tăia capul Svântului loan Botezătoriul pentru dragostea 
ei ; deci cât folos au avut Irod de dânsa, atîta au avut Mihnea 
de ei +. Asasinarea Postelnicului, e înfăţişată ca o cursă a Dia- 
volului, « pismaşul neamului omenesc ». « Diavolul găsi două 
vase rele, unul românesc, altul grecesc, vel Vistiariu 'Țarigră- 
deanul ». La moartea Postelnicului el izbucnește — influenţa 
poemei pe care am analizat-o mai sus (p. 232—233) — într'un 

adevărat threnos: « O, diavole, rău! pismaşiu neamului ome- 
nesc, cum prilestişi (amăgişi) pre Grigorie Vodă de omort pre 
Costandin fără judecată, fără vină nimică? Iară ţara toată 
plângă pre Costandin Postelnicul, că au pierdut un stâlp mare, 
carele au sprijinit toate nevoile ţărei. Plângu-l şi săracii că 
şi-au pierdut mila. Plângu-l care au avut de la el multă cău- 
tare, plângu-l și păgânii şi creştinii şi toate ţările care l-au 
Ştiut și nu l-au ştiut, ci numai de numele lui au auzit pentru 
multă înţelepciune și bunătate ce făcea în toate părţile. ..». 

Iată acum, cum sunt înfăţişaţi, prin contrast, boerii ame- 
stecaţi în complotul urzit împotriva Postelnicului. Mai întâi 
Costandin, fiul Radului Armaşul Vărzariul: «cum nu se 
poate face din mărăcine struguri, şi din rug smochine, așa 
nu se poate face din neamul rău bun; ci din varza cea,/rea 
ce-i zic morococean, au eşit fiu-său și mai morococean... 
Sămânţa acestor nelegiuiţi şi îndrăciţi s'ar cădea, ce ar fi 
parte bărbătească, să se scopească, ca să nu mai răsară muştar 
şi ardeiu, ci să se topească şi să se canonească ». 

Iată pe tatăl lui Costandin Vărzarul: « Radul Armaşul era 
de moşie Român. Şi tată-său era grădinar de verze la Plo- 
ești, pentru aceia numele lui s'au poreclit de i-au zis: Văr- 
zariul. O rea sămânță au fost, că nu s'au făcut varză bună, 
ci de nimic au răsărit fiul dracului ». 

Ura sau simpatia lui îmbracă adesea forme biblice. Bătrânul 
logofăt găseşte necontenit, pentru oamenii şi faptele pe care 
le povesteşte, paralele în textele biblice. Grigoraşco Vodă 
s'a căit de moartea Postelnicului, «cum s'a căit, pentru 
moartea Domnului nostru lisus Hristos, şi Iuda». Stroe 
Leurdeanu, Gr. Băleanu şi Hrizea Vistierul, care au închis 
pe îraţii Cantacuzino şi-i chinuiau, «e asemănă cu Maximian 
şi Diocletian, muncitorii creştinilor şi cu spurcatul Arie ». Pre 
Şerban Cantacuzino «l-a scos Dumnezeu din calea pierzării şi 
l-a îndreptat pre calea, mântuirii, precym au îndreptat şi pre 
cei trei filosofi care i-au trimes Irod să ispitească de naşterea 
lit Hristos». Câteodată logofătul încearcă pe aceste teme 
de paralele biblice să scoată efecte retorice, ca atunci când 
ne povestește că seimenii « pâriîră pre Domnul care era Con- 
stantin Şerban Basarab, cumnatul Postelnicului lor, la păgânii 
care niciodată nu pohtesc binele creştinilor. Iuda pâri pre 
Domnul nostru lisus Hristos la păgânii Ovrei: cum că el 
se laudă că este fiiul lui Dumnezeu, iar dorobanţii pârîră, pre 
Domnu-seu la păgânii Turci. Iuda vându pre Hristos în 30 
de talanţi, iar ei se vândură robi Turcilor în toată vieaţa, lor. 
Ovreii deaderă acel chelciug pre un sat a fi de îngroparea 
streinilor, iar ei singuri se deaderă mâncare câinilor. Iuda 
se deade singur spânzurării, iar ei singuri se deaderă înecării, 
că s'au înecat cu totul. O nebunie nespusă. ,.». 

Acest fel de citate și de paralelisme biblice, de invective 
şi imprecaţii, care se întreţes prea des în partea finală a cro- 
nicei, fac să lâncezească interesul pe care-l trezesc liniile 
simple ale evenimentelor în încordarea lor dramatică. Arti- 
ficiile retorice ale bătrânului cronicar par azi naive şi vetuste. 
Indignarea și ura nu trezesc în sufletul lui, alimentat mai mult 
cu lecturi biblice și hagiografice, ecouri atât de largi şi de 
puternice, încât să se cristalizeze în forme literare, care să 
poată trăi dincolo de lumea și de epoca lui. 

Cronicarul cantacuzinesc stă astfel cu mult în urma cro- 
nicarilor moldoveni. şi prin lipsa de obiectivitate şi prin darul 
formei literare, dar el are meritul de a ne fi păstrat, în com- 
pilaţia sa, cele mai vechi anale ale 'Țării-Româneșşti şi de a fi 
înodat povestirea evenimentelor de la descălecat până în 
vremea sa. 

Compilaţia lui Stoica Ludescu a ajuns și la cunoștința ad- 
versarilor și era firesc ca acestora să nu le convină a fi întă- 
țișați contimporanilor și viitorimei în lumina de blesteme în 
care îi înfățișase istoricul cantacuzinesc. Cel mai cărturar dintre 
ei, Radu Popescu, om cu cultură largă și cu talent literar, 
fiul Visternicului Hrizea, care pierise ucis în chinuri de Șerban 
Cantacuzino, a apucat pana ca să întocmească o altă compi- 
laţie pe un plan nou și ca să povestească lupta dintre ai săi 
şi dintre Cantacuzeni, în lumina care le era prielnică. 


VIEAȚA. Radu Popescu are o vieață plină de peripeții drama- 
tice, cu trăsături de adevărat roman: sguduită în tinerețe de tra- 
gedii familiare, de neașteptate întorsături ale soartei, care fac 
din fiul unuia din cei mai bogați şi mai puternici oameni ai 
Țării Românești, un boier scăpătat, pentru ca apoi să-l ridice 
pe treapta cea mai înaltă a, ierarhiei boierești, și în cele din 
urmă, să-l aducă a-și închina zilele în chiliile unei mănăstiri. 

Era fiul lui Hrizea Vistierul, din satul Popești al judeţului 
Ilfov. Bunicul său, Gheorghe Carida — nume ce trădează o 
origine grecească — fusese vistier pe vremea lui Radu Leon şi 
a lui Matei Basarab şi a fost ucis în răscoala seimenilor din 1655, 
când i s'a jefuit şi toată casa. Tatăl cronicarului — Hrizea — a 
luat în căsătorie pe Maria, fiica Marelui Ban Gheorghe Bă- 
leanu, căpetenia partidei de boieri care duceau lupta înverșu- 
nată împotriva Cantacuzinilor. 

In încăierarea dintre cele două partide boiereşti, în care a 
căzut victimă Postelnicul Constantin Cantacuzino, Hrizea a 
jucat un rol de frunte. După moartea, Postelnicului, el era în 
capul partidei boierești, care ducea mai departe lupta contra 
Cantacuzinilor. 

Pe timpul lui Duca Vodă, când Domnul, din porunca Tur- 
cilor, pornise cu oștirea în ajutorul trupelor turceşti, împotriva 
cetății Cehrinul, rămân în țară ca ispravnici de scaun, între 
alții, Hrizea Vistiernicul și Logofătul Șerban Cantacuzino, fiul 
Postelnicului, cu misiunea specială de a supraveghea ridicarea 
unor ziduri la curtea domnească. In acele împrejurări, Șerban 
Cantacuzino, care intrase în legături de dragoste cu Doamna, 

și-ar fi dat gândul pe față: «bune case de Domn tânăr». De 
fapt, el umbla încă de atunci după domnia țării, îndemnat între 
altele şi de faptul că în Constantinopol fusese numit Vizir un 
bun prieten al său, Cara Mustafa. In aceste împrejurări, vine în 
București un ciohodar din Constantinopol, cu vești pentru Şerban 
Cantacuzino. Intâmplarea face ca să iasă în calea Turcului, care 
căuta pe Şerban, Hrizea și-i spune trimisului că el este Canta- 
cuzino. Astfel scrisoarea și destăinuirile ciohodarului sunt aflate 
de Hrizea, care le comunică Domnului Duca Vodă. Șerban 
Cantacuzino, înștiințat de cele întâmplate prin Doamna lui 
Duca Vodă, Anastasia, fuge peste graniță şi, curând după 
aceasta, isbutește să capete la Constantinopol, domnia Ţării- 
Românești. 

Serban Cantacuzino, nevoit să mai rămână câteva zile pe 
țărmurile Bosforului, ca să-și consolideze domnia, trimite prin 
nepotul său Brâncoveanu, poruncă la București, ca să se așeze 
în scaunul domnesc ca locțiitori ai săi — caimacami, cum se 
zicea pe atunci — Badea Vornicul Bălăceanu și Hrizea Vis- 
tierul. Dar această cinste deosebită, pe care Șerban Vodă o aducea 
celui ce făcuse parte din tabăra care pusese la cale pieirea tatălui 
său, nu era pornită din sentimente sincere: 

In 1680, pe la sfârșitul lui Februarie, Hrizea este închis din 
porunca Domnului, sub învinuirea că ar fi mâncat banii țării. 
Boierii însărcinaţi cu cercetarea cazului, stabilesc însă că Hrizea 
cheltuise dela el pentru țară, 30.000 de taleri. Abia scăpat de 
această acuzare, o altă năpastă cade pe capul lui. Domnul îl 
învinueşte că zahareaua — adică proviziunile — procurate oștirii 
turcești, care înconjurase Camenița, fusese rea. O cronică ano- 

nimă, care ne relatează acestea, adaogă aci că cori bună, 
ori rea de au fost, o dedese boiarii și rudele lui, iar el numai 
Hrizei Vistier îi găsea vină ». Din porunca Domnului, i s'a cerut 
pentru această vină, 41.000 de taleri. Neavând încotro, neno- 
rocitul Vistier a trebuit să-și vândă satele, moșiile și țiganii, 
și pe deasupra să se împrumute, ca să achite suma cerută. După 
plată, Hrizea este scos din temniță, dar în curând este închis 
din nou și muncit în chinuri din ce în ce mai grele, până cei: 
se scoate un ochiu. Un misionar catolic, călugărul italian De/ 
Monte, care fusese trimis în Ţara Românească de scaunul papal, 
ca să facă un raport asupra situațiunii țării, ne spune că Domnul 
din iatacul său auzia vaietele şi chinurile nenorocitului boier, 
care se sbătea în dureri, jos în beciu, strigând: « Doamne, ești 
crud şi nebun de-mi chinuiești trupul? Cine-ţi va mai crede ție? 
Ţi-am slujit cu credință și numai în acest an ţi-am numărat 
din ţară 2.800 pungi, pe care le-ai luat și nu știu cui le-ai dat». 
Del Monte adaogă la acestea că Domnul, înfuriat, a poruncit 
atunci ca Vistierul să fie tras în țeapă. 

Pe urma lui Hrizea rămân, cu totul sărăciţi, jupâneasa și 
copiii. Şi totuși, setea de răzbunare a Domnului nu s'a potolit, 
căci cere familiei bani şi pune slujitori să-i păzească ziua și 
noaptea și să le urmărească toate mișcările. Văzându-se necon- 
tenit hărțuiți și aflând dela unii şi dela alții că Domnul e hotărît 
să-i piardă, «au luat — cum zice cronica în graiul ei bătrânesc 
— pe Dumnezeu într'ajutor » și, strecurându-se printre paznicii 
care pândeau în jurul casei, isbutesc să încalece de cu seară și, 
gonind pe drumul Giurgiului, pe la miezul nopții, au trecut 
Dunărea în Ţara Lurcească. 

Șerban, aflând a doua zi de fuga lor, a trimis în toate părțile 
căpitani și slujitori ca să-i prindă și să-i omoare unde i-or ajunge. 
Era însă prea târziu. Cu toate promisiunile de bani făcute pașilor 
şi cadiilor din cetățile dunărene, fugarii ajung la Adrianopol, de 
acolo la Țarigrad și, în sfârșit, după o oarecare vreme, se oploșesc 
în Moldova, la curtea lui Duca Vodă, unde se întâlnesc cu cei- 
lalți boieri pribegiți acolo, de frica lui Șerban Vodă. 

Pe la începutul lui 1687, adică în ultimul an al domniei lui 
Șerban Vodă, Radu Popescu — fiul Vistierului ucis — și ai săi, 
se întorc cu cea mai mare parte a pribegilor, la vetrele lor. Erau 
însă — cum se va vedea îndată — cu totul scăpătați. 

La începutul domniei lui Brâncoveanu, Radu Popescu este 
prețuit pentru cultura lui și trimis în misiuni diplomatice. 

In acele timpuri, Aga Constantin Bălăceanu, care fusese 
încredințat cu solie la Viena, de către Șerban Cantacuzino, 
aflând de moartea socrului său, s'a oprit la Brașov și a început 
să uneltească împotriva noului Domn, Brâncoveanu, pe lângă 
generalul Heissler, comandantul armatelor imperiale. După 
stăruințele lui Bălăceanu, Heissler se pregătea, chiar să intre cu 
oştirile în țară. Brâncoveanu însă, care se străduia ca țara să 
nu devină teatrul războiului dintre creștini și Turci, trimisese 
o solie pe lângă Bălăceanu şi pe lângă comandantul general, dar 
solii lui Brâncoveanu găsesc pe Heissler turburat şi mânios, ca 
«un urs împușcat», spune o cronică anonimă contimporană, 
şi «nici cum nu se apropia de vorba lui, că nu se uita la vorbele 
lor, ci la cuvintele Bălăceanului ». 

Solii se întorc fără nicio ispravă, dar Brâncoveanu, gândin- 
du-se la jaful și pustiirea ce s'ar întinde în țară, când impotriva 
armatelor germane s'ar uni oștirile turcești și tătărești, trimite 
din nou, de data aceasta, pe Radu Popescu, « fiind — după 
cum ne încredințează cronica — învățat în limba latinească ». 
Și pentru a îmblânzi mânia generalului, Radu Logofătul aducea 
ca dar din partea Domnului, pe lângă o sumă de bani, și o mie 
de boi pentru nevoile oștirii. Cronica contemporană ne-a con- 
semnat toate amănuntele întrevederii cu generalul austriac şi 
discuţia urmată. între ei, asupra căreia, pentru savoarea lucrului 
şi pitorescul vremei, ne oprim puțin. 

« Jupâne Haisler — începe Radu Popescu —ce pricină este 
la mijloc între Dumneata și între Măria Sa Vodă și între țară, şi 
în toate zilele te lauzi cu rău asupra pământului; în loc ce am 
avut nădejde de mântuință din mâinile Turcilor păgâni, acum 
dela Dumneavoastră să ni vie pieire, care nădejde va să fie la 
noi în deșert ». La acestea, Heissler răspunde acuzând pe Brân- 
coveanu că, după ce a trimis soli la împărat şi a încheiat legă- 
mânt cu creștinii, n'a vrut să păzească « tocmeala — cum zic 
la noi, la Nemţi: parola — ci ați călcat și toate legăturile, şi ați 
stricat și parola ». La acestea, răspunde Radu Logofătul: « Mi-ar 
fi voia să auz dela Dumneata, care legături am călcat de am 
stricat parola, că Domnul nostru și cu țara gândește că le țin 
toate câte au legat solii noștri acolo în Beciu (Viena), iar de 
au legat Dumnealui Bălăceanu, care îndeamnă pre Dumneata 
spre mânie, alte legături afară, din cei trei soli ai noștri, pre 
neștiință, în taină, acelea nu le vom ținea. .. iar acelea primim, 
care au legat solii noștri toți de față. Și de au legat bani, iată 
dăm bani, numai deodată toți nu putem să-i dăm, de vreme ce 
suntem dajnici şi Turcilor ». EI stăruie mai departe să convingă 
pe general să renunțe la planul de a intra în țară, căci hotarele 
«sunt deschise de toate părțile și ar veni Turcii şi Tătarii de ar 
pustii tot pământul... Care lucru dacă ar rămânea, fără oameni, 
de ce fel ni sânt ostenelile și vorbele și legăturile ce le facem? » 
Generalul rămâne însă neînduplecat: « Nicio mântuire — încheie 
el discuția — nu se poate fără primejdie și fără pagubă ». 

Cu toată încrederea pe care i-a arătat-o Brâncoveanu în 
această împrejurare, totuși, până în 1693, nu i se acordă nicio 
dregătorie. De altfel şi vremurile erau turburi. Ofensiva oto- 
mană impotriva creștinilor începuse. Brâncoveanu primea po- 
runca de a se duce cu toate oștile sale la Cerncţi. In toamna 
anului următor, trupele austriace intrară în Oltenia: ocupară 
Piteștii, Câmpulungul, iar în iarnă, Heissler și întețitorul său, 
Constantin Bălăceanu, își făceau Crăciunul în București. Ca să. 
scoată pe imperiali din țară, Domnul aduce în ascuns pe Tătari. 

De altă parte și Radu Popescu este prins în deslegarea nume- 
roaselor încurcături bănești, rămase de pe urma tatălui său. 
Tatăl lui Radu Popescu, silit de Șerban Cantacuzino să plătească, 
41.000 taleri, pentru zahareaua dela Camenița, își vânduse o 
parte din avere și a zălogit pe cealaltă. Radu și fratele său 
Gheorghe sau tot străduit să plătească datoriile mari și să 

— zice actul divanului — dar văzând în cele din urmă că n'au 
putere să le împlinească toate, s'au lepădat de toată averea 
rămasă dela tatăl lor, ca să se împartă între datormici, luând 
fiecare « măcar veri ce ar găsi». 

Se pare că Brâncoveanu nu avea destulă încredere în Radu 
Popescu, sau poate că trăia încă viu în amintirea, lui, rolul pe 
care l-a jucat Hrizea în uciderea bunicului său despre mamă. 
Dregătoria, de clucer (care avea îndatorirea de a îngriji de pro- 
viziile necesare cailor domneşti), nu era o slujbă, pentru cultura 
şi aspiraţiile lui Radu Popescu. De aceea, nu era mulțumit cu 
situația lui, și amărăciunea de care era cuprins se străvede într'o 
scrisoare interesantă, pe care o trimite vărului său Răducanu 
Dudescu. In această scrisoare semnificativă, cronicarul nostru 
își arată dorința de a veni la Dudești, să vadă pe « mama Neacșa » 
Și pe vărul său, ca să mai vorbească: 

«câte ceva, că Dumnezeu numai va crede precum ne aflăm 
«şi alt nu avem la cine și către cine ne plânge... Doară până 
«acum, ca niște oameni ce sântem, înfășurați în deșertăciunile 
«lumii, vom fi și avut câte ceva între noi, iar acum, cunoscând 
«şi văzând dela Dumneavoastră atâta ajutor, de nu-ți voi fi 
«mai bun decât fratele și gânditor și cu fapte, încât îmi va fi 
«cu putință, să mă bată Dumnezeu. Numai iar mă rog aibi-mă, 
«iubeaște-mă, sprijineaște-mă, că sânt striin și n'am pe nimeni 
«să mă caute, ci toată nădejdea, după Dumnezeu, la Dumnea- 
« voastră îmi iaste. Și eu iar cum voiu fi cu Dumneavoastră, 

« Sfinția Sa așa să mă judece. Nu-mi trebuiește alt nimic, fără 
«cât o fărâmă de viiață fără. groază, şi să trăim cum va da Dum- 
« nezeu; că unde văz că într'aciasta becisnică de ţară, ne vin 
«oamenilor primejdii și petrec neștiind nimica, zău că sunt 
« bucuros mai bine să mă aflu în statul celor mai de jos și să 
«fiu odihnit, decât să-mi fie numele acesta și să fiu pururea cu 
«ghiață în inimă ». 

Cu aceste sentimente de amărăciune în suflet, Radu Popescu 
ia parte în iarnă, la complotul urzit împotriva lui Brâncoveanu, 
pentru aducerea la domnie a lui Grigore Ghica, care se afla 
atunci la Constantinopol. Căpetenia complotului era Dumi- 
trașcu Corbeanu, a cărui soţieera înrudită cu sora preten- 
dentului. 

Ințelegerea între complotiștii din București și între preten- 
dentul din Constantinopol s'a făcut prin mijlocirea unui Turc, 
care fusese efendi la Grigore Ghica. Inlăturându-se corespon- 
dența, care putea să dea lucrurile pe față, Turcul trebuia să ducă 
lui Grigore Ghica, în ziua când cele puse la cale în Bucureşti 
erau gata, o mahramă cu sârmă. Insă Turcul, din lăcomia câști- , 
gului, primind mahrama cu un răvaş, le-a predat lui Brânco- 
veanu. Domnul, mirându-se cu boierii săi de această viclenie, 
nu s'a turburat la început și i-a iertat. Dar lucrurile răsbătu- 
seră până la Țarigrad, și într'o bună zi, se pomenește cu un agă, 
trimis din Constantinopol, cu firman ca să aducă la Poartă, 
pe boierii care păriseră pe Brâncoveanu. Domnul, care se pri- 
cepea să desnoade ițele încurcate ale conjuraţilor, trimite pe 
lângă boierii cuprinși în firman, — deci și pe Radu Popescu 
— şi o sumă de boieri devotați lui, împreună cu 15.000 de gal- 
beni, care au efectul de a împăca lucrurile și de a întări situația 
lui Brâncoveanu. 

Pe temeiul unui firman, care declara că pârele au fost dove- 
dite mincinoase, Brâncoveanu închide pe Dumitrașcu Corbeanu, 
căpetenia, pe Grigore Postelnicu Băleanu şi pe Radu Popescu; 
dar aci, se vede și tactul lui Brâncoveanu, care nu numai că, 
îi iartă, dar îi şi pune în slujbe. 

In Decemvrie următor (1700), Radu este 4 ispravnic de banii 
haraciului » în' județul Vâlcea, iar în primăvara anului 1703, 
este ispravnic la Vel Ocnă în Râmnic. 

Curând după aceasta, raporturile dintre Dbmn și cronicarul 
nostru se înăspresc. Radu nu se mai întâlnește în dregătorii, 
iar dintr'o scrisoare a lui Brâncoveanu, din 1708, către vărul 
cronicarului, se vede că acesta căzuse în disgrația Domnului. 

Radu Popescu făcuse în satul său un zăgaz, ca să abată cursul 
apei pe matca cea, veche, dar neglijase să sape mai întâiu șanțul 
cuvenit, ca să dea cale apei și puhoiul, venind mare, s'a revărsat 
și-a înecat livezile și morile mănăstirești. « Dacă au fost văru-tău 
— scrie Brâncoveanu —cu atâta minte, n'avem ce face... 
Pentru aceasta am scris boierilor caimacami, să taie acel zăgaz 
şi nu va fi numai cu atâta, ci și câtă pagubă și stricăciune s'a 
făcut, toată va să plătească. ..». Pentru aceste motive, el va fi 
trecut în rândurile partizanilor lui Ştefan Cantacuzino (1714— 
1716) şi după înscăunarea acestuia, este numit în rangul de 
mare vornic de Târgoviște. In această calitate, i se încredințează 
misiuni delicate, ca de pildă sarcina de a conduce, dela, Giurgiu 
până la graniță, cu conace, pe Carol al XII-lea, regele Suediei, 
sau aceea de a delimita hotarele Munteniei, care fuseseră încă]- 
cate de raiaua turcească a Brăilei. 

Domnia lui Ştefan Cantacuzino este însă de scurtă durată. 
După doi ani de domnie, Ștefan Cantacuzino și tatăl său Stol- 
nicul Constantin, sunt strangulați în temnițele dela Bostangi- 
Bași. 

Domnia lui Nicolae Mavrocordat reprezintă punctul culminant 
în accensiunea politică a lui Radu Popescu. La începutul nouei 
domnii, el păstrează funcțiunea de Vornic de Târgoviște, iar în 
Martie 1716, este ridicat la rangul de mare vornic. De aci 

înainte, cronicarul nostru începe să semneze în acte: Radu 
Popescu, în loc de Radu sin Hrizii Vistierul sau Radu Hrizea. 
In vremurile acelea de sbucium, provocat de războiul dintre 
Austriaci şi Turci, Radu Popescu este însărcinat de Domn cu 
misiuni de încredere. Astfel, el este desemnat să conducă oștirea 
tătărească, ce trebuia să treacă. prin ţară, venind în ajutorul 
Turcilor la asediul Timișoarei, şi să-i pregătească conace. Tătarii 
sosesc însă prea târziu, după ce Timişoara căzuse în mâna. impe- 
rialilor. Grosu! armatei tătărești, cu hanul în frunte, trebuia acum 
să se împreune cu Vizirul. In acest timp o ceată de Nobhai, în- 
torcându-se spre vetrele lor, încep să se dea la jaf şi pradă. Radu 
Popescu dă atunci de ştire Domnului, care, trimițând slujitori, 
izbutește să smulgă din mâna Lătarilor prada. Intorcându-se 
în cetatea de scaun, Domnul îl primește, după cum notează el 
însuși, cu cinste şi-l numește Mare Ban al Craiovei. Radu Po- 
pescu ne spune că această înaltă dregătorie o datorează lui 
Grigore Băleanu, Radu Golescu și Şerban Bujoreanu care, 
fiind în înțelegere ascunsă cu Nemţii şi temându-se de el să 
nu le afle planurile, spre a-l îndepărta din București, l-au reco- 
mandat lui Mavrocordat, pentru bănia Craiovei, că, fiind un 
om mai sprinten, «mai levent », va putea face această ispravă. 
Cronicarul nostru primește însărcinarea, dar pe când el se afla 
la Craiova, o expediție germană, condusă de un maior, surprinde 
pe Mavrocordat în Bucureşti și-l ia prizonier. Radu Popescu 
pretinde că el, aducând la cunoştinţa oștilor pământene vestea 
arestării lui Vodă, a fost dus de aceştia sub pază mare la 
Târgoviște, unde a fost predat autorităților germane, care l-ar 
fi ţinut în arest. 

Documente din sursă germană ne dovedesc însă că relatările 
lui Radu Popescu — în această privință nu sunt conforme cu 
realitatea. Dimpotrivă, era și el din tabăra boierilor cari spri- 
jineau acțiunea creştinilor. La 3 Decemvrie 1716, el se găsea la 
Târgoviște, unde iscălea, împreună cu 2 episcopi şi 39 de boieri, 
«fără de nicio silnicie, ci de bună voie », un act de solidaritate, 
prin care semnatarii se obligau între ei ca să țină cu toţii lao- 
laltă şi să aleagă în unanimitate ca Domn, pe Gheorghe Can- 
tacuzino, «căci tatăl înălțimei sale a fost domn și cel mai bun 
cărmuitor al țării, care ne-a guvernat ca cel mai milostiv pă- 
rinte », şi în sfârşit, să suporte împreună, fiecare după puterile 
lui, cheltuielile necesare pentru acțiunea lor. 

Câteva, zile după aceasta, Radu Popescu pleacă în Ardeal, 
unde se întâlnește cu ceilalți boieri pribegi, devotați partidei 
creștine și unde obține dela generalul Stainville carte de liberă 
petrecere, «carte de odihnă », cum zice el. In Ardeal stă până 
aproape de încheierea păcii dela Pojarevac, 

In tot acest timp, Radu Popescu subscrie printre cei dintâi, 
uneori imediat după Mitropolit, plenipotența dată, delegaţiunii 
de boieri, prin care se cere împăratului Carol al VI-lea sau prin- 
țului Eugeniu de Savoia, alungarea «administratorului », adică, 
a lui Ioan Mavrocordat, şi numirea ca Domn ereditar a lui 
Gheorghe Cantacuzino. Ultima plenipotență, semnată de Radu 
Popescu, este din primăvara anului 1718. Un an mai târziu, 
după încheierea păcii dela Pojarevac şi numirea definitivă a 
lui Nicolae Mavrocordat în tronul Ţării Româneşti, Radu Po- 
pescu se găseşte la curtea din București a noului Domn, împo- 
triva, căruia luptase până atunci, îndeplinind însemnata funcțiune 
de mare vornic, ceea ce însemna pe acele vremuri: primul sfetnic 
al Divanului. In această dregătorie stă patru ani de zile, până 
la 1723. Era acum în asfinţitul vieții, om trecut de 70 ani, şi 
cu sufletul adânc religios al bătrânilor din alte vremuri, gân- 
dind la ceasul morţii, care se apropia pe nesimţite, la ziua înfri- 
coşată a judecății din urmă și la sbuciumul vieţii sale trecute, 
a renunțat la măririle amăgitoare ale acestei lumi vremelnice. 

Iată cum ne mărturiseşte el însuși motivul care l-a îndemnat 
să părăsească lumea în care trăise până atunci: « Fiind dvormic 


mare eu, Radu Popescu, în cinstea și dragostea Măriei Sale şi 
viind la vreme de bătrâneţe şi de slăbiciune, socotind că şi ale 
lumii sunt toate deşarte, singur din bună voie, am cerut voie 
dela Măria Sa şi am mers de m'am călugărit la mănăstire, la 
Radul Vodă ». 

La mănăstirea Radu Vodă, sub numele de Rafail Monahul, 
trăeşte până la 1729, când îl prinde moartea. Astfel, în liniștea 
patriarhală dintre zidurile mănăstirii, în rugăciuni şi umilință, 
își ispășește sbuciumul vieţii, plină de întorsături și de alergări 
după măririle ispititoare ale vieţii, Marele Vormic al lui Nicolae 
Mavrocordat, cronicarul Radu Popescu. 

Cum a înțeles vieața și cum a înfățișat el lumea în mijlocul 
căreia a trăit şi s'a sbătut? 


COMPILAȚIA LUI RADU POPESCU, cunoscută sub nu- 
mele de Istoriile Domnilor 'Țării- Româneşti, începând tot dela 
descălecare, are un orizont de privire mai larg decât a lui Stoica 
Ludescu. Factura cronicii lui Radu Popescu este mult mai 
complexă, căci el tratează istoria Ţării-Româneşti sincronic 
cu a ţărilor învecinate: Moldova, Ardealul, Turcia, Rusia. 
Este un plan cu totul original, care nu are nimic comun cu 
vechile cronografe, căci acelea erau repertorii de istorie 
universală, care începeau povestirea evenimentelor dela crea- 
ţiunea lumii şi înfățișau în ordine cronologică istoria tuturor 
popoarelor rând pe rând (Evrei, Asirieni, Egipteni, Perşi, 
Greci, Romani, Bizantini), pe când în cronica lui Radu Po- 
pescu privirea este circumscrisă la popoarele din Răsăritul 
Europei vecine cu 'Ţara-Românească. După fiecare domnie 
munteană, se înşiră evenimentele contimporane din ţările 
megieșe. De pildă, după ce dă povestea decălecatului și a 
legendarului Radu Negru, pe care cronicarul — confundându-l 
cu Basaraba —îl aşează la 1290, urmează: «In zilele 
acestui Domn, după cum să veade veleatul, au fost împărat 
la "Țarigrad Mihail Paleologul, carele au scos Țarigradul din 
mâinile Frâncilor», apoi se trece la Otman şi lumea turcească, 
pentru ca să continue apoi cu istoria ungurească: « Intru 
această vreame era craiu unguresc Ladislau ». Dela domnia 
lui Alixandru Vodă I, cu întemeierea principatului moldo- 
vean 1320, intră în raza de privire a cronicarului şi Mol- 
dova, iar dela 1509 și istoria Rusiei. 

Cronicarul însă nu izbutește să găsească un punct de vedere 
unitar care să coordoneze evenimentele; acestea sunt de cele 
mai multe ori juxtapuse. Dar trebue să recunoaştem că 
autorul a lăsat o operă unică, nu numai pentru timpul lui, 
dar chiar şi pentru vremurile noastre: o încercare de istorie 
a Românilor în lumina istoriei europene orientale. 

Izvoarele “tui Radu Popescu în această vastă operă de 
istorie răsăriteană, având ca punct central istoria Românilor, 
sunt felurite. Pentru istoria Moldovei a avut la îndemână 
cronica lui Ureche într'o versiune a lui Simeon Dascălul. 
Pentru istoria bizantină şi turcească pe Gh. Phrantzi, care 
fusese martor la căderea Constantinopolului şi a fugit apoi 
în Italia ; o versiune a cronicei grecești dela 1570. Pentru isto- 
ria Ardealului izvoare ungurești, ce n'au fost încă identificate. 

Pentru istoria munteană, Radu Popescu a folosit acelaş 
izvod vechiu pe care-l utilizase şi Stoica Ludescu şi care în co- 
pia lui, în unele părţi, avea lacune şi confuzii în altele date ceva 
mai bogate. In linii generale însă ştirile lui Radu Popescu co- 
respunăd cu ştirile lui Stoica Ludescu până la domnia lui Neagoe 
Basarab, unde cronicarul Bălenilor utilizează şi el Vieaţa 
Patriarhului Nifon, dar o reduce ca proporţie (eliminând 
partea apologetică a lui Neagoe) şi o încadrează mai armonic 
în urzeala cronicei. Pentru domnia lui Mihai Viteazul împle- 
teşte ştirile din cronica lui Teodosie Rudeanu cu cele din poema 
grecească a lui Stavrinos, pe care am analizat-o în vol. | 

(p. 85); pentru domniile următoare se foloseşte de cronica 
lui Matei al Mirelor. La domnia lui Matei Basarab are ştiri 
ceva mai bogate decât Stoica Ludescu. 

Dela domnia lui Grigore Vodă înainte începe partea per- 
sonală a lui Radu Popescu (Radu Vodă Leon, Antonie Vodă, 
Grigore Vodă Ghica în a doua domnie, Duca Vodă, Şerban 
Basarab) în care intră pe scenă ca eroi principali Cantacuzi- 
neştii cu zarva și turburările pe care — după el —le aduc 
în rândurile boierimei pământene şi cu reacţiunea partidei 
Bălenilor. 

Radu Popescu înfăţişează tragedia Postelnicului Const. 
Cantacuzino într'o lumină cu totul deosebită de aceea în 
care o cunoaştem dela Stoica Ludescu, căci el este cronicarul 
partidei adverse. După el vina toată o poartă Serban Canta- 
cuzino, care, încă dela mazilirea lui Ghica Vodă, nutrea 
ambiţii mari, căci, ne spune cronicarul: « Şărban Logofăt, 
feciorul lui Costandin Postelnic Cantacuzino, mai ficlian fiind 
decât alţi fraţi, au gătit un cal foarte frumos şi l-au dus de 
l-au dăruit Pașăi despre dânsul şi i s'au rugat să-i fie slugă 
şi să-l aibă în gândul lui neuitat ». Paşa într'adevăr nu l-au 
uitat «că, cu vreame îndelungată, i-au făcut mult bine, până 
şi la domnie l-au rădicat ». Intenţiile lui Şerban se dau curând 
pe faţă. Pe când urmașul lui Ghica Vodă, fiul său Grigoraşcu, 
se afla cu oștile turceşti şi tătăreşti în Ardeal, atunci, «cum 
zic unii, s'au făcut nişte amestecături, adecă Şărban Logofăt 
feciorul lui Costandin Postelnicu Cantacuzino şi oarecare 
den îraţii lui ce era acolo, şi Mareș, şi Creţulescul, să fie 
umblat între căpitani şi între slujitori, de îndemna să meargă 
să părască pre Grigorie-Vodă la Vizirul de rău, de hain şi 
de altele, şi pre urmă să ceară Domn la Vizirul pre Sărban 
Logofătul; care dăn om în om mergând vorba, au ajuns şi la 
Domn ». După ce s'a despărţit de Vizir, Vodă porunci văta- 
îului de aprozi să-i aducă boierii care umblaseră cu vicleşug şi 
«începu a-i mustra pentru căci fac aşa, de au vrut să-l vicle- 
nească şi să-l părască la Vizirul: « ce rău li-au tăcut? Au nu i-au 
boierit cu mari boierii, au nu i-au miluit cu mile mari?». 
Care anume, le spunia ». Pâriţii tăgăduesc. Domnul « scoase 
vadnicii de faţă, căpitanii cari vorbise cu ei... şi începură 
a zice: Aşa, Doamne, ni-au zis să mergem să te părîim la 
Vizirul, şi să pue pre Şărban Logofătul Domn». Grigore 
Vodă i-a dat atunci în pază Vătatului de aprozi. In acelaş 
timp sosesc din ţară pâri dela caimacamii domnești: Stroe 
Leurdeanu şi Dumitrașco Vistierul Cantacuzino, nepotul 
Postelnicului, « pârând pre Costandin Postelnicul Cantacu- 
zino, că umblă pre marginea turciască oamenii lui hulind 
numele Domnului de rău şi de hain, şi pre oamenii țărăi, îi 
zăticneașşte, ae nu-i lasă să-şi dea dăjdiile împărăteşti, şi cum 
că să laudă, că el au popit pre Grigorie-Vodă, şi iară el îl va 
despopi și ca acestea altele multe ». Aceste două « pricini: 
ună den tabăra, alta den ţară »,„au aţâţat pre Grigore-Vodă 
« cu mare mânie asupra casii lui Costandin Postelnicul » şi au 
deslânţuit drama pe care Radu Popescu o relatează cu ace- 
leaşi detalii ca şi Stoica Ludescu. 

După omorirea Postelnicului, fiii săi nu se potolesc. In 
timpul domniei lui Ghica Vodă, «iar au început Cantacozinii 
a amesteca lucrurile, precum au fost învăţaţi şi a turbura 
pre unii din boiari », «care aciasta n'o făcia de alt, fără cât 
să fie totdeauna ei mai mari». Boierii «alunecându-să cu 
firia că vor fi acelea care le zic Cantacozinii —că Domnul 
Sar îi sfătuit cu Grecii ca să-i omoare —se răzvrătesc și 
provoacă înlocuirea lui Ghica prin Antonie Vodă din Popești. 
Subt acest Domn bătrân, abia «se aşăzase lucrul ţărăi bine 
Şi gâlcevile despre toţi, iar feciorii lui Costandin Postelnicul 
Cantacuzino... găsiră vreame să caute moartia tatâne-său, 
den cine au fost, şi închiseră pre Stroe Leurdianu, vinuindu-l 


că el au fost pricina de l-au omorit ». Radu Popesen ştie şi el 
de răvaşele pe care Ghica Vodă le dăduse Stolnicului Const. 
Cantacuzino la Viena. Le văzuse chiar: «iar noi am văzut 
neşte răvăşele», dar adaogă, aruncând umbra îndoelii: «ale 
cui vor fi fost, Dumnezeu ştie». 

După călugărirea lui Stroe Leurdeanu, « Şărban Spatariul 
Şi fraţii lui să mărise, să împuternicise, cât trecea peste 
măsură, nebăgând seamă pre ceilalţi şi întru nimic socotin- 
du-i ». Subt domnii următori, Cantacuzenii și partizanii lor 
sunt necontenit în fierbere, când în ţară, « nălucindu-li-se » 
că adversarii « fac sfat între dânşii să-i omoare », şi sbătân- 
du-se «să depărteze pre toţi boiarii de pre lângă curte şi să 
le ia boieriile », ca să le împartă între ai lor, când pribegi în 
Moldova sau la Constantinopol, urzind răsturnarea Domnilor. 

Domnia lui Şerban Cantacuzino e înfățișată ca o pacoste 
pentru ţară. « Mare şi întunecat nor, şi plin de fulgere şi de 
trăsnete, au căzut pre Ţara-Rumânească Şărban-Vodă, carele, 
ca cu neşște trăsnete, cu răutatia lui au spart şi au dezrădă- 
cinat nenumărate case de boiari şi de slujitori şi de săraci şi 
pre mulţi au omorît cu multe feluri de cazne şi i-au sărăcit 
cu multe feliuri de pedepse, precum istoria mai jos va arăta ». 
Şi începe a înşira crimele săvârşite de Serban-Vodă. Pe când 
se întorcea cu oastea sa și cu Turcii dela cetatea Dogancal€ 
a trimes înainte cu «cărţi» la scaunul Domniei pe Drosu 
Sărdariu, dar, în acelaș timp, a învăţat, în ascuns, pe un tătar 
pe care i-l dăduse ca însoțitor, să-i tae capul pe drum şi apoi 
să se facă pribeag în Bugeac. Şi « pentruca să stingă neamul 
lui Drosu, fiindcă acesta mai avea o fată, a trimes neșşte 
seimeni, hoţi de ai lui » de au omoriît-o. Pe Vâlcu Vornicul, deşi 
l-a judecat în multe rânduri, și nu i-a aflat nici o vină, l-a 
închis în mănăstirea Znagovul şi, muncindu-l cu multe 
cazne, l-a spânzurat. Pe feciorul lui Drosu Sărdarul «tânăr 
săracul », d-au legat şi l-au slobozit în ocnă pustie. 

Asasinarea lui Hrizea Vistierul, tatăl cronicarului şi năpă- 
stuirea familiei lui e povestită pe larg. Nu mai insistăm, 
fiindcă am reconstituit-o mai sus. 

Radu Popescu cu toate defectele lui ca istoric, are însă 
mai multă, cursivitate în povestire decât Stoica Ludescu. 
EI nu se pierde în lungi şi oţioase imprecaţii biblice, ci dizolvă 


/ndignarea şi ura în naraţiune. Este o limbă rea, cârcotaşe. 


Inregistrează toate svonurile răutăcioase, chiar şi vulgare ale 
timpului, când este vorba de adversari: Lui Antonie Vodă 
ne spune el, atât îi scurtase Cantacuzenii toate veniturile 
«cât nici de mâncare nu era sătul, şi de băutură, că-i da 
cât vria ei; în zi de dulce: carne de vacă cu apă şi cu sare, 
în zi de sec : linte şi fasole cu apă şi cu sare. Vin îi da împuţit, 
ci trimitea cu urcioarele în târg Antonie Vodă şi fie-său 
Neagoe Vodă cu bani refenia, de cumpăra vin de bia; ci da 
fie-său mai mult la refenia, căci îi zicea tată-său că el are 
Doamnă şi coconi, ci să dia mai mult — şi aşa vieţuia bietul 
Antonie Vodă ». Despre Mihnea Vodă «zic unii să-i fi fost 
giuvan (ui Chinan-Paşa), fiind frumuşel ». « Ștefăniță-Vodă, 
fecior lui Vasilie Vodă, nu căuta trebile Domniei, ci curviile, 
şi cu parte fămeiască și bărbătească ». 

Dar Radu Popescu are ceva din darul marilor cronicari 
moldoveni, izbutind să scoată în lumină colţuri interesante 
din trecutul sbuciumat al ţării, în care se vede coloarea 
timpului şi psihologia societăţii. Şi factura sintactică a sti- 
lului are o tehnică mai modernă. Fraza e mai degajată din 
angrenajul coordonărilor şi al incidentelor. Ţâşneşte câteo- 
dată viu și energic în dialoguri scurte. E caracteristică în 
această privinţă scena dinamică, povestită cu efecte tea- 
trale a mazilirii lui Antonie Vodă din Popeşti. Faptele se 
petrec la Constantinopol, unde Antonie Vodă se dusese cu 
boierii ca să reînoiască domnia. Turcii le făgăduiseră. « Să vă 

Mănăstirea Cotroceni din Bucureşti, ctitoria lui Șerban Cantacuzino. 


gătiţi în cutare zi, să veniţi să îmbrace caftanul ». La ziua 
sorocită, Domnul şi boierii se strâng în camera Marelui Vizir. 
Acesta intră «şi începu a întreba: «Care iaste Mareş?». 
Zise: «Eu sănt». «a-l!» Ci-l luară. «Care iaste Gheorghe 
Vornic? ». Zise: «Eu sânt». «a-l». Ci-l luară. «Care iaste 
Sărban? ». Ziseră: « Nu iaste » (Şerban Cantacuzino, presim- 
ţind ce se va întâmpla, rămăsese acasă şi prefăcându-se că-i 
este râu, « zăcia lângă foc »). « Care iaste Mihai Postelnicul? ». 
«Cesta iaste ». «Ia-l!». Il luară. Care iaste cutare, cutare? 
li luară pre toţi». Şi după îndepărtarea protivnicilor, «zise 
vizirul Domnului Antonie Vodă: Impăratul ti-au mazilit ». 
Şi întorcându-să cătră ceilalţi boiari: « Voao v'au dat împă- 
ratul Domn pre Gligorie-Vodă; păsaţi la dânsul». Tot așa 
prinsă pe viu, este filmată şi scena următoare, care se petrece 
în Bucureşti. Noul Domn scrie Banului Gheorghe Băleanu, 
care era caimacam, să prinză pe Radu Logofătul Creţulescul 
și pe fraţii Cantacuzino. Băleanu trimete slujitori cu Radu 
Năsturel să ocolească casele boierilor şi să-i cheme la curte. Pe 
drum, boierii nedumiriţi, «întrebau: Dar ce, ce? Ei zicea «Nu 
știm nimic, fără cât poruncă domnească au venit ; veţi vedea». 
Şi merseră la curte. Acolo era Banul Gheorghe şi slujitori mulţi, 
lumânări aprinse. Dacă veniră, şăzură. Și se sculă Banul şi 
zise: « Boiari fraţilor, sănătate de la Măriia Sa Grigorie-Vodă, 
că l-au miluit Dumnezeu şi Impăratul cu domnia: iată şi 
cartia ». Mulţămia ei lui Dumnezeu, însă acii dentre gloată 
fugi Iordache (Cantacuzino) şi vru să fugă şi Matei Aga (fra- 
tele său), dar îi prinseră de veaste, şă-i întoarseră. Şi le zise 


- 


(După o stampă veche). 


Banul Gheorghe: « Matei, căci faci copilăreşte de nu şăzi! Dar 
Domnul căci porunceaște să fiţi la opreală, nu doar că va 
să vă omoară, ci numai până va veni Măriia Sa; deci bun 
iaste Dumnezeu: vă va ierta; nu vă teameţi, ci şădeţi: nu 
ne mai faceţi rușăne ». In cămările domnești zăceau închiși 
de Creţulescu 24 de boieri. « Ci îndată porunci Banul Gheorghe 
de aduseră ţigani, şi le tăiară obezile, șă-i slobozi. Ci fieşte- 
carele îș lua obezile şi le ducea înainte Creţulescului şi-i zicea 
să șă le pue în gât, şi le lepăda jos». 

Iată și o scenă cruntă care ilustrează despotismul voevozilor 
din acele vremuri sângeroase de vasalitate turcească: 

Mihnea Vodă, mâniat că boierii, în frunte cu Pârvul Vistierul 
Vlădescul, îl pâriseră Paşii, după ce s'au întors la conac, 
« întâmplându-să de au venit Pârvul Vistieriul supt cortul 
domnesc, poruncise mai nainte unor beșşiii, dacă-l vor vedea 
că vine Pârvul Vistieriul la cort, să vie şi ei cu armele pre 
supt haine să nu vază. Ci îndată veniră beșlii, cum le porun- 
cise. Deci după perdia eşi Mihnia Vodă, şi zise beşliilor tur- 
ceaşte: « vurşughidi ». Şi îndată îl loviră cu săbiile de-l făcură 
fărâme, şi nu să mai socoti că iaste ştiut la Poartă şi mutafa- 
raca împărătească, şi-l râdicară de acii, făcut fărâme de săbii ». 

Iată, în sfârşit, în contrast, şi un tablou de logodnă dom- 
nească — fiul, «coconul » lui Radu Vodă din Muntenia, Şte- 
fan, cu fiica lui Duca Vodă din Moldova, Catrina — al cărei 
fast patriarhal şi ale căror obiceiuri turcești, cu coloritul lor 
oriental, au isbit curiozitatea naivă a boierimii noastre din 
ambele ţări, căci o descrie şi Neculcea;: 

« Strâns-au toată boerimea ţării cu toate jupânesele și au 
întins corturile în dial despre Mihai Vodă, în drumul Cotră- 
cenilor: acolo făcia ospeţe în toate zilele. Adus-au pehlivani 
de cei ce joacă pe funii, şi de alte lucruri. Adusese şi un 
pehlivan hindiu harap, carele făcea jocuri minunate și nevă- 
zute pe locurile noastre: iute om era şi vârtos. Lângă altele, 
de nu le putem lungi, făcia aceastea mai ciudat: punia de 
rând 8 bivoli, şi să răpeziia iute şi, sărind peste ei, să da 
în văzduh peste cap, şi cădia în picioare de ceia parte; alta, 
un cal domnesc, gras, mare, își lega chica de coadă-i, şă-l 
bătea comișelul căt putia, şi nu-l putia să-l mişte de loc; 
alta, un copac mare den pădure adusease neated, şi înfipt, 
s'au suit pre dânsul ca o maimuţă: deci, după multe jocuri 
ce au făcut sus în vâriu-i, s'au slobozit de acold cu capul 
în jos, şi au dat în picioare; alta, un tulpan lung de mulţi 
coţi, îl ținia oameni în mâini, cât era, şi să răpăziia iute, 


şi mergia călcând pre tulpan, şi nu să afunda; alta, să prindea 
mulţi oameni câte doi în mâini, şi făcea chipca deo butecu 
mâinile, și mai lung și să răpeziia iute, şi intra cu capul pen 
gaura aceaia, şi nu-l simţia oamenii, și de ceia parte cădia 
în picioare. Ca acestea multe făcea, care nu le ținem minte. 
In scurt, mare veselie s'au făcut la aciastă logodnă a coco- 
nului Radului-Vodă aicea la noi». 

Compilaţia lui Radu Popescu se oprește în prima redacție 
la actul de împăcare a celor două partide vrăjmaşe prin 
căsătorirea Smaragdei, fiica lui Serban Cantacuzino, «îru- 
moasă și înțeleaptă », cu Gligorie Postelnic Băleanu, pribeag 
în Ardeal, și el «de bun neam, frumos, înţelept ». Mai târ- 
ziu Radu Popescu gontinuă cronica ţării de la Constantin 
Brâncoveanu înainte. Pentru a avea o caracterizare gene- 
rală a personalităţii lui, trebue să trecem la epoca lui 
Brâncoveanu şi să examinăm şi a doua parte a cronicii sale. 


CRONICARII LUI 


Rare ori în trecutul nostru sbuciumat o domnie a avut norocul 
să aibă parte de atâţia cronicari, ca domnia lui Constantin Brân- 
coveanu. Dăinuirea ei îndelungată, “prosperitatea crescândă a 
țării, înflorirea culturală, sprijinul acordat creştinilor din Ră- 
sărit, care gemeau sub apăsarea păgână, casa îmbelșugată a 
Domnului, înviorată de numeroși copii, gineri și nurori și apoi, 
deodată, din culmea fericirii şi a gloriei, repedea prăbușire: 
arestarea lui Brâncoveanu și a copiilor săi, închiderea în fio- 
roasa temniță a celor 7 turnuri și în sfârşit sângeroasa decapitare 
pe țărmurile Bosforului a tatălui și a celor 4 copii ai săi cu gine- 
rele Văcărescu, — toate aceste evenimente au avut un răsunet 
adânc în sufletul contimporanilor. In afară de italianul Anton 
Maria Del Chiaro, secretarul de limbi occidentale al lui Brân- 
coveanu Și al urmașilor săi, care în opera Istoria delle moderne 
vivoluzioni della Valachia, apărută la Veneţia în 1718, ne-a lăsat 
o icoană prețioasă a vieţii de curte și a domniei lui Brâncoveanu, 
patru cronicari pământeni s'au învrednicit a transmite peste 
veacuri amintirea lui Brâncoveanu. Unul, Radu Popescu, care 
se simțea nedreptăţit în această « becisnică de țară >, a continuat 
a scrie cu ochii împăienjeniți de patimă. Altul, logofătul Radu 
Greceanu, traducătorul de texte religioase de care ne-am ocupat 
mai sus, a scris cronica la curte, subt ochii Domnului, în lumina 
în care acesta ar fi dorit să fie înfățișat viitorimei. Un boier, 
necunoscut până acum, ne-a lăsat o cronică de o reală valoare 
literară și, în sfârşit, un cărturar mai mărunt, din mulțime, a 
cântat în versuri tragedia morții lui Brâncoveanu, cântec care, 
a intrat apoi în domeniul popular. 

Continuarea cronicei lui Radu Popescu, de care am vorbit 
mai sus, a fost publicată de N. Bălcescu în Magazină istorică 
Pentru Dacia, după un ms. în care ea se înfățișa ca o conti- 
nuare directă a cronicii lui Radu Greceanu. 

Răposatul Giurescu, reluând, în 1906, studiul cronicelor mun- 
tene, a arătat cu argumente serioase că textul acestei cronici, 
publicată de Bălcescu pe numele lui Radu Popescu, este de fapt 
o continuare la « Istoriile Domnilor Ţării Româneşti », care fusese 
atribuită până la dânsul de Aron Densușianu și apoi de N. Iorga, 
lui Constantin Căpitanul Filipescu. In argumentarea sa, Giurescu 
atribuia « Istoriile Domnilor Țării Româneşti » tot lui Radu Po- 
pescu. In 1908 însă, d-l Emil Panaitescu în Cronicarul Radu Po- 
Pescu şi Istoriile Domnilor Țării Româneşti, a semnalat o serie 
de contradicții între datele pe care le cuprinde cronica întitu- 
lată « Istoriile Domnilor Țării Româneşti » cu privire la tatăl lui 
Radu Popescu și familia sa, și între realitatea faptelor, așa cum 
ne-o desvăluie documentele contimporane. Aceste contradicții 
ar îi, după d-sa, de așa natură, că nu se pot explica decât ad- 


BRÂNCOVEANU 


mițând că nu Radu Popescu este autorul acestei cronici. Cerce- 
tările ultime însă ale lui Al. Vasilescu și ale lui Constant Gre- 
cescu au înlăturat însă detinitiv aceste obiecțiuni. 

Continuarea, cronicii lui ni s'a păstrat încorporată în două 
serii de compilații. Prima compilaţie este alcătuită din corpul cro- 
nicelor muntene, inclusiv cronica lui Radu Greceanu. După 
cronica lui Radu Greceanu, care se încheie în această compilație 
la anul 1714, urmează cronica lui Radu Popescu, cu următorul 
titlu: « De aicea sânt cele ce au scris Kir Rafail Monahul, care 
pre nume mirenesc l-au chemat Radu Popescu biv vel dvornic ». 
Această compilație munteană a fost întocmită din porunca 
lui Nicolae Mavrocordat, după cum se poate vedea limpede chiar 
din titlu: 

« Istoria Țării Românești, de când au descălecat pravoslavnicii 
«creștini; întru care coprinde toate istoriile a tuturor Dom- 
« nilor, dinceputul țării, dela întâiul Domn, Radul Negrul Voevod, 
«până acuma, la domnia a doua a Măriei Sale lui Nicolae Ale- 
«xandru Voevod; acum de iznoavă scrisă, din porunca Măriei 
«Sale prea luminatului și prea înălțatului nostru Ion Nicolae 
« Alexandru Voevod, întru al unsprezecelea an dintru a doua, 
«domnie a Măriei Sale... de Radu Logofețelul de Divan, sin 
«Mihaiu Ieromonahul Lupescu, la anii dela zidirea lumii 7238, 
«iar dela Nașterea Domnului nostru lisus Hristos 1729, luna 
«lui Octomvrie 31 ». 

A doua compilație cuprinde cronica lui Radu Popescu, îmbi- 
nată cu cronicele moldovenești privitoare la domnia lui Nicolae 
Mavrocordat. Ea poartă titlul: 

«Letopiseţ întru carele să cuprinde domnia dintâi şi de a 
« doao din Țara Moldovei a Măriei Sale prea luminatului nostru 
«Domn lo Nicolae Alexandru (Mavrocordat) Voevod, carele 
«iaste alcătuit de Nicolae Costin vel Logofăt, feciorul lui Miron 
« Costin ce-au fost Logofăt mare, şi domnia dintâi și de a doao 
«iară a Măriei Sale din Țara Românească, zocmitiă și aşezată 
«de Raduli Popescul, ci-au fostu vornic mare, coprinzând. şi 
«alte lucruri ce s'au întâmplat printr'alte părți, într'aceste 
« domnii ale Măriei Sale ». 

In ambele compilații — și în cea muntenească şi în cea mol- 
dovenească — cronica privitoare la cele două domnii ale lui 
Nicolae Mavrocordat în Țara Românească, este atribuită lui 
Radu Popescu, care, în monahism, a luat numele de Rafail 
Monahul. Paternitatea lui Radu Popescu asupra acestei cronici 
este deci în afară de orice discuție. 

Am schițat vieața lui Radu Popescu, plină de frământări şi 
de griji: după o copilărie fericită în mijlocul unei familii bogate 
şi puternice, o tinerețe amărită de tragedia uciderii în chinuri 
groaznice a tatălui şi turburată de fiorii zilelor nesigure ale pri- 
begiei în țări străine; după întoarcerea la cămin, o luptă îndărăt- 
nică de a-şi salva averea părintească, încheiată cu lepădarea, 

înaintea divanului domnesc, de averea rămasă de pe urma 
tatălui, în mâna datornicilox. Epoca maturității n'a fost nici 
ea mai fericită. Străduinţa de a se ridica prin munca și cultura 
lui deosebită — pentru timpul lui—este însoțită de amără- 
ciunea, de a se vedea ținut în ranguri inferioare, ceea ce-l deter- 
mină să se amestece în ițele încurcate ale unui complot și-l 
aduce să, retrăiască zilele de groază pe care le îndurase tatăl 
său, în beciurile temniţei. 

Abia la bătrâneţe, sufletul acesta sbuciumat găsește şi el o 
satisfacție în neașteptata ascensiune pe treapta cea mai înaltă 
a ierarhiei boierești. 

Vieaţa plină de frământări și amărăciuni ; atitudinea de neîn- 
credere a lui Brâncoveanu, care-l ținea departe de funcțiile mar: 
ale curţii; bunăvoința lui Mavrocordat care-l ridică la cea mai 
înaltă situație — toate acestea au avut o răsfrângere adâncă 
în sufletul lui şi au influențat puternic pana sa de istoriograf. 

Cronica lui ne înfățișează — în versiunea, publicată de Băl- 
cescu — evenimentele petrecute în Țara Românească între anii 
1714—1729. In câteva manuscrise din Biblioteca Academiei 
Române se vede că mai târziu, după trecere de mai mulți ani, 
Radu Popescu — îndemnat poate de Nicolae Mavrocordat, 
care ținea să se facă un corp complet al cronicelor —- a încheiat 
domnia lui Şerban Cantacuzino și a povestit pe scurt domnia lui 


Brâncoveanu. Din domnia lui Brâncoveanu, ediția Bălcescu po- 
vestește numai partea finală, începând cu întoarcerea Domnului 
din Adrianopol. Pornind dela această dată, când Brâncoveanu 
se credea ajuns în culmea puterii, cronica înfățișează faptele 
petrecute în Țara Românească și evenimentele care au dus la 
căderea lui Brâncoveanu, pentru a se opri apoi pe larg la cele 
două domnii ale lui Nicolae Mavrocordat, despărțite prin scurta 
domnie a lui loan Mavrocordat. 

Epoca finală din domnia lui Brâncoveanu corespunde 
tocmai cu partea din vieața cronicarului în care el, în căutarea 
unei «fărâme de vieață fără groază », se simțea nedreptăţit în 
«această becisnică de țară », în care «vin oamenilor primejdii » 
și în care « mai bucuros ar fi fost să se afle și el în statul celor 
mai de jos şi să fie odihnit», decât —cum spune însuși — 
«să-mi fie numele acesta și să fiu pururea cu ghiață în inimă ». 

In această epocă din vieaţa lui, Radu Popescu, nemulțumit 
de distanța la care era ținut de curtea domnească și în năzuința 
unor zile mai bune, ia parte la complotul pentru răsturnarea lui 
Brâncoveanu. Complotul fusese însă, după cum am văzut, 
desvăluit; situația lui Brâncoveanu a fost întărită la Poartă, 
iar Radu Popescu, după ce fusese târît pe la Constantinopol, a 
fost în cele din urmă întemnițat din porunca lui Brâncoveanu. 

La această nouă răspântie din vieața cronicarului, resenti- 
mentele lui împotriva lui Brâncoveanu se străvăd limpede în 
paginile cronicei. Povestind întoarcerea Domnului dela Adria- 
nopol, unde fusese chemat la Poartă și de unde dușmanii credeau 
că nu se va mai întoarce, cronicarul ține să sublinieze dela început 
că Domnul « și-a schimbat firea, că s'a făcut mai rău, mai cumplit ; 
împrumuturi au pus pre boieri, pre mănăstiri, biruri mari pre 
săraca țară, cât n'avea putere să le împlinească, ci să văita și 
blestema ». 

Trecând apoi la ostilitățile dintre Petru cel Mare și Turci, 
Radu Popescu insinuează că Brâncoveanu a fost cauza războiului ; 
că el a întețit pe Ruși, trimițând la ei soli cu scrisori și îndem- 
nându-i să vină cu oștile și să libereze principatele românești 
de sub Turci; că Domnul remân a primit dela Ruși « hrisoave » 
prin care el și feciorii lui s'au făcut «cnezi de Moscovia ». 

Este într'adevăr curios faptul cum Radu Popescu nu mai 
poate înțelege acum liniile politicei externe a lui Brâncoveanu, 
el, care odinioară expusese cu atâta convingere, căldură și energie, 
punctul de vedere românesc, înaintea comandantului arma- 
telor imperiale din Ardeal. Şi totuși, datele problemei rămă- 
seseră aceleași, deoarece Turcii și Tătarii erau atunci o mare 
forță militară și deoarece Ţara Românească nu avea hotare 
naturale, ci era deschisă de toate părțile. Brâncoveanu și ai săi 
nu puteau trece fățiș de partea creștinilor, până ce puterea Tur- 
cilor nu va fi fost sdrobită. Altfel ar fi expus țara zadarnic, la 
jaf, la măcel, la robie și ruină. « Dacă ar rămâne pământul fără 
oameni, de ce fel ne sunt ostenelele și vorbele și legăturile ce le 
facem » — încheiase el cuvântarea față de Heissler. Iar acum 
în 1711, în tratativele cu Rusia, care urmau aceeași linie pe care 


el o expuşese lui Heissler, din toată această politică de serioasă 


cumpănire a intereselor țării și ale poporului românesc, Radu 
Popescu nu mai vede, nu mai găseşte altceva de subliniat decât 
latura de duplicitate. Parcă își simte sufletul ușurat, când po- 
ii prăbuşirea politicei lui Brâncoveanu: 
„că s'au scăpat de amândouă părțile, că Muscalu l-au 
« Îl de viclean și înşelătoriu de creştini, Turcii încă l-au 
«numit hain împăratului..., că el gândise să placă vreunei 
„«părți, în cea de pe urmă nici uneia n'au plăcut nici alteia, că 
"nu minte Hristos (când zice) că nu poate sluji neștine la doi 
«Domni. . + 
Nici chica atunci când ajunge cu povestirea la ziua de Ador- 
mirea, Maicii Domnului a anului 1714, când Brâncoveanu a tre- 
buit să privească, înainte de a-i veni rândul, cum cad sub sabia 

gealatului capetele celor 4 copii ai săi și al ginerelui — tragedie 
care a sguduit atât de puternic sufletul maselor populare, că 
ne-au transmis înfiorarea lor peste veacuri, în cunoscuta baladă: 
« Brâncoveanu Constantin, boer vechiu și Domn creștin...) — 
nici atunci, nu picură din sufletul înăcrit de ciudă al cărtura- 
rului, măcar o lacrimă de îndoioşare peste rândurile cronicei, 
Dimpotrivă, încercând să fixeze, într'un tablou general, bilanțul 
domniei lui Constantin Brâncoveanu, el ține să sublinieze petele 
de umbră: 

«Insă Constantin Vodă Brâncoveanul în domnia lui, au fost 
«fericit de toți oamenii țării și încă și de oamenii altor ţări, 
«cât i s'au auzit numele, iar nu lăudat, pentrucă alta este feri- 
«cirea, alta este lauda... 

« Intr'acest chip poate să se fericească și Constantin Vodă că. 
«l-au dăruit norocul cu tot felul de bine: sănătos, întreg, casă 
«întreagă, fii și fete mulți, avuții prea multe, case, palaturi, 
«sate, vii, heleştee, domnie îndelungată și altele ca acestea, care 
« nu i-au lipsit nimica, de care ochii lui au poftit, dar toate acestea 
«au fost Jarurile norocului, iar nu câștigate de dânsul, că ceea 
«ce câștigă cinevaș în lume este partea sufletului... iar Con- 
«stantin Vodă nici o bunătate sufletească n'au arătat în vieața 
«și domnia lui, pentru ca să-l laude, ci mai vârtos este a se huli 
«pentru multe rele fapte ce au făcut în domnia lui, care au 
«rămas la cei după. urmă greutate și blestem: avea o lăcomie 
«mare peste măsură şi obiceiurile cele bune ale țării, care cu 
« multă socoteală le-au făcut acei bătrâni, toate le-au stricat. . .». 

Despre politica lui prevăzătoare, care în timpul unei înde- 
lungate domnii a asigurat liniștea în ţară și a înlesnit popo- 
rului o prosperitate, cum nu mai cunoscuse de multă vreme; 
despre numeroasele lui ctitorii de mănăstiri, care au rămas până 
azi ca admirabile. mărturii ale unui superior simț artistic ; despre 
înfloritoarea, activitate culturală susținută și stimulată de Domn, 
el nu pomenește nimic. 

O singură dată sufletul lui se pare că se înduioșează de neno- 
rocirea lui Brâncoveanu, atunci când este vorba de cei cari au 
pus la cale prăbușirea Domnului: Cantacuzinii. Ura, care mocnea 
ascunsă în sufletul cronicarului împotriva celor cari uciseseră 
în chinuri pe tatăl său, isbucnește cu toată vehemența;: 

«In mijlocul vremilor acestora, Cantacuzinii, carii pururea 
«au fost vicleni Domnilor și n'au fost odihniți de nici un Domn, 
«și acum la Constantin Vodă au început să-l viclenească și să-l 
«desrădăcineze din fața pământului, neavând altă pricină, fără 
«numai răutatea lor aceea ce din fire o au avut și mai dinainte, 
«că nu le-au lipsit în zilele lui Constantin Vodă nici un fel de 
«bine ca să nu-l aibă, voie vegheată, sfetnici ai Domnului plini 
«de bani, de sate, de vii, fără bir, fără împrumuturi, precum alții 
«ai ţării da... Zic adevărul, că mai bine trăia ei, decât Constantin 
« Vodă, că el avea grijile domniei, iar ei aveau primblările şi 
« desfătările și câștigurile și tot binele...» 

Și el povestește mai departe cum Cantacuzinii ar fi falsificat 
pecețile boierilor la Brașqv și cu acestea ar fi semnat plângerea 
împotriva lui Brâncoveanu; cum, mai târziu, prin chiar Con- 
stantin Diichites — vătaful lui Brâncoveanu — ar fi trimis cărți 

Sultanului, legându-se să predea ei înșişi pe nepotul lor în mâna 
Turcilor. El învinovățește fățiș pe Ștefan Cantacuzino că s'a 
nevoit, «cu atâta osârdie să stingă casa lui Constantin Vodă, 
cât limbă de om nu poate spune ». In această groaznică învinuire, 
el nu cruță nici pe Stolnicul Constantin Cantacuzino « hoțul 
acel bătrân, care știind toate tainele nepotu-său Constantin, 
pentrucă (i) le spunea toate, avându-l, nu ca pre un unchiu, ci 
ca pre un tată, au știut și cărțile dela Nemți şi dela Moscali, 
care-i făcuse acei împărați, hrisoave, să fie el și feciorii lui prin- 
țipi, cnezi și luându-l de unde au fost, însuși bătrânul acela 
le-au dus la imbrohorul », ca să le dea în mâna Sultanului. Și 
ține Radu Popescu să mai adauge că « lângă alte păreri ce va 


îi mai zis și aceasta, li-au pus înainte, că de nu va omori pre 
Constantin Vodă şi pre feciorii lui, odihnă domnia şi ţara nu va 
avea ». 

Stolnicul Constantin Cantacuzino, a cărui înțelepciune și 
cultură era apreciată de toți călătorii occidentali, este astfel 
încondeiat în cronica lui Radu Popescu, încât apare un adevărat 
monstru. Inainte de a pune la cale dezastrul nepotului său, 
Stolnicul și-ar fi otrăvit doi frați: pe Şerban Vodă și pe Ior- 
dache Spătarul. Dovada: Stolnicul însuși a mărturisit. In zilele 
de restriște, când Ștefan Cantacuzino a fost mazilit, Stolnicul, 
în credința că va îndrepta situaţia fiului său, s'a dus la capigi- 
bașa de l-a dăruit și între alte vorbe i-ar fi desvăluit şi o mare 
taină. Anume: Stolnicul însuși ar fi otrăvit pe fratele său Serban 
Vodă, când a simțit că acesta se abate dela credința datorită, 
Porții și tot el ar fi spus Turcului că ar fi otrăvit și pe celălalt 
trate mai mic, pe Iordache, care fusese trimis în solie la Viena, 
și se înțelesese cu Nemţii: 

«Aceste cuvinte toate capegibașa le-au spus Vizirului și 
«altor meghistani ai Porții, de le-au auzit mulți oameni de 
«credinţă, mai vârtos Dragomanul, fratele Măriei Sale lui Ni- 
«colae Vodă, carele ajungând mai pre urmă şi Domn în urmă 
«aicea în țară, au mărturisit către toți boierii ». 

Și cum aici cronicarul se teme că cititorii contimporani și 
viitori nu-l vor crede, el încearcă să spulbere astfel îndoie- 
lile: 

«Dacă el a mărturisit însuși, ce îndoială va să fie ca să nu 
« crează cineva, că la amândurora morți s'au zvonit că Constantin 
« Stolnicul i-au omorît, dar credință tot nu era, necunoscându-se 
«adevărul... Iar dacă și-au mărturisit păcatul către Turc, nu 
«la duhovnic, destul este să fie crezut la toți!» 

Singurul Domn înzestrat numai cu virtuți și calități este 
Nicolae Mavrocordat, binefăcătorul său, căruia, îi închina și 
cronica. Capitolul despre Nicolae Mavrocordat începe cu o schiță 
genealogică despre « Vieața prea luminatului neam al prea 
înălțatului și milostivului Domn Io Nicolae Alexandru Vv., 
prea bunul stăpânitor (al) Țării Românești ». Această schiță, 
arată, cum în linie feminină, Nicolae Mavrocordat descinde din 
Alexandru cel Bun și deci era destinat să fie «încoronat de 
puternicul Dumnezeu cu soarta domniei Țării Moldovei în două 
rânduri și aici în țară așijderea... Dumnezeu cel milostiv — 
adaugă el — să-i adauge anii vieții Măriei Sale până la adânci 
bătrânețe, întru îndelungată stăpânire »— Și în tonul acesta 
panegiric, continuă povestirea domniei lui Nicolae Mavrocordat 
până la al ro-lea an, unde se oprește mâna cronicarului. « Nici 
ochnioară nu voi tăcea, înălțate Doamne, ca să nu vestesc pre- 
tutindenea, cât voi fi într'această călătorie a vieţii, bunătăţile 
care Măria ta ai arătat cătră mine» scrie el în prefața 
închinată Domnului. 

Sa arătat mai sus cum în 1716, când Nicolae Mavro- 
cordat a fost luat prizonier de Germani, Radu Popescu semna, 
la 3 Decemvrie, alături de 2 episcopi Și 39 de boieri, «fără 
nicio silnicie, ci de bună voie», actul de solidaritate, prin 
care se legau să ceară ca Domn pe Gheorghe Cantacuzino, fiul 
lui Şerban Vodă. Trecând apoi în Ardeal, el subscrie, printre 
cei dintâi, alături de Mitropolit, plenipotențele date delegațiu- 
nilor de boieri, care se duceau să ceară împăratului Carol al 
VI-lea sau Prințului Eugeniu de Savoia, alungarea « admini- 
stratorului », cum numeau ei pe Ioan Mavrocordat, și aducerea 
în domnie a lui Gheorghe Cantacuzino. 

După încheierea păcii dela Pojarevat, o bună parte dintre 
boierii cari luptaseră împotriva « administratorului » au rămas 
în Oltenia, cedată Austriacilor, şi au luptat mai departe pentru 
ridicarea în domnie a lui Gheorghe Cantacuzino, pe când Radu 
Popescu s'a reîntors pe lângă «administrator » şi şi-a luat în 
primire locul de mare vornic. 

Cum povestește cronicarul această parte din istoria țării, în 
care şi el a jucat un rol activ? 

Mai întâi pretinde că, după căderea lui Mavrocordat în mâna 
Nemţilor, aducând aceasta la cunoștința ostașilor săi, el, Banul 
Craiovei, ar fi fost făcut prizonier de către gloate, care l-ar fi 
dus cu pază mare la Târgovişte, unde l-au predat autorităților 
germane. Dus în Ardeal, el a obținut acolo dela generalul Stain- 
ville o carte de odihnă şi s'a dus să-și întâlnească familia la Brașov. 
Atât! Despre participarea lui la acțiunea boierilor pentru 
restabilirea domniilor pământene, nu suflă un cuvânt. Dimpo- 
trivă, vorbeşte în cronică despre «nebunia pe care au făcut-o 
spurcaţii de boieri», cari au dat pe Mavrocordat în mâna 
Nemțţilor. El povestește mai departe cum aceștia au făcut sfat 
de « nimica şi blăsţămățesc, ca să se alcătuiască de tot cu Nemţii, 
fiindu-le capetele pline de fumurile deşertăciunii »; că generalul 
Stainville i-a trimis înapoi la stăpânii lor Turcii; că delegația 
s'a întors ca «nişte câini cu coada între picioare »; că au făcut 
« cetişoare » și au început a se sfătui «sfaturi vrednice de râs», 
« socoteli deșarte și vrednice de batjocură », adică «cum ei să 
închine țara împăratului nemțesc și să ceară Domn pe Iordache 
Beizadea, feciorul lui Șărban Vodă » şi că, abia după încheierea 
păcii, când Nicolae Mavrocordat a revenit în scaunul domnesc, 
le-au ieșit « fumurile cele deșarte din cap şi s'au trezit» şi că 
afară de câţiva, cari au fugit peste Olt, «toţi cu o inimă s'au 
strâns la Bucureşti ». 

Poate cu remușcări pentru atitudinea avută față de protec- 
torul său, Radu Popescu continuă povestirea domniei a doua 
a lui Mavrocordat an de an, înfățișând toate evenimentele 
mărunte dela curtea domnească: nașterea « cuconilor și cucoa- 
nelor lui Mavrocordat »; trimiterea haraciului la Poartă ș. a. 
şi subliniind, continuu « bunătăţile » acestui Domn, deși într'un 
rând se teme să nu cadă în «bănuială de colachie, care româ- 
neşte se zice: ciocoinicie ». z 

Din când în când, întrețese în urzeala istoriei naționale și aci 
evenimente petrecute în țări străine: turburările Tătarilor din 
Bugeac; moartea lui « Duca de Orleans », unchiul lui Ludovic 
al XV-lea; abdicarea regelui și reginei Spaniei, care se retrag 
într'o mănăstire ; moartea Ecaterinei « împărăteasa Moscalilor » 
ş. a. 

Radu Popescu are, după cum se vede, un orizont de cultură 
mai larg. Imprejurările vieții îl aduseseră din tinerețe să călă- 
torească prin multe țări. Era poliglot: cunoștea limbile latină, 
greacă, turcă și poate și slava. 

Limba lui, înviorată cu plastice proverbe populare (« Dra- 
cului dă-i fum de tămâie cât de mult, el rămâne în firea lui tot 
drac », sau « Din cal, l-au făcut măgar pe Gheorghe Beizadea », 
sau « Cămilei i-au pus cercei la urechi») este în acelaşi timp 
îmbibată de citații şi cuvinte grecești (prochimen, pan-maca- 
riston, amfivolie, perilipsie, exorie, ipopsie, etc.) şi chiar turceşti 
(husmet, dughiun, buhasbelele — socotelile veniturilor, imam, 
dunama = flotă, etc.), marcând astfel în evoluţia limbii noastre 
literare, o fază nouă. 

EI nu s'a putut însă desface de patimile care-i întunecau pri- 
virea limpede a lucrurilor, nu s'a putut ridica deasupra lui 
însuşi, ca să ne dea nu numai o povestire vie şi caldă, dar ȘI O 
icoană senină, plină de adevăr și de sinceritate a vremurilor sale. 
Ii lipsește acea conștiință a răspunderii față de viitorime, pe 
care o găsim la marii cronicari moldoveni: « Scrisoarea este 
lucru veşnic. ...Eu voiu da samă de ale mele toate câte scriu ». 


BIBLIOGRAFIE. Cronica lui Radu Popescu a fost publicată, pentru întâia dată, de 

arătat că partea de cronică, publicată de Bălcescu, sub titlul Istoriile Dommilor 

reul din Ungurei, judeţul Olty în volumul comemorativ: In amintirea lui Constantin 

detalii este de văzut şi G. Pascu, Data morții lui Radu Popescu şi Turcisme la 
Radu Popescu, în Arhiva, laşi, XXIX (1922), pag. 241—243. 


CRONICA LUI RADU GRECEANU 


Cronica lui Radu Greceanu, în forma mai completă pe care 
ne-a dat-o un strănepot al său, Ştefan Greceanu, cuprinde 110 
capitole, fiecare cu titlul său, şi povesteşte domnia lui Brânco- 
veanu dela începutul ei până în vara anului 1714. 

In anul 1698, când cronica, începută mai de mult, a fost înfă- 
țișată Domnului ca un omagiu, Ţara Românească respira lini- 
ştită. Invazia oştirilor germane fusese respinsă fără vărsări de 
sânge, prin aducerea trupelor turceşti și tătăreşti. Prin abili- 
tatea politică a lui Brâncoveanu, țara fusese ferită de nenoro- 
cirea de a deveni teatrul de luptă în războiul dintre creştini şi 
turci. Boerimea era mulțumită de domnia părintească a lui 
Brâncoveanu, iar sprijinul generos acordat de el mișcării cul- 
turale, dădea domniei lui o strălucire deosebită. In această atmo- 
sferă de mulțumire generală, un boier ca Radu Greceanu, retras 
departe de zarva ambițiilor de curte, trăind în liniştea cărților 
sale, era un admirator sincer al domniei lui Brâncoveanu. In 
rândurile de caldă închinare cu care el înfățișa cronica sa Dom- 
nului, în al X-lea an de domnie, el exprima, poate nu numai 
sentimentele sale personale, ci şi pe ale boierimii contimporane: 

«Măria Ta, ești cu daruri vrednice împodobit și ai îngrijit 
«de această țară cu o așa adâncă pricepere și înaltă priveghere, 
«cu atâta blândețe și răbdare pornită din sufletească dragoste 
«ce îi porți, încât eu pociu să dau chezășie că politica luminată 
«și plină de bunătate a Inălțimei Tale este în adevărată ase- 
«mănare cu înțelepciunea lui Democrite care, în învățăturile 
«sale zice: Stăpânii noroadelor și povăţuitorii lui, trebue să 
«aibă în toți timpii îngrijirea ca să se arate cu asprime către 
« vrăjmașii țării, iar către supușii lor, iubitori și blânzi ». 

Cu aceste sentimente de admirație față de Domnul care, în 
mijlocul atâtor frământări, isbutise să asigure țării pacea și 
prosperitatea, se unea, recunoştinţa față de protectorul care 
stimulase și încurajase munca lui culturală: 

« Până în ziua de azi multe feliuri de bunătăți ai dăruit Măria 
« Ta la toată suflarea din țara aceasta, și așa şi pre mine, ple- 
«catul slujbaș al Inălțimei Tale, m'ai încălzit, încât nu pociu 
«să-mi arăt mai bine recunoștința de care sunt cuprins, decât 
«prin alcătuirea acestei istorii despre vieața și întâmplările 
« domniei Inălțimei Tale, care s'a petrecut prin vederile mele ». 

Luând pana în mână, sub impulsul sentimentelor de admi- 
rație și recunoștință, ca, să povestească pentru viitorime « faptele 
cele mult lăudate și de toată suflarea țării aceștia, cinstite şi 
iubite », era firesc ca Radu Greceanu să se identifice în toate 
paginile cronicei sale, cu interesele Domnului care, după el, 
erau și ale ţării. Brâncoveanu, luase domnia, împins dela spate 
de toți boierii țării care-l rugau: « Logofete, noi cu toții pohtim 
să ne hii Domn ». Sprijinit astfel pe consensul tuturor boierilor, 
Brâncoveanu se urcă pe tronul pe care stătuse până atunci 
unchiul său de mamă, Șerban Cantacuzino. 

Toată lumea era mulțurhită de această alegere, afară de soția 
lui Şerban Cantacuzino, care ar fi dorit tronul pentru fiul său 


- 


minor. Solii trimiși de Șerban Cantacuzino la Impăratul Leopold 
se aflau în drum spre Viena, când sosește acolo o nouă dele- 
gație de boieri, care aduce vestea că Șerban Vodă a murit şi că 
țara a ales în locul lui pe Brâncoveanu. Dintre solii lui Șerban, 
singur Aga Bălăceanu, ginerele răposatului Domn, întețit și 
de soacra sa, nu s'a putut împăca toată vieața cu alegerea, lui 
Brâncoveanu. El a rămas în Ardeal, stăruind pe lângă imperiali, 
care erau atunci în războiu cu Turcii, ca să intre cu armata în 
Țara Românească, să o libereze de Turci și să redea tronul 
cumnatului său, Gheorghe Cantacuzino. Toate străduințele lui 
Brâncoveanu de a împăca pe Bălăceanu și de a zădărnici inten- 
țiile Germanilor, nu izbutesc, și în curând oștirea nemțească pă- 
trunde în țară, se îndreaptă spre Cerneţi, Craiova, Pitești, și de 
acolo la București. 

Povestind aceste evenimente, Radu Greceanu înfățișează lu- 
crurile cu o vădită simpatie pentru politica lui Brâncoveanu. 
Mai întâi se străvede, în paginile cronicei, aversiunea Domnului 
impotriva mătușei sale, care pusese la cale toate aceste încurcă- 
turi. Doamna lui Șerban Vodă e numită de cronicar « sârbcă de fel 
dela Nicopole, fata Gheţii neguțătoriul de abale». « Fumuri 
mari — spune el într'alt loc — acei mueri îi urla în cap, care 
toate în deşert i-au eșit, că ochiul cel privitor al lui Dumnezeu 
niciodată, nu se înșeală ». 

Aga Constantin Bălăceanu este pentru Radu Greceanu, ca 
și pentru cronicarul anonim, — și de sigur ei reprezentau într'a- 
ceasta nu numai sentimentele lui Brâncoveanu, ci și pe ale 
boierimii pământene: — « viclean și vânzător de țară ». El n'a 
vroit să asculte cuvintele împăciuitoare ale Domnului, care, 
explică Greceanu, «încă din boierie avea dragoste cu dânsul 
şi frăție», ci, cuprins de zavistie și vicleșug, umbla « după fan- 
dasii şi păreri nebunești ». S'a alunecat «după blestemăciuni 


Biserica Mănăstirii Hurez, ctitoria lui Const. Brâncoveanu. 

cu hirea» și, cu «hoțesc meșteșug », venind cu oastea nemțească 
în ţară; a adus pe feciorul lui Șerban Vodă cu mama lui dela 
Drăgănești, « părându-i că — lămureşte Greceanu — cum îl va 
aduce Nemţii, Domn țării îl va pune. și așa cu acel nume de 
domnie, el, ispravnic domniei și ocărmuitor făcându-se (căci 
tânăr copil era de ani coconul acela al lui Şerban Vodă), mai 
lesne pre ai țării boiari și lăcuitori îi va trage lângă ei; întru 
care în deşert nădăjduia, că Nemţii nici de cum după a lor ne- 
bunie nu umbla, ci numai folosul lor și-l căuta ». Căci de sigur 
Nemţii nu erau să umble după « vânturi bălăcenești ». Aflănd 
că Turcii și Tătarii au intrat în țară, imperialii părăsesc Mun- 
tenia și se retrag în Ardeal. 

Cronicarul domnesc ne povesteşte apoi campania pe care a 
întreprins-o în Ardeal, Brâncoveanu, alături de Sultan, de 
Tătari şi de 'FOkOli, campanie care se încheie cu înfrângerea 
Nemțţilor la Zărnești şi cu prinderea, generalului Heissler. Gre- 
ceanu povestește şi el scena întâlnirii lui Brâncoveanu cur gene- 
ralul Heissler, dar, spre deosebire de cronicarul anonim, care 
înfățișează lucrurile cu mai multă viață, consemnând și duelul 
de cuvinte dintre Domnul român și generalul german (« Jupâne 
Haisler, ţi-am adus oaspeţii care ţi-am scris că-ți voiu aduce, 
primește-i » și răspunsul plin de mândrie al captivului: «De 
sunt rob, astăzi am căzut în robie, iar tu ești rob de când te-au 
făcut tată-tău »— aluzie la starea de vasalitate a Ţării Ro- 
mânești), Greceanu se mărginește doar să ne spuie că Brân- 
coveanu, dând mâna cu Heissler, a încercat «să-l îmbuneze cu 
cuvinte de mângăiere pentru ale vremii și ale lumii întâmplări », 
dar că bunătatea de suflet a Domnului român, «de cea semeaţă 
și nebunească megalopsihia lui Haisler, puțin se atingea, că nu 
ca un prins și ca robit răspundea, ci și atunci firea lui cea înaltă 
vrea să şi-o arate, micșorând lucrurile și biruințele ce se făcuse ». 
Dar care erau acele cuvinte de «semeață și nebunească mega- 
lopsihie », Greceanu nu ne spune, poate și fiindcă nu erau pe 
placul Domnului. 

Când povestește aducerea capului lui Bălăceanu în cortul lui 
Brâncoveanu, Greceanu lasă să isbucnească în cronică senti- 
mentul de indignare, împotriva vânzătorului de țară: 

«..„.că pre acest Costandin Bălăcianu nu-l lăsa, ticălosul, 
«trufia ca să-și aducă aminte și de frica lui Dumnezeu, ci cre- 
«dea în avere și în cai și în arme și în vitejii și în fandasii ne- 
«bunești, și nu ştia că nu este Dumnezeu înaintea celor ce nu se 
«tem de Dânsul, ci așa cu acestea ș'au pus ș. sufletul și vieața ». 

Se va vedea, când vom analiza cronica anonimă, cu câtă 
vioiciune înfățișează cronicarul necunoscut, dramatica scenă 
când intră în spătăria domnească alaiul cu călăul în frunte, 
care aducea conspiratorii împotriva lui Brâncoveanu, legați cu 
lanțuri de mâini și de picioare. Ei bine şi Radu Greceanu ne 
povesteşte acest moment, dar sufletul lui de cărturar, deprins 
cu liniile simple ale clasicismului elen, nu este atras de amă- 
nuntele senzaţionale şi de elementele dramatice ale scenei. El 
trece repede peste acest episod, ca peste un fapt divers, căruia 
nu-i dă importanța pe care i-o dă cronicarul anonim. Stăruește 
numai asupra vinovăţiei lui Staicu, pe care ni-l înfățișează, într'o 
lumină cu totul defavorabilă. Astfel, el ne explică dela început că: 

«...Acest Staicu a fost om de jos, feciorul unui Bărcan, 
«carele şi Părcălab de Curte fusese, iar fiu-său acesta, Staicu, mai 
«înainte era slugă la Pârvul Vistierul Vlădescu. După aceea s'au 
«lipit lângă Mareș Banul, (care) fiind om de casa boiarilor Canta- 
« cuzineștilor, cu mijlocul lor au tras și spre Staicu mai la cinste 
«şi la boierie: fiind Mareş Vistier mare, pre Staicu l-au făcut 
«Logofăt de Vistierie, apoi şi Vistier al treilea ajunsese. Iară 
«după aceea, trecând câtăva vreme, într'alt chip primenin- 
« du-se vremile și țara la Domni străini și la greci căzând. . .». 

Cantacuzinii ajungând la strâmtorare și urgie, Staicu 
— spune mai departe Greceanu — « nemulțumitoriu binelui s'au 


arătat », căci a trecut în tabăra duşmană Cantacuzinilor. De 
aceea, când Șerban Cantacuzino a luat domnia, Staicu a plecat 
în pribegie, fugind din loc în loc, ca să scape de urmăririle noului 
Domn. Brâncoveanu — ne încredințează cronicarul — i-a arătat 
«milă și blândeţe », dar el n'a vrut să vie « în țară la moşia lui », 
ci s'a dus în Moldova, la Constantin Cantemir. Și aci Greceanu 
are prilejul să-l încondeieze și pe Cantemir: « Acest Cantemir, 
întâiu au fost herghelegiu, apoi și ciauş la steagul spă- 
tăresc aicea în țară au fost». Și povestind cum, prin ajutorul 
lui Şerban Cantacuzino, Cantemir a ajuns Domn în Moldova, 
cronicarul subliniază că el, «cum a luat domnia, întâiaș dată 
nemulțumitor s'au arătat spre făcătoriul lui de bine Șerban 
Vodă » şi, neputând să-i strice cu nimic rosturile lui Şerban 
Vodă », s'a apucat, prin mijlocul lui Staicu, să surpe pe Brân- 
coveanu. Când ne comunică sentința de moarte a osândiților, 
sufletul lui de cronicar nu se înduioșează, căci» 

«...„cele ale lor ficlene scrisori arătându-se și toate de față 
«cetindu-li-se, nimeni din câți auzea a se milostivi spre dânșii 
«era, faptele lor cele spurcate și păgâne aevea văzându-se, câte 
« ficleşuguri spre Domn și spre țară vânzări făcuse, că ei pre 
« Nemţi în ţară îi adusese, și pentru Nemţi, Tătarii venise și 
«la primejdie și de istov prăpădire țara ajunsese cât nimeni 
«din creștini... n'au rămas de pradă și de sărăcie scăpați, care 
«de “Tătari, care de Nemţi, lăsând mult sărăcime, care arşi de 
« Tătari și căzniți au murit, afară de robii ce au luat». 

In aceeași lumină este înfățișată și cealaltă conspirație împo- 
triva lui Brâncoveanu. Dumitrașcu Corbeanu, căpetenia conspi- 
ratorilor, este un «om foarte rău, zavistnic și turburător », iar 
jupâneasa lui; Tudosca: «muiere rea și neastâmpărată»; pe 
amândoi îi înfierează cronicarul: «ticăloși », care nu se puteau 
odihni « întru atâta bine și îndestulare ». 

Necazurile și mai ales grija, care cuprinsese sufletul lui Brân- 
coveanu și al boierilor săi de curte, după trecerea lui "Toma Can- 
tacuzino de partea Țarului Petru cel Mare, se răsfrînge cu toată 
emotivitatea în aceste rânduri ale cronicei lui Radu Greceanu: 

« Toma Cantacuzino, marele spătar, carele tocmai ca acel 
«din 12 Apostoli, Iuda, alegându-se și de către stăpânul său 
«făr de nici o nevoie, ca un hiclean hainindu-se, ludei cu ade- 
«vărat s'au asemănat, pentrucă den râvna ce pururea spre 
«cele deșarte lumești avea, uitând cinstea, folosul, mila și cău- 
«tarea, ceeace încă den copilăria lui tocmai ca dela însuș născă- 
«torul lui, încă și mai mult pociu zice, dela Domnul câștigase 
«şi avusese... pe carele nu ca pre un neam și văr al Măriei Sale 
«l-au căutat, l-au cinstit și l-au iubit, ci neosebit din iubiții fii 
«Măriei Sale îl avea, și mai cinstit încă pociu zice..., carele întru 
«atâta cinste și îndestulare ce avea neîndestulându-se, ci fiind 
«cuprins şi biruit de gândul trufiei, urmat-au tocmai și Eosfo- 
«rului și lui s'au asemănat, carele au socotit să-și puie scaunul 
« preste norurile cerului. Așa și acesta nu s'au îndestulat cu câtă. 
«cinste şi vrednicie avea, ci stepena domniei visând, şi dentru 
«aceea ce au fost au căzut, pentrucă ochiul cel neadormit al 
a nefățarnicului Judecător, precum iaste îndelung răbdător, 
«iaste şi de sârg răsplătitor ». 

In această formă, este scrisă întreaga cronică. Autorul ei, 
scriind sub ochii Domnului, în mijlocul emoțiilor care fră- 
mântau curtea, împărtășește cu întreaga boierime din divanul 
domnesc, simpatiile și resentimentele lui Brâncoveanu. Paginile 
cronicei vibrează încă de căldura patimilor, peste care timpul 


a aşternut de mult uitarea. 
Incepând din al zecilea an al domniei lui Brâncoveanu, Radu 


Greceanu povestește evenimentele an de an, în ordinea în care 
s'au succedat. 

Acest fel de înfățișare a evenimentelor impune cronicarului 
să neglijeze înlănțuirea lor cauzală și să amestece între faptele 
importante pentru vieața țării şi întâmplări mai puțin însemnate, 


CRONICA LUI RADU GRECEANU 


li 


dă a 


Biserica Sfântul Gheorghe Nou — unde au fost aduse pe ascuns şi înmormântate, rămășițele lui Const. Brâncoveanu — în timpul focului din 1847, după o gravură 
a vremei făcută de E. F. Bucheri 


dar care au stârnit senzație la curte. El povestește, adesea pe 
același plan: venirea Hanului tătăresc în țară ; sosirea solilor la 
curtea domnească și primirea ce li s'a făcut; plățile haraciului 
şi trimiteri de salahori și care pentru raialele turcești ; războiul 
dintre creștini și turci; plimbările lui Brâncoveanu prin țară, 
cu notarea precisă a conacelor făcute, ziua sosirii și data plecării ; 
nunțile domnești ; știri sosite din Beciu (Viena) ; ctitorii și clă- 
diri domnești, ș. a. m. d. 

Cronica lui Radu Greceanu se încheie tocmai în primăvara 
anului 1714, la vremea când se desfășură sguduitoarea dramă 
la care cronicarul însuși a trebuit să ia, sufletește parte. Nepotul 
său Şerban Greceanu, care ținea în căsătorie pe fiica lui Brânco- 
veanu, a fost dus și el cu nenorocitul Domn la Constantinopol 
și a trăit în fioroasa temniță alături de soția lui Brâncoveanu și 
de cumnații săi, zilele de chin și groază, când le-a ajuns acolo, în 
închisoare, vestea că Domnul și copiii săi au fost decapitați. 
«Eu, care patru ani neîntrerupți -— spune Del Chiaro — am 
avut onoarea de a fi în intimitatea acestor principi, nu-mi pot 
aminti această teribilă catastrofă, fără a vărsa lacrimi ». 

In același timp, Radu Greceanu se înrudea și cu Ștefan Canta- 
cuzino, fiul Stolnicului, care surpase pe Brâncoveanu și-i luase 
locul. Nepoata lui Radu Greceanu, Păuna, era soția lui Ștefan 
Cantacuzino şi sora lui Șerban, ginerele lui Brâncoveanu. Păuna 
n'a avut nici ea mai mult noroc decât fratele ei. După doi ani 
de domnie, pornește și ea, ca și soția lui Brâncoveanu, să-și 


(Originalul în Muzeul Municipiului București) 


întovărășească soțul pe drumurile de primejdii ale Constan- 
tinopolului. Acolo, în Duminica Sft. Treimi a anului 1716, ora 
4 din noapte, soțul său Principele Ștefan şi tatăl lui, Stolnicul 
Constantin Cantacuzino, au fost spânzurați în temnița din 
Bostangi-Bași. 

Doamna Păuna, spre a-și salva copiii dela moarte, ajutată de 
câțiva prieteni devotați ai familiei, se ascunde travestită într'o 
casă, singură, unde, cu toată străduința Turcilor, n'a putut fi 
găsită. De acolo, luându-și inima în dinţi, închirie pe ascuns o 
corabie și, strecurându-se cu multă teamă din Constantinopol 
cu copiii, după patru săptămâni de călătorie pe mare, debarcă 
la Messina. De acolo pornește spre Neapole și trecând prin 
Bologna și Ferrara, sosește în Veneţia, unde avea să o 
întâlnească în 1718, fostul secretar al soțului său, Anton Maria 
Del Chiaro. 

Urgia deslănțuită cu doi ani mai înainte împotriva familiei 
lui Brâncoveanu, se deslănțui acum împotriva Cantacuzinilor. 
Dela Del Chiaro aflăm că satele fostului Domn Şi ale Cantacu- 
zinilor fuseseră împărțite de Mavrocordat între rudele și prie- 
tenii acestuia. «Am fost de față —zice Del Chiaro — și am 
servit de tâlmaciu când sărmana femeie —e vorba de soacra, 
Doamnei Păuna, soția Stolnicului — trimite rugăminte la unul 
din nouii miniștri greci, care deținea, prin silnicie satele ei, 
ca să o miluiască și pe ea cu o neînsemnată cantitate] de 
făină ». 

Dece Radu Greceanu, cronicarul cărturar, tace asupra acestor 
vremuri de urgie și de durere, nu putem şti. Datele sărace pe 
care le avem despre vieața lui nu ne îngădue să facem nicio 
ipoteză măcar. 

Elenist de frunte al timpului, Radu Greceanu nu a alergat 
niciodată după situații și onoruri pe care, mai ales după ce 
se înrudise, prin fratele său, cu familia lui Brâncoveanu, le-ar 
fi putut obține. Cărturar modest — ca toți cărturarii — s'a 
mulțumit să ajute cu cunoștințele sale întinse de grecească la 
marea operă de traducere a cărților sfinte în limba neamului. 

Era bucuros că ocupă şi el un loc la curtea domnească, că 
poate fi de față la serbări şi la petreceri, că poate împărtăși 
bucuriile, îngrijorările și durerile curții — care erau şi ale 
poporului — și că poate nota an de an pentru Domn și 
cei ce vor veni toate cele ce vedea petrecându-se sub ochii 

și nunţi domneşti, și primiri de goli, şi încoronări de 
Principi (a lui T6k6li în Ardeal) şi plimbări de curți pe la 
moșii și vii, şi trimiteri de haraciu la Poartă și invazii de 
oști nemţești, turcești și tătăreşti şi trimiteri de salahori pen- 
tru participarea cetăților turceşti, şi «fuga Tomii Cantacuzino 
la Muscali» şi afurtuna cea ticăloasă a Craiului svețesc», 
Cronica lui, scrisă fără mult nerv, dar cu bun simț, este astfel 
un ziar oficial de curte al celui mai mare voevodal culturii 
românești. 


BIBLIOGRAFIE, O bibliografie completă asupra lui Radu Greceanu ne lipseşte. 
Opera genealogică întocmită de strănepotul cronicarului, Ştefan D. Greceanu, 
apărută postum, sub titlul Din scrierile inedite ale lui Ştejan D. Grecianu : Genealogiile 
documentale ale jamiliilor boiereşti, publicate de Paul St. Grecianu, 2 vol, 
București, 1913—1916, merge numai până la litera B (eşteleii). Se găsesc însă risi- 
pite în această publicaţie, ca şi în alte culegeri de documente, câteva acte inte- 
resante privitoare la familia Grecenilor. Date despre înrudirea Grecenilor cu Con- 
stantin Brâncoveanu se găsesc în: Câteva documente şi un arbore genealogic peniru 
a proba descendența domnului Ştelan Dimitrie Grecianu, fost senator, din neamul 
boierilor cot Brâncoveni », București, G5bl, 1902. Date despre moşia Greci din jud. 
Ilfov, leagănul Grecenilor, în Ştefan D. Grecianu, Din trecutul Țării Ro- 
mâneşti : Istoricul unei bătrâne moşii boierești Grecii, Bucureşti, 1910. Precizări bio- 
grafice mnoui a adus 1. C. Filitti în articolul: Cine erau Jrații cărturari Radu 
şi Şerban Greceanu, publicat în Revista Istorică Română, vol. IV (1934), p. 65—70. 

Scrisori de la Şerban Greceanu la N. Iorga, Scrisori de familie ale vechilor 
Brâncoveni, în Analele Academiei Române, Secţia ist., seria UI, tom XVI (1934 — 
1935), p. 183 și urm. 

OPERA. St. D. Grecianu a publicat şi primele studii asupra activităţii 
literare a lui Radu Greceanu în: Scrierile lui Radu Logofetul Chromicarul, publicat 
în Revista Romana pentru sciințe, litere şi arte a lui Al. Odobescu, vol. I, 1861, 
pag. 575—588 şi vol. II, 1862, p. 245—258 şi într'o broșură cu titlul: Scrierile lui 
Radu Logojetul Chronicarul. Completarea articolului din Revista Română, peniru a 
servi ca imtroducere la vieaja lui Constantin Brâncoveanul, Bucureşti, 1904. Cronica 
a fost publicată pentru întâia dată în Magazin istorică pentru Dacia al lui N. 
Bălcescu şi A. Treb. Laurian, vol. II, p.129—176, 193—228, 321 —354. 
Versiunea publicată de Bălcescu cuprinde evenimentele dintre anii 1689 și 1700 
şi este extrasă din compilația de cronici muntene făcută din iniţiativa lui Nicolae 
Mavrocordat. O altă versiune a publicat George loanid, Istoria Moldo-Ro- 
mâniei vol. II, Bucureşti, 1858 p. 165—278; cuprinde, în 48 capitole, evenimentele 
de la 1688 până la Octomvrie 1699. 

O versiune mai completă, cuprinzând povestirea evenimentelor dela 1688 până 
la 1714, a fost publicată de un strănepot al cronicarului Ştefan D. Gre- 
cianu, sub titlul: Din cronicile Țării Româneşti: Viaţa lui Costandin-Vodă Brân- 
coveanu de Radu Vel Logojet Grecianu, cu nole şi anexe, Bucureşti, G6bl, 1906. 
Această versiune cuprinde şi predoslovia cu care cronicarul a închinat lucrarea lui 
Brâncoveanu în 1698, când i-a predat povestirea primilor zece ani de domnie. Pre- 
doslovia lipsește din versiunea publicată de Bălcescu. 


CRONICA ANONIMĂ DESPRE C. BRÂNCOVEANU 


Cea mai obiectivă ca ținută și cea mai frumoasă ca factură 
literară este însă o cronică pe care unii au atribuit-o lui Radu 
Popescu, dar pe care noi, pentru motive pe care le-am arătat 
în altă parte, o socotim anonimă. 

Cronica povestește evenimentele petrecute dela moartea lui 
Șerban Vodă și urcarea pe tron a lui Brâncoveanu, până la 
începuturile domniei lui Ştefan Cantacuzino. In manuscrisul 


publicat de Bălcescu — pierdut în vicisitudinile vieții marelui 
istoric al generației dela 1848 — cronica se încheie cu nararea 
înebunirii, la Mănăstirea Dintr'un Lemn, a Doamnei Păuna, 
soția lui Ștefan Cantacuzino, tocmai în ziua fatală a Adormirii 
Maicii Domnului, când la Constantinopol, dinaintea seraiului 
imperial, se tăia capul lui Brâncoveanu și ale copiilor săi. Această, 
dramatică și stranie coincidență, a sguduit adânc sufletele 
contimporanilor, cari erau dispuşi să vadă aci pedeapsa lui 
Dumnezeu împotriva celor ce puseseră la cale năruirea lui Brân- 
coveanu (între care se socotea de unii și soțul Doamnei). 

Cronica este alcătuită, după cum a arătat regretatul Giurescu, 
din două părți inegale.| Prima parte e alcătuită din «cinci șăsimi 
din întinderea totală a operei » și istorisește mersul ascendent 
al domniei lui Brâncoveanu, care culminează în 1703, când, 
în vremuri de aparentă linişte, Domnul, rupănd toate firele 
intrigilor țesute de duşmanii săi, se întoarce din Adrianopol în 
ţară, cu hatişerif din partea Sultanului, garantându-i domnia 
până la sfârşitul vieții. Această primă parte a cronicei se încheie 
cu o frumoasă apoteoză de patriarhală fericire a Domnului: 

« Şi așa cu acestea se bucura în ospeţe și în veselii, în nunte, și 
«ale boiarilor de pământ și ale lui nunte, mărintându-și fetele, 
« însurându-şi feciorii cei de vârstă, că atâta era fericit, cât 
«mi se pare că toate darurile norocului erau asupra lui. Că mulți 
«au noroc în lume, dar nu în toate, că unii au noroc în cinste, 
«iar nu de feciori şi de bogăţie şi de altele... Iar acest Domn 
«în toate au avut noroc: bogat, frumos la chip, la stat, vorba 
«lui frumoasă, cu minte mare, rude multe, fii, fete din destul, 
«gineri, nurori, aşijderea cinste mare. Și în boieria, lui, şi în 
« domnia ce au domnit nici o lipsă nu va fi avut. Şi acest Domn 
«ar fi putut să zică cuvintele lui Solomon: «că orice i-a pohtit 
«inima, lui nu i-a lipsit ». Acestea și ca acestea văzând înaintea 
«ochilor lui, numai se veselia ». 

După această evocare sugestivă a domniei lui Brâncoveanu, 
cronicarul povestește repede, în a doua parte, evenimentele 
externe din al căror angrenaj s'a deslănțuit războiul dintre 
Petru cel Mare şi Turci, războiu care, în vâltoarea lui, a pregătit 
prăbuşirea lui Brâncoveanu. 

Istoricii au dreptul să regrete că informația este mult mai 
săracă pentru ultimii 11 ani din domnia lui Brâncoveanu, că 
raporturile dintre nefericitul Domn şi Petru cel Mare nu sunt 
mai clar și mai amănunţit expuse; dar noi, istoricii literari, cari 
căutăm în slova strămoșească, dincolo de adevărul istoric, 
eternul omenesc prins în formele artei, trebue să recunoaștem 
aci, că după apoteoza fericirii lui Brâncoveanu, această repede 
expunere a faptelor până la catastrofa finală, este de un real 
efect dramatic, pe care cronicarul știe să-l speculeze din punct 
de vedere literar. . 

Tonul povestirii lui de aci înainte, mai ales după războiul 
dela Stănileşti, începe să se schimbe. Faptele sunt înfățișate 
într'o lumină mai tristă: « Constantin Vodă încă cu întristăciune 
s'au tras dela Urlaţi la Târgoviște, venindu-i multe împutăciuni 
dela Turci pentru spragerea Brăilei, cum că ar fi fost mers Toma 
(Cantacuzino), cu ştirea lui, de au adus Moscalii ». 

El zugrăvește repede intrigile țesute de Cantacuzini pentru 
a răsturna pe Brâncoveanu; plângerile ticluite şi semnate cu 
peceţile falsificate la Brașov ale boierilor Ţării Româneşti; 

venirea imbrohorului la Bucureşti; arestarea lui Brâncoveanu și 
confiscarea averilor (« şi până într'atâta avea necredinţă, ca şi 
cum ar fi mai ascuns avere, până și pre Doamna Şi pre nurori 
le-au căutat și au luat ce au găsit, care obiceiu la Turci n'ar fi 
fost mai înainte, să cerce muierile »), trece apoi la expunerea, cu 
sentimente turburi, a domniei lui Ștefan Cantacuzino, insistând 
asupra ingratitudinei Cantacuzinilor față de Brâncoveanu şi 
încheie povestind tragedia finală: tăierea capului lui Brânco- 
veanu și a celor patru copii ai săi dinaintea foișorului imperial, 

sub ochii Sultanului, care privea această scenă de groază și, 
apoi, înfigerea capetelor în Prăjini, dinaintea porții împărătești. 

Autorul acestei cronici este, în ceea ce privește talentul literar, 
superior celorlalți contimporani ai săi din Țara-Românească,. 
Din îndelungata domnie a lui Brâncoveanu, el alege cu deose- 
bire evenimentele care l-au impresionat mai puternic, dar isbu- 
tește să ne concentreze interesul asupra lor, prin viaţa cu care 
le povesteşte. 

Ceremonialul batjocoritor, cu care Brâncoveanu primește în 
țară pe conspiratorii potrivnici lui, este descris cu amănunte 
patetice. Din porunca lui, trădătorii sunt aduși în București 
«într'un car mocănesc » și porniţi la palat, cu alai mare. In 
fruntea, cortegiului, mergeau boierii trimiși de Brâncoveanu la 
Țarigrad; de o parte și de alta urmau rânduri-rânduri, toată 
slujitorimea din casa lui efendi Până în divanul cel mare, iar la 
mijloc, duși de subțioară de către călărași, pășeau, cu mâinile 
prinse în cătușe și împiedicându-se în fiare, conjurații. In întâm- 
pinarea lor, Domnul trimite pe armaș și — în chip de Postelnic 
mare, cum se obișnuia pentru primirea Domnilor, fiindcă se 
svonise că Staico vrea să fie Domn — « pe gâdea cu un ciomag 
mare în mână ». Uliţele orașului erau pline de « norod », pe când 
la curte, Domnul cu toți boierii mari Și mici așteptau în cele 
două spătării, cu ușile deschise, sosirea convoiului. | Ajunși 
înaintea lui Brâncoveanu, vinovaţii cad în genunchi. Scena 
întrevederii dintre Domn şi Paharnicul Staico, căpetenia con- 
spiratorilor, e de un dramatism mișcător: « N'ași fi gândit, 
Staico, — începe Brâncoveanu ironic —să văz una ca aceasta, 
zău n'aș fi gândit în vieața mea, ca acela ce într'atâta vreme, 
printr 'atâtea, locuri și cu atâtea feluri de umblete (s'a vânturat), 
să te văz așa, dinaintea, mea, într'acesta chip. Zău n'ași fi gândit». 
Cu moartea, în suflet, înfundat, răsvrătitul abia îngăimează;: 
« Greşit sunt Măriei Tale ; mila Măriei Tale, încă este mai mare 
decât greșala mea ». La toate imputările Domnului — «că el le-a 
dat pâine și iertăciune, iar ei i-au aruncat cu piatra » — pribegii, 
încolțiți, nu pot răspunde decât: « Greșiți suntem Doamne, 
greșiți, și ce va fi voia Măriei Tale ». 

După această sumară judecată, Brâncoveanu, întorcându-se 
spre armaș, dă porunca: « Armaș, ia pre dumnealor de-i du în 
pușcăria unde și-au gătit-o singuri, că noi avem altă treabă... 
să bem astăzi». Și pe când conspiratorii scoborau, zornăind 
dim lanțurile prinse de mâini şi de picioare, în beciurile întune- 
coase ale palatului domnesc, și ușa grea a temniței se închidea 
şi se zăvorea cu lacătul în urma lor, Domnul, cu toată boierimea 
care se adunase la curte — și spre a sărbători o nuntă, — « se 
așează la masă, toată ziua până noaptea, cu feluri de muzici, 
cu tunuri, precum este obiceiul Domnilor ». 

In beciurile temniţei, Staico şi tovarășii săi stau multă vreme, 
până ce se țin trei divanuri asupra lor: unul făcut de Domn 
în spătăria cea mare, un altul în divanul cel mare Şi, în sfârșit, 
un al treilea ținut de boierii singuri, în vistieria de Jos, fără Domn 
«cu cealaltă țară și cu vlădica Teodosie ». Zadarnic Staico 
blesteamă pe Constantin Cantemir și pe Cupăreștii care-l puse- 
seră la cale, zadarnic se roagă de iertare «că, fiind om bătrân, 
nu va trăi mult și pentru doi trei ani, dece să-i verse sângele, 
să intre în păcat »; soarta lui este definitiv hotărâtă în al treilea 
divan, ținut de boieri sub preşedinţia Mitropolitului. Adu- 
cându-se pravila țării și cercetând Mitropolitul în ea cazul 
impricinaţilor, i se dă lui Staico să-și citească singur osânda;: 

« Boierul — zicea Pravila — care va umbla împotriva Dom- 
«nul și a Țării, să-l spânzure şi să-i facă spânzurătorile mai 
«înalte cu un cot decât ale altor oameni proști ». 

Aruncat din nou în temniță, este ridicat de acolo, trimis la 
Mănăstirea Snagov, şi în cele din urmă spânzurat « într'o noapte, 
în târgul de afară al Bucureștilor », pe când ceilalți conspiratori 
sunt aruncaţi în temniță. 


Era un exemplu sguduitor, pe care Brâncoveanu îl dădea 
pentru trădătorii de domnie în vremuri turburi, când flăcările 
războaielor la hotare amenințau țara. 

Alte pagini ale cronicei, tot așa de dramatic expuse, sunt 
grupate în jurul unui episod care scoate în lumină o altă lature 
a caracterului lui Brâncoveanu: energia cu care știa să aducă 
rânduială în administrația țării și să sgâlțâe pe boierii fraudatori, 
chiar și atunci când aceștia îi erau rude apropiate. 

Vinovatul era de această dată marele boier Radu Clucerul 
Știrbei, care ținea în căsătorie pe o vară a Domnului — om, cum 
îl caracterizează, cronicarul, « cam lung la unghii ». Insărcinat 
cu strângerea birurilor, Știrbei luase mai mult decât se cuvenea, 
pentru a-și face și lui o parte însemnată. Brâncoveanu primeşte 
plângerile locuitorilor jefuiți, tocmai la Cerneți, unde se dusese 
să se întâlnească cu tabăra Sultanului. Adunând atunci zapisele 
Clucerului și controlându-le cu catastifele vistieriei, se convinge 
de vinovăția lui Știrbei și poruncește caimacamilor săi din Bu- 
Curești să-l cheme grabnic şi să-i ceară să întoarcă imediat 
« banii săracilor, că de voie nedându-i, va să-i dea cu rușine ». 
Știrbei însă, neștiind că «iscăliturile » lui se află în mâna lui 
Brâncoveanu, o ţinea într'una că «nu a luat nimic și că nu va 
da niciun ban ». Domnul, aflând aceasta, s'a turburat și, ajun- 
gând în scaunul său din Târgoviște, a cerut să i se aducă la curte 
vinovatul și în plin divan îi adresează răspicat aceste cuvinte: 

« Clucere, când te-am trimes în țară cu slujbe, fiind cu boerie, 
«dreptate am poruncit să faci, au nedreptate... ? — El zice 
« Ba, dreptate ai poruncit Măria Ta să fac. Și începu a se îndrepta 
«din cuvinte. Iar Domnul zise: Dar acestea ce sunt? Și scoase 
« hârtioarele cu iscălitura lui şi le dete la Radul Cluciarul, fe- 
«ciorul Hrizei Vistierul din Popești, să le citească, Şi se sculă 
« Radul Cluciarul de unde şedea la Divan și le luă din mâna 
« Domnului și începu a citi şi a arăta Cluciarului Costandin 
discăliturile lui. Care, dacă au văzut, au rămas înghețat. 

« Și începu a zice: că pentru cheltuiala câii și a feciorilor au 
« făcut. Și un covor și niște tipsii și tingiri ce au fost luat mită, de 
«au făcut nedreptate săracilor, zicea că le-au dăruit Mănăstirii 
« Strehari. Domnul zise: Auziţi boeri, cu ce jafuri Şi cu ce nedrep- 
«tăți face pomeni. Incepu a-l mustra, zicând: Dar până când 
«aceste jafuri să le faci, Cluciare Costandine, că din nimica, eu 
«te-am ridicat și te-am făcut slugiar mare, comis mare și cluciar 
« mare, al şaselea scaun al divanului, și te-am miluit și te-am 
«ținut credincios!. Ai luat județul Dâmboviței: l-ai prădat de 
«n'au rămas ca un sat. L-am luat acela și ţi-am dat Teleor- 
«manul. Și mai rău l-ai făcut, că ţi-am găsit pe urmă-ţi 
«sume de lei jefuite, pentru care te-am suduit într'o vreme 
«ŞI te-am urgisit să nu te văz în ochi. Iar te-am iertat, pentru 
«rugăciunile altora: acum iar ai făcut jafuri și nedreptate!...», 

Și amintindu-i toate năravurile lui vechi şi toate osândirile 
de care a scăpat cu greu: cum Antonie Vodă era «să-i taie 
mâna » și să-l «dea cu catastihul legat de gât prin târg »; cum 
Şerban Vodă era să-l spânzure « pentru furtișagurile ce au făcut 
din banii cailor». Brâncoveanu încheie hotărit și aspru; «Şi 
acum ai îmbătrânit și tot nu te lași. Voi să te fac să înveţi ». 
Şi porunci dregătorului care avea în sarcină paza celor osândiţi: 
«Ia-l, căpitane de dorobanţi, Şi-l du la, vistierie. Şi să cauţi 
«un car să-l pui și să-l duci la Mehedinţi, prin satele pe care 
«le-au jeluit, să le dea banii care i-au luaţ. Și apoi să-l aduci, 
«însă să-l bagi şi în fiară. Și-l luă, ŞI-l duse la vistierie până în 
«amiază zi; de aci l-au băgat în pușcăria dela Poartă (poarta 
« palatului) ». 

Această aspră, dar dreaptă judecată, a făcut o mare senzaţie 
la curte și în toată Târgoviștea. Soția Clucerului, vara, Domnului, 
cu maică-sa, sora mamei lui Brâncoveanu, se duc într'un suflet 
la curte și, cu lacrimi în ochi, cer îndurare pentru cel vinovat, 
A trebuit să intervină mama Domnului; a trebuit să intervină 

boierii; a trebuit să intervie Mitropolitul însuși, pentru ca, 
după două săptămâni de temniță, urgisitul boier și rudă să fie 
iertat, cu condiţia ca să restitue săracilor banii îndoiți. 

- Am stăruit într'adins asupra acestor două episoade mişcă- 
toare, pentru ca să se vadă talentul literar al cronicarului; 
darul lui de a alege din vălmășagul faptelor amănuntele care 
caracterizează. o epocă și de a le ridica la valoarea tipică, de a 
găsi cuvântul care oglindește o întreagă stare sufletească, de 
a însufleți oamenii și vremurile dispărute și de a pune astfel în 
scenă dramele pe care le reconstitue. Cronica este plină de ase- 
menea amănunte interesante, care redau nota caracteristică a 
oamenilor și a situațiilor şi coloarea locală a vremii. 

Iată, de pildă, ce bine este fixată mândria și aroganța gene- 
ralului austriac Heissler, căzut în captivitate după lupta dela 
Zărnești. Adus în cortul în care se aflau Sultanul, Tokeli și 
Brâncoveanu, acesta i se adresează cu următoarele cuvinte, 
din care nu lipsește nuanța de ironie: « Jupâne Haissler, ţi-am 
«adus oaspeții care ţi-am scris că-ți voi aduce. Primeşte-i! ». 
«Iar el răspunse lui Constantin Vodă: « Nu te bucura de această 
«întâmplare, că de am pierdut noi războiul, împăratul nostru 
«mai are ca noi mulți, ci te bucură de vrășmașul tău, de Bălă- 
«ceanu, (era ginerile lui Şerban Vodă, care adusese pe Austriaci 
«în țară) că au pierit, că eu, pentru ca să-l mântuiesc pe dânsul, 
«am căzut în robie, şi de sânt și rob, astăzi am căzut în robie, 
iar tu — face generalul aluzie la vasalitatea țărilor noastre — 
«eşti rob de când te-au făcut tată-tău ». 

Nimic nu conturează apoi mai precis satisfacția pe care o 
simte Brâncoveanu la aflarea acestei știri şi străduința de a 
liniști țara, decât episodul pe care-l povestește imediat: 

« Deaci întrebând Constantin Vodă: unde au pierit Bălă- 
«ceanu, au trimis slujitori şi l-au adus acolo mort, ci capul 

«l-au trimis la Bucureşti, de l-au pus într'o suliță în ziua de 
« Sântă Măria Mare, că într'acea zi se lăuda Bălăceanu că va 
«să fie în Bucureşti, iar trupul — notează cronicarul care avea 
«şi el aversiune pentru Bălăceanu —i-au rămas batjocura 
« oamenilor ». 

Prin obiectivitatea ei, prin asemenea amănunte dramatice, 
care redau coloarea epocii, prin cursivitatea stilului, savoarea și 
pitorescul povestirei, cronicarul anonim se ridică de-asupra, celor- 
lalți cronicari ai lui Brâncoveanu, și se așează pe linia marilor 

_cronicari ai Moldovei. 


DISCUŢII ASUPRA PATERNITĂȚII. Cine este autorul 
acestei cronici, păstrată întreagă, fără nicio indicație, într'un 
singur manuscris, și acela pierdut după publicarea lui, în sbu- 
ciumul vieții lui Bălcescu? 

Pentru a-l putea identifica între boierii dela curtea lui Brân- 
coveanu, este mai întâiu necesar să fixăm data la care a fost 
alcătuită cronica. 

Regretatul C. Giurescu, care-și făcuse o adevărată speciali- 
tate din studiul cronicarilor, dar care, spre paguba culturii 
noastre, a decedat înainte de a-și fi putut încheia opera, a ajuns, 
prin critica internă a textului, la următoarele concluzii în ceea 
ce priveşte datarea. 

Cronica a fost scrisă târziu în domnia lui Brâncoveanu, 
precum se poate de altfel vedea destul de clar, din chiar 
începutul ei: 

« Multe şi vrednice de auzit istorii sunt de faptele ce s'au în- 
«tâmplat în zilele domniei lui Costandin Vodă Brâncoveanu, 
«care mă voiu nevoi a le scrie cât voiu putea». 

Pentru ca să poată începe cu aceste cuvinte cronica, autorul 
trebue să fi cunoscut înainte de a se fi așezat la scris, acele 

multe și vredmice de auzit istorii, care s'au întâmplat în domnia. 
lui Brâncoveanu, deci târziu, 

Cronica este alcătuită, după cum s'a spus, din două părți 
inegale: prima, parte, cea mai desvoltată, se întinde până la 
întoarcerea lui Brâncoveanu dela Adrianopol, când se credea 
cu drept cuvânt ajuns pe culmea fericirii. Restul, alcătuind abia 
a șasea parte din totalitatea operei, povestește într'o repede 
ochire decăderea lui Brâncoveanu, cu decapitarea lui şi a copiilor 
săi și domnia lui Ștefan Cantacuzino, până la înebunirea Doamnei 
Păuna. 

Examinând cu atenție prima parte și întemeindu-se pe faptul 
că în diferite locuri din cuprinsul ei, se face aluzie la eveni- 
mente care s'au petrecut ulterior, Giurescu a fixat data la care 
a fost scrisă această parte: anul 1709, care reprezintă în domnia 
lui Brâncoveanu o epocă senină, de mari speranțe înviorătoare. 

Pe aceleaşi criterii, Giurescu stabileşte că a doua parte a cro- 
nicei a fost scrisă în vara anului 1716. 

Cronica, anonimă a fost scrisă prin urmare în răstimpul dela 
1709 până în vara anului 1716. 

Care dintre boierii dela curtea lui Brâncoveanu a putut scrie 
cronica la aceste date? 

Din studiul cronicei, se vede că el era un om de cultură largă, 
puțin obișnuită pe vremea sa. Mai întâiu își frământase mintea, 
se pedepsise — cum se zicea în limba timpului — cu studiul 
latinei, care era întrebuințată pe atunci în cancelaria lui Brân- 
coveanu pentru corespondența, cu occidentalii. Cunoștințele 
sale de limbă latină erau, se pare, destul de sigure, căci vorbind 
de visurile himerice ale lui Bălăceanu, el se foloseşte, pentru 
a-și contura ideea, de două dictoane latinești, bine puse la locul 


lor: «Laus în fine cadit, cum zice oarecare politic latin sau 
cum zice altul Finis coronat opus, adică sfârșitul cunună locul ». 
Din limba latină, obișnuită în actele de cancelarie, îi scapă 
din când în când sub pană, în cronică, expresii ca: duca (de 
Saxonia) dux; generarism ; generariul ; comândamţii ; vegemente ; 
comisariul ; presidiile (cetăților); forteliții «întru care scapă 
norodul în vreme... de rezmeriţe »; rebelişti ; încoronare ; coro- 
nație ; patria ; privilegii ; grația ; parola ; orgoliu ; armada (tran- 
țeză) ; învitaare, etc. 

Din puținul cât se resfrânge în cronică, se pare că el avea 
cunoștințe sigure și despre istoria romană, căci vorbind într'un 
loc de cetatea Cladova, adaogă: «La Cladova cetate, care au 
făcut-o Claudie împăratul şi la Turnul Severinului, unde sânt 
și picioarele podului lui Traian împăratul ce au făcut preste 
Dunăre ». 

In afară de limba latină, autorul cronicei cunoștea și limba 
greacă, după cum o dovedesc unele citate ca: « precum zice 
Aristofan în stihul întâiu », «sau cuvinte ca: prochimen (70 
mpoxeluevov = subiect, chestiunea despre care se vorbește) : 
«să venim iarăș la prochimen »; politie, linie de conduită ; sau 
«avea patolă asupra Domnului», (“Ext mă0os xară zwoc = a 
avea pică pe cineva, a avea inimă rea), 

Şi, în sfârșit, autorul era familiarizat și cu limba turcescă, 
precum, o dovedesc numeroase pasagii ale operei sale. Astfel, 
povestind într'un loc mânia vizirului împotriva lui Brâncoveanu, 
că n'a ieșit la vreme întru întâmpinarea Sultanului, cronica spune 
că, vizirul « ca un ceas n'au vorbit. lar după aceea au zis: Disisfz 
ghiauv, cum nu asculți porunca, de n'ai venit înaintea împăra- 
tului ». Povestindu-se, într'alt loc, spaima Turcilor când s'au 

pomenit cu Nemţii în tranșeele lor la Timișoara, cronicarul ne 
spune că « Turcii au fost strigând: Medetu, medetu, ghiaur bezebat, 
adică, explică el: vai! vai! ghiaurii ne-au călcat ». Ironizând, 
într'un rând, pe banul Cornea Brăiloiu, ispravnic de Cerneţ care, 
văzând un « musaip » ce venea să dea de ştire că trece Sultanul 
prin țară, cronicarul anonim îl încondeiază: « nimică alta n'au 
mai căutat, măcar un selammalihim dela musaip să audă, ci au 
încălicat pe cal şi au luat crângul în cap». Despre August al 
II-lea, ne spune că Turcii îl numeau Nal/căram adică — lămu- 
reşte el: — « româneşte va să zică sfarămă-poteoavă ». Sultanul 
Mustafa «au zis că el nu se numește împărat, ci sesdeighecili ». 

Termeni turceşti de funcționari și acte oficiale revin deseori 
sub pana lui: Mustafa aga, capegibașa, Iazagiu-Boctași ejfendi, 
îmbrihor, bostangii împărăteşti (soldați din garda împăratului) 
musaip, hadâm saip (hadâm = eunuc; saip = negru), arzuri 
(jalbă colectivă); Pafișerif (ordin imperial) — chiar numiri de 
localități date sub formă turcească: insula « Sacâz, adică Chios ». 
Cazacii au luat cetăţile dela Doganghecet. 

Am insistat asupra acestui aspect al cronicei anonime, fiindcă 
ne luminează drumurile noui pe care apuca limba literară din 
vremea lui Brâncoveanu și fiindcă el ne arată în acelaşi timp și 
ceva din personalitatea autorului cronicei, om cult, cunoscător 
de limba latină, greacă și turcă. 

Care dintre boierii munteni, scriind între 1709—1716, se pu- 
tuse ridica până la cunoștința acestor trei limbi, de a căror 
îndemânare dă dovadă autorul cronicei? 

N. Iorga credea că nu putea fi altul decât Radu Popescu. In- 
tr'adevăr, cronica pe care, fără deosebire, toate copiile făcute în 
Muntenia sau Moldova o atribuie în chip indiscutabil lui Radu 
Popescu, ne dovedește că cronicarul oficial al lui Nicolae Mavro- 
cordat era un om învățat și cunoscător al celor trei limbi amin- 
tite. El se foloseşte de aceleași neologisme latine ca şi autorul 
cronicei anonime; opera lui are de asemeni un contingent în- 
semnat de elemente grecești și, în sfârşit, întrebuințarea cuvin- 
telor turcești în forme flexionare corecte (de ex.: pluralul dela 
Șaitan-Oglu îl formează exact: Șaitanici Oglulari, — limba turcă 
fiind o limbă aglutinantă) nu lasă nicio îndoială că Radu Po- 
pescu era familiarizat şi cu limba turcească. Datele biografice 
consună cu concluzia pe care o scoatem din analiza linguistică 
a cronicei lui Radu Popescu și vin să ne lămurească împreju- 
rările în care autorul ei a putut să-și însușească cunoștința 
acestor trei limbi. 

După uciderea în împrejurări dramatice a tatălui său, Radu 
Popescu şi familia sa, furișându-se noaptea printre paznicii 
orânduiți de Șerban Cantacuzino, se refugiază în Turcia și stau 
la Constantinopol mai multă vreme, până ce li se deschid dru- 
murile către Moldova. Acolo, în mediul cosmopolit al marei 
metropole, a putut Radu Popescu să se familiarizeze cu limba 
turcă şi să-și desăvârşească cunoștințele de limba greacă, pe care 
probabil o învățase din țară, poate chiar din familie, căci bu- 
nicul său se pare că era grec. In sfârșit, cronica anonimă ne mai 
spune că Radu Popescu era învățat în limba latină şi pentru 
acest motiv a fost trimis de Brâncoveanu în solie să trateze la 
Braşov cu generalul Heissler, comandantul oștirilor imperiale 
din Ardeal. 

In sprijinul paternității lui Radu Popescu cade acum cu 
greutate argumentul adus de răposatul profesor dela Universi- 
tatea din Cernăuţi, lon Sbiera în Mișcări culturale şi literare la 
Românii din stânga Dunării (pag. 206): « Autorul cronicei se 
vădeşte pretutindeni contimporan, ba adesea chiar ca martor 
ocular al întâmplărilor » şi ceea ce este mai semnificativ, el 
« introduce în acțiune din primul an al domniei lui Constantin 
Brâncoveanu «pre Radul Logofătul, fiul Hrizii Vistiarul din 
Popești, fiind învățat şi în limba latirească », aducând înainte, 
chiar cuvintele ce le vorbia acesta cătră generalul Heissler, ca 


trimis al domnitorului. De unde să ştie autorul acele cuvinte, 
dacă n'ar fi fost însuși de față, căci aici nu se zice, ca aiurea 
« precum spun cei ce au fost acolo ș. Această împrejurare — în- 
cheie Sbiera — indică destul de bine pe autorul sau izvorul 
scrierii ». 

Citind textul din cronica anonimă, în care se reproduce, 
cuvânt de cuvânt, discuția urmată între generalul Heissler şi 
Radu Popescu, vedem cât de limpede și cât de precis este redată 
discuția contradictorie şi plină de vieață dintre cei doi repre- 
zentanți ai unor atitudini politice adverse. Este greu de pre- 
supus că altcineva decât Radu Popescu însuşi să fi putut reda 
decursul acestei întrevederi și discuția amănunțită dintre el și 
general. 

Nu știm dacă Brâncoveanu a fost pe deplin mulțumit de mi- 
siunea lui Radu Popescu și nici însemnătatea pe care i-a atri- 
buit-o curtea domnească. Fapt este însă că, în cronica oficială 
a lui Radu Greceanu, scrisă sub privegherea Domnului, această 
misiune a lui Radu Popescu nici nu este menționată. 

Tendința de a înfățișa într'o lumină simpatică acțiunea lui 
Radu Popescu se vede şi în alte părți ale cronicei. Astfel: nici 
n'apucase Radul Logofătul să se întoarcă în țară și Brânco- 
veanu, pentru a înlătura intenția comandantului german de a 
invada cu armata în Țara Românească, scrie solului său să 
înștiințeze pe Heissler că Ali Paşa se îndreaptă cu oștile pe Du- 
năre, spre Ruşiava, ca să o smulgă din mâinile Germanilor. 
«Şi îndată ce au venit cartea — scrie cronica — la Radu Logo- 
fătul în Brașov, au mers la Generariul și i-au spus toată povestea, 
precum scrisese Domnul ». 

In alt loc, se amintește însărcinarea pe care Radu Popescu 
a primit-o din partea lui Brâncoveanu de a supraveghea forti- 
ficarea cu bolovani de piatră a cetății Cladova, din porunca 
Turcilor. Intărirea se începuse sub supravegherea directă a lui 
Brâncoveanu, dar Domnul, retrăgându-se spre a păzi țara de 
o invazie nemțească «au ales — zice cronica — doi boiari mari 
de i-au lăsat cu o seamă de oşti cu căpitani, să fie de pază, anume 
Radul Stolnicul, feciorul lui Tudor Șătrariul din Greci și Radul 
Cluciarul, feciorul Hrizei Vistiarul din Popești, și i-au învățat 
și le-au dat toată isprăvnicia de trebile ce era acolo... Și prin 
vremea ce au fost acei boiari acolo, cetatea o au isprăvit...». 
Şi înumărând toate sarcinile pe care și le-au îndeplinit conștiin- 
cios şi cu chibzuială, cronica încheie: «și alte trebi și porunci, 
ce era, le făcea spre folosul domniei şi al țării ». 

Din motive ce nu se văd, Brâncoveanu înlocuiește însă pe 
Radu Popescu și pe colegul său cu Banul Cornea Brăiloiu. 
Cronicarul nu uită să ne înfățișeze, subliniind cu o nuanță de 
umor, isprava înlocuitorului. Pe când Domnul se afla în toamnă 
la Târgoviște și ispravnicul său la Cerneţi, vine un musaip, 
care avea sarcina să dea de veste că soseşte Sultanul, înapoiat 
atunci din războiul cu Nemţii. Banul Cornea «de mare politie 
ce avea — notează zâmbind cronicarul — cu tot feliul de nea- 
muri, de limbi, mai vârtos fiind politic cu Turcii, îndată ce au 
văzut pe Saipul împăratului... nimic altă nau mai căutat, 
măcar un Selammalikim dela Musaip să auză, ci au încălecat 
pe cal şi au luat crângul în cap, Dumnezeu știe câte vreascuri 
l-or fi lovit peste ochi până au ieșit cu puţintel suflet ». Noroc 
pentru țară că a ieșit înaintea Turcului căpitanul de Cerneţi, 
care l-a cinstit şi l-a îmblânzit. După ce a povestit această 
ispravă a Banului, care de spaima musaipului a părăsit tabăra 
şi a luat-o prin crâng, cronicarul subliniază primejdia ce sar 
fi putut abate asupra țării din această stângăcie a ispravnicului 
domnesc: 

« Acest feliu de ispravă a făcut Banul Cornea Domnului țării, 
«care să nu dea Dumnezeu să facă vreun boiariu altul vreodată 
«ca acest lucru, că mare primejdie va veni pământului sau 
« Domnului țării, ca să vie un împărat mare ca acesta atuncea 

“« întâiu în pământul țerei şi să nu găsească nici conace, nici 
«Domn, nici ispravnicul Domnului, care să fie pentru o vorbă, 
«pentru o călăuză, să îndrepteze calea încătro ar vrea să meargă 
«şi să nu facă rău sau Domnului sau țării ». 

Această, biciuire a isprăvii săvârşită de Banul Cornea, după 
laudele aduse lui Radu Popescu și tovarășului său, apoi relie- 
farea rolului pe care l-a jucat Radu Popescu în tratativele cu 
generalul Heissler; reproducerea cuvânt de cuvânt a discuţiei 
ce a urmat atunci între aceștia doi; aversiunea împotriva Canta- 
cuzinilor; prezența elementelor latine, grecești şi turceşti în 
cronica lui Radu Popescu și în cronica anonimă, — toate acestea 
militează puternic în sprijinul paternității lui Radu Popescu. 

Trebue să recunoaștem însă că argumentele aduse împotriva 
lui Radu Popescu de regretatul C. Giurescu cad și ele greu în 
cumpănă, 

lată teza regretatului Giurescu, expusă cu argumente bine 
susținute, în Contribuţiuni la studiul cronicelor muntene. 

Mai întâiu, Giurescu pleacă dela constatarea că prezența 
elementelor latine, grecești și turceşti, în cronica anonimă, nu 
poate constitui un argument în sprijinul paternității lui Radu 
Popescu, deoarece încrucișarea, acestor influențe lexicale este 
un aspect caracteristic al limbii literare românești din epoca 
lui Brâncoveanu și ea se întâlnește și la alți cronicari ai vremii, 
ca de pildă la Radu Greceanu. 

Giurescu găseşte apoi între cronica anonimă şi cronica lui 
Radu Popescu deosebiri de redacție. Autorul cronicei anonime 
are o deosebită predilecție în expunerea sa pentru vorbirea 
directă — oratio directa — care însuflețește adesea narațiunea. 
Nu numai când este vorba de a povesti evenimente la care el 
a fost părtaș și martor, ci chiar atunci când povestește din 
informațiuni culese dela alții, el preferă să reproducă, ori de câte 
ori are prilejul, cuvintele eroilor ce iau parte la acțiune. Acest 
fel de redactare este aproape neobișnuit la Radu Popescu. 

In sfârşit, între cele două cronici este şi o deosebire de con- 
cepție. In cronica anonimă autorul este însuflețit de un senti- 
ment de simpatie pentru acțiunea politică a Domnului, pe 
care o înțelege şi o îndreptățește pe deplin, şi în același 
timp pentru cârmuirea lui din lăuntru, pe care o găsește plină 
de chiverniseală. Brâncoveanu este astfel înfățișat într'o lumină 
plăcută: nu numai ca un Domn încărcat cu toate darurile noro- 
cului, ci şi ca un om «bun, blând, răbduliv », «cu minte mare ». 
Acţiunea lui— chiar atunci când este vorba de pedepsirea 
sângeroasă a boierilor trădători —e condusă numai de intere- 
sele țării și ale locuitorilor. 

Această, simpatie pentru Brâncoveanu îi stârnește ura împo- 
triva Cantacuzinilor — în spstial împotriva Stolnicului şi a 
fiului său Ștefan pe care, considerându-i ca trădătorii lui Brân- 
coveanu și uneltitori ai prăbușirii lui, îi înfățișează într'o lumină 
antipatică. 

In cronica lui Radu Popescu — observă Giurescu — domnia 
lui Brâncoveanu este dimpotrivă înfățișată într'o lumină ne- 
plăcută, ca fiind inspirată numai de interesul lui personal și al 
familiei „sale. Ba într'un loc, Radu Popescu polemizează chiar 
cu autorul cronicei anonime. Acesta afirmase despre Brânco- 
veanu că «în toate au avut noroc: bogat, frumos la chip, la, 
stat, vorba lui frumoasă, cu minte mare...». Radu Popescu 
întoarce astfel aprecierea cronicei anonime: 

« Costandin Vodă în domnia lui au fost fericit de toți oamenii 
«țării și încă si de oamenii altor țări, iar nu lăudat, pentrucă 
«alta este fericirea, alta lauda. . ..». 

Și enumerând motivele fericirii lui Brâncoveanu, încheie: 

«...„,Dar toate acestea au fost darurile norocului, iar nu 
« câştigate de dânsul, că aceea ce câștigă cinevași în lume este 
« partea sufletului, adecă bunătatea... iar Costandin Vodă nici 
«0 bunătate n'au arătat în vieața şi domnia lui, pentru ca să-l 


« laude, ci mai vârtos este a se huli pentru multe rele ce au făcut 
«în domnia lui, care au rămas la cei după urmă reutate și ble- 
«stem. Avea o lăcomie mare peste măsură și obiceiurile bune 
«ale țării... le-au stricat ». 

Cronica anonimă a fost terminată în vara anului 1716, când 
Mavrocordat dobândise domnia Ţării Româneşti; cronica lui 
Radu Popescu în 1719. Cum se explică această fundamentală 
schimbare de convingeri, într'un interval de timp așa de scurt, 
admițând că Radu Popescu ar fi autorul ambelor cronici? Pre- 
supunerea că Radu Popescu și-ar fi schimbat părerea despre 
Brâncoveanu, sub influența lui Mavrocordat, nu se poate susține. 
Nu se poate susține, fiindcă Mavrocordat nu era stăpânit 
de ură față de amintirea lui Brâncoveanu. Cronicarii oficiali 
cari povestesc domnia lui Nicolae Mavrocordat, Nicolae Costin 
şi Acsinte Uricariul, au despre Brâncoveanu cuvinte de laudă: 
«au domnit 27 ani cu multă, fericire şi au făcut Ţara-Românească 
sciută şi vestită în multe părți a lumei ». Nu există, crede Giu- 
rescu, decât o singură concluzie pentru a explica această funda- 
mentală, schimbare: Radu Popescu nu este autorul cronicei 
anonime. 

Trebue să mărturisesc însă că ultimul argument adus de 
Giurescu, din atitudinea deosebită a celor două cronici față de 
Brâncoveanu, nu-mi pare așa de convingător pe cât s'ar părea 
la prima. vedere. 

Mai întâiu, deși lumina în care cronica anonimă înfăţişează 
domnia lui Brâncoveanu este în genere simpatică, totuşi ea are 
şi părți de umbră, căci autorul ei nu uită să ne zugrăvească și 
situațiile umilitoare ale Domnului. Iată de pildă, cum ne înfă- 
țișează întâlnirea lui Brâncoveanu cu Sultanul la Cerneţi: 

«Când era, la conac şi sta oastea de făcea halaiu, când intra, 
«împăratul în corturi, Domnul descăleca și îngenuchia, și când 
«trecea împăratul se pleca cu capul la pământ — aşa-l învăța 
«cei de lângă împăratul, iar oamenii Domnului sta tot călări, 
«apoi încăleca și Domnul și se ducea la otac. De acolo poa- 
«mele, pezmezii cei cu apă de trandafir și cu moscos făcuţi şi 
«struguri şi altele ce socotea Domnul, numai sta de a se tri- 
«mite la unii şi la alţii, în tot ceasul şi în toată vremea ». 

In ce priveşte schimbarea de convingeri şi simpatii la Radu 
Popescu, am avut prilejul să o cunoaștem din schița biografică 
pe care am înfățișat-o. La un scurt interval de timp, după ce 
semnase alături de ceilalți boieri munteni adresa către Carol 
al VI-lea și Prințul Eugeniu de Savoia, prin care cereau înlătu- 
rarea lui Ioan Mavrocordat şi numirea ca Domn ereditar al lui 
Gheorghe Cantacuzino, Radu Popescu se întoarce la curtea lui 
Nicolae Mavrocordat, primește funcțiunea de mare vornic şi 
în cronica lui încondeiază pe tovarășii săi de până atunci cu epi- 
tete grele: «spurcații de boieri, cu capetele pline de fumurile 
deșertăciunii, care prin sfaturi vrednice de râs s'au alcătuit cu 
Nemţii». 

Poate tocmai pentru a face să se uite uneltirile lui, alături 
de acei pe care acum îi critica, a căutat într'un exces de zel, 
să înegrească domnia lui Brâncoveanu, pentru a înfățișa într'o 
lumină cât mai simpatică domnia binefăcătorului său. 

In orice caz, ultimii ani din vieața lui Radu Popescu sunt 
ani turburi, în care nu vedem nicio consecvență și nicio con- 
vingere. 

Şi s'ar putea ca tocmai aceste drumuri întortochiate ale vieţii 
lui, aceste atitudini contradictorii, să-i fi împovărat conștiința 
de remușcări, îndemnându-l, în amurgul vieții, să renunțe la 
toate deșertăciunile, pentru a căuta în mănăstire, prin umi- 
lință şi rugăciune, să-și ispășească păcatele și să-şi pregătească 
sufletul pentru vieața viitoare. 

BIBLIOGRAFIE. Cronica anonimă a fost publicată în Magazinu istoricu Pentru 


Dacia (tom. V, p. 93—184) al lui Bălcescu şi Laurian, sub titlul: Istoria 
Țerei Româneşti dela anul 1689 încoace, continuală de un anonim. 


260 ISTORIA LITERATURII ROMÂNE VECHI 


Cronica anonimă cuprinde istoria Țării Românești dela Octomvrie 1689 până 
la August 1714. Manuscrisul publicat de Bălcescu s'a pierdut, dar o parte din 
această cronică, fără început şi cu o continuare de un alt autor, se păstrează în 
manuscriptul nr. 441 din colecţia Academiei Române. In acest manuscript, 
povestirea este dusă până la Martie 1717 (domnia lui loan Mavrocordat). Conti- 
nuarea aceasta a fost publicată de N. Iorga în Studii și Documemie, vol. III, 
p.22—27. Dr. 1. G. Sbiera în Mișcări culturale şi literare la Românii din stânga 
Dunării în răstimpul dela 1504—1714, Cemăuţi, 1897, p. 206, atribuie cronica lui 
Radu Popescu. Părerea lui Sbiera a fost reluată și desvoltată de N. lorga,cu 
argumente scoase din cercetarea comparativă a cronicei anonime și a cronicei lui 
Radu Popescu, într'un studiu despre cronicele muntene, publicat în Analele Academiei 
Române, s. II, t. XXI, p. 368—377 (Memoriile Secţiunii istorice), precum şi în 
Istoria literaturii româneşti, vol. II, Bucureşti, 1926, p. 203 și urm. 

Paternitatea lui Radu Popescu a fost combătută de răposatul Constantin 
Giurescu în Contribuțiuni la studiul cromicelor muntene, București, 1906, p. 
120—150. Scarlat Struţianu, Doi umaniști ardel:mi la curtea lui C. Brân- 
coveanu, în revista Ramuri, Craiova, 1941 p. 40— 55 (crede că autorul este Teodor 
Corbea); argumentele însă nu ne-au convins. Teodor Corbea era omul Cantacuzi- 
nilor şi al lui Brâncoveanu. Aceștia erau însă ostili partidei căreia aparținea Radu 
Popescu, prezintat de cronică, în lumină simpatică. De altă parte Teodor Corbea 
nu mai era în ţară, 


UN SCRIITOR SÂRBO-ROMÂN LA CURTEA LUI ŞERBAN 
CANTACUZINO ȘI A LUI BRÂNCOVEANU: 
GH. BRANCOVICI. 


Stolnicul Constantin Cantacuzino, în a sa Istorie a Ţării-Ro- 
mânești, vorbind de originea Ungurilor, care ar fi Tătari veniţi 
din părţile Iugrei, « supusă astăzi supt împărăţia Moscului », 
aduce, într'un loc, o mărturie interesantă: « Auzit-am şi eu, cu 
urechile mele, de dumnealui Gheorghie Brancovici din Ardeal, 
om de cinste şi cu cunoștință, și și iubitoriu de a şti multe, 
povestind cum că, mergând la Mosc împreună cu îrate-său, 
Sava Brancovici, Mitropolitul Ardealului... acolo... viind 
de acei Schiti (Tătari) de la lugra, într'adins au mers la 
dânşii, ca să vază aceia ce să auzia cu limba — că se potrivesc 
în multe cu aceşti Unguri — este adevărat cevași, au ba. 
Şi aşa, cu dânşii împreunându-se şi vorbind ungureşte, zicea 
că adevărat este că multe cuvinte asemenea erau cu ale 
acestora ». 

Acest Gheorghe Brancovici, informatorul Stolnicului Con- 
stantin Cantacuzino, scriitor în limba română şi sârbă, 
agent diplomatic al Principilor unguri şi români, călător pe 
meleaguri streine, ideolog politic şi revoluţionar, aspirant la 
tron şi în cele din urmă captiv în temniţă, este una din cele 
mai interesante figuri dela curtea lui Șerban Cantacuzino şi 
a lui Constantin Brâncoveanu. 

Gh. Brancovici s'a născut în 1645, dintr'o veche familie 
cu moşii întinse în comitatele Arad, Zarand şi Timiș, în 
cetatea de frontieră a Ineului. In mediul acesta de frontieră, 
Brancovici a deprins de timpuriu limba română, sârbă, 
ungară şi turcă. A fost crescut de fratele său, Sava Brancovici, 
care în 1656 a fost ales Mitropolit al Ardealului, cu scaunul la 
Bălgrad (Alba Iulia). La 1663 — în vârstă numai de 18 ani — 
intrase în Berviciul Principelui Apafi, care l-a trimes apoi 
cu solia ungurească la Constantinopol, unde, după moartea 
lui Petru Iank, fu numit capuchehaie. Acolo petrecu Bran- 
covici patru ani, când, întorcându-se în ţară, plecă la începutul 
anului 1668, cu fratele său, Mitropolitul Sava, la Moscova. 
Acolo, a avut prilejul să admire fastul dela curtea ţarului 
Alexie Mihailovici şi splendoarea serviciului divin pe care 
l-a oficiat fratele său, Mitropolitul, împreună cu Patriarhul 
Moscovei, al Alexandriei şi al Antiohiei. 

Intorcându-se înapoi, Brancovici intră din nou în serviciul 
lui Mihail Apafi şi fu trimes capuchehaie la Constantinopol. 
Dar aci este atras în cercul conspiratorilor unguri, răsvrătiţi 
împotriva lui Apafi și trădează planurile acestuia, încheind 
un pact cu reprezentantul Habsburgilor şi cu Grigore Ghica, 
Domnul 'Ţării-Româneşti. Scrisoarea dată de Ghica, la 20 


Aprilie 1673, prin care se leagă ca să-l ţină pre « dumnealui 
la mare cinste şi la din destulă milă şi la mare credință; 
nu numai pre dumnealui, ce încă pre tot neamul dumisale », 
aruncă lumină asupra motivelor care l-au îndemnat pe Gh. 
Brancovici să trădeze pe Apafi. «Taina şi sfatul — spune 
mai departe scrisoarea lui Ghica —care între noi iaste 
legat pentru bonum publicum şi pentru lărgirea sfiniei bisericei 
noastre ». În acele vremuri, superintendentul calvin Gaspar 
'Tiszabecsi, reluând tradiţia veche a predecesorilor săi, des- 
făşura o înverşunată prigoană împotriva Bisericei ortodoxe 
din “Transilvania pe care atunci o cârmuia fratele său, Mitro- 
politul Sava. Intre timp conspirația lui Paul Bâldi este des- 
coperită. Aceasta dete prilej noului superintendent calvin, 
Mihail 'Tofoe şi aderenţilor săi dela curtea Principelui să 
înteţească persecuția împotriva ortodocşilor. Cu putere 
armată, năvăliră asupra locaşului mitropoliei ortodoxe, ridi- 
cară pe Sava Brancovici, care se afla pe patul suferinţei, 
zăcând de podagră, şi, fără judecată, îl aruncară în temniţă. 
In aceste împrejurări, îu arestat și Gheorghe Brancovici, 
care însă în cele din urmă izbuti să scape şi să se refugieze în 
Țara-Românească. La Craiova fu bine primit de « bărbatul de 
nobil neam, învăţat atât în slovenie, cât şi în latinie, cu numele 
Radu Năsturel, marele ban —era fiul lui Udriște Năsturel. 
Acesta «îl primi cu cinste... ca pe un vechiu cunoscut şi 
după câteva zile de odihnă după oboseala călătoriei, îl con- 
duse la curtea lui Şerban Cantacuzino, care îl primi, dacă 
ar fi să-l credem, ca pe un «frate iubit». 

La curtea lui Şerban Cantacuzino se frământau atunci pla- 
nuri mari. Domnul, care încheiase tratat de ahanţă cu cre- 
ştinii, râvnea să răscoale popoarele ortodoxe din Balcani împo- 
triva 'Turcilor şi să restabilească vechea împărăție a Bizanțului. 

In planurile lui Șerban Cantacuzino a fost atras şi Gh. 
Brancovici, care pretindea că-și trage spița neamului din 
despoții sârbi. Atunci va fi încolţit în sufletul lui ideea de a 
răsvrăti pe Slavii sud-dunăreni şi de a reînfiinţa vechiul 
despotat al strămoşilor săi. In 'Țara-Românească a rămas tot 
timpul domniei lui Şerban Cantacuzino şi în primul an al 
domniei lui Brâncoveanu, dar, întorcându-se în Transilvania, 
după ce fusese cinstit de Habsburgi, în 1688, cu titlul de 
conte, fu arestat la Cladova, în toamna anului 1689. Dus la 
Viena şi condamnat, a stat închis tot restul vieţii, 22 de ani, 
până ce moartea l-a prins în 1711, la Egger, în Boemia. 


ACTIVITATEA ISTORICĂ. — La curtea lui Şerban Can- 
tacuzino și a lui Brâncoveanu unde a petrecut în pace şi 
cinste 9 ani (1680—1689), Gheorghe Brancovici a găsit o 
spornică activitate culturală în ritmul căreia a fost prins 
şi el. Subt îndemnul Stolnicului Constantin Cantacuzino, care 
aduna atunci materiale şi punea la cale o mare istorie a nea- 
mului său, Gh. Brancovici, folosind după toate probabilitățile 
biblioteca Stolnicului, a scris şi el într'o curată limbă româ- 
nească: Cronica .Sloveanilor, Iliricului, Misii cei din sus şi 
cei din jos Misti. Cronica este de fapt un fel de cronograf, în 
care materialul, aşezat cam haotic, se desfăşoară repede, dela 
creaţiunea lumii, fixându-se locul Slavilor de Sud în arborele 
genealogic al seminţiilor lumii. Autorul se opreşte pe larg 
asupra istoriei sârbeşti. Luminează figura lui Ratko, tânărul 
prinţ, care, renunțând la măririle lumii, s'a retras în muntele 
Athos, trăind vieaţa de călugăr sub numele de Sava; aminteşte 
de războiul Sfântului Ştefan dela Decian, cu Mihail craiul 
Bulgariei ; continuă cu e istovul crailor sârbeşti » dela Vâlcașin 
şi fratele său Ugleş despotul, încoace; se opreşte asupra luptei 
dela Cosova, iluminând figura eroului Miloş Cobilici, « viteazul 
care pentru neamul patriei lui vieaţa şi-au pus la mijloc»; 
trece apoi la războiul dela Nicopol; urmează mai departe până 

la cel dela Varna; ajunge la războiul dela Jebăt şi se încheie 
cu « Pocaania ce au fost rânduit şi a ţinut Turcii în 1686», după 
înfrângerea suferită sub zidurile Vienei. 

In această urzeală a istoriei sârbești, care cuprinde destule 
anacronisme, sunt împletite adesea şi fapte de istorie româ- 
nească, prezentate sumar, dar cu simpatie. Cucerirea Daciei 
este: « In zilele împăratului Traian au venit de la Italia şi 
Rumânii, cari după oraşul Roma s'au numit Rumăni şi s'au 
aşăzat Rumănii între Sloveanii cei dupre lângă Dunăre, 
luând pre sine şi botezul pravoslavnicesc. Așa și vulturul 
dupre sfântul botez cu sfânta cruce în gură luară, ca să le fie 
sămnul ţărăi lor, închipuind vulturul cel mare al Romei, 
pentru ca să să ştie că de la Roma au venit Rumănii cu 
semnul înpărăţiei ». 

Descălecatul Moldovei: 

a Intru acea vreame Rumănii din Maramoreş au descălecat 
în Moldova, pentrucă o pustiise Tătarii și nimenea nu cuteza 
să şază într'însa, până ce au descălecat Moroşanii. Rumănii. 
După lupta de la Nicopol, subt anul 6903 (1395) este pomenit 
« Domnul Mircea Voevod al 'Țărăi-Munteneşti », care «au 
bătut pre înpăratul Baiazit la Rovine ; atunce au perit Marco 
Cralevici, Costandin şi Drăgaş ». Despre Iancu Huniadi ştie 
că era «de fealul lui din 'Ţara-Muntenească, născut din 
fămeae greacă; numele tătâne-său au fost But și, pentrucă 
mult bine şi mare omenie făcuse tată-său lui Jigmond crai, 
au dus pre tatăl Iancului Vodă în Ardeal şi i-au dăruit cetatea 
Hinedoara, ca să o aibă cu veacinică stăpânire. . .». Se pome- 
neşte, subt anul 6970 (1462), expediţia 'Turcilor împotriva lui 
Vlad "Țepeș « şi nimic n'au putut isprăvi »; fuga Mitropolitului 
Maxim în ţara Muntenească «la stăpânitoriul ţârâi Radul voe- 
dov cel Bun » (a 1469); moartea lui Radu la 1472 și a lui Viad. 

Sunt și destule elemente de folklor. V. Bogrea a arătat, 
(Anuar. Inst. îsi. națională, Cluj, III, p. 505 - 507), că legenda 
Dumbrava Roșie a lui Neculce îşi găseşte paralelă în legenda 
cneazului Roman al Smolenskului ; legenda lui Ciubăr Vodă 
mâncat de guzgani, în legenda lui Popela. Episodul în care se 
povestește că Ștefan Despot « avea obiceaiu de umbla noaptea 
pre ulițele oraşului, împărțind veşminte şi galbeni de aur să- 
racilor » şi că, « văzând pre un sărac că de multe ori îi eșia, 
înainte şi-i lua milă », i-a dat, zicându-i: «ia tâlhariule şi hră- 
pitoriule ! », iară săracul calic i-au răspuns: «nu sânt eu, ce tu 
eşti tâlhariu şi hrăpitoriu; că împărăţia ta de aici, şi împă- 
răţia cea veacinică o furi cu jefuiri hrăpitoare », şi despotul 
i-a dăruit atât «cât să-şi îndestulească traiul vieţii fără de 
cerşut — episodul acesta este o temă care-şi are sursa ei în 
romanul lui Alexandru cel Mare. Tot din Alexandria este şi 
ştirea că Pombie «au tăiat la Vizantiu boazul, de au intrat 
Marea Neagră în Marea Albă și zic să fie rămas în uscat 
“Țara Moldovei, "Țara Muntenească şi "Țara Ardealului ». 

In întocmirea operei sale Gh. Brancovici a avut la înde- 
mână, după cum a arătat P. P. Panaitescu, un letopiseţ 
sârbesc pe care însă l-a amplificat cu ştiri luate din: Cosmo- 
gratia lui Munster, cronicele lui Cromer, Bonfinius, etc. 

Această cronică a Sloveanilor, scrisă în limba română 
este preludiul unei opere mult mai desvoltate, alcătuită 
în limba sârbă. 

După ce a fost închis de Austriaci, Brancovici a refăcut 
în limba sârbească această cronică a Sârbilor într'o foarte 
voluminoasă operă, păstrată în manuscris, în biblioteca Pa- 
triarhiei din Carloviţ. Din această întinsă cronică, în care se 
întreţes şi evenimente românești, a extras Silviu Dragomir 
partea privitoare la Mitropolitul Sava Brancovici cu drama- 
ticul lui sfârşit şi cu venirea autorului la curtea lui Şerban 


Cantacuzino, fragment pe care l-a publicat în limba sârbă şi în 
traducere românească. 


SCRIERI RELIGIOASE. — In afară de opera istorică, 
ne-a mai rămas dela Gh. Brancovici, tot în limba română, 
trei texte cu cuprins religios, care au fost descoperite, iden- 
tificate şi semnalate, în anii din urmă, de Emil Turdeanu 
în Revue des €tudes slaves. 

Textele se păstrează în Biblioteca Regală din Belgrad, sub 
cotele nr. 168/8” şi 236, şi au următoarele titluri: 1. Carte 
atasta a sfintelor rugăciuni; 2. Catehism; 3. Cătră adevărații 
călători. 

In epoca lui Gh. Brancovici, când calvinii şi catolicii 
dădeau asaltul pentru a converti pe Români de partea lor 
şi când îratele său fusese închis pentru energia cu care apă- 
rase, ca Mitropolit, ortodoxia Românilor, Catehismul lui 
Gh. Brancovici, împărţit în 44 de capitole, îşi are importanţa 
lui. Este o replică ortodoxă la propaganda calvină şi catolică. 

Textul Căiră adevărații călători, din care s'au păstrat 
numai 13 paragrafe, cuprinde o serie de comentarii la ver- 
setele biblice destinate să călăuzească pe om, călător în 
această vieaţă de ispite, pe calea înţelepciunei, după cum 
ge poate vedea din următorul fragment reprodus de Emil 
Turdeanu: 

«Să gândești mai nainte ca pântru călătorie ta n'ai fi 
purces, cum că striin din loc în loc şi călător eşti întru această 
lume. Bit(ia). 47, 9; Psalmi, 39, 13. 

Această tocmală ca un razăm întru călătorie ta, așa te va 
răzâma întru primejduire ispitelor: dăn loc în loc mutetor 
ești și călător, derept aceia dară, aceste să le rabzi». 


Prin naşterea şi copilăria lui petrecută în mediu sârbesc 
și prin anii îndelungaţi petrecuţi pe lângă Mitropolia româ- 
nească a Ardealului şi la curtea Domnilor români, prin 
vieaţa lui de muncă și de suferinţe pentru idealul indepen- 
denţii celor două popoare, Gh. Brancovici a fost considerat, 
pe drept, şi de istoricii sârbi şi de istoricii noștri, ca,.Sârb 
şi Român. Prin activitatea lui literară în limba sârbă și ro- 
mână, el are dreptul să revendice un loc modest şi în litera- 
tura sârbească și în literatura românească. 


BIBLIOGRAFIE. Opera: Cronica Sloveanilor, Iliricului, Misii cei din sus şi 
cei din jos Misii a fost publicată după un manuscris defectuos de Aron Den- 
suşianu, în Revista critică literară, I (1893), p. 366—399; de N. lorga după 
un manuscris mai bun al Părintelui C. Bobulescu, în Revista Isforică III (1917), 
p. 9-15 (studiu), p.26—118 (textul) şi ediţie separată cu titlul: Operele lui Gheorghe 
Brancovici. Despre alte manuscrise cunoscute şi despre filiațiunea textelor: P. P. 
Panaitescu, Revista Istorică Română, X (1940), Istoria Slarilor în româneşte, p. 
80 —117, în deosebi p. 82— 100, Fragmentele de cronică sârbească a lui Gheorghe 
Brancovici au fost publicate în sârbește și traducerea românească de Silviu 
Dragomir, în Anuarul Institutului de Istorie Naţională (Universitatea din 
Cluj), II, 1923, p. 1—70. Extrase din aceste opere la I. Lupaș, Cronicari şi 
istorici români din Transilvania, în colecţia Clasicii români comentații îngrijită de 
N. Cartojan, Craiova, Scrisul Românesc, p. 23—28. 

Textele de natură religioasă descoperite și identificate de Emil Turdeanu 
în Biblioteca Academiei Regale Sârbești din Belgrad (doc. nr. 168/80 şi ms. 236. 
notate vag în inventariul bibliotecii ca documente româneşti) au fost semnalate 
de d-sa întâi în Cercetări Literare, III, publicate de N. Cartojan, București, 
1939, p. 200—202 şi studiate pe larg în Revue des ctudes slaves, XIX (1939), 
p. 5-18: L'oeuvre inconnue de Georges Brankovid. 

STUDII: Dr. lov. Radonit, Tpob Vopue BpanxoBau HA HeroBo Bpeme 
(ConteleGeorge Brancovici şi vremea lui), Belgrad, 1911, 766 p.; acela ş, Situația 
internațională a principatului Țării Româneşti în vremea lui Şerban Cantacuzino, 
în Analele Academiei Române, Mem. Sect. îst., seria II, tom, XXXVI, 1914; N. 
Radojcit, O xponnarama rpopa Vopya Bpanronnua (Despre cronicile contelui 
Gheorghe Brancovici) în Ilpunosa Ba KuHeBHOCT iesit n CTopajy n Ponazop, 
Belgrad VI, 1926, p. 1—45; Emil Turdeanu, articolul amintit mai sus 
şi Georges Brankovi€ et les pays roumains, în Communications et rapporis du III-e 
Congrăs international des Slavistes. ., II, Belgrad, 1939, p. 203—205; PP. Pana- 
itescu, IstoriaSlavilor în româneşte. ., Cronica lui Gheorghe Brancovici și Sinopsi- 
sul de la Kiev, în Revista istorică română, X, 1939, p. 80—129. 

Despre Mitropolitul Sava cf. Marina I. Lupaș, Mitropolitul Sava Bran- 
covici, Teză de doctorat, Universitatea « Regele Ferdinand 1», Cluj. Fac. de lit, 
și fil., Cluj, 1939. 

ISTORIA LITERATURII ROMÂNE VECHI 


CRONICA RIMATĂ ASUPRA MORŢII LUI CONSTANTIN 


BRÂNCOVEANU 
(CÂNTECUL LUI CONSTANTIN VODĂ ) 


Tragedia decapitării lui Brâncoveanu, a ginerilor şi copiilor 
săi pe țărmul Bosforului a înfiorat întreaga creştinătate. Ves- 
tea a străbătut ca fulgerul în Occident şi a fost notată cu 
groază de ziarele contimporane. In deosebi marile ziare fran- 
ceze ale timpului Le Journal historigque sur les matitres du 
lemps din (Verdun), Gazette de France, Mercure Galant, adu- 
ceau la cunoștință cititorilor grozăvia executării lui Brânco- 
veanu, subt ochii Sultanului 2) 

Chiar cei care urmăriseră răsturnarea lui au rămas conster- 
nați. Până și în lumea turcească din Constantinopol s'au ri- 
dicat voci care să murmure împotriva cruzimei «Les Turcs 
meme ont trouve beaucoup de barbarie et de ferocite dans 
cette action» 2) înştiință în 1715 pe Ludovic al XIV, ambasa- 
dorul francez la Constantinopol, Des Alleurs. Cu atât mai mult 
vestea aceasta a sguduit conștiințele românești. 

Invinuirile aproape fățişe care se aduceau Stolnicului Con- 
stantin Cantacuzino şi fiului său Ştefan, învinuiri care şi-au 
găsit expresia în cronicele timpului şi ajunseseră până la 
urechea lui Dimitrie Cantemir în Rusia * erau un ecou al in- 
dignării populare, neştiutoare a mrejilor de intrigi de peste 
hotare. In aceste împrejurări, un cărturar mărunt din mul- 
țimea anonimă a alcătuit o cronică în versuri asupra tragediei 
lui Brâncoveanu și a copiilor săi. Evenimentul este încadrat 
în tema biblică, atât de cultivată în predica şi lirica medievală, 
— fortuna labilis — temă pe care o speculase, în literatura 
noastră, mai înainte Miron Costin şi D. Cantemir: 

O pricină minunată 

Ce au fost în lumea toată 
Di 'nceput și din vecie 
Precum și la carte scrie 


Că e lumea înșelătoare 

Și foarte amăgitoare 

De-i face şi-i amăgeşte 

Şi pre toţi îi prilăstește 

Pre Domni și pre împărați 

Și pre cei ce sunt mai tari, 
De-i vroește în avuţie 

Şi să ţin în sumeţie, 

Ca și când n'ar avea moarte... 
Precum iată c'au privit 

La Constantin Vodă ce-au domnit 


Autorul ne introduce apoi la curtea lui Brâncoveanu, unde 
lumea se pregătea de sărbătorile Paştelui, când sosește dela 
poartă un imbrohor. Acesta convoacă toți boierii la curte, ca 
să împlinească porunca imperială și să citească firmanul de 
mazilire: 

Când firmanul își citea, 
Toţi boierii că plângea. 

Domnul, Doamna rămân consternați. Copiii, care se bucurau 
de adierile primăverii : 

— Oh! prea dulce primăvară, 
Cum ne scot Tu cii din Țară 
Şi ne duc la grea urgie 

La pedeapsă şi urgiel! 

Turcul dă poruncă să se strângă a doua zi, din nou, boierii 
ca să purceadă la alegerea altui Domn. Este ales Ștefan Can- 
tacuzino. Autorul anonim cunoaște şi el episodul — pe care-l 


1 Ci. L. Baidati, La mort de Constantin Brâncoveanu et la presse eurobtenne în 
Revue du Sud-Est-Europten, București, 1929, p. 64—76. 

* Documentele Hurmuzaki, vol. I. supl. I, p. 430—431. 

? Operele Princepelui Demetriu Cantemir (ed. Academiei Române) tom. II, Bu- 


curesci, 1875, p. 20—286. 


povestește mișcat Del Chiaro — al întrevederii lui Ştefan Can- 
tacuzino cu Brâncoveanu. Ștefan Cantacuzino se duce să-l vadă 
pe Brâncoveanu și, jenat parcă de mustrarea conștiinței, abia 
îngăimează : 


— Ne rugăm să ne ertați 
Că nu suntem vinovaţi. 
Mulţumim de boerie 

Şi de altă avuţie. 


La care Brâncoveanu răspunde scurt: 


— Să fiţi de mine ertaţi 
De Dumnezeu judecaţi! 
Că eu văd că sânt robit 
Şi despre voi sânt vândut 


Apoi cuprins de indignare şi de durere adâncă, văzând că 
cel ce l-a trădat este însuși nepotul său: 


— Dacă ţi-a fost de domnie, 
De ce nu mi-ai spus tu mie? 
Ca să ţi-o fi dăruit, 

Cu pace să fi domnit. 

De Domnul nu te-ai temut ? 
Tiranului m'ai vândut! 

Să ştii nu va zăbovi, 
Dumnezeu îţi va plăti! 


Turcul poruncește să se strângă la curte tot orașul. Lumea 
se revarsă pe ulițele capitalei. Brâncoveanu şi ai săi sunt 
urcați în caretă și porniţi pe drumul pieirii, în lacrămile po- 
porului care-l petrece cu urarea; « Domnul să te izbăvească»: 


Cu pace să te păzească! 
Să scapi de-această urgie, 
Să fii iarăşi în domnie, 
Că bine ne-ai domnit 

Şi cu pace ne-ai hrănit... 


Ajunși la Giurgiu, nenorociţii creștini sunt lăsaţi câteva zile 
până petrec Paștile. Apoi sunt trecuți peste Dunăre şi duşi 
la Țarigrad, unde Domnul, ginerii și copiii sunt închiși și ţi- 
nuți în temniță toată vara. 

Apoi sunt aduși prin grădina împărătească la locul de 


execuție. 
Brâncoveanu aruncă cuvinte grele pentru «păgânul și spur- 
catul») Sultan care-i tae fără dreptate: 


Cu ce-ţi suntem vinovați 
De pierim nejudecați 

Măcar să-ţi fim vinovaţi 
Dar copiii ce-au stricat ? 


Ajunşi la locul de execuţie, se așterne covorul. Momentul 
este dramatic. Copii, înfiorați, se lipesc de sânul tatălui, 
plângând: 


Ce să facem 
Că vom să ne pristăvim, 
Şi de lume ne lipsim. 
Şi iar în taină grăia 
Tătâne-său și zicea 
— Lasă-ne să ne turcim 
“Ca zilele să lungim. 


Şi acum intervine acel gest de mare demnitate creștină, 
trăsătura proeminentă a personalității marelui Domn: 


Vodă dulce-i săruta 
Şi din gură așa striga: 
— Nu vă, fiilor. spăriaţi, 
Ci pe Dumnezeu rugaţi 
Şi strai toţi cu tărie 
Şi cu glas de bucurie: 
Puţină durere-om lua 
Şi în raiu că vom intra. 


(autorul are predilecție pentru 
verbul a striga) 


In sfârşit, se apropie gelatul, care retează pe rând capetele 
copiilor şi al tatălui, aruncând apoi trupurile în mare. Doamna 
care priveşte scena, înebunește de groază. In încheere, autorul 

revine la tema psalmistului cu care începuse cronica, ceea ce 
ne îndeamnă să bănuim că autorul trebue să fi fost un cleric 
sau un dascăl de biserică. 

După cum se vede, cronica nu are o valoare literară deo- 
sebită. Fiorul tragediei nu a găsit în sufletul cărturarului ano- 
nim, flacăra căldurii emotive și mijloacele de expresie adec- 
vate, care să transfigureze materia istorică în materie de artă. 
Dar în sbuciumul care a cuprins sufletele românești ale vre- 
mei, această umilă cronică rimată, care dădea glas indignării 
poporului, a avut un adânc răsunet, căci pe de-o-parte ea a 
fost așezată pe melodie, iar pe de alta a intrat în demeniul 
colindelor populare. 

Subt această nouă formă « Cântecul lui Constantin Vodă 
cel Bătrân» a străbătut repede în straturile populare şi a 
fost introdus de copii în ciclul colindelor cu steaua, la săr- 
bătorile Crăciunului. Cu timpul însă, fiindcă textul cântecului 
era prea lung, copiii l-au scurtat, mărginindu-se la partea in- 
troductivă, la tema biblică: «O pricină minunată, ce au fost 
în lumea toată». In această nouă formă prescurtată, cântecul 
trăeşte şi azi ca colindă, cântându-se în toate ținuturile ro- 
mâneşti dela Maramureş până în Dobrogea; din părțile Mu- 
reșului până în Basarabia. Forma cea mai veche a melodiei 
a notat-o Anton Pann în colecția lui de Cântece de stea în 
notație bisericească veche, care transpusă în note moderne de 
Sf. Sa Preot I. D. Petrescu, este următoarea: 


fo =— 15 


Sa 
lu— mea 


ce -pu-u-—ut din 


De altă parte, forma primitivă, completă, a cântecului 
Constantin Vodă s'a răspândit repede, prin c6pii manuscrise, 
în tot largul pământului românesc: în Moldova, în Basarabia, 
în Transilvania. Pe la 1818, el era copiat tocmai la granița 
de Vest a Ardealului, prin părțile Beiușului, la Diosig, de 
preotul Pavel Popovici, care ne-ă lăsat în acelaș caet şi o va- 
riantă a acestui cântec, prelucrată” mai adânc sub inspirația 
sentimentului național. Brâncoveanu este prezentat în acest 
cântec ca un Domn care a urmărit independența țării: 

Că el Țara Românească 
Vre singur să o domnească 
Plângi neam românesc 
Cu Nemţii să se unească 


Ca pe Turci să isgonească 
Plângi neam românesc. 


şi în final, după ce povestește scurt asasinarea lui Brânco- 
veanu și a, copiilor săi: 

Plângeți acum Românilor 

Ca aţi rămas în jugul Turcilor 

Şi n'o mai fi Vodă ca Constantin 


Ca să vă scoată din robia Turcească 
Plângi neam românesc... 


Astfel, cronica rimată a morții lui Brâncoveanu, care este a 
doua cronică rimată, în literatura noastră — întâia a fost tra- 
ducerea lui Greceanu — și cea dintâi plăsmuită de un român, 
deși nu are calităţi literare deosebite, a ajuns totuşi o creaţie 
populară şi a devenit ca un simbol al rezistenței sufletului 
românesc împotriva furtunilor care au abătut pe cei mai aleși 
reprezentanți ai săi. Din ea a crescut apoi frumoasa baladă 


populară a lui Alecsandri, Const. Brâncoveanu, reprodusă, pe 
vremuri, în toate manualele de clasele primare 


BIBLIOGRAFIE. Texte: O versiune din 1730, publicată de G. C reţu in Con- 
vorbiri Literare, IX, 1875, p. 329--331. Cântecul lui Constantin Vodă într'o 
versinne din 1809, a fost publicată de I. Bianu în Buletinul Comisiunei 
Istorice a României, 1, 1915, p. 309—314. Versiunea Preotului Pavel Pcpovici 
din PDiosig şi prelucrarea ei au fost publicate de I. Lupaș, Versuri istorice 
despre Constantin Brâncoveanu... în Anuarul Institutului de Istorie Naţională 
(Univ. Regele Ferdinand I, Cluj) publicat de Alex. Lapedatu și loan 
Lupaş, V, Cluj, 1930, p. 460—462. Alte versiuni în mssele din Biblioteca Acade- 
miei Române Nr.: 1437 f. 63, 1620 f. 50 (din 1778); 1629 f. 53 (din 1756) ; 3078, 
3151, 4725, 4730. 


Despre Cântecul lui Brâncoveanu în cântecele de Stea şi în Vicleim, cf. N. Car- 
tojan, Cărțile populare în literatura românească, Vol. II, Bucureşti, 1938, p. 19%, 
212—214. 

Personalitatea cea mai de seamă, care a ilustrat epoca așa 
de strălucită a lui Brâncoveanu, a fost unchiul său din partea 
mamei, Stolnicul Constantin Cantacuzino. Stolnicul a fost nu 
numai inspiratorul politicei, condusă cu atâta prudență, dar și 
sfetnicul prețios pe tărâmul vieţii culturale. A fost un scriitor 
de largă și profundă cultură, care prin erudiția lui poate fi 
așezat alături de Dimitrie Cantemir. 

Stolnicul Constantin Cantacuzino era fiul Postelnicului Con- 
stantin Cantacuzino, scoborîtor din împărații bizantini şi sta- 
bilit în Muntenia, în prima jumătate a veacului al XVII-lea. 

Postelnicul Constantin Cantacuzino, după sugrumarea, tatălui 
său la Constantinopol, din porunca Sultanului Selim I, fugise 
cu toată familia în insula Creta, stăpânită atunci de Veneţieni, 
Acolo, familia, dobândind cu vremea iertarea dela Poartă, se 
întoarce la Țarigrad și de acolo, cei cinci frați, împărțindu-și 
averea părintească, se despărțiră și se risipiră în lume. Unul din 
ei rămase în Constantinopol; doi — Toma și Iordache, protec- 
torii lui Miron Costin, — s'au așezat în Moldova, iar Constantin 
a venit în Muntenia, unde, pe vremea lui Mateiu Basarab, 
ajunge postelnic mare şi se căsătorește cu Elina, fata fostului 
Domn Radu Şerban Basarab. Din această căsătorie s'au născut 
6 băieți şi 6 fete, care toți și toate fură căsătoriți cu cei mai de 
seamă, reprezentanți și reprezentante ale boierimii pământene. 

Stolnicul Constantin Cantacuzino s'a născut pe la 1650 şi 
este al treilea dintre cei 6 băieți. E probabil că primele cuno- 
ştinţe le-a dobândit dela un dascăl grec, pe care familia îl ținea 
în casă pentru instrucția copiilor. Copilăria lui, petrecută în 
mijlocul urii desfășurată de luptele dintre partidele boierești, 
a fost turburată de sbuciumul familiei. Avea abia vreo 9 ani, 
când furtuna începu să se deslănțue asupra neamului său. 

Am expus mai sus peripeţiile dramatice ale intrigilor şi pri- 
goanei îndreptate împotriva Cantacuzenilor care au dus la 
omorîrea Postelnicului. 

După sugrumarea Postelnicului în mănăstirea Snagov, familia, 
temându-se ca nu cumva în atmosfera urilor și a luptelor des- 
lănțuite, să fie primejduită și soarta Stolnicului, hotărt să-l 
depărteze de țară, trimițându-l pentru desăvârșirea, studiilor, 
în capitala imperiului otoman. 

In primăvara anului 1665, Stolnicul pleca din Bucureşti, cu 
alaiul care ducea ploconul haraciului cuvenit Porții, şi la 12 
Martie, soseşte în Adrianopol — « Odrii », cum notează el în 
carnetul său de student, care, din fericire, ni s'a păstrat. După 
o scurtă călătorie în Constantinopol, tânărul Cantacuzino începu 
«tare spudia cărții», cu dascălul Chir Dionisie, un călugăr 
din  metohul Ierusalimului. Dar tânărul spudeu n'a avut 
parte să se bucure multă vreme de luminile povățuitorului său, 
căci Dionisie, ducându-se la Țarigrad, este prins de moartea 
care-l păştea din urmă (la 12 Maiu 1666). Rămas fără dascăl, 
Constantin Cantacuzino pleacă atunci la Constantinopol. II 

Universitatea din Padova (supranumită Il Bo) pe timpul Stolnicului Constantin 
Cantacuzino. 
(După Ramiro Ortiz şi N. Cartojan, Lo stolnic Cantacuzin») 


găsim pe lângă capuchehaia țării. Lascarache Roset. Probabil 
cu sfatul acestuia, el își găsește, la sfârşitul lui Octomvrie, un 
nou povățuitor, în ieromonahul Gherasim Cretanul, un mare 
cărturar, care ales mai târziu mitropolit al Filadelfiei, a fost 
superiorul bisericii Grecilor din Veneţia dela 1680 — 1685. 
Invățăturile la acest nou profesor se termină însă curând. La 10 
Ianuarie, Stolnicul pleca, să-și desăvârșească instrucția spre 
țărmurile de lumină ale Italiei, la Padova. 

Padova, fusese în tot cursul evului mediu și în timpul Rena- 
şterii cetatea luminii, «scaunul și cuibul a toată dăscălia și 
învăţătura, cum era într'o vreme Athina », spune Miron Costin. 
Renumele ei și profesori ca Piccolomini, Cremonini, Pompa- 
nazzi, Gulielmini, Galeo Galilei (1610), atrăgeau studenți — 
cum atrage azi Parisul— din toate colțurile Europei: din 
Franţa, din Germania, din Ungaria, din Polonia, din limanurile 
greceşti. Acolo, studenții, împărțiți în corporații sgomotoase, 
ascultau prelegeri savante, găsiau biblioteci bogate cu nenu- 
mărate cărți rare, anticari cu manuscrise prețioase şi, afară de 
acestea, dădeau peste o vieață vioaie, veselă, sburdalnică, cu 
serbări fastuoase, cu jocuri cavalerești, cu reprezentări teatrale, 
cu baluri mascate în zilele de carnaval. 

Spre acest liman de lumină şi tinereţe, pleca, în Ianuarie 1667 
cel care avea să ajungă mai târziu sfetnicul cel mai prețuit al 
lui Constantin Brâncoveanu și cea mai de seamă personalitate 
a culturii românești din a doua jumătate a veacului al XVII-lea. 
O întâmplare fericită ne-a păstrat, după trecere de atâta vreme, 
jurnalul de călătorie al tânărului vlăstar al boierimii românești. 

Din el aflăm că a pornit din Constantinopol cu un caic până 
la insula Halchi, unde s'a îmbarcat pe corabia « Madona del 
Rozario » sau «Corona Aurea ». Căpitanul corăbiei, Bernard 
Martinenco, strecurându-se cu băgare de seamă pr ntre insu- 
lele ionice, de teama piraţilor, își aduce călătorii după o lună 
la «prânzul mic»—peo «zi frumoasă», Marţi 19 Fevrua- 
rie, în limanurile Veneţiei, — unde după ce făcu obișnuita caran- 
tină, « contumaţie », cum zice Stolnicul, debarcă abia la 13 
Martie, pe uscat. 

Strălucirea Veneţiei, cu palatele ei de marmoră, cu piața 
San Marco, cu galerele aurite care soseau din largul mării, cu 
gondolele svelte, care lunecau pe canalele verzi dela un palat 
la altul, trebue să fi tăcut o impresie puternică aupra tânărului 
boier român, căci el rămase două luni în cetatea lagunelor, 
vizitând palatele şi monumentele de artă. E păcat că în carnetul 
lui de note este așa de laconic și nu ne comunică nimic din 


aceste impresii; abia dacă aflăm dintr'o notă prizărită că a 
vizitat palatul Dogilor, «palatul Veneţiei », cum îi zice el, din 
care însemnează doar inscripțiile latinești: « Scris este în casa 
ce şade prințipul cu alalți mari, în podina casei, întâi cum intri 
pre ușa, ceea ce stă în față: « Robur imperii ». Mai mergând puţin 
este: « Nunquam derelicta » şi iar, la mijlocul casei: « Reipu- 
blicae fundamentum », iar în fundul casei aceasta: «Guberna- 
tores libertatis». 

Mentorul său, pe timpul cât a stat în Italia, a fost Pana Pe- 
pano, unul din Grecii levantini stabiliți în Veneția, dar care avea 
legături şi rudenii în Țara Românească. Un Dona Pepano, 
stabilit în Muntenia, lăsă mai târziu în Sept. 1677, un testa- 
ment, tradus în românește de însuşi Stolnicul Const. Cantacu- 
zino, «din mare prietenie şi iubire », prin care dăruia o parte 
din averea sa, mănăstirii de pe Mostiștea, zidită de el. In Aprilie, 
Pana Pepano îl conduse la Padova, împreună cu un camarad 
de studii, Necula al lui Bubuli. Aci, tânărul Constantin 
Cantacuzino se instală cu pensiune completă, în casa unui 
preot catolic, Alvisio Florio, plătind câte 15 galbeni pe lună. 
După un an, se mută însă în casa unei oarecare Verginia Ro- 
mano. 

Se puse cu toată stăruința pe carte, luând lecții în particular 
dela profesori distinși. Incepu — după cum are grije să noteze 
în carnetul lui — «cu ajutorul prea sfințitului și puternicului 
Dumnezeu », şi «cu toată a mea mică putere omenească », să 
învețe cu dascălul Antonio dell Acqua « Academicul », care locuia 
în aceiaşi casă cu el; trecu apoi la Arsenio Kaludi, profesor și 
rector al colegiului grecesc, zis și cotunian, întemeiat pentru 
bursierii greci. Acest Kaludi avea legături și cu țările noastre, 
căci la 1661 închinase un Proschinatar, Domnului Moldovei. 


AL. PRI | 


- DD. 


Albanius Albanesius, Profesorul de logică al Stolnicului Cantacuzino, pe timpul 
studiilor sale la Padova. 
(După Ramiro Ortiz şi N. Cartojan, Lo stolnic Cantacuzino) 

Cercetările recente ale colegului Ramiro Ortiz, în arhiva 
universității, aruncă acum mai multă lumină peste ceilalți 
profesori ai Stolnicului. « Luminatul şi mult ştiutul Albanie 
Albanes », profesor de logică la Universitate «in tertio loco», 
răsplătit în 1667, când Stolnicul se afla acolo, cu un salariu 
de 180 fiorini. Era, ne spune un contimporan, «foarte elocvent 
în prelegerile sale, adânc cunoscător al lui Aristotel și de o 
memorie prodigioasă, obișnuit să reproducă toate textele filo- 
sofului din memorie, spre admirația auditorilor săi». Pentru 
reputația pe care şi-o crease, a fost distins de Republica 
Veneţiei cu titlul de comes — comite —egues D(ivi) Marci 
— cavaler al sf. Marcu — patronul Republicii. In 1681, a 
fost ridicat ca profesor «in primo loco» și ajunsese în 1681, 
la o frumoasă răsplată materială, pentru vremea aceea, de 
7oo fiorini anual (stipendiul şe plătea «ad personam »). În 
1715, s'a îmbolnăvit do o boală grea și era adus la universi- 
tate cu lectica. A murit în 1717, fiind înlocuit cu Ion Cigala. 
Dela Albanius Albanesius Constantin Cantacuzino învaţă logica, 
psihologia şi fizica. In sfârșit, ultimul profesor menționat 
în caietul de studii al Stolnicului « Bonovici », adică Valeriano 
Bonvicino, care pe vremea aceea era plătit cu 360 de fiorini 
dela universitate, era într'adevăr, profesor de filosofie extraor- 
dinară la gimnaziul paterin. El completă învățătura tânărului 
român cu lecții de matematică, geometria lui Euclid și astro- 
nomie sau cum notează el în carnet: «matematica... adecă den 
partea matematecii gheometria, care sânt studiile lu Efclid, şi 
dent'altă parte sfera care să fie armularis, care este a toatei 
lumi». 

Notele lui de studii menționează și o listă a cărților pe care 
le cumpărase. Erau alături de gramaticele și dicționarele de 
școală, operele clasicilor: Homer (Iliada şi Odissea), Aristotel, 
Lucian, Virgiliu, Horaţiu, Terenţiu, Marţial, Valeriu, Maxim 
Quintus Curtius, logica de Cesar Cremonini, pe lângă unele cărți 
care făceau atunci senzație ca: Istoria Dogilor Veneţieni. 

In anul 1668, după ce petrecuse trei ani și jumătate de studii 
printre străini, Constantin Cantacuzino se întorcea prin Viena 
în țară, aducând cu el din Veneţia, unde întâlnise pe Grigore 
Ghica, scrisorile în care acesta destăinuia pe boierii care urzi- 
seră uciderea tatălui său. Cu acestea el se înfățișă, alături de 
mama și de frații săi, în divanul lui Antonie Vodă și astfel isbu- 
tiră să reabiliteze amintirea tatălui lor și să obțină condamnarea 
lui Stroe Leurdeanu Vornicul. In cele din urmă, fu călugărit. 

Dar zilele senine nu durară mult, căci, venind în a doua 
domnie Grigore Vodă (1672—1674), porni din nou urgia împo- 
triva familiei Cantacuzino. Intre întețători era şi Stroe Leur- 
deanu, care fugise din mânăstire şi eşise în întâmpinarea 
Domnului la Adrianopol. Fraţii Cantacuzino, afară de Şerban 
atunci pribeag, fură prinşi, închişi și osândiți să fie bătuți la tălpi 
în fiecare zi. O săptămână încheiată, primiră astfel o sută de 
lovituri cu vergi lungi și verzi. Constantin, care era un 
tânăr de vreo 18—19 ani, înduioşat de suferințele fratelui său 
mai mic şi mai plăpând, se rugă să i se dea lui loviturile desti- 
nate fratelui, ceea ce se și făcu. Constantin răbdă cu stoicism 
bătaia, fără să scoată un geamăt, fără să verse o lacrimă. Acest 
act de mărinimie şi de demnitate a mișcat adânc pe contim- 
poranii săi şi Del Chiaro îl culegea, mulți ani mai târziu, dela 
boierii care fuseseră martori la această scenă. 

Din urgia lui Ghica, scapă prin mijlocirea fratelui său Şerban. 
Acesta ajunsese la Constantinopol și isbutise să trimită în Bu- 
curești un agă, turc, cu porunca de a fi puși în libertate frații 
Cantacuzino. Scăpat din ghiarele Domnului, Constantin pribegi 
tocmai în Creta, spre a se feri de intrigile aceluia, care pusese 
la bătaie, pe capul lui, 200 de pungi. 

După mazilirea lui Grigore Ghica, Constantin fu rechemat în 
țară de Duca Vodă şi trimis într'o misiune, dar în 1676, oprit 


Portretul mural al Stolnicului Constantin Cantacuzino, după o frescă din mânăstirea 
Hurez. 


în drumul spre Mărgineni, unde trebuia să se întâlnească, cu 
ceilalţi frați, la praznicul pe care familia îl dădea săracilor de 
Sft. Nicolae, fu arestat și închis la Cocărești, dar liberat în 
curând. . 

Furtuna deslănțuită împotriva familiei Cantacuzino se potoli 
abia în 1678, cu urcarea pe tron a lui Șerban Cantacuzino. In 
domnia fratelui său, Stolnicul, ocupând locul de frunte în di- 
vanul țării, găsi şi liniștea și răgazul necesar ca să se ocupe cu 
studiul și să dea ajutorul preţios fraților Greceanu, la tradu- 
cerea Biblei. 

Punctul culminant al activității sale politice, îl atinge însă 
Stolnicul în timpul domniei nepotului său de soră, Constantin 
Brâncoveanu. 

Del Chiaro ne spune că, după moartea lui Șerban Cantacuzino, 
poporul a început să aclame pe străzile Bucureştilor pe Stol- 
nicul Constantin Cantacuzino, dar acesta, temându-se să nu 
atragă asupra lui și a țării urgia Porții, a refuzat cu hotărire, 
cedând locul nepotului său de soră. Stolnicul a rămas însă până 
la sfârşitul domniei lui Brâncoveanu, sfetnicul lui cel mai pre- 
țios. « Principele Brâncoveanu acorda Cantacuzinilor — spune 
Del Chiaro — cele mai de seamă demnități și păstra un respect 
deosebit pentru cei doi unchi al săi, Constantin şi Mihail, frații 
lui Şerban ». 

Un cronicar contimporan ne încredințează că «de multe ori 
şi noi am auzit pre Constantin Vodă zicând: că eu tată n'am 
pomenit, de vreme ce am rămas mic de tată, fără cât pe dum- 
nealui, tata Costandin l-am cunoscut părinte în locul tătîne- 
meu, şi altele ca acestea ». 

Această afecțiune deosebită, pe care Domnul o păstra unchiului 
său, era de sigur crescută şi prin stima pentru cultura lui întinsă 
şi pentru larga experiență de lucruri și de oameni, dobândită 
în călătoriile aceluia prin Occident. 

Stolnicul avea în familia lui Brâncoveanu un rol aşa de im- 
portant, încât el ținea locul tatălui, în împrejurările în care acesta 
nu putea fi de față. Astfel, în toamna anului 1712, când fiica 
lui Brâncoveanu, Maria, lua în căsătorie pe Domnul Moldovei, 
Duca Vodă, învățatul Stolnic conduse pe tânăra mireasă şi 
pe mama ei, Doamna, Marica, la lași, «unde boierimea a două 
țări nuntiră cu mari pohvăli și podoabe și cu feluri de feluri de 
muzice și cu pehlivănii de mare mirare ...». $ 

Și în afacerile politice, Stolnicul e sfetnicul cel mai prețios 
şi omul de încredere al Domnului. Del Chiaro ne încredințează 


Ștefan Cantacuzino, fiul Stolnicului C. Cantacuzino, Domn al Țării Româneşti. 


că secretarii lui Brâncoveanu « erau puşi sub ordinele lui Con- 
stantin Cantacuzino, care dirija, toată corespondența. ». 

Un epigrafist englez, care îndeplinea misiunea de duhovnic 
al companiei engleze din Smirna Și care însoțea pe ambasadorul 
Angliei, în drumul spre Londra, ne spune și el despre Stolnic 
că, «este foarte priceput în politică. Domnitorul ascultă de 
povețele sale, care sunt totdeauna isvorite din grija cinstei și 
a interesului țării ». 

In vremurile de mare cumpănă, care cereau multă perspica- 
citate, Stolnicul era omul pe care se sprijinea Brâncoveanu. 
In 1691, când generalul Heissler intrase cu catanele în țară, 
misiunea delicată, care cerea multă discreție şi multă abilitate, 
de a aduce pe Tătari împotriva Nemţilor, fu încredințată lui 
Constantin Cantacuzino. Prin mijlocirea acestuia, Brâncoveanu 
se afla în corespondență cu Sobieski, regele Poloniei și cu coman- 
danții oștirilor imperiale: cu Veterani și cu contele bolognez, ge- 
neral Marsigli, un erudit care, pe lângă informaţii politice, cerea 
dela Stolnic şi lămuriri istorice privitoare la Țările Româ- 
nești, 

Din nenorocire, relaţiile dintre Domn şi unchiul său se răciră, 
cu timpul. Contimporanii acuză pe Stolnic şi pe fraţii săi, că ei, 
care cunoșteau secretele cancelariei domnești, ar fi adus la 
cunoștința Porții legăturile cu creștinii şi ar fi urzit căderea 
lui Brâncoveanu, venită pe neașteptate, ca un trăznet. 

Din documentele timpului, nu vedem clar până la ce punct 
această învinuire, pusă în circulație de dușmanii Cantacuzenilor, 
este întemeiată. Poate, cândva, arhivele din Constantinopol să, 
arunce mai multă lumină asupra acestei chestiuni și să lămu- 
rească dacă bunăoară N. Mavrocordat, care era pretendent la 
scaunul principatelor române şi care a acreditat în Muntenia 
svonul despre vinovăția Stolnicului 1), a avut sau nu și el vre-un 
amestec în detronarea lui Brâcoveanu şi a lui Ștefan Canta- 
cuzino. Din documentele publicate, însă, până acum se vede 
că ițele intrigilor împotriva lui Brâncoveanu fuseseră țesute 
peste hotare. 

Incă din 1710, ambasadorul francez la Varşovia, Polignac, 
înștiința pe Rege că «se spune din Viena că în hârtiile gene- 
ralului Veterani s'au găsit probe de corespondență pe care o 
întreținea de mult cu Hospodarul Valahiei și că au fost trimise 
ordine Tătarilor ca să-l prinză, ». 

La 24 Ianuarie 1711, Des Alleurs, ambasadorul Franţei la 
Constantinopol, într'un raport trimes regelui său, înștiințează 
că un trimes al lui Rakotzi, Baronul Talaba, care fusese în 
Moscova, adusese Porții vești, că Brâncoveanu, ca și Domnul 
Moldovei, intraseră în legături cu Petru cel Mare și stăruiau 
de acesta să deschidă lupta împotriva TFurcilor, pentru a-i eli- 
bera de stăpânirea păgână şi că ei se ofereau să-i dea ajutor. 
Tot odată, el sfătuia pe Turci să nu se încreadă nici în Brânco- 
veanu, nici în Cantacuzino. Intrebat de marele Vizir, ce creză- 
mânt se poate da Baronului Talaba, ambasadorul francez care-l 
prezintase, răspunse că este desăvârșit de cinstit « parfaitement 
honâte », şi că merită toată încrederea. Lupta dela Stănilești, 
cu trecerea. lui D. Cantemir de partea lui Petru cel Mare, cu 
fuga lui Toma Cantacuzino în tabăra rusească, au pecetluit 
definitiv, soarta lui Brâncoveanu. 

Era în săptămâna Patimilor, când Domnul se pregătea să 
serbeze, după datina străbună, Paștile. Un capegiu împărătesc, 


1) Cf. cronica lui Radu Popescu, în Magazinu Istoricu pentru Dacia. IV, p. 37. 
Radu Popescu acuză pe Stolnic că a mărturisit unui capegiu venit să mazilească 
pe fiul său, că el, Stolnicul, ar fi otrăvit pe fraţii săi: Șerban și Iordache Spătarul 
şi că el arfi dat pe Brâncoveanu în mâna Turcilor, când l-a văzut «că se alcătu- 
eşte cu Muscalii e. Capegiul le-a « spus Vezirului şi altor megbhistani, de le-au auzit 
mulți oameni de credinţă, mai vârtos lanache Dragomanul, fratele Măriei Sale lui 
Nicolae Vodă, carele ajungând mai pe urmă și Demn... aicea în țară, au mătrurisit 
către toţi boierii cum au auzit pe acel capegius. 

ales de marele Vizir într'adins dintre prietenii lui Brâncoveanu, 
fu trimis la Bucureşti. Primit la curte în marea sală de audienţe, 
Turcul, după ce refuză învitația Domnului de a se așeza pe 
scaun, scoate o năframă de mătase neagră și o aruncă pe umărul 
Domnului, strigând: « mazil». Brâncoveanu surprins, încercă 
să protesteze şi vroind să se așeze pe scaun, Turcul îl împinse 
cu brutalitate, zicându-i că locul lui nu mai este pe tron. 

Fură chemați boierii și Mitroplitul, şi, în auzul lor, se citi fir- 
manul prin care Brâncoveanu fu declarat, cu toată familia lui, 
hain. Apoi Domnul și ai săi fură conduși şi închiși în aparta- 
mentele palatului. Trei zile mai târziu, boierii și Mitropolitul 
fură adunați ca să aleagă un nou Domn, în prezența capegiului. 
Acesta, întrebând cine este marele spătar Ştefan Cantacuzino, 
puse mâna pe umărul lui și-l declară Domn. Astfel, fiul Stol- 
nicului ajunse Domn în locul vărului său. 

Del Chiaro, povestind aceste evenimente, relatează o scenă 
într'adevăr dramatică. Pe când Brâncoveanu, detronat, stătea 
sub pază, în apartamentele sale, cu toți ai săi, sbătându-se în 
prada unor gânduri triste, « încât — spune florentinul — plân- 
geau de compătimirea lor și persoanele care, din curiozitate, 
intraseră în odăile lor», în sala cea mare a palatului, Ștefan, 
fiul Stolnicului, urcat pe tronul de catifea roşie, în sunetul 
muzicelor și în bubuitul tunurilor, primea omagiul de închinare 
al boierilor, cu sărutul mâinii. 

După ce primi omagiile boierilor, Ştefan Cantacuzino trecu 
în apartamentele vărului şi nașului său, unde, cu o falsă mode- 
stie, îi spuse că a rămas surprins de neașteptata și nedorita lui 
întronare şi își exprimă părerea de rău, pentru cele întâmplate, 
lăudând calitățile Domnului al cărui loc îl lua, 

Secretarul de limbi occidentale al lui Brâncoveanu, care a 
fost martor la această întrevedere, ne spune că noul Domn 
stătea în picioare, pe când Brâncoveanu, care stătea cu cuca 
în cap, îi răspunse cu politețea lui obișnuită, că e mai bine că 
domnia a fost încredințată lui, decât unui străin. 

Când, a doua zi, în Vinerea Mare, pe înnoptate, pe la ceasurile 
9, porni din palat alaiul care ducea spre drumurile morții pe 
Brâncoveanu, cu Doamna, cu cei patru feciori, cu ginerii ȘI soția 
celui mai vârstnic dintre copii, Ștefan Cantacuzino îi conduse 
cu capul descoperit până la caretă. Pe scara palatului, Brân- 
coveanu, cuprins de îndoieli și presimțiri, îi spuse aceste fatidice 
cuvinte: « Finule Ştefane, dacă aceste nenorociri sunt dela Dum- 
nezeu pentru păcatele mele, facă-se voia Lui. Dacă însă, sunt 
rodul răutății omeneşti pentru pieirea mea, Dumnezeu să 
ierte pe dușmanii mei, dar ei să se păzească de mâna grozavă 
şi răsbunătoare a lui Dumnezeu ». 

Și judecata divină n'a întârziat. 

Ștefan Cantacuzino, care avea planuri mari—ne încredin- 
țează Del Chiaro, care a continuat să funcționeze și mai 
departe ca secretar domnesc —se ducea cel puțin odată pe 
săptămână la tatăl său, Stolnicul Cantacuzino, cu care se sfă- 
tuia până la miezul nopţii. Sub inspirația tatălui, el continuă 
politica de apropiere față de creștini, dar aceasta îi fu fatală, 
căci dușmanii îl pândeau din umbră și pe el. 

Pe pragul de a începe războiul cu Venețienii pentru Moreea, 
Turcii trimit un capegiu, care sosește în București, la 21 Ia- 
nuarie, fără ca, agenții din Constantinopol ai Domnului să fi 
prins de veste. Crezând că Turcul a venit pentru luarea tribu- 
tului, Domnul chemă în grabă pe cumnatul său, Radu Dudescu, 
marele spătar și pe marele vistiernic și le porunci să pregă- 
tească suma haraciului. A doua zi de dimineață, Turcul se înfă- 
țişează la curte şi predă Domnului un firman împărătesc. Domnul 
ia firmanul şi — potrivit protocolului vremii —îl sărută, îl 
duce la frunte şi apoi îl trece lui divan-efendi, ca să-l citească. 
Firmanul aducea la cunoștința țării, că Ștefan Cantacuzino, 
care a domnit îndeajuns, este înlocuit cu Nicolae Mavrocordat. 


In același timp, se poruncea Principelui Ștefan Cantacuzino 
să, se ducă la Constantinopol, unde va trăi în tihnă, din mila 
Măriei Sale Sultanul. Domnul, neînțelegând motivele mazilirii 
sale, pleacă chiar în ziua următoare, după amiază. Bătrânul 
Stolnic, hotărît să împărtășească soarta fiului său, îl însoţeşte 
pe drum, împreună cu nenorocita Doamnă și cu cei doi copii 
ai Domnului. 

La Constantinopol, se îngădue expatriaților să locuiască în 
palatul domnesc, care era proprietatea țării. Aci, vin să-i vadă 
prieteni creștini şi turci, care se întrec să le făgăduiască sprijinul 
lor şi să le reaprindă nădejdea redobândirii tronului. Dar duş- 
manii nu dormeau. Vrășmașii neîmpăcați din ţară intercepta- 
seră scrisorile Domnului către generalul comandant al Transil- 
vaniei, şi cum aceste scrisori nu conțineau destule capete de vi- 
novăție, ei ticluiră o traducere grecească cu adause agravante. 
Această, scrisoare fu fatală. Domnul mazil și bătrânul său tată 
fură închiși la Bașbachiculi; de acolo conduși în carcerile dela, 
Bostangi-Bași, unde, în ziua de 7 lunie— Duminica Sft. 
Treimi — la ora 4 din noapte, fură spânzurați. Capetele lor tă- 
iate, golite şi umplute cu câlți, fură trimise spre încredințare 
marelui vizir, care se afla atunci la Adrianopol. 

Astfel se încheie o pagină sumbră, de patimi, de ură şi de 
sânge, din istoria Munteniei. 


ACTIVITATEA LITERARĂ A STOLNICULUI 
CONSTANTIN CANTACUZINO 


Prin călătoriile şi studiile sale, Stolnicul Constantin Canta- 
cuzino își formase o cultură temeinică, pe care i-au recunoscut-o 
și prețuit-o toți cei care au venit în contact cu el: pământeni 
ori străini. 

Epigrafistul și duhovnicul englez, Edmund Chisthull, care a 
fost oaspetele lui Brâncoveanu, împreună cu Lordul Paget, 
ambasadorul britanic la Constantinopol și care a cunoscut de 
aproape pe Stolnic, ne-a transmis despre el următoarea im- 
presie: « Unchiul Domnitorului, Constantin Cantacuzino Stol- 
nicul, este un om în vârstă, care a călătorit prin multe țări 
ale Europei. Este foarte inițiat în controversa religioasă a bise- 
ricii țării sale, precum și în multe științe profane ». 

Un alt contimporan, Gherasim de Alexandria, ne vorbește şi 
el de « întru tot vestitul Constantin, mai denainte Marele Stolnic, 
carele cu frumusețe ai prea înțeleptii și dumnezeeștii lui înțe- 
lepciuni luminează toată politiia ». 

Aceeași impresie ne-au transmis-o și cărturarii pământeni 
contimporani. Fraţii Greceanu, în prefața pusă la traducerea 
« Mărgăritarelor » lui Ioan Hrisostomul, mărturisesc că au avut 
pentru «nevoinţele» lor ca «îndreptătoriu» pe «prea înțe- 
leptul Constandin Cantacuzino, biv vel Stolnic... la ceale mai 
adânci filosofești și bogosloveşti noimată ce s'au aflat, pre 
dumnealui, ca pre un epistimon şi știutoriu, l-am avut lumină 
şi deslegare întru toate». 

Stolnicul conducea cancelaria lui Brâncoveanu. Secretarii 
domnești stăteau sub ascultarea lui. In această calitate, el 
intră în corespondență cu regele Sobieski, dela care primeşte 
scrisori; cu Veterani, comandantul armatelor imperiale și cu 
generalul de origine bologneză, contele Marsigli. Corespondenţa, 
Stolnicului cu generalul conte, Luigi Ferdinand Marsigli, a fost 
mai rodnică pentru cultura noastră. Marsigli, după ce studiase 
la, Padova și trecuse prin diplomația venețiană din Constanti- 
nopol, intrase în armata germană, luase parte la campania impe- 
rialilor contra Turcilor, căzuse în robia paşei din Timişoara, pe- 
trecuse, ca rob, legat în lanțuri, luni întregi, întrun bordei 
bosniac și, în cele din urmă, răscumpărat cu bani venețieni, 
ajunsese general în armata imperială. In această calitate, a luat 
parte la luptele contra Turcilor, a intrat cu generalul Heissler 

în Bucureşti, a venit de mai multe ori cu solie la curtea lui 
Brâncoveanu, unde a fost bine primit și, în aceste împrejurări, 
a "avut de sigur prilejul să cunoască de aproape pe Stolnicul 
Cantacuzino, care-şi făcuse cultura în Italia, tot la Padova. 
Intre Stolnic și contele Marsigli s'a legat o corespondenţă intere- 
santă privitoare la etnografia, limba și istoria poporului român. 
Ni s'au păstrat chiar răspunsurile Stolnicului, care au fost desco- 
perite şi publicate de N. Iorga în 1901, iar, în anii trecuți, 
profesorul italian Carlo Tagliavini, a dat peste un dicționar 
latino-româno-ungar, al contelui Marsigli. 


ACTIVITATEA RELIGIOASĂ. Stolnicul Constantin Canta- 
cuzino a avut,cum s'a văzut, o largă cultură teologică și toți 
cărturarii şi vlădicii greci, care se abăteau la. curtea lui Brân- 
coveanu, ca pastorul anglican Chisthull, steteau bucuros de 
vorbă cu el asupra chestiunilor subtile de dogmatică ortodoxă. 
La întrebările lui despre chestiunea atât de importantă —a, 
predestinării omului — care formează piatra de temelie a cal- 
vinismului și a altor chestiuni subsidiare, care deosebesc calvi- 
nismul de ortodoxie, marele retor al Patriarhiei, loan Cariofil, 
care venise la curtea lui Brâncoveanu, a scris un tratat: 
"Erxevptărov nepl rwov ăroptâv xal Adoewv... (Manual despre 
câteva nedumeriri şi soluțiuni). Deşi acest manual a fost atacat 
de Patriarhul Dosoftei al Ierusalimului, totuși el a fost tipărit 
după stăruința lui Brâncoveanu, la Snagov, în 1697, de Antim 
Ivireanu şi a fost tradus apoi în limba română, cu întrebările 
Stolnicului. Stolnicul a tradus apoi din greceşte câteva rugăciuni: 
« Molitvă cătră Dumnezău Savaoth, foarte de folos scoasă depe 
grecie pre limba românească de dumnealui Cantacuzino Stol- 
nicul». In sfârşit, la luminile de grecească și de cunoștințe dog- 
matice ale Stolnicului recurgeau traducătorii religioși ai epocei 
lui Brâncoveanu, ca bunăoară fraţii Greceanu: «însă la cele 
mai adânci... noimata pre dumnealui l-am avut lumină ca 
pre un epistimon ». 

Preocupările principale ale Stolnicului s'au îndreptat, cu 
deosebire, în domeniul geografiei și al istoriografiei naționale. 


OPERA GEOGRAFICĂ A STOLNICULUI. Răspunzând la 
informațiile geografice, cerute de contele general Massigli în 
1694, Stolnicul Constantin Cantacuzino făcea, în încheiere, 
următoarea observaţie: « Câteodată privind mapele acestor pro- 
vincii, îmi displace că văd că au fost făcute cu mare osteneală 
şi cheltuială, dar apoi nu cu puţine greșeli, atât în așezări, cât şi 
la rîuri, la cetăți și ceea ce e mai rău, la nume. Tac despre alte 
provincii şi regate. O Deus bone, câte greșeli vor fi fiind!». 

Mai târziu, scriind regelui Sobiescki, care se angaja să atace 
pe Turci pentru a libera creștinătatea subjugată, Stolnicul 
făgăduia să trimeată o hartă mai bună decât aceea piocurată 
de generalul conte Marsigli. Harta la care lucra Stolnicul a apărut 
imprimată în tipografia Seminarului grec din Padova, prin 
grija lui Hrisant Notara, în 1700. 

Harta Stolnicului în lungime de 132 c.m. și în lățime de 
64 c.m., cu indicaţiile geografice în grecește și latinește, a fost 
descoperită în anii din urmă, de consulul D. Dimăncescu la 
Londra, în British Museum. Existenţa ei ne era însă cunoscută 
dintr'o reproducere mișcorată — cu traducerea în limba italiană 
a numelor geografice — adăogată de Del Chiaro la sfârşitu! 
operei sale Istoria delle moderne vivoluzioni della Valachia, apă- 
rută la Veneţia. în 1718. 

Harta Stolnicului, studiată pe larg de C. C. Giurescu, are 
sus în colțul din stânga, într'un medalion, portretul lui Con- 
stantin Brâncoveanu; alături legenda în limba greacă; în 
mijloc stema ţării: corbul cu crucea în gură şi, în colțul din 
dreapta, legenda în limba latină. Jos în colțul din stânga sunt 
notate dealurile cu vinuri bune, iar în cel din dreapta semnele 


grafice întrebuințate, care sunt cele obișnuite în cartografia 
timpului. Din legenda hărții aflăm că ea a fost întocmită 
după « descrierea şi forma foarte exactă pe care a făcut-o prea 
nobilul, prea învățatul și prea înțeleptul boier Stolnicul Con- 
stantin Cantacuzino, spre folosul doctorului și filosofului Ioan 
Comnen » și că a fost tipărită pentru întâia oară, cu litere greceşti, 
de Hrisant Notara, presbiterul şi arhimandritul scaunului 
patriarhal din Ierusalim. 

Fa e dedicată Principelui Constantin Brâncoveanu. Harta 
înseamnă precis: munţii, dealurile și pădurile, Dunărea cu 
insulele ei, râurile, bălțile şi lacurile, podgoriile vestite, locali- 
tățile cu bogății minerale, mănăstiri de călugări şi de maici 
— 73 la număr —, frontierele țării cu cele 3 raiale: Turnul- 
Măgurele, Giurgiu, Brăila; hotarele judeţelor și, în sfârșit, rămă- 
şițele arheologice ca : valul lui Traian, podul lui Traian. 

Este, precum se vede o hartă amănunțită, de cel mai mare 
interes pentru geograf şi pentru istoric. Din harta Stolnicului se 
vede, de exemplu, că hotarele care despărțeau judeţele erau cu 
totul altele pe vremea lui Brâncoveanu decât cele de azi. Judeţul 
Mehedinți se întindea până aproape de Craiova și cuprindea 
în sine și orașul Calafat. Vlașca se întindea spre Nord, având 
între altele: Mănăstirea Cobia din Dâmbovița și Răteştii din 
Argeş. Harta Stolnicului mai notează apoi 0 serie de orașe, azi 
scoborîte în starea de comune rurale (Cerneţii, vechea capitală 
a județului Mehedinți; Brâncovenii din județul Romanați; 
Hodivoaia din Vlașca, etc.) ; altele, ca orașul de Floci, dela gura 
Ialomiţei, distrus în războaiele din secolul al XVIII-lea. 


Harta Stolnicului a fost folosită în lumea grecească, și cuno- | 


scută de geografii Occidentului. Astfel profesorul lui D. Cantemir, 
Meletie, ajuns mai târziu Mitropolit de Arta, într'un tratat de 
geografie generală, citează «harta geografică a Valahiei publi- 
cată de Constantin Stolnicul Cantacuzino ». Și marele geograf 
francez D'Anville într'un memoriu, publicat în 1771, în Recueil 
de l' Academie des inscriptions et Belles Lettres, despre popoarele 
care locuesc Dacia lui Traian, se sprijină pe harta Stolnicului. 


OPERA ISTORICĂ — Inaintea Stolnicului, Miron Costin, 
dăduse câteva note geografice despre Moldova, dar Stolnicul 
este cel dintâi român care ne-a dat o hartă a țării sale, 
executată după toate cerințele științifice ale timpului şi superi- 
oară, din toate punctele de vedere, celor puse în circulație de 
străini. 

Stolnicul petrecuse o parte din anii copilăriei sale în Mol- 
dova, preocupată pe atunci de problema originei romane. Im- 
prejurările vieţii sale îl aduseseră în mai multe rânduri în Mol- 
dova, între altele în 1693, când însoțise la Iaşi pe soția lui 
Brâncoveanu și pe Domnița Maria, fiica lui Brâncoveanu, care se 
căsătoria atunci cu Domnul Muldovei, Constantin Duca. Cu prile- 
jul ucestei nunți, care a durat 3 săptămâni, Stolnicul a venit în 
contact și cu Nicolae Costin, cumnatul mirelui. 

In aceste călătorii ale sale în Moldova, Constantin Cantacu- 
zino a dat peste cronica lui Grigore Ureche, în compilația lui 
Simion Dascălul, și indignat și el, ca toţi contimporanii săi din 
Moldova, a urzit, ca să restabilească, pe temeiuri adevărate, 
trecutul, o «Istoria a Țării Rumânești, întru care să coprinde 
numele ei cel dintâiu, şi cine au fost lăcuitorii atunce, și apoi 
cine a mai descălicat şi a stăpânit până în vremile de acum, cum 
s'au las şi stă». 

După o introducere, în care arată dificultăţile pe care le 
întâmpină în reconstituirea evenimentelor istorice, introducere 
care cuprinde o judicioasă critică a izvoarelor istorice utilizate 
(letopiseţele: încurcate; povestirile oamenilor bătrâni variază ; 
cântecele bătrânești: făcute pentru laudă; hrisoavele interne: 
împrăștiate), el trece la primul capitol, tratând despre « numele 
acestei țări din vechime, cum îi era. şi cine o stăpânia ». 


Se 

Cu o informație bogată, el vorbeşte aci, despre Geţi și Daci, 
despre luptele Dacilor cu Romanii și despre izbânzile lor sub 
regele Boerebista. 

Capitolul al II-lea, despre « Traian Ulpie » și luptele lui cu 
Dacii, este mai bine informat decât capitolul respectiv din 
cronica lui Miron Costin. Pe când Miron Costin confundă cele 
două războae ale lui Traian cu Dacii într'unul singur, pe care-l 
așează, în Dobrogea, Stolnicul Constantin Cantacuzino, care 
utilizează isvoare bizantine necunoscute lui Miron Costin, re- 
constituie războaiele dacice, mai precis şi cu amănunte inte- 
resante, pentru cititorii vremii sale. 

Povesteşte urcarea lui Traian pe tronul Romei, amintind anec- 
dota că acesta ar fi spus pretorului, când i-a predat sabia: 
«pentru mine slujeşte-o până dreptele (cele drepte) fac, iară 
nedireptele de voiu face, împotriva mea tu o întoarce ». Arată 
apoi faptele mari, pe care le-a săvârșit pentru slavă Și prin care 
și-a întrecut înaintașii. Pomenește de « drumurile mari de piatră », 
de «șanțurile groaznice », şi se oprește mirat, ca și Miron Costin, 
asupra troianului: « șanțuri groaznice trăgea, pe unde mergea 
și umbla, precum și până astăzi se văd Și la noi aici în țară, 
cărora încă roianuri le zicem, rămănând de atuncea den om în 
om acel nume, carele se trage și până astăzi...; acesta este 
adevărul, că de oștirea acelui mare împărat, Traian Ulpie, sânt 
ridicate acestea; şi nu numai aici, ci și printr'alte țări aşa au 
făcut, cum s'au zis, pentru ca, să rămâie neamului omenesc 
pomenirea de mari şi puternice faptele lui». , 

Trece apoi la războaele lui Traian cu Dacii, oprindu-se puțin 
asupra lui Decebal (Decheval), « foarte om viteaz şi meșter la 
ale războaielor... care cu mare putere s'au ridicat şi 16 ani 
năprestan cu o împărăție mare şi puternică ca aceea a Romanilor 
şi-a măsurat puterile ». Spre deosebire de Miron Costin, care 
confundă cele două războae ale lui Traian într'unul singur și 
strămută, inceputul războiului în Dobrogea, Stolnicul se dove- 
dește a fi mai bine şi mai bogat informat. El reconstitue, după 
Zonara, primul războiu dacic, care a fost aşa de crâncen, încât 
Decebal, văzând că Traian se apropie de scaunul împărăției lui, 
a cerut pacea prin soli,.făgăduind să predea, armele, munițiile 
și meșterii care-i zideau cetățile. EI însuși a venit înaintea împă- 
ratului și, plecându-se până la pământ, s'a închinat. Traian a 
făgăduit pacea şi s'a întors în Italia, ducând cu el solii lui Dece- 
bal, pe care înfățișându-i în senatul roman « acolo — zice Stolni 
cul — armele și-au lepădat și mâinile strângându-și în chipul robi- 
lor, mult și cu multe cuvinte s'au rugat ». Astfel s'a încheiat pacea. 

Dar « Decheval» nu se putea odihni ŞI, în dorința de a-și 
răpune vrăjmașul, a trimis pe ascuns oameni, care să se prefacă 
în Roma că sunt fugari din Dacia ; să se apropie de Traian, pe 
care-l ştia foarte popular, și să-l omoare. Pretinșii fugari sunt 
insă prinși şi planurile lui « Decheval » descoperite. Aceasta 
— continuă Stolnicul— a deslănțuit al doilea războiu. Ro- 
manii, care nu îngăduiau să de stea împotrivă niciun neam 
vrăjmaş sau supus, au hotărît să pună capăt puterii Dacilor, 
precum sfărâmaseră puterea Cartaginei, a Numanţiei, a Eladei. 
Traian «cu toată romana putere-i s'a ridicat» ȘI, « venind 
până la mârginile Dunării, din jos de Cladova », a durat pod de 
piatră peste Dunăre, «această mare minune și mare lucru... 
aiavea semn de nespusă putere ». Și Stolnicul avusese prilejul 
să privească de aproape ruinele podului, poate pentru întâiași 
dată, în același timp, în care şi Miron Costin scruta, « prin apa 
limpede a Dunării, pragurile podului », adică în 1604, dată la 
care cei doi istorici ai începuturilor neamului însoțeau pe Domnii 
lor în campania turcească din Ardeal, spre Uivar. Constantin 
Cantacuzino, care ne spune și el că până astăzi și dincoace de 
Dunăre și dincolo se văd « marginile și începăturile cum au fost », 
iar, « când scade apa la mijloc », ies la iveală « și alte colțuri, ca 
niște picioare de zid», se oprește aci ca să ne descrie, după Tzetzes 

— loan Țeţu — și mai ales după Dion, construcția și dimen- 
siunea podului. Aminteşte şi de o inscripţie, aflătoare în Ardeal 
şi adusă probabil din rămășițele podului, cu următorul cuprins: 
« Providența lui August, adevăratului pontifex. Puterea romană, 
ce nu se supune sub jug, iată că răpește și Dunărea ». 

Pe acest pod, Traian a trecut Dunărea și a pornit războiu 
crâncen. Decebal, biruit, «a fugit, trăgându-se spre scaunul 
crăiei lui », către « Beligradul Ardealului », crede greşit Stol- 
nicul, căci Sarmisegetuza nu era unde e azi Alba Iulia, ci era în 
părțile Huniedoarei. Armata romană, trecând Carpaţii, a dat 
foc pretutindeni şi a sfărămat oștirile Dacilor. Decebal însuși, 
ne spune Cantacuzino, după unii, a fost prins și omorît, după 
alții, «și-a făcut singur moarte, ca să nu cază de viu în mâna 
vrăjmașilor săi ». Ş 

După distrugerea, puterii dacice și moartea lui Decebal, Traian 
a pus mâna pe marea bogăție a regelui dac, care se afla ascunsă, 
o parte, «în cămările palatelor lui », iar o altă parte, «scule de 
aur și argint și alte scule ce ştia că de apă nu se strică», într'o 
grotă, pardosită cu lespezi, peste care abătuse albia unui râu, 

Traian, supunând astfel desăvârșit toată Dacia, ca să curme 
orice putință de răsvrătire și să o întocmească, «au poruncit 
— zice Stolnicul — de prin prejururile biruinţelor sale, de au 
adus Romani lăcuitori de i-au aşezat aici, și dintr'a sa oaste 
au lăsat câţi au trebuit de a-i lăsa, ca să se așeze aici, rămâind 
lăcuitori acestor țări, carii şi până astăzi să trag ». « Traian — 
spune el mai departe — au aşezat lăcuitorii Romani în Dachia, 
cum toţi istoricii adeverează, şi aevea şi pănă astăzi în Ardeal, 
în multe locuri să văd în pietre scrise epigramata şi altele în 
numele lui, cum şi la Cluj...». 

In capitolul următor, « De Dachia pe scurt aicea iară voiu 
mai arăta, cum zic că au fost de mare Și cu ce părți s'au 
hotărit », Stolnicul fixează — după «Filip  Cloverie gheo- 
graful » — hotarele Daciei: la Sud până la Dunăre, unde se 


- învecina cu Misia,; la Apus cu «apa ce se cheamă Patisul» 


(Tisa); la Nord cu Carpaţii și Prutul și la Răsărit, spune el, 
corectându-și sursa, până la Nistru sau chiar Nipru. 


(cina, (Amogeru 


Semnătura latină a Stolnicului C. Cantacuzino. 


Al IV-lea capitol urmărește soarta Daciei după cucerirea ro- 
mană: « După ce au așezat Traian pre Romani în Dachia, cum 
s'au ținut şi până când tot așa au stătut ». El povestește cum 
Traian, după ce a adus coloniști în țara cucerită şi a așezat 
cărmuire nouă, s'a întors la Roma și de acolo a pornit «în păr- 
țile Răsăritului »; a supus pe Armeni și pe Parți și s'a îndreptat 
împotriva Evreilor, care se răsculaseră. Pe drum însă s'a îmbol- 
năvit de idropizie și a murit — și aici e mai bine informat 
decât Miron Costin —la Chilichia. După moartea lui Traian, 
urmașul său, Adrian, continuă lupta împotriva Evreilor, până, 
la nimicire. Stolnicul, pierzându-se aci în digresii, se oprește 
îndelung, pentru a povesti amănunțit lupta contra Iudeilor. 
Intorcându-se, după un ocol cam mare, la subiectul său, Con- 
stantin Cantacuzino ne spune mai departe că Romanii, aduși 
in Dacia, au rămas ascultători împărăției romane, dar că în 
curgerea vremurilor, li s'a pierdut urma. « Intr'aceea curgere 
de ani, până când iar s'au mai descoperit numele acelor lăcuitori 
de aici, ce să vor fi făcut şi ce să vor fi întâmplat nu Știu, că 
nici scris, nici pomenit de alţii nu aflu ». Mai târziu însă, locui- 
torii vechei Dacii apar în istorie cu numele de Vlahi și al V-lea 


270 ISTORIA LITERATURII ROMÂNE VECHI 


capitol al operei sale este consacrat explicării acestui nume: 
« Vlahii, de unde să zic Vlahi, sau alt nume, iar mai vârtos 
așa, căruia scriitorii cum le-au plăcut puindu-le nume, — şi 
mai ales de unde se trag ei». 

In acest capitol, Stolnicul expune mai întâiu părerile istori- 
cului de origine italiană dela curtea lui Mateiu Corvin; Anton 
Bontiniu, și anume: că Valabhii se numesc astfel sau după numele 
comandantulu: roman Flacus, care cel dintâiu a venit pe melea- 
gurile Dacilor, părere emisă de Papa Pius al Il-lea — Aeneas 
Sylvius Piccolomini — sau că numele Vlahi le-a rămas dela 
numele fiicei lui Dioclețian, măritată cu Ioan, cârmuitorul 
Daciei de atunci; sau, în sfârșit, părerea la care se oprește mai 
mult Bonfiniu: că numele Valahilor vine dela grecescul fiu 

= a arunca cu săgeata), fiindcă sunt buni arcași. Expunând 

mai departe părerile lui Carion şi Martin Cromer, se opreşte 
pe larg—ca şi Miron Costin —la Laurenţiu Toppeltin din 
Mediaș, « Sas de amintrelea, iar om învăţat și destul umbalt, 
carele nu de mult s'au pus a scrie, însă prescurt într'o cărticea. . . 
latineşte. .. ». 

El se unește cu Toppeltin, când acesta combate părerea lui 
Ioan Zamoischi, după care coloniștii romani, aduşi de Traian 
în Dacia, au fost ridicați cu toţii de Galian și așezați în Misia, 
Tracia și Elada, spre a păzi acolo fruntariile imperiului împo- 
triva invaziei Goţilor și că Valahii de azi sunt urmașii vechilor 
Daci, care învățaseră limba latină, din conviețuirea cu Ro- 
manii și la care s'au adăogat cu timpul şi alți « varvari », adunaţi 
în locurile părăsite de Romani. Pentru a înlătura această 
părere — menţionează Stolnicul — Toppeltin aduse ca dovadă 
numele etnic al Românilor: « Până astăzi vedem şi auzim, zice 
Toppeltin, că de întrebăm pe un Valah: ce eşti? el răspunde: 


Uşa Bisericii Doamnei din Bucureşti, ctitoria Doimnei Maria, soţia 
lui Şerban Cantacuzino. 


Rumăn, adicăte: Roman; ce numai au stricat puțin cuvântul: 
din Roman, zic Rumăn, iar acelaș cuvânt este». Dar acest 
argument nu-i pare destul de temeinic istoricului român « pen- 
trucă — observă el — vedem și auzim astăzi pe Greci aşa răspun- 
zând; când îl întrebi ce este?, el răspunde: Romeos, adecă 
Roman și mare osebire este între Grec și între Roman. Ci numai 
și ei fiind supuşi mai pe urmă Romanilor, Romani vrea să se 
cheme şi €ei...». Această observare îi dă prilej să deschidă o 
lungă paranteză despre cultura strălucită a vechei Elade, așa de 
strălucită, că înșiși Romanii își trimiteau copiii să înveţe în 
școlile grecești ; asupra decăderii Grecilor; asupra stăruinții lor 
în păstrarea dogmelor ortodoxe, cu toată apăsarea turcească și 
încheie această, digresie — poate cu sufletul cuprins de pietate 
la amintirea tatălui său — cu aceste cuvinte: «Fie dar milă și 
grijă şi de ei acelui Hristos Dumnezeului nostru, întru carele 
nesmintit credem, și pentru al căruia nume nespuse rele și grele 
trag şi pat ei și toți câți sânt supuși varvarei turceșştii puteri...». 

Reluând firul discuţiei, Stolnicul aduce, în sprijinul ideii de 
continuitate a elementului roman în Dacia, o serie de argumente 
care şi astăzi stau în picioare, și anume: 

1. Nu este de crezut, argumentează el, că a putut împăratul 
Galian să ridice așa lesne «cu totul atâta sumă și noroade de 
oameni, cu case, cu copii, aşezaţi pe aceste locuri » de mai bine de 
200 ani. Oameni întemeiaţi, cu gospodării întinse, nu şi-ar fi 
putut părăsi aşa de ușor rosturile lor de acasă. 

Argumentul acesta al Stolnicului, scos din bunul simț și din 
intuiţia vieţii, n'a apărut niciodată mai clar ca în lumina 
zilelor de azi, când, în uriașa încleștare în care sunt prinse 
atâtea popoare, tehnica războiului a ajuns la o perfecțiune pe 
care, cu câteva decenii în urmă n'o bănuia nimeni: tancuri și 
care blindate, branturi, avioane în picaj, cetăți sburătoare, 
bombe robot. Zeci şi zeci de mii de tone de bombe explosive şi 
incediare, cad neccntenit asupra marelor capitale, asupra ora- 
şelor și satelor; cartiere întregi sunt prefăcute în ruine sau 
cenuşe — şi cu toate acestea populaţiile nu-și părăsesc total 
locuinţele. Cum erau dar Dacoromanii să-și părăsească în masă, 
căminurile şi țarinele și să treacă peste Dunăre pentru ca să 
facă loc hoardelor de invazie, care veneau călare și se războiau 
cu arcul? Şi aceasta când autohtonii aveau la îndemână pădu- 
rile nesfârșite şi masivul prăpăstios și împădurit al munţilor 
Carpaţi şi al celor Apuseni, cu atâtea piscuri greu de străbătut, 
cu atâtea văi prăpăstioase, cu atâtea peşteri adânci şi ascun- 
zișuri prielnice! 

2. Nu este posibil ca o împărăție, așa de întinsă ca aceea a 
Romanilor, să fie redusă pentru apărarea ei, la ostașii lăsați 
pentru paza Daciei. «Au doară — se întreabă el— cu acești 
Romani numai ce era aici, vrea acel împărat, măcar și alții ca 
el... să-şi ție împărăţia și să-şi păzească ținuturile? ». 

3. Cârmuitorii statelor întemeiate în vechea Dacie nu sar 
fi învoit ușor să-și lase stăpânirile, pentru a se duce în locuri 
necunoscute. Dimpotrivă, într'o vreme în care autoritatea 
romană la Dunăre slăbise, normal ar fi fost ca ei să nu plece, 
ci să rămână singuri stăpânitori. « Au nu mai lesne era şi acelora 
atunci oblăduitori acestor locuri să nu asculte, decât moștenirile 
lor înţelinate de atâţia ani să le lase și să meargă de a să aşeza 

„printr'alte locuri mai aspre şi mai seci?» 

4. Şi în sfârșit, « nicăiri urme de ale acelora Romani ce au 
fost în Dachia, ca să fie fost mutați cu totul într'altă parte, 
nu este; că de ar fi undevași în Elada, şi astăzi, au limba, au alte 
semne de ale Romanilor s'ar vedea și s'ar cunoaște, cum ȘI în 
Ardeal, şi pe aici, și pe unde au fost aceea, până acum aevea 
sunt ». - 

Totuşi Stolnicul admite că împăratul Galian şi alți împărați 
au ridicat pentru apărarea imperiului, ostași şi din Dacia. Sco- 
borîtorii acestora sunt, după el, Cuţovlahii « cari să tind în lung 

de lângă Ianina Ipirului până spre Arbănași, lângă Elbasan », 
unde «și până astăzi se află, păzindu-şi limba și obiceiurile ». 
Ei înșiși își zic « Vlahos, adică Rumân ; Şi locurile lor unde lăcu- 
iesc, le zic Vlahia, iar țării aceștia ei îi zic Vlahia cea mare ». 

El ține apoi de rău, în câteva pagini următoare, pe Greci, 
fiindcă râd de Cuţovlabhi Și încheie, explicând cu umor, această 
pornire a, lor: « pentrucă văzând şi ei pre toată altă lume răzând 
de dânșii și batjocorindu-i, au stătut şi au obosit şi prin gunoa- 
iele lor, ca, cocoşii ricăind, părindu-le că au mai rămas cevaşi 
vlagă și de ei». 

Dar, spune el mai departe, nu numai Grecii tăgăduiesc că 
Românii se trag din ostașii aduși de Traian în Dacia, ci și alte 
popoare. Și aduce ca dovadă pasagiul din cronica lui Grigore 
Ureche, interpolată de Simion Dascălul, privitoare la « ijderenia 
Moldovenilor » din hoţii trimiși de împăratul Râmului, cra- 
iului Laslau, în lupta acestuia cu Tătarii. EI se ridică hotărît, 
ca și cronicarii moldoveni, împotriva acestei basne, care nu 
poate avea niciun temei istoric. Căci se întreabă: Ce împărat 
a putut îi acela, la care s'a dus Laslau Craiul Și «care niciun 
tâlhar, niciun fur » să nu omoare? Și câţi ani au împărăţit el, 
ca să strângă atâta, tâlhărime, cât să facă oaste cu ea? și cum 
pot tâlharii și furii să întocmească stăpâniri și să întemeieze 
state, care să dureze sute de ani? «Ci dar-— încheie el răfuiala 
cu Simion Dascălul — să-l lăsăm la ghindă (pe Simion Dascălul) 
cum parimia de Arapi este ». 

In ultimele două capitole, Stolnicul urmărește soarta colo- 
niștilot romani rămași în Dacia, cari în cursul veacurilor s'au 
amestecat cu Dacii și cu alte neamuri, i-au asimilat și au format 
un singur popor. Trece apoi la invazia Hunilor, pe care îi consi- 
deră ca strămoșii Ungurilor, pentruca, să explice împrejurările 
în care o jumătate din neamul românesc a ajuns sub stăpânire 
ungurească. Scrierea se încheie cu căderea Panoniei sub Huni 
şi cu portretul lui Atila. 


"Opera Stolnicului nu are într'adevăr acea căldură comuni- 
cativă, acel ton familiar, care înfrățește sufletul boierului căr- 
turar cu al cititorului necunoscut: « Puternicul Dumnezeu, 
cinstite și iubite cetitoriule, să-ți dăruiască, și mai slobode vea- 
curi...», pe care l-am subliniat în opera. lui Miron Costin. 

Opera Stolnicului nu are nici acel caracter — aș putea zice 
de popularizare — pe care-l are scrierea lui Miron Costin. Cro- 
nicarul moldovean, ridicându-se împotriva basnei lui Simion 
Dascălul, pentru a trezi în sufletul contimporanilor săi interesul 
în jurul începuturilor glorioase ale neamului, avusese nevoie de 
două capitole inițiale: unul în care să-și lămurească cititorii în 
ce parte de lume se află Italia din care a venit Traian, altul în 
care să, scoată în relief mărimea Și puterea împărăției romane. 
In tot cursul expunerii, cronicarul moldovenean se ține la ni- 
velul cititorilor săi, mergând direct, fără ocoluri, către ținta 
pe care o urmărește. Opera lui este mai unitară. Stolnicul, preo- 
cupat mai adânc de problema originei şi a continuității romane 
în Dacia, intră, de-a-dreptul în miezul chestiunii. De altă parte, 
mulțimea și varietatea problemelor ce-i răsar în calea expunerii, 
îl silesc să se piardă adesea, în digresii și detalii, care nu se în- 
cheagă unitar în opera lui. In schimb însă, Stolnicul, care-și 
făcuse studiile în Padova, unde găsise atmosfera de cultură a 
marilor umaniști ai Italiei, are un orizont de privire cu mult 
mai larg decât Miron Costin. Bun cunoscător al limbii şi cul- 
turii greceşti — pe care o deprinsese de copil în casa părin- 
tească — el utilizează isvoare greceşti și bizantine ce-i fuseseră 
inaccesibile lui Miron Costin precum: istoricul și geograful 
Strabo (66 a, Chr.—24 P Chr.), istoricii bizantini Procopie din 
veacul al VI lea, Zonaras și loan Tzetzes din secolul al XII-lea. 
Cultura latină pe care şi-o desăvârșise în mediul universitar din 
Padova îi dăduse putinţa să cunoască nu numai scriitorii latini, 


care se ocupaseră de Traian și cucerirea Daciei, dar și umanişt 
și istoricii Occidentului, care au scris în limba latină despre 
originea poporului și despre lucrurile noastre, ca Flavio Biondo 
(1392—1463), secretar al multor principi italieni și ai curții 
papale; umanistul ungur de origine română, Nicolae Olahus 
(1493—1568), înrudit cu Huniade; istoricul german Ioan Șlei- 
danus (Ioan Philippi din Schleide 1606-—1 556); istoricul italian 
Filippo Buonaccorsi (143 7—1470)— profesorul copiilor lui Casimir 
al IV, regele Poloniei — care a seris o carte despre Atila ; istoricii 
unguri Simon de Keza, sec. XIII, Abraham Bakschay sec. 
XVI, loan Sambucus, de origină franceză ș. a. și în sfârşit 
chiar mapele geografice, răspândite atunci în Occident, ca ale 
geografului german Philip Cluverius (1580—1623) sau atlasul 
geografilor olandezi Blau (tatăl şi fiul), apărute pe la jumătatea, 
secolului al XVII, fără să mai socotim izvoarele pe care le 
avusese la îndemână Miron Costin. 

Confruntând izvoare aşa de multe şi de variate pentru a 
stoarce din ele adevărul, Stolnicul se comportă ca un istoric 
modern, căci el indică şi discută contradicția izvoarelor și are 
grijă să, indice precis sursa de unde împrumută știrea: « Martin 
Cromer, carele de ijderenia și de lucrurile Leşilor şi de viața 
crailor lor istorește într'a 12 carte a lui, unde și viaţa lui 
Cazimir craiu cel mare scrie... Lorențu Topeltin de Mediiaş, 
Sas de amintrilea,... într'o cărticea, ce-i zice letinește Origines 
et occasus Transylvanorum care carticea... o au tipărit la 
Lionul—- Lyon — de Franța, la anul 1667. Acolea dară, într'a- 
ceia (capitol) ale Ardealului şi lăcuitorilor lui cine sânt și căle 
neamuri sânt... zice: Vlahii, zic unii... Mihail Reţie Neapo- 
litanul în cartea lui de'ntâiu ce scrie de craii ungurești. ., 
Gulielmu Blau în Theatrum orbis terrarum. . „» cu ajutorul atâtor 
'zvoare, pe care are grije să le citeze precis, el vede mai lim- 
pede chestiunea originii romane și nu cade în greșelile de date şi 
amănunte în care căzuse Miron Costin. Nimeni până la el nu 
a văzut și nu a expus așa de clar, problema obârșiei romane și 
a unității neamului, în tot complexul ei. Iată ce sintetic rezumă 
el însuşi, rezultatul cercetărilor sale: 

« ară noi într'alt chip de ai noștri de toți, câți sânt Rumâni, 
«ținem, și credem adeverindu-ne din mai aleşii şi mai adeve- 
€ riții bătrâni istorici, şi de alții mai încoace, că Valabii, cum 
«le zic ei, iar noi Rumânii, sântem adevărați Romani și aleși 
« Romani în credință și în bărbăţie, din cari Ulpie Traian i-au 
« aşezat aici, în urma lui Decheval, dupre ce de tot l-au supus 
«Şi l-au pierdut. Şi apoi și alalt tot şireagul împăraților așa 
«i-au ținut și i-au lăsat așezați aici, şi dintr'acelora rămășiță, 
«să trag până astăzi Rumânii aceştia. Insă Rumânii înțeleg 
«nu numai ceştia de aici, ci şi den Ardeal, cari încă și mai 
«neaoși sânt, și Moldovenii și toț căți și într'altă parte se află 
«Și au această limbă 1, măcar fie şi cevași osebită în neșşte cuvinte, 
«din amestecarea altor limbi, cum s'au zis mai sus, iar tot unii 
«sânt. Ci dar pe aceştia cum zic, tot Rumâni îi ținem, că toți 
«aceștia dintr'o fântână au isvorit şi cură ». 

Prin această largă înțelegere a problemei, prin erudiția lui 
vastă, prin întrebuințarea critică a izvoarelor, prin claritatea 
planului, prin fraza lui încărcată şi meșteșugit întoarsă, dar 
plină de miez, Stolnicul Constantin Cantacuzino se ridică 
deasupra contimporanilor săi şi se apropie de Dimitrie Cante- 
mir. Este, se poate spune, un istoric în sensul modern al cu- 
vântului. 

BIBLIOGRAFIA. 1. OPERA. Ediţii: Cronica Stolnicului Constantin Cantacuzino a 
fost publicată pentru întâia dată de George Ioanid în colecţia intitulată: Istoria 
Moldo- României... Manuscrise vechi de limba română găsite în Sf. Mănăstiri Cozia 
şi Şerbăneşti, Bucureşti, 1858, vol. I, pag. 297—376, sub titlul: Fragmentu dinir'o 


cronică pre scurtă a Româniloru, (căreia îi lipsesc câteva pagini dela început). 
Textul publicat de loanid a fost reprodus de Mihail Kogălniceanu 


' EI se gândește aci la Românii macedoneni, despre care vorbise înainte pe larg. 

ISTORIA LITERATURII ROMÂNE VECHI 


Ri A a N N 


în Cronicele României sau Letopisejele Moldovei şi Valahiei, ediţia II-a din 1872—73 
(cu caractere latine), vol. I, p. 85—126. Același text, atribuit însă, după părerea 
lui Haşdeu și Picot (vezi mai jos), lui Nicolae Milescu, a fost republicat în colecţia 
şcolară « Autorii vechi şi contemporani +, sub titlul: Spătarul N. Milescu, Cromica 
pe scurt a Romdmilor, Bucureşti, Socec, 1894. In 1884, V. A. Ureche semna- 
lează un alt manuscris « prescris de Grigorie ierodiaconul din episcopia Râmnicului 
cu cheltuiala monabului Rafail», la 1781. Acest manuscris a păstrat şi titlul exact 
al operei: Istoria Țării Româneşti dintru început. In 1901, N. lorga, atribuind 
cronica Stolnicului Constantin Cantacuzino, publică textul operei, întregit cv predo- 
slovia şi începutul primului capitol, după ediţiile precedente şi după manuscrisele 
446 şi 1267 din Biblioteca Academiei Române. Nu i-au fost însă accesibile: ms. 
semnalat de V. A. Ureche, precum şi un altul care se afla atunci la Muzeul Naţional. 
Ediţia lui Iorga poartă titlul: Operele lui Constantin Cantacusino, Bucureşti, 1901. 
In introducere, Iorga ne dă următoarele amănunte asupra raportului dintre texte 
şi asupra întocmirii ediției: « Păstrând ca basă ediţiile precedente, am întrebuințat 
pentru stabilirea unui text mai bun și mai complet, cele două manuscripte ale 
Academiei, care sunt uneori inferioare fiecare în parte. Variante erau la tot pasul, 
dar de acele variante care nu arată altceva decât libertăţile ce-și luau obișnuit la 
noi copiștii, schimbând după plac ordinea cuvintelor în frază. Inlăturând și aici 
orice pedanterie nefolositoare, am căutat numai să dau textul aşa cum aveam sim- 
țul că a trebuit să-l scrie Stolinicul și cu o ortografie care să reproducă pe aceea 
cerută în epoca lui. Ediţia ne înfățișează deci un text reconstituit. Tehnica edi- 
ţiilor nu mai recomandă astăzi reconstituirea textelor, (vezi pentru aceasta și 
Joseph Bâdier în Romania, LIV, 1928, p. 356). Ediţia lui N. Iorga cuprinde 
următoarele texte: 1. « Istoria Ţării Româneşti, întru care să coprinde numele ei cel 
dintâiu și cine au fost lăcuitorii atunci, şi apoi cine au mai descălicat, şi apoi cineo 
au stăpânit până și în vremile de acum, cum s'au tras şistă s.2. Carnetul de studii 
al lui Constantin Stolnicul Cantacuzino, păstrat în Biblioteca Academiei Române. 3. 
Testamentul lui Dona Pepano, tradus de Constantin Cantacuzino, semnalat lui 
Iorga de luliu Tuducescu, funcţionar la Biblioteca Academiei Române. 4. Cro: 
nologia tabelară, care însă nu se mai poate atribui Stolnicului (v. Al. Vasi- 
lescu în Revista Istorică Română, II, 1932, p. 367—381). 5. Răspunsul lui Con- 
stantin Cantacuzino Stolnicul la întrebările generalului Marsigli, după ms. Marsigli 
57 al Bibliotecii Universităţii din Bologna. Primul capitol al Istoriei Ţării romd- 
neşii dintru începul fusese publicat de N. lorga mai înainte in Cromicele mun- 
tene, Analele Acad. Rom. s. II, tem. XXI, mem. secţ. ist., 1899, p. 454—460. O 
ultimă ediţie a cronicei, după o versiune mai completă, păstrată în ms. nr. 3443 
din Biblioteca Academiei Române au dat N. Cartojan şi Dan Simonescu, 
Stolmicul Constantin Cantacuzino, Istoria Ţării- Rumâneșii, Craiova, 1944, Scrisul 
Românesc, în colecţia Clasicii români comentaţi. 

Problema paternităţii cronicei. Ioanid publicase «cronica pe 
scurt +, dând-o ca o operă anonimă, cum de altfel se și găseşte în manuscrise. In 
1872, Haşdeu, într'un articol publicat în Columna lui Traian, III (1872), p. 
274, a atribuit opera Spătarului N. Milescu. Opinia lui Haşdeu a fost primită de 
Emile Picot în Notice biographique sur Nicolas Spatar Milescu, Paris, 1883, 
p. 10 şi 18. Pe numele lui Milescu opera a fost republicată în ediția școlară amin- 
tită mai sus. Aron Densuşianu în Istoria limbei şi literaturei române, ed. 
I, laşi, 1885, p. 171, nu admite părerea lui Hașdeu, ci se raliază la o veche opinie 
a lui Klein (din răspunsul la notele critice ale lui Eder), admițând ca autor al 
cronicei pe Mitropolitul Teodosie Vestemianul al Ungrovlabhiei, care era ardelean de 
origine şi care mai înainte de a ajunge mitropolit, fusese călugăr la mănăstirea 
Cozia, unde se găsise manuscrisul lui Ioanid. Mai aproape de adevăr, Mihail 
Kogălniceanu în Cromicele României, ed. II, 1872, vol. I, p. 85 şi urm. 
atribuie opera «unui român de peste Olts. V. A Ureche în Revista pentru 
istorie, arheologie şi filologie, an. II, 1884, pag. 65—82 şi Gaster în Istoria lite- 
valurii române, publicată în limba germană în Grundriss der romanischen Phi- 
lologie al lui Gr&ber, 11, partea 3-a, 1898, p. 293, înșiră părerile predecesorilor săi, 
fără să aleagă niciuna. In 1899, N. lorga, pentru întâia dată, într'un studiu 
publicat în Analele Academiei Române, seria II, tom. XXI: Manuscripte din biblioteci 
străine relative la istoria Româmilor, p. 78—94, atribuie opera Stolnicului Constantin 
Cantacuzino (în acelaș memoriu și corespondența Stolnicului cu Marsigli). Părerea lui 
N. lorga este admisă azi de toţi istoricii literari. Amintim aci şi studiul lui Al. 
T. Dumitrescu, Contribuţiumi la sstoriogralia românească veche, publicat în 
Lui Ion Bianu, Amintire din partea foştilor şi actualilor funcționari ai Academie 
Române la implinirea a șasezeci de ani, Bucureşti, 1916, p. 227—263. In acest 


articol, Al. T. Dumitrescu atribuie « Istoria Țării Româneşti dintru început», lui 
Daniil Panonianul, fostul Mitropolit al Ardealului. 

Celelalte opere. Despre opera lui Ioan Karyophylles ” Eyxerpiov, 
neol rivov ănogiâv xai 1doewv 1) meoi eferdoewc xai Emi6e6ouoewg 
dvayxalov zivâv rijc 'Exxinolas Goyudrwov (Manual despre câteva nedu- 
miriri și soluţiuni sau despre cercetarea și confirmarea câtorva dogme necesare ale 
Bisericei, Snagov 1697, vezi I. Bianu şi N. Hodoș Bibliografia românească 
veche, tom. I, p, 349—350, 

Traducerea românească sub titlul: ntrebărs şi răspunsuri ale blagorodnicului 
dum. Constantin Cantacozin o, fratele răposatului Şărban Voevod Canta- 
cozino... și ale celui dimiru dascăli învățat şi cuvântălor Ioan Carcoţil, se găsește 
în colecţia de manuscrise a Academiei Române, nr. 458 şi fond. Gaster, cota nr. 
56. Despre relaţiile lui Cariotfil cu ţările noastre şi cu Stolnicult Cantacuzino, 
despre condamnarea lui ca eretic (1691) şi despre străduinţele lui Brâncoveanu 
de a-l reabilita, despre viaţa şi opera lui v. D. Russo, Studii istorice greco- 
române, opere postume 1, p. 183 — 191. Pentru combaterea cărţii lui Cariofil, 
Patriarhul Dositei a publicat la lași, în 1694, doi ani după moartea lui Cariofil: 
"Eyyerpifrov xară 'Iwdwov 105 K apvopviin (Manual 
lui loan Cariofil). » 

Rugăciunea Stolnicului Const. Cantacuzino, publicată în Acatistul de la Râmnic 
1696, și reprodusă în Molitvenice (v. [. Bianu şi D. Simonescu, Bl. rom. veche 
t.1V,p. 57, 58, 68, 297), a fost republicată în Revista istorică, XXV, 1939, p. 57 —60 de 
George B. Popescu după un molitvenic. Harta Stolnicului a fost reprodusă 
întâi de Del Chiaro ca anexă la cartea lui, și de A1. Procopovici în Lon 
Neculce, Cronica vol. 1, (anexele de la sfârşit), în colecţia Clasicii Români co- 
mentaţi), Scrisul Rom. Craiova, 1941, ed. II. Originalul hărții se află la British 
Museum. O copie în Biblioteca Academiei Române (secţia stampelor). O notă asupra 
ei la N. lorga Analele Academiei Române. Partea administrativă şi desbateri XLVII 
(1927 —1928), p. 50 și 67—68. Reprodusă recent cu studiu de C. C. Giurescu, 
Harta Siolmcului Const. Cantacuzino în Revista Istorică Română, XIII (1942), p. 1—27. 

II. BIOGRAFIA. Lămuriri despre Stolnicul Constantin Cantacuzino se găsesc 
în prefața pusă de N. lorga în fruntea volumului Operele Stolnicului Constantin 
Cantacuzino (vezi mai sus); în N. Iorga: Documente privitoare la familia Can- 
tacuzini, scoase în cea mai mare parte din arhiva d-lui G. Gr. Cantacuzino, Bucu- 
rești, 1902. Preţioase informaţiuni biografice, date de un contemporan, se găsesc 
la Anton Maria del Chiaro: Istoria delle moderne Rivoluzioni della Va 
achia..., apărută la Veneţia, în 1718; o traducere românească a acestei opere 
ne-a dat-o S. Cristian: Revoluiile Valahiei, laşi, « Vieaţa Românească», 1929, 
cu deosebire cap. VI şi urm. Alte ştiri contemporane se găsesc la Radu Gre- 
ceanu, Viaţa lui Costandin-Vodă Brâncoveanu, ed. Ştefan Greceanu, Bucureşti, 1906, 
în Cronica anonimă, în cronica lui Radu Popescu Şi în continuarea din 1714, vezi mai 
sus p. 247 — 254 și la D. Cantemir, Evenimentele Cantacuzinilor și Brâncovenilor din Țara 
Mumtenească, tom. V (ed. Societăţii Academice Române) București, 1383 p. 
1—44. Alte ştiri în Documemele Hurmuzaki, în deosebi vol XIV. N. lorga, Testa- 
mentele Domnifei Elina Cantacuzino, în Anal. Acad, Rom. s. III, XVI (1934-1935), 
p. 93—101. N lorga, Documentele privitoare la familia Cantacusenilor şi D. 
Russo, Studii istorice greco-române, obere postume cf. indicele în vol. II. 

Despre mediul universitar în care şi-a făcut cultura la Padova, Stolnicul Con- 
stantin Cantacuzino, a se vedea şi Ramiro Ortiz, Per la storia della cultura 
staliana în Romania, p. 167—195, precum și precizările aduse de N. Iorga în 
Istoria învățământului românesc, Bucureşti, 1928, p. 36 şi urm., P. V. Haneș, 
Comvorbiri Literare, 1933, p. 17—34; Ramiro Ortiz și N. Cartojan, 
Lo Stolnic Cantacuzino, Un grande erudilo romeno a Padova, Bucarest, 1943. 

Pentru dependența presupusă Stolnicului de Miron Costin, G. Pascu, Influența 
cronicarilor moldoveni asupra celor munteni din sec. al XVII-lea: Constantin Can- 
tacuzino, în Arhiva (XXIX), 1922, p. 195—206. Argumentele nu sunt convingătoare. 

Despre Contele Luigi Ferdinando Marsigli se găsesc știri preţioase într'o auto- 
biografie a lui: Autobiografia di Luigi Ferdinando Marsigli, publicată «a cura di 
Emilio Lovarini >, Bologna, N. Zanichelli, 1930. Din această autobiografie, știrile 
ce ne privesc pe noi au fost extrase și publicate de d-l Al. Dem. Marcu în 
Inchinarea lui N. Iorea cu prilejul împlinirii vârstei de 60 de ami, Cluj, 1931. Dice 
ţionarul Contelui Marsigli a fost publicat de Dr. Carlo Tagliavini în ZI 
e Lexicon Marsilianum s. Dizionario latino-rumeno-ungherese del sec. XVII. Studio 
Hilologico e testo, în colecția Academiei Române, Bucureşti, 1930, 

